
1. HYRJE

Komisioni i Posaçëm Parlamentar për Reformën në Sistemin e Drejtësisë, i krijuar me vendimin  nr. 96/2014, të Kuvendit të Shqipërisë, në përputhje me objektin e veprimtarisë së tij, realizoi analizimin e gjendjes aktuale të organizimit dhe funksionimit të sistemit të drejtësisë, hartimin e një dokumenti strategjik për objektivat e reformës në sistemin e drejtësisë, bazuar në analizën e gjendjes aktuale të organizimit dhe funksionimit të sistemit të drejtësisë, si dhe propozoi për miratim të një pakete të plotë projektligjesh të nevojshme për reformimin e legjislacionit, që rregullon organizimin dhe funksionimin e institucioneve të sistemit të drejtësisë, përfshirë ato kushtetuese. I gjithë ky proces është realizuar me kontributin dhe mbështetjen e institucioneve të sistemit të drejtësisë, ekspertëve vendas dhe ndërkombëtarë, subjekteve të tjera të interesuara dhe opinionit publik.

Me vendimin nr.14, datë 30.07.2015,  Komisioni miratoi Dokumentin “Analiza e Sistemit të Drejtësisë në Shqipëri”, dokument  i cili përmbylli fazën e I-rë të procesit dhe që përbën të parin dokument gjerësisht të konsultuar në publik i cili analizon mbi baza objektive, shkencore dhe profesionale, nga pikëpamja ligjore dhe e zbatueshmërisë së ligjit, gjendjen aktuale të sistemit dhe problematika aktuale që kanë prekur sistemin e drejtësisë në drejtim të organizimit, funksionimit, mirëqeverisjes, efiçencës dhe administrimit të tij.

Komisioni i Posaçëm, me vendimin nr.15, datë 30.07.2015 miratoi në parim dokumentin “Strategjia e Reformës në Sistemin e Drejtësisë” dhe Planin e Veprimit për zhvillimin e strategjisë për reformimin e sistemit të drejtësisë në Shqipëri, dokumente të cilat përmbyllën Fazën e II-të të procesit dhe që kanë zbërthyer në masa konkrete objektivat strategjikë të reformës në sistemin e drejtësisë, duke përcaktuar gjithashtu ligjet të cilat do t’i nënshtrohen ndërhyrjes në fazën e tretë të veprimtarisë së Komisionit të Posaçëm. 

Në fazën e tretë të veprimtarisë së Komisionit të Posaçëm, u fillua puna nga grupi i ekspertëve të nivelit të lartë (vendas dhe ndërkombëtarë) për hartimin e ndryshimeve kushtetuese dhe një pakete projektligjesh, midis të cilëve dhe të projektligjit “Për organet e qeverisjes së sistemit të drejtësisë”.

2. VLERËSIMI I PROJEKTLIGJIT NË RAPORT MË PARIMIN E KUSHTETUTSHMËRISË, QASJA ME AKTET NDËRKOMBËTARE, SI DHE ME PROGRAMIN E DOKUMENTAT POLITIKE TË REFORMËS NË DREJTËSI 
Projektligji është hartuar në bazë e për zbatim të ndryshimeve kushtetuese, të miratuara në Kuvendin e Shqipërisë, në 22 korrik 2016, me ligjin nr.76/2016 “Për disa shtesa dhe ndryshime në Ligjin Nr. 8417, datë 21.10.1998 ‘Kushtetuta e Republikës së Shqipërisë’, konkretisht me nenet 135 - 147/ë. Projektligji në frymën e tij dhe në përmbajtjen e tërësisë të dispozitave, reflekton parimet kushtetuese dhe është në përputhje me opioninet e Komisionit të Venecias.  

Projektligji është në përputhje të plotë me "Strategjinë e Reformës në Sistemin e Drejtësisë", dhe me "Analizën e Sistemit të Drejtësisë në Shqipëri", të cilat janë miratuar nga Komisioni i Posaçëm për Reformën në Sistemin e Drejtësisë. 

Projektligji është në përputhje me legjislacionin shqiptar në fuqi dhe ligjet e tjera në fushën e gjyqësorit. Ai është harmonizuar edhe me projektligje të tjera që po hartohen në mbështetje dhe në zbatim të paketës kushtetuese.

Gjatë hartimit të këtij projektligji janë marrë parasysh standardet ndërkombëtare dhe praktikat ligjore më të mira të vendeve me demokraci të konsoliduar. Në mënyrë të veçantë, për hartimin e dispozitave janë mbajtur parasysh konventat ndërkombëtare për të drejtat dhe liritë themelore të njeriut të ratifikuara nga Republika e Shqipërisë, aktet udhëzuese ndërkombëtare si Karta Evropiane për Statusin e Gjyqtarëve, Parimet Bazë të Organizatës së Kombeve të Bashkuara për Pavarësinë e Gjyqësorit, Parimet e Bangalorit për Sjelljen e Gjyqtarëve, Magna Carta e Gjyqtarëve, 2010 dhe Këshilli Konsultativ i Gjyqtarëve Evropianë, Opinioni 1 (2001). Është treguar kujdes që këto standarde dhe praktika të përshtaten me kontekstin e zhvillimeve dhe dinamikave të vendit tonë, me synimin që dispozitat e këtij ligji të jenë të zbatueshme. 

Fusha që rregullon ky projektligj përfshihet në pikën 2
 të nenit 81 të Kushtetutës, përkatësisht në gërmën a) 'ligjet për organizimin dhe funksionimin e institucioneve, të parashikuara nga Kushtetuta', e për pasojë miratimi i këtij projektligji i  nënshtrohet rregullit të miratimit me shumicë të cilësuar prej 3/5 (tre të pestat).
3. QËLLIMI I PROJEKTLIGJIT DHE OBJEKTIVAT QË SYNOHEN TË ARRIHEN

Projektligji “Për organet e qeverisjes së sistemit të drejtësisë” përcakton rregulla për mënyrën e organizimit dhe funksionimit të Këshillit të Lartë Gjyqësor, Këshillit të Lartë të Prokurorisë, Inspektorit të Lartë të Drejtësisë, Këshillit të Emërimeve në Drejtësi, si dhe të Shkollës së Magjistraturës.

Ky projektligj ka për qëllim të garantojë pavarësinë, përgjegjshmërinë, cilësinë e përbërjes, transparencën dhe efiçiencën e vendimmarrjes së organeve të rëndësishme kushtetuese dhe përmes tyre mirëqeverisjen dhe pavarësinë e gjyqësorit dhe të prokurorisë, si dhe statusin, përgjegjshmërinë, llogaridhënien dhe paanësinë e gjyqtarëve dhe prokurorëve. 

Në projektligj shprehen qartë parimet të cilat duhet ta udhëheqin sistemin e drejtësisë në Republikën e Shqipërisë. Sistemi i drejtësisë duhet të jetë i pavarur ndaj çdo lloj ndikimi, i paanshëm në funksionimin e tij, i përgjegjshëm, llogaridhënës, me integritet të lartë moral dhe profesional në të gjitha nivelet strukturore të tij, efiçient dhe profesional, i besueshëm, transparent dhe i aksesueshëm prej publikut, si dhe bashkëpunues në nivel institucional kur ushtrohet pushteti vendimmarrës për emërimin e funksionarëve të lartë të sistemit.

Dispozitat e projektligjit gjejnë mbështetje në raportet dhe opinionet e Komisionit Evropian për Demokraci përmes Ligjit (Komisioni i Venecias) për emërimet në gjyqësor, për përbërjen e Këshillave Kombëtare Gjyqësore, në lidhje me gjykatat dhe gjyqtarët. Gjithashtu, ato janë në përputhje të plotë me Opinionin e Ndërmjetëm (18-19 Dhjetor 2015) dhe Opinionin Përfundimtar të Komisionit të Venecias për Projekt Ndryshimet Kushtetuese për Sistemin Gjyqësor në Shqipëri (11-12 mars 2016).

3.1 
Nevoja e përfshirjes në një ligj të vetëm e gjithë organeve të qeverisjes së sistemit të drejtësisë
Projektligji “Për organet e qeverisjes së sistemit të drejtësisë” shënon një risi të rëndësishme edhe sa i takon aspektit formal të kodifikimit. Në fakt, si asnjëherë më parë, ky projektligj përmbledh në një dokument të vetëm ligjor rregullimet që kanë të bëjnë me organizimin dhe funksionimin e të gjitha organeve që administrojnë aspekte të ndryshme të sistemit të drejtësisë. Epërsitë e kodifikimit në bërjen e ligjeve janë në një masë të madhe evidente dhe të sprovuara në kohë dhe vende të ndryshme. Kështu, kodifikimi në një dokument të vetëm i rregullave mbi bazën e të cilave zhvillojnë veprimtarinë organet e qeverisjes së sistemit të drejtësisë do të thjeshtojë njohjen dhe përdorimin e këtyre rregullave nga zbatuesit e tyre dhe përdorues të tjerë të jashtëm si gjyqtarët, prokurorët, studiuesit dhe personat privatë të interesuar. Po kështu, studimi i legjislacionit dhe i praktikës administrative në zbatim të tij thjeshtësohet për shkak të referimit në një burim të vetëm legjislativ.  

Konkretisht, projektligji “Për organet e qeverisjes së sistemit të drejtësisë” kodifikon mënyrën e organizimit dhe të funksionimit të këtyre organeve në disa nivele dhe mënyra si më poshtë:

Së pari, të gjitha kompetencat dhe përgjegjësitë në lidhje me statusin e magjistratëve, duke filluar nga rekrutimi i tyre deri tek emërimi, caktimi në pozicion, promovimi dhe disiplinimi; alokohen qartë dhe në mënyrë të koordinuar tek aktorët e ndryshëm institucionalë të sistemit të drejtësisë (Shkolla e Magjistraturës, Këshilli i Lartë Gjyqësor, Këshilli i Lartë i Prokurorisë, Inspektori i Lartë i Drejtësisë dhe Këshilli i Emërimeve në Drejtësi) duke pasur parasysh funksionin e tyre kushtetues dhe kapacitetet përkatëse. 

Në këtë rrafsh, kodifikimi ndihmon për të evituar mbivendosjen e kompetencave ose krijimin e vakumit të kompetencave në fusha të caktuara. Mjafton të kujtojmë mbivendosjen e dëmshme të kompetencave midis Këshillit të Lartë të Drejtësisë dhe Ministrit të Drejtësisë në fushën e inspektimit ose pasiguritë dhe përplasjet në lidhje me administrimin e gjykatave për të kuptuar, dhe çmuar, rregullimin “në një dorë” të të gjitha çështjeve dhe shpërndarjen racionale dhe të koordinuar të kompetencave që bën ky ligj. Eshtë e qartë se një nga arsyet e këtyre mbivendosjeve dhe boshllëqeve është fakti se ligjet janë hartuar në kohë të ndryshme, nga autorë të ndryshëm të cilët kanë pasur objektiva dhe axhenda të ndryshme (pa llogaritur konfuzionin në terminologji dhe referencat konfuze). Kodifikimi, i cili mishërohet më së miri në këtë projekt ligj, është adresimi më i mirë ndaj këtyre problemeve. 

Së dyti, përmbledhja në një ligj të vetëm e dispozitave për organizimin dhe funksionimin e të gjitha organeve të sistemit do të ndihmojë edhe në një drejtim tjetër. Kështu, projektligji bën një rregullim shterues të kushteve dhe kritereve për t’u emëruar në secilin prej organeve të qeverisjes së sistemit, të procedurës për përzgjedhjen e kandidatëve dhe emërimit/zgjedhjes së tyre dhe parashikon një regjim të detajuar disiplinor për secilin prej anëtarëve të këtyre organeve. Edhe në këtë rrafsh është thelbësore që rregullimet të jenë të njëtrajtëshme për të garantuar të njëjtin nivel (të lartë) kërkesash për kandidatët që aspirojnë të zgjidhen ose emërohen në këto pozicione të rëndësishme, të njëjtin nivel kontrollesh e verifikimesh paraprake, të njëjtin nivel kërkesash për performancën e tyre në vazhdimësi si dhe parime e procedura të ngjashme për të garantuar përgjegjshmërinë e tyre. Uniformiteti i rregullimit ligjor në këto aspekte të rëndësishme të konstituimit të organeve qeverisësë të sistemit është parakushti më elementar për të garantuar prurje cilësore në sistem, performancë të lartë gjatë viteve të shërbimit dhe përgjegjshmëri maksimale.  

Së treti, kodifikimi nënkupton edhe që procedurat përmes të cilave organet e sistemit të qeverisjes i ushtrojnë kompetencat e tyre do të jenë të njëjta dhe të tilla që të garantojnë procesin e rregullt ligjor në marrjen e vendimeve individuale dhe transparencën, konsultimin dhe cilësinë në rastin e vendimeve normative.

Së katërti, përmbledhja në një ligj të vetëm do të unifikojë dhe përmirësojë organizimin dhe funksionimin e brendshëm të organeve të qeverisjes. Në fakt, projektligji parashikon dispozita pothuaj identike për çështje të tilla si : administrimi financiar, administrimi i teknologjisë së informacionit, statusi i personelit administrativ, administrimi dhe zgjidhja e situatave të konfliktit të interesave, administrimi i dokumentacionit si dhe, në rastin e organeve kolegjiale, rregullat e vendimmarrjes kolegjiale. Të gjitha këto çështje janë rregulluar në një mënyrë të tillë që reflekton kërkesat e ligjeve kuadër të tilla si Kodi i Procedurës Administrative, Kodi i Punës, ligji për të drejtën e informimit, ligji për arkivat, ligji për mbrojtjen e të dhënave personale, ligji për nëpunësin civil, legjislacioni financiar dhe ai që lidhet me teknologjinë e informacionit. Referimi i organizuar dhe i thelluar i hartuesve të projektligjit tek legjislacioni kuadër i përmendur më sipër përbën nje garanci për koherencën ndërmjet këtyre ligjeve të rëndësishme, për koherencën e rregullimeve brenda vetë projekt ligjit për organet e qeverisjes dhe për cilësinë e organizimit të brendshëm të tyre në funksion të misionit të këtyre organeve.

Së fundi, vlen të përmendet që kodifikimi do t’i shërbejë edhe qëndrueshmërisë së legjislacionit. Përveç qëndrueshmërisë, kodifikimi në një ligj të vetëm i rregullave për organizimin dhe funksionimin e të gjitha organeve të qeverisjes së sistemit të drejtësisë do të bëjë të mundur që ndryshimet e pjesshme që mund t’i bëhen ligjit në të ardhmen të mos cënojnë integritetin e ligjit dhe harmoninë e dispozitave mes tyre. Fakti që ndryshimet do të bëhen brenda të njëjtit ligj do të nxjerrë në pah më mirë kundërshtitë dhe inkoherecat e mundshme dhe do të parandalojë që ato të ndodhin. Kështu psh. çdo ndryshim i kompetencave të Këshillit të Lartë Gjyqësor në lidhje me rekrutimin e kandidatëve për magjistratë ose me trainimin e tyre vazhdues, ose i procedurave përmes të cilave ushtrohen këto kompetenca, do të bëhet detyrimisht në përputhje me rregullimet përkatëse në kreun për Shkollën e Magjistraturës. 

3.2 
Nevoja për hartimin e projektligjit 

Në dokumentin analitik të reformës në drejtësi, Grupi i Ekspertëve të Nivelit të Lartë (GENL) i ka kushtuar një vëmendje të posaçme mënyrës së qeverisjes së gjyqësorit dhe Këshillit të Lartë të Drejtësisë (KLD) në veçanti. Në këtë kuadër, Dokumenti Analitik i Sistemit të Drejtësisë ka identifikuar disa probleme të rëndësishme si më poshtë: 
· Dokumenti analitik i reformës në drejtësi thekson se pozicioni i anëtarëve të Këshillit të Lartë të Drejtësisë që vijnë nga gjyqësori nuk krijon garanci për shmangien e konfliktit të interesit. Ardhja e shumicës së anëtarëve të Këshillit të Lartë të Drejtësisë nga gjyqësori mund të krijojë probleme lidhur me efiçencën e Këshillit të Lartë të Drejtësisë, për shkak se këta anëtarë kryejnë detyrat me kohë jo të plotë në Këshillin e Lartë të Drejtësisë, ndërkohë që ushtrojnë funksionet gjyqësore me kohë të plotë pranë gjykatave përkatëse
.

· Mungesa e kritereve bazë kushtetuese për përzgjedhjen e anëtarëve të Këshillit të Lartë të Drejtësisë, që zgjidhen nga Kuvendi nuk siguron transparencën dhe cilësinë në përbërje, si dhe i lë diskrecion të pakufizuar ligjvënësit në përcaktimin e këtyre kritereve. Shumica minimale (36 deputetë) e kërkuar për votimin e tyre në Kuvend nuk ofron garanci të mjaftueshme në drejtim të respektimit të pavarësisë së Këshillit të Lartë të Drejtësisë. Roli i ministrit të Drejtësisë është konsideruar si problematik për shkak të ekskluzivitetit që gëzon në inicimin e procesit disiplinor ndaj gjyqtarëve, çka bie ndesh me parimet e BE-së.
· Vërehet fragmentarizim i përgjegjësive në fushën e mirëqeverisjes së gjyqësorit midis Këshillit të Lartë të Drejtësisë dhe Ministrisë së Drejtësisë. Këshilli i Lartë i Drejtësisë ka një rol të kufizuar në lidhje me fusha të rëndësishme të mirëqeverisjes.
· Është vënë në dukje se Këshilli i Lartë i Drejtësisë ka shfaqur një frymë të dukshme korporatiste në funksionimin e tij. Shfaqjet më të dukshme të korporatizmit në punën e Këshillit të Lartë të Drejtësisë kanë qënë promovimi i vetë anëtarëve të Këshillit të Lartë të Drejtësisë gjatë kohës së shërbimit në këshill dhe krijimi i grupeve dhe aleancave brenda këshillit që shpesh janë bërë pengesë për ndëshkimin e gjyqtarëve të paaftë dhe të korruptuar. Grupi i Ekspertëve të Nivelit të Lartë arriti në përfundimin se përbërja e tashme e Këshillit të Lartë të Drejtësisë, ku gjyqtarët kanë 10 nga 15 vende të parashikuara me Kushtetutë, krijon kushtet për lulëzimin e korporatizmit, nuk përjashton ndikimin e ekzekutivit dhe legjislativit dhe minon besueshmërinë dhe legjitimitetin e gjyqësorit.
· Është vënë në dukje fakti se kuadri aktual kushtetues dhe ligjor nuk parashikon asnjë kriter për përzgjedhjen e anëtarëve të Këshillit të Lartë të Drejtësisë që emërohen nga Kuvendi si dhe asnjë mekanizëm përgjegjshmërie për anëtarët e Këshillit të Lartë të Drejtësisë në përgjithësi. Eshtë gjykuar se kjo gjendje ka ndikim të drejtpërdrejtë mbi cilësinë e punës së Këshillit të Lartë të Drejtësisë. 

· Është theksuar se Këshilli i Lartë i Drejtësisë nuk është e garantuar plotësisht në pavarësinë e saj duke qënë se anëtarët e emëruar nga parlamenti votohen me shumicë të thjeshtë nga ky i fundit (mjafton një shumicë thjeshtë prej 36 deputetësh për emërimin e një anëtari të Këshillit të Lartë të Drejtësisë) duke krijuar mundësinë e ndikimit të papërshtatshëm të shumicës politike të momentit mbi anëtarët e zgjedhur prej saj. 

· Këshilli i Lartë i Drejtësisë nuk është menaxhuar në mënyrë të efektshme. Si shkak për këtë është identifikuar se kompetenca e Presidentit për të propozuar Zëvendëskryetarin e Këshillit të Lartë të Drejtësisë (që është drejtuesi ekzekutiv i KLD) nuk është ushtruar. 
· Dokumenti Analitik ka vënë në dukje se kompetencat e Këshillit të Lartë të Drejtësisë në drejtimin (qeverisjen) e pushtetit gjyqësor nuk janë të mjaftueshme për të mundësuar përfshirjen e Këshillit në hartimin e politikave dhe strategjive të qëndrueshme për qeverisjen e gjyqësorit. Disa nga përgjegjësitë më të rëndësishme në fushën e qeverisjes së gjyqësorit (p.sh. zbatimi i etikës gjyqësore, trajnimi i magjistratëve, sistemi i menaxhimit të çështjeve gjyqësore, mbajtja e të dhënave statistikore dhe raportimi publik, buxhetimi, zbatimi dhe auditimi i buxhetit, planifikimi strategjik, drejtimi i administratës gjyqësore etj) nuk i janë besuar Këshillit të Lartë të Drejtësisë, si organi kryesor i qeverisjes së gjyqësorit. Po kështu, Dokumenti Analitik ka vënë në dukje se ndarja e përgjegjësive qeverisëse midis aktorëve të ndryshëm nuk është gjithmonë e qartë. Mbivendosja me e spikatur e përgjegjësive është ajo midis Këshillit të Lartë të Drejtësisë dhe Ministrisë së Drejtësisë, në lidhje me inspektimet e gjykatave, shqyrtimin e ankesave kundër gjyqtarëve dhe procedimet disiplinore ndaj gjyqtarëve. 

· Ndikimi i papërshtatshëm politik në veprimtarinë e Këshillit të Lartë të Drejtësisë, mbivendosjet ndërmjet kompetencave të këtij Këshilli dhe ministrit të Drejtësisë në lidhje me inspektimet e gjykatave, rishikimin e ankesave ndaj gjyqtarëve dhe procedimeve disiplinore ndaj gjyqtarëve janë disa prej çështjeve që duhet të adresohen gjatë reformimit të këtij institucioni.

· Mekanizmi i nismës disiplinore ekskluzive nga ministri i Drejtësisë nuk ka rezultuar efektiv;

· Pavarësisht vullnetit të kushtetutbërësit, në praktikë Këshilli i Lartë i Drejtësisë nuk ka funksionuar si një organ i vërtetë kolegjial pasi anëtarët e Këshillit (përveç Zëvendëskryetarit) nuk shërbejnë me kohë të plotë. Për pasojë përfshirja e tyre në punët e Këshillit reduktohet vetëm në hedhjen e votës gjatë mbledhjes plenare të Këshillit të Lartë të Drejtësisë 
. 

· Në vijim të problematikave që lidhen me Inspektoratin e Këshillit të lartë të Drejtësisë, rezulton se aktualisht ky inspektorat realizon si inspektimet, ashtu edhe vlerësimin e gjyqtarëve. Pasja e këtyre dy funksioneve nuk i shërben eficiencës së inspektoratit. Kompetencat e Këshillit të lartë të Drejtësisë për sa i përket “ushtrimit te kompetencave në verifikimin e pasurive të gjyqtarëve”, kanë mbivendosje me kompetencat e ILDKPKI-së, e cila është dhe më e specializuar në këtë fushë, duke e pasur dhe objekt të punës se saj. Në përgjithësi Konferenca Gjyqësore Kombëtare ka ushtruar funksionin e saj imediat kushtetues të përzgjedhjes të anëtarëve përfaqësues të gjyqësorit në Këshillin e Lartë të Drejtësisë, por ndërkohë vërehet se nuk ka mundur të përdorë potencialin e saj për fuqizimin e etikës në radhët e gjyqësorit dhe mbrojtjen e interesave të tij. 

· Nuk ka rregulla të qarta për llogaridhënien e Këshillit të Lartë të Drejtësisë, si një organ kolegjial dhe nuk parashikohet që për veprimtarinë e tij të paraqiten raporte periodike dhe publike, të cilat, në mënyrë transparente, tregojnë parimet mbi të cilat Këshilli kryen funksionet e tij dhe rezultatet e veprimtarisë së tij.

Së fundi, dokumenti analitik ka vënë në dukje se mungesa e përgjegjësive (kompetencave) për çështje që lidhen me statusin e gjyqtarëve të Gjykatës së Lartë nuk garanton përgjegjshmërinë e këtyre të fundit dhe nuk shmang ndikimin politik në procesin e emërimit të tyre.  

4. PËRMBAJTJA DHE RISITË E PROJEKTLIGJIT

Projektligji “Për organet e qeverisjes së sistemit të drejtësisë”, në versionin përfundimtar  përbëhet nga 7 pjesë të ndarë në krerë, seksione, dhe nënseksione. Lënda normative është  shpërndarë në 289 nene, përveç dispozitës së hyrjes në fuqi të ligjit.

Pjesa e parë - Dispozita të përgjithshme;

Pjesa e dytë - Këshilli i Lartë Gjyqësor;

Pjesa e tretë - Këshilli i Lartë i Prokurorisë;

Pjesa e katërt - Inspektori i Lartë i Drejtësisë;

Pjesa e pestë - Këshilli i Emërimeve në Drejtësi;

Pjesa e gjashtë - Shkolla e Magjistraturës;

Pjesa e shtatë - Dispozita të fundit dhe kalimtare;

Varianti integral i projektligjit që i bashkëngjitet këtij raporti reflekton:a) çështjet e ngritura nga anëtarët e komisionit gjatë diskutimit në parim dhe nen për nen; b) vlerësimet dhe riformulimet e misionit EURALIUS në përgjigje të  çështjeve të ngritura gjatë debatit në komision, përfshi edhe një pjesë të konsiderueshme nga propozimet e bëra në opinionin e deputetëve të opozitës dhe amendamenteve të prezantuara nga deputetët në mbledhjen e komisionit.

Në Pjesën I  të projektligjit parashikohen Dispozitat e Përgjithshme të tij, ku përcaktohet shprehimisht se objekti i ligjit është përcaktimi i parimeve dhe rregullave në lidhje me organizimin dhe funksionimin e Këshillit të Lartë Gjyqësor, të Këshillit të Lartë të Prokurorisë, të Inspektorit të Lartë të Drejtësisë, të Këshillit të Emërimeve në Drejtësi si dhe të Shkollës së Magjistraturës.

Projektligji parashikon shprehimisht edhe parimet e qeverisjes së sistemit të drejtësisë, duke theksuar se sistemi i drejtësisë në Republikën e Shqipërisë qeveriset bazuar në parimet e :
a) Pavarësisë;

b) Llogaridhënies;

c) Transparencës dhe 

d) të efiçencës.

4.1  KËSHILLI I LARTË GJYQËSOR

Siç përcaktohet nga Kushtetuta, Këshilli i Lartë Gjyqësor është organi kushtetues përgjegjës për mbarëvajtjen e pushtetit gjyqësor në Shqipëri.  Përbërja dhe zgjedhja e anëtarëve të Këshillit të Lartë Gjyqësor, organizimi dhe mbledhja e Këshillit të Lartë Gjyqësor, funksionet e Këshillit të Lartë Gjyqësor dhe aktet dhe rregullat procedurale të funksionit të tij rregullohen në  krerët 1-4 të projektligjit.
Zgjidhjet dhe formulat e parashikura nga projektligji e kanë zanafillën në gjetjet e Analizës së Sistemit të Drejtësisë dhe në objektivat e artikualuar në Strategjinë e Reformës në Drejtësisë. Konkretisht në Analizën e Sistemit të Drejtësisë, Grupi i Ekspertëve të Nivelit të Lartë (GENL) pranë Komisionit të Posaçëm Parlamentar për Reformën në Sistemin e Drejtësisë identifikoi një sërë problematikash të lidhura me qeverisjen e gjyqësorit.
Lidhur me qeverisjen e gjyqësorit, Komisioni Europian, në Raport Progresin për Shqipërinë 2015, ka evidentuar se: 

“Rekrutimi, emërimi dhe shkarkimi i gjykatësve është kompetencë e KLD-së, ndërsa për prokurorët është kompetencë e Prokurorit të Përgjithshëm. Kërkesa për profesionalizmin dhe integritetin nuk është reflektuar aq sa duhet në kriteret ekzistuese për gjykatësit. Për vlerësimin e prokurorëve ka kritere, por mbeten ende për tu miratuar kritere të qarta dhe transparente për vlerësimin dhe ngritjen në detyrë të gjykatësve. Vendimet që lidhen me rritjen në karrierë të gjykatësve nuk janë plotësisht transparente dhe jo gjithmonë bazohen në merita dhe kriteret e tjera objektive.
Gjykatësit monitorohen përmes inspektimit nga ana e Ministrisë së Drejtësisë dhe KLD-së. Pavarësisht se ka një memorandum mirëkuptimi ndërmjet këtyre dy organeve, ekziston rreziku i mbivendosjes së inspektimeve. Kuadri ligjor për procedimet disiplinore nuk është i qartë dhe këto procedura mund të përdoren për të ndikuar në mënyrë jo të drejtë mbi gjykatësit. Ministri i Drejtësisë ka tagra dhe diskrecion të ndërmarrë procedime disiplinore kundër gjykatësve, gjë që është në kundërshtim me standardet e BE-së.”

4.1.1. Baza kushtetuese e krijimit të Këshillit të Lartë Gjyqësor 
Krijimi i Këshillit të Lartë Gjyqësor (KLGJ-së) parashikohet në nenin 147 të Kushtetutës së Republikës së Shqipërisë.  Sipas parashikimeve kushtetutese emërtimi i Këshillit të lartë të Drejtësisë ndryshon në “Këshilli i Lartë Gjyqësor” ose “KLGJ” duke reflektuar natyrën e vërtetë të këtij organi si institucion i qeverisjes vetëm të gjyqësorit. Sipas parashikimit të paragrafit 1, të nenit 147 të Kushtetutës, Këshilli i Lartë Gjyqësor siguron pavarësinë, përgjegjshmërinë dhe mbarëvajtjen e pushtetit gjyqësor në Republikën e Shqipërisë. 

Këshilli i Lartë Gjyqësor përbëhet nga 11 anëtarë, gjashtë prej të cilëve zgjidhen nga gjyqtarët e të gjitha niveleve të pushtetit gjyqësor dhe pesë anëtarë i zgjedh Kuvendi, nga radhët e juristëve jogjyqtarë. Pra, në ndryshim nga situata aktuale, numri i anëtarëve ulet në 11 nga 15 që janë aktualisht. Nga këta, 6  anëtarë do të jenë gjyqtarë në mënyrë që të garantohet pavarësia dhe vetëqeverisja e gjyqësorit.
 
Projektligji për organet e qeverisjes detajon urdhërimin kushtetues teksa parashikon në imtësi procedurën e zgjedhjes së anëtarëve dhe kushtet shtesë që duhet të plotësojnë ata. Kështu, neni 147, paragrafi 3 dhe 4 i Kushtetutës së Republikës së Shqipërisë sanksionn se zgjedhja e anëtarë gjyqtarë bëhet sipas  përcaktimeve të parashikuara në Kushtetutë, ndërsa “kritere të tjera dhe procedura për përzgjedhjen e kandidatëve rregullohen me ligj (paragrafi 3 i nenit 147). Lidhur me zgjedhjen e anëtarëve jogjyqtarë të KLGJ, zgjedhja e tyre “...bazohet në një procedurë transparente dhe publike, sipas ligjit”.
Funksionet e KLGJ-së, përgjegjësia disiplinore, mandati dhe papajtueshmëria në detyrë e  anëtarëve të KLGJ-së janë parashikuar në nenet 147/a, 147/b, 147/c dhe 147/ç, të Kushtetutës së RSH-së.
4.1.2 Risitë e organizimit dhe funksionimit të Këshillit të Lartë Gjyqësor

Projektligji, në zbatim të parashikimeve kushtetuese, sjell një ndryshim thelbësor të rolit të organit qeverisës së gjyqësorit, i emërtuar si Këshilli i Lartë Gjyqësor (KLGJ), ku ndryshimet më të rëndësishme kanë të bëjnë me: 

· Ndryshimin e numrit të anëtarëve, nga 15 në 11 dhe procedurën e zgjedhjes së tyre;

Sipas parashikimeve të projektligjit, Këshilli i Lartë Gjyqësor parashikohet të jetë organ kolegjial i përbërë nga njëmbëdhjetë anëtarë të cilët shërbejnë në detyrë me kohë të plotë. Sipas Kushtetutës dhe projektligjit, anëtarët e Këshilli i Lartë Gjyqësor do t’i kryejnë funksionet e tyre me kohë të plotë. Mendohet se kjo zgjidhje do të sjellë disa avantazhe të rëndësishme të tilla si: 

a) rritja e efiçiencës së këshillit; 
b) rritja e frymës së kolegjialitetit; 
c) shmangia e konflikteve të interesit,  dhe 
d) garantimi i përgjegjshmërisë së anëtarëve në ushtrimin e funksioneve të tyre. 
Kjo nënkupton që mandati i anëtarëve gjyqtarë të pezullohet gjatë kohës së shërbimit në KLGJ dhe të llogaritet për efekt të vjetërsisë në punë;
· Përbërjen e organit duke ndryshuar raportin gjyqtar – jo gjyqtar dhe profilin e anëtarëve jo gjyqtarë 

Në lidhje me përbërjen e Këshillit të Lartë Gjyqësor, projektligji parashikon se gjashtë prej anëtarëve të Këshillit janë gjyqtarë nga të gjitha nivelet e pushtetit gjyqësor. Pesë anëtarët e tjerë të Këshillit janë juristë të përzgjedhur nga radhët e avokatëve, të pedagogëve të drejtësisë dhe të Shkollës së magjistraturës dhe të përfaqësuesve të shoqërisë civile. Pra përfaqësimi i avokatëve, përfaqësuesve të botës akademike dhe përfaqësuesit e shoqërisë civile përbën risi të këtij projektligj dhe gjithëpërfshirje.   

Në opinion fnal të Komisionit të Venecias për projektndryshimet e rishikuara kushtetuese për gyqësorin është theksuar se:

Komisioni i Venecias thekson që nuk është detyra e tij të propozojë një rregull specifik kushtetues për zgjedhjen e anëtarëve jo gjyqtarë të KLGJ. Në Opinionin e Ndërmjetëm, Komisioni vetëm theksonte nevojën për të siguruar një përbërje pluraliste të KLGJ-së, midis të tjerash, nëpërmjet ligjeve në zbatim të Kushtetutës, me qëllim që KLGJ të përfaqësojë një spektër të gjerë të opinioneve dhe tendencave që ekzistojnë në shoqëri (paragrafi 14)

Në lidhje me anëtarët jo gjyqtarë, procesi i nominimit (kandidimit) të tyre është po aq i rëndësishëm sa metoda e zgjedhjes së tyre. Distanca e tyre nga politika mund të sigurohet nëpërmjet një procesi të hapur dhe transparent nominimi, me nismën e organeve të pavarura nominuese (universitete, OJQ, dhoma avokatie, etj.) dhe të përfundohet nga Këshilli i Emërimeve në Drejtësi,
 që përbëhet nga anëtarët e gjyqësorit. Ky proces nominimi duhet të bëjë të mundur që Parlamenti të detyrohet të bëjë një përzgjedhje mes kandidatëve më të kualifikuar dhe jo të emëruarve politikë.
Projektligji rregullon mënyrën e zgjedhjes dhe emërimit të anëtarëve të Këshillit të Lartë Gjyqësor. Ai parashikon procedurën e zgjedhjes së anëtarëve gjyqtarë duke përcaktuar kushtet që duhet të plotësojnë kandidatët që vijnë nga gjyqësori, procedurën e paraqitjes dhe shqyrtimit të kandidaturave. 

Zgjedhja e anëtarëve gjyqtarë, përfshirë dhe anëtarin e Gjykatës së Lartë  bëhet sipas një procedure të qartë, të detajuar, transparente. Projekligji parashikon një sërë garancish që mundësojnë  gjithpërfshirje të gjyqtarëve të tre nivele dhe një proces nominimi dhe përzgjedhje sa më trasparente.

a) Shprehja e interesit për të kandiduar për anëtarë të KLGJ-së është publike për të gjithë anëtarët gjyqtarë dhe jogjyqtarë;

b) Verifikimi dhe shpallja e kandidaturave është trasparente dhe gjetjetv janë publike:

c) Parashikohet e  drejta e ankimit ndaj vendimeve për përjashtimin e kandidaturave, si dhe procedurën e votimit të anëtarëve në Gjytatën Administrative

d) Kriteret që duhet të përmbushin kandidatët janë të përcaktuara në ligj

e) Integriteti i figurës dhe profesionalizmi janë kritere të përcaktuara qartë.

Mbledhja e gjyqtarëve të të gjithë shkallëve zgjedh 6 anëtarë të Këshillit të Lartë Gjyqësor sipas raportit: tre prej të zgjedhurve të jenë gjyqtarë të shkallës së parë; dy prej të zgjedhurve të jenë gjyqtarë të apelit dhe një i zgjedhur të jetë gjyqtar në Gjykatën e Lartë.

Duke qenë se anëtarët jogjyqtarë përfaqësojnë grupimet profesionale nga ata vinë, projektligji  rregullon me kujdes një proces nominimi të hapur dhe transparent dhe nismën e organeve të pavaruara nominuese sikurse e kërkon Komisioni i Venecias  në Opinionin Përfundimtar të  tij (paragrafi 16, raporti mars 2016)  

Projektligji përmban rregulla për procedurën e përzgjedhjes, votimit dhe emërimit të 2 anëtarëve të Këshillit të Lartë Gjyqësor nga avokatia, duke nisur me kushtet që duhet të plotësojnë kandidatët, verifikimin e kushteve ligjore e morale dhe vlerësimin e kandidatëve sipas kritereve të meritës dhe kualifikimit. Projekti garanton:

a)  Akses  të papenguar të të gjithë avokatëve  në procesin e përzgjedhjes së përfaqësuesve të avokatisë përmes një procedure sa komplekse aq transparente;

b) Përfaqësim të avokatëve  nga dhomat  vendore të avokatisë, jashtë Tiranës;

c) Thirrje publike për paraqitjen e shprehjes së interesit dhe detajim i dokumenteve që duhet të shoqërojnë shprehjen e interesit; 

d) Verifikimi i plotësimit të kushteve dhe kritereve ligjore;

e) Parashikimi i të drejtës së ankimimit në rastet e përjashtimit nga kandidimi;

f) Procedura e përzgjedhjes bazuar në vlerësimin e kritereve etiko – profesionale të kandidatëve dhe përzgjedhjen e 10 kandidatëve me mbështetjen më të madhe nga kolegët të cilët i propozohen Kuvendit nga Dhoma Kombëtare të Avokatisë për vazhdimin e  procedurës së përzgjedhjes dhe më pas të votimit sipas parashikimeve të nenit 147 të Kushtetutës së RSH-së.

Gjithashtu, projektligji parashikon procedura të detajuara të përzgjedhjes dhe emërimit të 2 anëtarëve të Këshillit të Lartë Gjyqësor nga trupa e pedagogëve të drejtësisë dhe Shkollës së Magjistraturës.  Projektligji parashikon:

a) Thirrje publike për paraqitjen e shprehjes së interesit dhe detajim i dokumenteve që duhet të shoqërojnë shprehjen e interesit; 

b) Akses për të gjithë pedagogët me kohë të plotë, të institucioneve të Arsimit të Lartë, publik dhe jopublik, në Tiranë dhe jaështë saj për të aplikuar:

c) Gjithëpërfshirje e gjithë Asambleve të Personelit Akademik të fakulteteve që ofrojnë programe studimi në drejtësi për të përzgjedhur përfaqësues :

d) Kushte dhe kriteret të qarta  për kandidatët; 

e) Proces përzgjedhje të përfaqësuesve të trupës pedagogjike përmes një procedure sa komplekse aq transparente;

f) Përfaqësim të pedagogëve të IAL publik dhe jopublik;   

g) Verifikimi i plotësimit të kushteve dhe kritereve ligjore sipas një procedure të përcaktuar në ligj;

h) Parashikimi i të drejtës së ankimimit në rastet e përjashtimit nga kandidimi;

i) Procedura e përzgjedhjes bazuar në vlerësimin e kritereve etiko – profesionale të kandidatëve dhe përzgjedhjes së kandidatëve me mbështetjen më të madhe nga kolegët të cilët i propozohen Kuvendit për vazhdimin e  procedurës së përzgjedhjes dhe më pas të votimit të tyre. 

Projektligji përcakton procedurën e zgjedhjes së një anëtari të Këshillit të Lartë Gjyqësor nga shoqëria civile, kushtet që duhet të plotësojë kandidati, procedurën e thirrjes për paraqitjen e shprehjes së interesit nga Sekretari i Përgjithshëm i Kuvendit, shprehjen e interesit përmes një kërkese me shkrim drejtuar Avokatit të Popullit,  verifikimin e plotësimit të kushteve ligjore nga Avokati i Popullit dhe vendimmarrjen e Kuvendit. Projektligji parashikon:

a)  Kushtet dhe kriteret të qarta që duhet të plotësojë kandidati;

b)  Profil të spikatur shoqëror, integritet të lartë moral dhe përgatitje të lartë profesionale në fushën e drejtësisë dhe të drejtave të njeriut të kandidatëve;
c)  Nevoja e mbështetjes të çdo anëtar i shoqërisë civile nga paku 5 organizatave të shoqërisë civile që punojnë në fusha të lidhura me sistemin e drejtësisë ose të drejtat e njeriut dhe që kanë zbatuar projekte në këto fusha gjatë 5 viteve të fundit;  
d) Thirrja për paraqitjen e shprehjes së interesit  në mënyrë transparente  dhe të hapur;

e) Shprehja e interesit të tyre do të bëhet përmes një kërkese me shkrim drejtuar Avokatit të Popullit, pasi ndryshe nga përfaqësuesit nga Avokatia ose trupa pedagogjike shoqëria civile nuk ka strukturë ombrellë

f) Verfikimi i  përmbushjes së kushteve ligjore nga një komision të përbërë nga organizatat e shoqërisë civile, që veprojnë në fushën e mbrojtjes së të drejtave të njeriut dhe me një eksperiencë mes seancave publike të dëgjimit  në prani të medias dhe të gjithë vëzhguesit e tjerë që shprehin interesim për të ndjekur procesin;

g) Informimi me shkrim, në mënyrë individuale dhe të arsyetur për shkaqet e skualifikimit;

h) Ankimi kundër vendimeve të Komisionit të Shoqërisë civile për përjashtimin e kandidatëve.  

Të gjithë kandidatët duhet të plotësojnë disa kritere që kanë të bëjnë me integritetit e tyre, të mos të mos kenë mbajtur gjatë 10 viteve të fundit asnjë funksion politik në administratën publike ose pozicione drejtuese në partitë politike; të mos kenë qënë anëtarë, bashkëpunëtorë ose të favorizuar të shërbimeve të inteligjencës para vitit 1990; të mos jenë bashkëpunëtorë, informatorë ose agjentë të shërbimeve sekrete; në kohën e kandidimit të mos kenë asnjë anëtar të familjes dhe të afërm të shkallës së parë që është anëtar në detyrë i Këshillit të Lartë Gjyqësor ose kandidat.

· Suprimimi i tre anëtarëve ex officio në Këshillin e Lartë Gjyqësor
Presidenti i Republikës, Kryetari i Gjykatës së Lartë, Ministri i Drejtësisë nuk do të jenë  anëtarë të KLGJ-së. Propozimi që Presidenti i Republikës nuk do të jetë më anëtar i KLGJ-së, mendohet se do të ndihmojë për garantimin e pavarësisë së KLGJ-së dhe shmangien e influencave politike.

Në Opinion Nr 10/2007, CCJE rekomandon, që "anëtarët e ardhshëm të Këshillit Gjyqësor, qofshin gjyqtarë ose jo - gjyqtarë, nuk duhet të jenë politikanë aktivë, anëtarë të Parlamentit, ekzekutivit ose administratës . Kjo do të thotë se as Kreu i Shtetit, nëse ai / ajo është kreu i qeverisë, as ndonjë ministër nuk mund të jetë një anëtar i Këshillit të Gjyqësorit.

Nën të njëjtin argument vjen edhe suprimimi i Ministrit të drejtësisë si anëtar i këtij organi.
· Këshilli i Lartë gjyqësor do të kryesohet nga anëtarë jogjyqtarë

Projektligji parashikon që KLGJ të kryesohet nga njëri prej anëtarëve jogjyqtarë që  do të emërohet nga vetë Këshilli, nga radhët e anëtarëve radhët e anëtarëve jogjyqtarë. Kjo zgjedhje  është në zbatim të rekomandimeve  të Komisionit të Venecias.
Sipas Komisionit të Venecias zgjedhja e Kryetarit nga vetë Këshilli nga anëtarët jo gjyqtarë passjell një balancë midis pavarësisë së nevojshme të kryetarit dhe domosdoshmërisë për të shmangur tendenca të mundshme korporatiste brenda këshillit (CDL-AD(2007)028, Raport mbi emërimet në gjyqësor, §35)
Gjithashtu projektligji suprimon funksioninkushtetues të Zëvendëskryetarit të Këshillit të Lartë të Drejtësisë. 

· Zgjerimi i kompetencave të Këshillit të Lartë Gjyqësor

KLGJ  do të  ketë  një gamë të gjerë të kompetencave të cilat propozohet të përfshijnë pothuajse të gjitha aspektet e administrimit të gjyqësorit në zabtim të parashikimeve kushtetutese. Sipas parashikimeve të nenit 147/a të Kushtetutës, Këshilli i Lartë Gjyqësor ushtron funksionet e mëposhtme :

a) emëron, vlerëson, ngre në detyrë dhe transferon gjyqtarët e të gjitha niveleve;   

b) vendos për masat disiplinore ndaj gjyqtarëve të të gjitha niveleve; 

c) i propozon Presidentit të Republikës kandidatët për gjyqtarë të Gjykatës së Lartë, sipas ligjit; 

d) miraton rregullat e etikës gjyqësore dhe mbikëqyr respektimin e tyre; 

e) drejton dhe kujdeset për mbarëvajtjen e punës në administratën e gjykatave, me

f) përjashtim të mbarëvajtjes së strukturave të teknologjisë së informacionit në gjykata, e cila rregullohet me vendim të Këshillit të Ministrave;

g) propozon dhe administron buxhetin e tij dhe të gjykatave;

h) informon publikun dhe Kuvendin për gjendjen e sistemit gjyqësor;  

i) ushtron funksione të tjera të caktuara me ligj.  

· Sistemi përgjegjshmërie për anëtarët e KLGJ-së
Projektligji parashikon   në mënyrë të detajuar  shkeljet disiplinore të anëtarëve të Këshillit të Lartë Gjyqësor me referencë në dispozitat e ligjit “Për Statusin e Gjyqtarëve dhe Prokurorëve” mbi shkeljet disiplinore të magjistratëve të cilat zbatohen, për aq sa është e mundur dhe me ndryshimet e nevojshme, edhe mbi anëtarin e Këshillit të Lartë Gjyqësor.
Projektligji parashikon shprehimisht edhe Procedurat Disiplinore. Sipas projektligjit,  Inspektorin i Lartë i Drejtësisë në bazë të procedurave dhe rregullave të parashikuara në ligjin “Për Statusin e Gjyqtarëve dhe Prokurorëve” heton shkeljet disiplinore të anëtarit të KLGJ-së. Procedura disiplinore ndaj anëtarëve të KLGJ-së  zhvillohet nga Gjykata Kushtetuese e cila vendos në bazë të ligjit “Për Gjykatën Kushtetuese” dhe ligjit “Për Statusin e Gjyqtarëve dhe Prokurorëve”.

· Raportimi Publik i KLGJ-së dhe para Kuvendit

Në përputhje me parashikimin e nenit 147/a, shkronja “e” të Kushtetutës që parashikon shprehimisht se: Këshilli i Lartë Gjyqësor informon publikun dhe Kuvendin për gjendjen e sistemit gjyqësor, në respespe edhe të parimit të mirënjohur të kontrollit dhe balancës ndërmjet pushtetevemarrjen e përgjegjësive për raportimin publik dhe para Kuvendit për çështje të gjyqësorit”

Ky parashikim kushtetues  mundëson transparencë dhe llogaridhënie. Ai është zbërthyer më tej në parashikime ligjore të tilla si: Këshilli Lartë Gjyqësor raporton para Kuvendit mbi gjendjen e sistemit gjyqësor gjatë vitit të mëparshëm kalendarik, jo më pak se një herë në vit. Raporti përshkruan veprimtarinë e Këshillit dhe të Komisioneve të tij, si dhe përmban rekomandimet për përmirësimet e nevojshme. Në kuadër të transparencës, projekligji parashikon se raporti duhet të publikohet  në faqen zyrtare të  Këshillit si dhe me çdo mënyrë tjetër që vlerësohet e përshtatshme nga  Këshilli. Rekomandimet e përcjella në rezolutën e miratuar nga Kuvendi për raportin vjetor të Këshillit të Lartë Gjyqësor janë të detyrueshme për t’u marrë parasysh nga Këshilli për aq sa nuk cenojnë pavarësinë e këtij institucioni.

· Këshilli i Lartë Gjyqësor  ka kompetenca edhe mbi Gjykatën e Lartë  

Propozohet që Këshilli i Lartë Gjyqësor të ketë të njëjtat kompetenca mbi statusin e anëtarëve të Gjykatës së Lartë mbi gjyqtarët e tjerë. Ndryshimi i vetëm do të jetë në lidhje me emërimin e anëtarëve të Gjykatës së Lartë për të cilët Këshilli i Lartë Gjyqësor do të ketë kompetencë për propozimin e kandidatëve. Grupi i Ekspertëve të Niveit të Lartë gjykoi se një zgjidhje e tillë garanton pavarësinë e gjyqësorit dhe rrit përgjegjësinë e Këshilli i Lartë Gjyqësor për të gjitha çështjet që lidhen me statusin e gjyqtarëve, ç’ka është në përputhje me standardet ndërkombëtare dhe përkon me opinionin e Komisionit të Venecias në Memorandumin e Shkurtit 2014. 

Komisioni i Venecias mbështet opinionin që një këshill gjyqësor duhet të ketë influence vendimtare në emërimin dhe promovimin e gjyqtarëve si dhe në marrjen e masave disiplinore ndaj tyre (CDL-AD(2007)028, Raport mbi emërimet në gjyqësor, §§24, 25); Shih gjithashtu Përmbledhje e Opinioneve dhe Raporteve të Komisionit të Venecias për Gjykatat dhe Gjyqtarët, paragrafi 3.3, faqe 73 dhe CDL (2014)021.  

· Këshilli i Lartë Gjyqësor do të ketë kompetenca të reja

Projektligji parashikon që Këshillit të Lartë Gjyqësor t’i besohen përgjegjësi të reja për 

mbajtjen e sistemit statistikor të gjyqësorit, marrëdhëniet e gjyqësorit me publikun dhe mediat, menaxhimin e administratës gjyqësore, administrimin e infrastrukturës fizike dhe të sigurisë, si dhe matjen e performancës së gjykatave të cilat aktualisht i ka Ministria e Drejtësisë.

Menaxhimi i çështjeve dhe trasparenca e ndarjes së çështjeve mes magjistratëve  janë një nga  çështjet e  rreegulluara në projeklig.

Raport Progresi i Komisionit Europian 2015
  vë në dukje se problemet me cilësinë e drejtësisë dhe efiçensën: 
“Planifikimi i buxhetit ka nevojë të përmirësohet dhe burimet e përshtatshme buxhetore për sistemin e drejtësisë të sigurohen. Përveç disa përpjekjeve, trajnimi i stafit administrativ gjyqësor mbetet i pamjaftueshëm.  

Sistemi i regjistrimit audio u shtri më tej dhe filloi të zbatohej në shumicën e gjykatave administrative. Sistemi i unifikuar i menaxhimit të çështjeve përdoret pothuajse nga të gjithat gjykatat, përfshirë seksionin e dhomës civile të Gjykatës së rrethit Tiranë. Megjithatë, sistemi është pak i përdorur, jo tërësisht funksional, dhe në disa gjykata ende nuk është instaluar. ...” 

Bazuar në parashikimin kushtetues të nenit 147/ a  gërma “d” që parashikon se KLGJ drejton dhe kujdeset për mbarëvajtjen e punës në administratën e gjykatave, me përjashtim të mbarëvajtjes së strukturave të teknologjisë së informacionit në gjykata,  e cila rregullohet me vendim të Këshillit të Ministrave,  projektligji parashikon  përgjegjësitë konkrete të KLGj lidhur me sistemin teknologjik të informacionit elektronik.
· Buxheti gjyqësor 

Sipas projektligjit përgjegjësitë për buxhetin gjyqësor i kalojnë Këshillit të Lartë Gjyqësor.  U gjykua se kjo zgjidhje shmang përfshirjen e ekzekutivit në kontrollin e çdo detaji të buxhetit operacional të gjykatave, garanton pajtueshmërinë me standardet ndërkombëtare, dhe lejon një qasje më gjithëpërfshirëse në zhvillimin e politikave të sektorit buxhetor. Grupi i Ekspertëve të Nivelit të Lartë thekson se si institucion i qeverisjes së gjyqësorit është e vetëkuptueshme që Këshillit i Lartë Gjyqësor të merret me çështjet e politikave buxhetore të gjyqësorit. 

· Bashkëpunimi i KLGJ me institucionet e tjera

Sipas projektligjit përgjegjësitë për planifikimin strategjik  do t’i kalojnë Këshillit të Lartë Gjyqësor. Këshilli i Lartë Gjyqësor, në bashkëpunim me Ministrin e Drejtësisë, harton, miraton dhe zbaton një plan strategjik për sistemin gjyqësor në përputhje me objektivat e të këtij ligji, dhe në koordinim me strategjinë e sektorit të drejtësisë.  Plani strategjik duhet  të shoqërohet  me planin e veprimit, përfshirë objektivat operacionalë, veprimtaritë, ndikimin financiar dhe ndikime të tjera, si dhe treguesit e arritjeve.

· Funksionimi  i Këshillit të Lartë Gjyqësor

Këshilli i Lartë Gjyqësor do të funksionojë nëpërmjet 4 (katër) komisioneve të përhershme: Komisioni i Planifikimit Strategjik, Administrimit dhe Buxhetit; Komisioni Disiplinor; Komisioni i Vlerësimit të Veprimtarisë Etike dhe Profesionale dhe Komisioni i Zhvillimit të Karrierës. Propozohet gjithashtu që Komisionet të kenë kompetenca të plota vendimmarrëse në fushat përkatëse.
Projektligji rregullon mënyrën e organizimit të veprimtarisë së Këshillit të Lartë Gjyqësor, kompetencat e Kryetarit dhe zëvendëskryetarit të Këshillit të Lartë Gjyqësor,  kompetencat e Mbledhjes së KLGJ-së, përcaktimi i rregullave të funksionimit të  Komisioneve të përhershme. Porjektligji lejon edhe ngritjen e komisioneve të përkohshme për çështje të veçanta. Rregullat për thirrjen, zhvillimin dhe procedurën e ndjekur gjatë mbledhjeve të Këshillit të Lartë Gjyqësor, kuorumin e nevojshëm dhe vendimmarrjen e Këshillit janë  paraqshikuar qartë dhe në mënyrë të detajuar.   
Një nga risitë e projekligjit është parashikime të detajuar të situatave që mund të tregojnë ose të çojnë në konflikt interesi  të anëtarëve  të KLGJ-së.Ligji trajton edhe organizimin e administratës mbështetëse të Këshillit.

· Funksionet e KLGJ për vlerësimin  dhe trajnimin e magjistrave dhe nëpuënsve civilë gjyqësor

Funksionet e Këshillit të Lartë Gjyqësor, duke nisur me planifikimin strategjik, raportimin publik dhe para Kuvendit, kujdesi për respektimin e etikës gjyqësore, përcaktimi i numrit të gjyqtarëve dhe gjykatave, rekrutimi, emërimi dhe propozimi i gjyqtarëve, si dhe mbikëqyrja e gjyqtarëve (duke shqyrtuar dhe marrë vendime për vlerësimin e veprimtarisë profesionale dhe etike, ngritjen në detyrë, transferimin dhe disiplinimin) janë të rregulluara në mënyrë të detajuar në projektligj. 

Këshilli është përgjegjës për trajnimin gjyqësor të nëpunësve civile gjyqësor dhe bashkpëunon me shkollën e Magjistratutës për trajnimin fillestar dhe vazhdues të  kancelarëve dhe ndihmësve ligjore. Për herë të parë  të gjithë burimet njerëzore në sistemin gjyqësor do të trajnohen dhe  do t’i nënshtrohen programeve të trajnimit vazhdues.

Dispozitat e Kreut IV të këtij ligji përcaktojnë aktet dhe rregullat procedurale të zbatuara nga Këshilli i Lartë Gjyqësor gjatë procesit të shqyrtimit të çështjeve dhe vendimmarrjes së tij.

4.2.  KËSHILLI I LARTË I PROKURORISË

Një nga organet e reja kushtetuese që u krijuan me ligjin nr.76/2016 “Për  disa shtesa dhe ndryshime në ligjin nr. 8417, datë 21.10.1998, Kushtetuta e Republikës së Shqipërisë, të ndryshuar”, është Këshilli i Lartë i Prokurorisë, një organ i pavarur kushtetues me kompetenca të plota për statusin e prokurorëve (rekrutimin, emërimin, transferimin, riemërimin dhe procedimin disiplinor të prokurorëve). 

Në Analizën e Sistemit të Drejtësisë në lidhje me sistemin e prokurorisë, midis të tjerave, është konstatuar se:

· Mungojnë kriteret objektive dhe procedurat transparente në lidhje me vendimin e emërimit, karrierës, promovimit dhe disiplinimit të prokurorëve. Praktika aktuale ka treguar se vendimet lidhur me prokurorët e karrierës nuk janë udhëhequr gjithmonë nga kritere objektive dhe procedura transparente. Vendimet e transferimit të prokurorëve nuk janë të bazuara në kritere të mirëpërcaktuara.

· Vlerësimi paraprak i punës së prokurorit kryhet nga drejtuesi i prokurorisë. Nuk ka një procedurë të standardizuar vlerësimi, të shoqëruar me kriteret specifike për matjen e aftësive, kompetencës dhe integritetit. Gjithashtu, nuk ofrohet mundësia për të ankimuar rezultatet e vlerësimit ose vendimin e emërimit.

· Emërimi i drejtuesve të prokurorive mund të kryhet nga Prokurori i Përgjithshëm, në bazë të kritereve të përgjithshme dhe gjithashtu shkarkimin e tyre në bazë të – mos përmbushjes së detyrave funksionale, pavarësisht rëndësisë së tyre dhe nuk parashikon mundësinë e ankimit kundër vendimit përkatës të shkarkimit.

· Politizimi i procesit të përzgjedhjes dhe emërimit të Prokurorit të Përgjithshëm si pasojë e mungesës së kritereve dhe procedurave të detajuara të përzgjedhjes, që të garantojnë konkurrimin e hapur, transparent dhe vlerësimin mbi baza objektive të kandidatëve; 
· Mungesa e pavarësisë së prokurorëve në hetim, si rezultat i centralizimit të tepruar të sistemit dhe kompetencave të gjera të prokurorëve më të lartë dhe të Prokurorit të Përgjithshëm, në veçanti, mbi hetimet e kryera nga prokurorët më të ulët;

· Paqartësi në organizimin hierarkik, lëndor dhe territorial të prokurorisë si dhe në marrëdhëniet prokurori – polici gjyqësore të cilat janë bërë shkas për mungesën e efiçencës në punën e prokurorisë, mungesën e hetimeve proaktive dhe pushimin e pajustifikuar të hetimeve penale etj; 

· Mungesa e përfshirjes së një organi të pavarur vetëqeverisës si Këshilli i Prokurorisë në procesin e përzgjedhjes, karrierës dhe disiplinimit të Prokurorit të Përgjithshëm dhe prokurorëve të tjerë.

Këshilli i Prokurorisë aktualisht ka vetëm një rol këshillimor, në drejtim të Prokurorit të Përgjithshëm, pa një ndikim të mirëfilltë në emërimin, transferimin, procedimin disiplinor dhe ngritjen në detyrë të prokurorëve. I konceptuar si një mekanizëm lidhjeje midis prokurorit të Përgjithshëm dhe prokurorëve në detyrë, për çështje të rëndësishme, që prekin interesat e këtyre të fundit, sikundër janë procedimi disiplinor dhe ngritja në detyrë, Këshilli nuk gëzon pushtet konform pozicionit që i cakton ligji.
Lidhur me Këshillin e Lartë të Prokurorisë, në projektligj,  në nenet 101 – 192  janë parashikuar rregulla të ngjashme me ato të Këshillit të Lartë Gjyqësor për përbërjen dhe organizimin e Këshillit të Lartë të Prokurorisë, mënyrën e përzgjedhjes së kandidatëve dhe të zgjedhjes të anëtarëve nga Kuvendi, për rregullat e zhvillimit të mbledhjes, për aktet dhe rregullat procedurale etj.  Duke qënë se në një mase të madhe rregullimi ligjor për Këshillin e Lartë të Prokurorisë është i ngjashëm me atë për Këshillin e Lartë Gjyqësor,  në vijim të raportit nuk analizohen aspektet e njëjta mes këtyre organeve, por vetëm aspektet e ndryshme të tyre.
Projektligji reflekton ndryshimet kushtetuese në statusin e dy organeve sidomos në lidhje me kompetencat duke qënë se harta e shpërndarjes së kompetencave në sistemin e prokurorisë është e ndryshme nga ajo në sistemin gjyqësor.  

Sipas parashikimeve të nenit 149 të Kushtetutës, Këshilli i Lartë i Prokurorisë garanton    pavarësinë, llogaridhënien, disiplinën, statusin dhe karrierën e prokurorëve të Republikës së Shqipërisë. Këshilli i Lartë i Prokurorisë përbëhet nga 11 anëtarë, gjashtë prej të cilëve zgjidhen nga prokurorët e të gjitha niveleve të prokurorisë dhe pesë anëtarë zgjidhen nga Kuvendi, nga radhët e juristëve joprokurorë të përzgjedhur nga radhët e avokatëve, të pedagogëve të drejtësisë dhe të përfaqësuesve të shoqërisë civile.

Sikurse vihet re ka një ndryshim thelbësor në përbërjen e këtij organi duke filluar që nga :

·    Rritja e numrit të anëtarëve të Këshillit të Lartë të Prokurorisë nga 7 anëtarë në 11 anëtarë.

·    Prania në Këshillin e Prokurorisë e anëtarëve jo prokurorë të përzgjedhur nga radhët

e avokatëve, të pedagogëve të drejtësisë dhe të përfaqësuesve të shoqërisë civile që emërohen nga kuvendi përbën një garanci më shumë si në kuadër të transparencës ashtu edhe të cilësisë së vendimmarrjes së këtij organi. Ky parashikim bëhet duke u mbështetur dhe respektuar edhe parimin e kontrollit dhe të balancës së organeve të pushteteve të ndryshme duke konsideruar në këtë rast edhe rolin e Kuvendit të Shqipërisë në procesin e emërimit të anëtarëve joprokurorë të Këshillit të Lartë të Prokurorisë.

· Sipas parashikimeve të nenit 149/a të Kushtetutës, Këshilli i Lartë i Prokurorisë ushtron këto përgjegjësi:  a) emëron, vlerëson, ngre në detyrë dhe transferon prokurorët e të gjitha niveleve; b) vendos për masat disiplinore ndaj prokurorëve të të gjitha niveleve; c) i propozon Kuvendit kandidatët për Prokuror të Përgjithshëm, sipas ligjit; d) miraton rregullat për etikën e prokurorëve dhe mbikëqyr respektimin e tyre;  e) propozon dhe administron buxhetin e tij;  f) informon publikun dhe Kuvendin mbi gjendjen e prokurorisë; g) ushtron funksione të tjera të caktuara me ligj.

· Projektligji parashikon shprehimisht statusin e anëtarëve te Këshillit të Lartë të Prokurorisë duke e barazuar me statusin e magjistratit sipas dispozitave të ligjit “Për Statusin e Gjyqtarëve dhe Prokurorëve”, përveç rasteve kur parashikohet ndryshe nga ky ligj.
· Projektligji sjell si risi përgjegjësinë e anëtarëve të Këshillit të Lartë të Prokurorisë në ushtrimin e funksioneve dhe të detyrave të tyre. Konkretisht, projektligji parashikon shkeljet disiplinore të anëtareve të Këshillit të Lartë të Prokurorisë. Dispozitat e ligjit “Për Statusin e Gjyqtarëve dhe Prokurorëve” mbi shkeljet disiplinore të magjistratëve zbatohen, për aq sa është e mundur dhe me ndryshimet e nevojshme, edhe mbi anëtarin e Këshillit të Lartë të Prokurorisë.
· Projektligji parashikon edhe procedurën disiplinore. Shkeljet disiplinore të anëtarit të Këshillit të Lartë Prokurorisë hetohen nga Inspektori i Lartë i Drejtësisë në bazë të procedurave dhe rregullave të ligjit “Për Statusin e Gjyqtarëve dhe Prokurorëve”. Procedura disiplinore ndaj anëtarëve të Këshillit të Lartë të Prokurorisë zhvillohet nga Gjykata Kushtetuese e cila vendos në bazë të ligjit për Gjykatën Kushtetuese dhe ligjit Për Statusin e Gjyqtarëve dhe Prokurorëve.
· Në projektligj, lidhur me Këshillin e Lartë të Prokurorisë, në Pjesën e III-të  të tij janë parashikuar në detaje, procedura e zgjedhjes së anëtarëve prokurorë të Këshillit të Lartë të Prokurorisë, procedura e zgjedhjes së anëtarëve të Këshillit të Lartë të Prokurorisë nga avokatia, procedura e zgjedhjes së anëtarëve të Këshillit të Lartë të Prokurorisë nga trupa e pedagogëve të drejtësisë dhe të Shkollës së Magjistratures, procedura e zgjedhjes së anëtarit të Këshillit të Lartë të Prokurorisë që përfaqëson shoqërine civile.
· Në lidhje me Organizimin e Keshillit të Lartë të Prokurorisë, projektligji parashikon pozicionin e Kryetarit dhe të zëvendëskryetarit të Këshillit të Lartë të Prokurorisë që zgjidhen në mbledhjen e parë të Këshillit nga rradhët e anëtarëve jo prokurorë me shumicën e thjeshtë të votave të anëtarëve. Ata qëndrojnë në detyrë deri në përfundim të mandatit si anëtar i Këshillit.
·      Risi e projekligjit është edhe përcaktimi shprehimisht i mënyrës së funksionimit të Këshillit të Lartë të Prokurorisë, duke parashikuar se Këshilli i Lartë i Prokuririsë organizohet dhe e ushtron veprimtarinë e tij në komisione ose në mbledhje plenare. Këshilli i Lartë i Prokurorisë ka në përbërje komisionet e përhershme si: Komisioni i Planifikimit Strategjik, i Administrimit dhe Buxhetit; Komisioni Disiplinor; Komisioni i Vlerësimit të Veprimtarisë Etike dhe Profesionale; Komisioni i Zhvillimit të Karrierës.
·      Duke konsideruar rolin tejet të rëndësishëm të këtij organi, projektligji kujdeset të parashikojë edhe marrëdhëniet e Marrëdhënia e Këshillit të Lartë të Prokurorisë me Ministrin e Drejtësisë. Përvec të tjerave, Këshilli i Lartë i Prokurorisë bashkëpunon më Ministrin e Drejtësisë për të siguruar përputhjen e planeve strategjike dhe buxhetore të sistemit të prokurorisë të miratuara nga Këshilli me politikat shtetërore dhe strategjinë sektoriale të sektorit të drejtësisë. Ministri i Drejtësisë, ose përfaqësues të tij, ka të drejtë të marrë pjesë, pa të drejtë vote, në mbledhjet e Këshillit të Lartë të Prokurorisë Gjyqësor dhe të komisioneve të përhershme të Këshillit. Ministri i Drejtësisë ka akses të plotë në të dhënat statistikore që rezultojnë nga sistemi i menaxhimit të çështjeve të trajtuara nga zyrat e prokurorisë.

·     Projektligji parashikon Bashkëpunimin ndërinstitucional të Këshillit të Lartë të Prokurorisë me aktorë të sistemit të drejtësisë të tillë si: Këshillin e Lartë Presidentin e Republikës, Kryetarin e Gjykatës Kushtetuese, Kryetarin e Gjykatës së Lartë, Ministrin e Drejtësisë,  Kryetarin e Gjykatës së Posaçme për gjykimin e veprave penale të Korrupsionit dhe Krimit të Organizuar, Drejtuesin e Prokurorisë së Posaçme dhe Prokurorin e Përgjithshëm.
·    Risi e projektligjit është edhe parashikimi shprehimisht në të, të rregullave në lidhje me organizimin e administratës së Këshillit të Lartë të Prokurorisë. Pranë Këshillit të Lartë të Prokurorisë funksionon administrata e cila ndihmon në realizimin e misionit dhe të funksioneve të Këshillit. Anëtarët e personelit të Këshillit të Lartë të Prokurorisë kanë statusin e nëpunësit civil sipas përcaktimeve të ligjit “Për Nëpunësin Civil” ose janë prokurorë të komanduar pranë Këshillit sipas parashikimeve të ligjit “Për Statusin e Gjyqtarëve dhe Prokurorëve”. Projektligji parashikon pozicionin e Sekretarit të Përgjithshëm si funksionari më i lartë administrative i Këshillit të Lartë të Prokurorisë.

a)   Projektligji parashikon organizimin e Administratës duke rregulluar se administrata e Këshillit të Lartë të Prokurorisë ndahet, së paku, në a) njësi mbështetëse për çështje të përgjithshme juridike; b) Njësi mbështetëse pranë secilit komision të përhershëm të Këshillit;c) Njësi mbështetëse për administrimin e buxhetit të Këshillit;d) Zyra e Këshilltarit të Etikës; e) Njësi mbështetëse për marrëdhëniet me publikun dhe botimet; f) Njësi mbështetëse për teknologjinë e informacionit; g) Njësi mbështetëse për trainimin e prokurorëve dhe të nëpunësve civilë të sistemit të prokurorisë.

b) Projekligji kujdeset në mënyrë të posëcme për t’u shprehur në lidhje me Konfliktin e Interesave. Dispozitat e Kodit të Procedurave Administrative dhe të ligjit për konfliktin e interesave mbi paanësinë e administratës publike zbatohen për personelin administrativ të Këshillit të Lartë të Prokurorisë. Kryetari i Këshillit është përgjegjës për marrjen e vendimeve për përjashtimin nga vendimmarrja ose konfirmimin e nëpunësve civilë në rast të shfaqjes së konfliktit të interesit.

c) Risi e projekligjit është edhe përcaktimi shprehimisht i funksioneve të Këshillit të Lartë  
të Prokurorisë duke përfshirë funksione në lidhje me:  planifikimin strategjik;  raportimin publik dhe para Kuvendit; etikën prokuroriale; rekrutimi, emërimi i prokurorëve dhe propozimi i kandidatëve për Prokuror të Përgjithshëm;  zhvillimi i karrierës dhe disiplina; qëndrimet publike; trajnimi vazhdues i prokurorëve; opinione mbi legjislacionin si dhe në lidhje me Buxheti vjetor i Këshillit.

Projektligji parashikon llojet e akteve të Këshillit të Lartë të Prokurorisë dhe rregullat procedurale gjatë ushtrimit të funksioneve.

4.3  INSPEKTORI I LARTË I DREJTËSISË

Në zgjidhje të problematikave të lidhura me hetimin e shkeljeve disiplinore, ndryshimet kushtetuese të 22 korrikut 2016 përcaktuan se funksioni i hetimit veçohet nga Këshilli i Lartë Gjyqësor dhe ndërmerret nga një organ i veçantë, i zgjedhur nga Kuvendi, Inspektori i Lartë i Drejtësisë, i cili është përgjegjës për verifikimin e shkeljeve disiplinore dhe fillimin e procedurës disiplinore jo vetëm ndaj gjyqtarëve, por edhe ndaj prokurorëve, anëtarëve të Këshillit të Lartë  Gjyqësor dhe Këshillit të Lartë të Prokurorisë dhe Prokurorit të Përgjithshëm, depolitizimin e procesit të emërimeve në pozicionet e larta në drejtësi, duke reduktuar diskrecionin e organeve politike të emërtesës dhe rritur cilësinë në përbërjen e institucioneve që drejtojnë sistemin e drejtësisë.

Krijimi i këtij organi të ri kushtetues, Inspektorit të Lartë të Drejtësisë, është i parashikuar në nenet 147/d,  147/dh, 147/e, dhe 147/ë, të Kushtetutës. Kryerja e inspektimit nga një organ i pavarur, siç është Inspektori i Lartë i Drejtësisë është vlerësuar se është i nevojshëm, sepse  shkëput inspektimin nga procesi vendimmarrës për dhënien e masës disiplinore. Ndërsa emërimi i Inspektorit nga Kuvendi me tri të pestat e të gjithë anëtarëve mbi listën e kandidatëve të përzgjedhur dhe renditur nga Këshilli për Emërimet në Drejtësi, ndihmon për depolitizimin e procesit të emërimit dhe garantimin e cilësisë profesionale dhe integritetit të Inspektorit. 
·  Objektivat e krijimit dhe organizimit të Inspektorit të Lartë të Drejtësisë

Lidhur me Inspektorin e Lartë të Drejtësisë, projektligji “Për organet e qeverisjes së sistemit të drejtësisë” realizon këto objektiva:

a) Garanton ndarjen e procesit të inspektimit nga procesi vendimmarrës për dhënien e masës disiplinore. Për kryerjen e inspektimit parashikohen dispozita të veçanta për funksionimin  e Inspektorit të Lartë të Drejtësisë, si autoriteti shtetëror përgjegjës për hetimin e shkeljeve dhe për fillimin e procedurës disiplinore ndaj gjyqtarëve, prokurorëve, anëtarëve të Këshillit të Lartë Gjyqësor, anëtarëve të Këshillit të Lartë të Prokurorisë dhe të Prokurorit të Përgjithshëm, si dhe për inspektimin e gjykatave dhe të zyrave të prokurorisë. 
b) Zgjidh problematikën e kompetencës ekskluzive të Ministrit të Drejtësisë për fillimin e procedimeve disiplinore ndaj gjyqtarëve duke ia lënë këtë kompetencë Inspektorit të Lartë të Drejtësisë dhe duke i rezervuar edhe Ministrit të drejtën t'i kërkojë Inspektorit fillimin e hetimit ndaj një apo më shumë gjyqtarëve të veçantë në lidhje me akuzat për shkelje disiplinore. 

c) Garanton një procedurë transparente dhe të drejtë për emërimin e inspektorëve magjistratë dhe jo-magjistratë, të bazuar në kritere të qarta dhe objektive. 

d) Për një sistem llogaridhënie në të gjitha nivelet, procedimet disiplinore të filluara nga Inspektori i Lartë i Drejtësisë ndaj gjyqtarëve shqyrtohen dhe vendosen nga KLGJ-ja. Procedimet disiplinore të filluara nga Inspektori ndaj prokurorëve shqyrtohen dhe vendosen nga KLP-ja dhe procedimet disiplinore ndaj anëtarëve të këtyre dy këshillave (KLGJ dhe KLP) si dhe ndaj Prokurorit të Përgjithshëm shqyrtohen dhe vendosen nga Gjykata Kushtetuese. Gjithashtu, hetimi për mbledhjen e provave dhe fakteve që vërtetojnë shkeljet e rënda të Inspektorit, kryhet nga një komision hetimor parlamentar ndërkohë që vendimi merret nga Gjykata Kushtetuese. 

· Organizimi dhe funksionimi i Inspektorit të Lartë të Drejtësisë

Në projektligj dispozitat për Inspektorin e Lartë të Drejtësisë janë përfshirë në Pjesën IV që rregullon organizimin dhe funksionimin e Inspektorit të Lartë të Drejtësisë, si autoritet përgjegjës për hetimin e shkeljeve dhe për fillimin e procedurës disiplinore ndaj anëtarëve të Këshillit të Lartë Gjyqësor, anëtarëve të Këshillit të Lartë të Prokurorisë dhe të Prokurorit të Përgjithshëm.

Projekligji parashikon se Inspektori i Lartë i Drejtësisë i ushtron funksionet e tij në mënyrë të pavarur. Ndërhyrja e drejtpërdrejtë ose e tërthortë në funksionet e Inspektorit për kryerjen e verifikimeve të ankesave, hetimeve dhe inspektimeve, ose në lidhje me ndonjë subjekt të caktuar shkakton përgjegjësi sipas ligjit. Projektligji parashikon se Inspektori i Lartë i Drejtësisë është person juridik publik, i cili ka buxhetin e vet të pavarur, i cili është pjesë e buxhetit të shtetit të miratuar nga Kuvendi.
· Statusi i Inspektorit të Lartë të Drejtësisë
Në kuadër të transparencës dhe të mirëfunksioninmit të këtij organi, projektligji parashikon kushtet e emërimit të Inspektorit të Lartë të Drejtësisë duke përfshirë, vjetërsinë dhe përvojën e punës në profesion si jurist jo më pak se 15 vjet; depolitizimin etj. Projektligji parashikon se Inspektori i Lartë i Drejtësisë ka pagën dhe përfitimet e gjyqtarit të Gjykatës së Lartë.

Në lidhje me papajtueshmëritë më këtë detyrë, projekligji parashikon shprehimisht se funksioni i Inspektorit të Lartë të Drejtësisë është i papajtueshëm me: a) çdo funksion tjetër publik; b) çdo veprimtari tjetër profesionale, që ushtrohet kundrejt pagesës, me përjashtim të veprimtarisë mësimdhënëse, akademike dhe shkencore; c) anëtarësimin në një parti politike ose pjesëmarrjen në aktivitete publike të organizuara nga një parti politike; d) pozicion drejtues ose anëtarësi në organet drejtuese të organizatave fitimprurëse dhe jofitimprurëse, sindikata ose organizata profesionale dhe çdo organizatë tjetër, me përjashtim të organizatave shtetërore, si dhe në rastet kur një pozicion i tillë diktohet për shkak të funksionit; e) veprimtari private, në kuadrin e subjekteve tregtare, që krijon të ardhura në formën e personit fizik tregtar, ortakëri personash fizikë tregtarë të çdo forme, si dhe profesione të lira të avokatisë, noterisë, ekspertit të liçencuar, si dhe të konsulentit, agjentit a përfaqësuesit të organizatave të përcaktuara si edhe f)  çdo veprimtari tjetër, që sipas ligjit për statusin e gjyqtarëve dhe të prokurorëve, është e papajtueshme me detyrën e magjistratit.

Projekligji parashikon në detaje përzgjedhjen dhe zgjedhjen e Inspektorit të Lartë të Drejtësisë.

· Mandati i Inspektorit të Lartë të Drejtësisë  dhe mbarimi i tij

Inspektori i Lartë i Drejtësisë qëndron në detyrë për 9 vjet, pa të drejtë riemërimi. Në kuadër të garantimit të vijimësisë së marrëdhënieve të punës, projekligji kujdeset të parashikojë se pas përfundimit të mandatit, Inspektori i Lartë i Drejtësisë, në qoftë se në kohën e zgjedhjes punonte me kohë të plotë në sektorin publik, ka të drejtën të rikthehet në vendin e mëparshëm të punës ose në pamundësi, në një detyrë të barazvlefshme me të. Në qoftë se në kohën e zgjedhjes Inspektori i Lartë ishte gjyqtar ose prokuror ai kthehet në pozicionin e gjyqtarit osë të prokurorit të apelit. 

Mbarimi i mandatit të inspektorit të Lartë të drejtësisë është parashikuar në përputhje të plotë të parashikimeve kushtetuese, e konkretisht të nenit 147/dh të Kushtetutës.

· Kompetencat e Inspektorit të Lartë të Drejtësisë 

Kompetencat e Inspektorit të Lartë të Drejtësisë janë parashikuar në projektligj në përputhje të plotë me parashikimet kushtetuese të nenit 147/d. Në zbatim të funksioneve të tij, Inspektori i Lartë i Drejtësisë ushtron këto kompetenca: a) Përfaqëson Inspektoratin në marrëdhëniet me të tretët; siguron bashkëpunimin e Inspektoratit me organet e tjera publike dhe subjektet private në ushtrim të funksioneve të tij; b) Nxjerr urdhëra të përgjithshëm me natyrë administrative ose procedurale për mbarëvajtjen dhe metodën e punës, për koordinimin e punës midis inspektorëve, ose midis tyre dhe organeve të tjera publike, për garantimin e kuptimit dhe zbatimit uniform të ligjit në lidhje me verifikimin e ankesave, hetimin e shkeljeve dhe inspektimin, për garantimin e zbatimit të rregullave etike e profesionale nga inspektorët dhe personeli administrativ, dhe për çdo çështje tjetër me natyrë të përgjithshme pasi merr mendimin e mbledhjes se inspektorëve; c) Nxjerr udhëzime jo detyruese në lidhje me çështje konkrete të trajtuara nga inspektorët; d) Jo më pak se një herë në vit raporton në Kuvend për punën e Inspektoratit në vitin pararendës; dh) Miraton planin vjetor të inspektimeve institucionale e tematike; e) Përcakton kriteret për kualifikimet dhe kërkesat e tjera për pozicionin e inspektorëve dhe të personelit administrativ në përputhje me këtë ligj, ligjin për statusin e gjyqtarit dhe prokurorit dhe ligjin për nëpunësin civil. F) Mbikqyr dhe udhëheq metodollogjikisht punën e inspektorëve; g) Heton shkeljet disiplinore të inspektorëve; gj) Thërret dhe drejton Mbledhjen e Përgjithshme të Inspektorëve; h) Thërret dhe drejton mbledhjet e Komitetit të Emërimeve dhe të Vlerësimit të Inspektorëve; i) Mbikqyr dhe drejton administratën e Inspektoratit; l) Bën shpërndarjen e punës tek inspektorët dhe vendos zëvendësimin e tyre në bazë të kritereve objektive dhe transparente duke mbajtur parasysh ngarkesën, përvojën, kualifikimet dhe pengesat e mundshme ligjore të inspektorëve; ll) Miraton projekt vendimet e inspektorëve; 

· Shkeljet disiplinore të Inpektorit të Lartë të Drejtësisë

Projektligj parashikon Shkeljet disiplinore të Inspektorit të Lartë të Drejtësisë. Nëpërmjet këtyre parashikimeve, projekligji synon të garantojë zbatimin korrekt të ligjit nga ana e Inspektorit të Lartë të Drejtësisë nga njëra anë por edhe përgjegjshmëri në ushtrimin e detyrës nga ana e tij. Projektligji parashikon se Inspektori i Lartë i Drejtësisë shkarkohet nga detyra me vendim të Gjykatës Kushtetuese nëse vërtetohet se ka kryer një ose disa prej shkeljeve profesionale dhe etike. Kuvendi heton shkeljet e dyshuara disiplinore të Inspektorit të Lartë të Drejtësisë në bazë të rregullave dhe procedurave të parashikuara në ligjin Për Organizimin dhe Funksionimin e Komisioneve Hetimore Parlamentare dhe në Rregulloren e Kuvendit. 

·    Inspektorët e Inspektoratit të Lartë të Drejtësisë
Projektligji parashikon kushtet për emërimin e inspektorit. Parashikohet një balancë e tillë që jo më pak se gjysma e inspektorëve të Inspektoratit të Lartë të Drejtësisë të jenë magjistratë të cilët komandohen në këtë detyrë nga Këshilli i Lartë Gjyqësor ose Këshilli i Lartë i Prokurorisë. Inspektorët e tjerë emërohen nga Inspektori i Lartë i Drejtësisë, pas këshillimit me Komitetin e Emërimit dhe të Vlerësimit të Inspektorëve, në bazë të një procedure përzgjedhëse të hapur, konkuruese dhe të planifikuar, në analogji, për aq sa është e mundur, me rregullat e Ligjit për nëpunësin civil.  Projekligji parashikon Komitetin i Emërimit dhe Vlerësimit të Inspektorëve, përbërjen e tij dhe zgjedhjen e anëtarëve të tij. 

Projektligji parashikon kushte dhe kritere ligjore të parashikuara qartë edhe për Kandidatët për inspektorë të cilët vijnë nga radhët e magjistratëve duhet të plotësojnë disa kushtet të tilla si: Në kohën e kandidimit, plotësojnë kushtet për t’u emëruar në Gjykatën e Lartë ose në Prokurorinë e Përgjithshme; Në kohën e kandidimit, nuk janë kryetarë të një gjykate ose drejtues të një zyre të prokurorisë dhe as anëtarë të organeve drejtuese të grupeve të interesit të tilla si shoqata ose sindikata magjistratësh etj; Janë vlerësuar të paktën “shumë mirë” në dy vlerësimet e fundit të performancës etike dhe profesionale; Nuk kanë masë disiplinore në fuqi; Nuk janë dënuar më parë me vendim gjyqësor të formës së prerë për kryerjen e një vepre penale; Në kohën e kandidimit, nuk kanë asnjë anëtar të familjes, sipas kuptimit të ligjit Për Deklarimin dhe Kontrollin e Pasurive, të Detyrimeve Financiare të të Zgjedhurve dhe të disa Nëpunësve Publikë”, dhe të afërm të shkallës së parë që punon si inspektor në Inspektoratin e Lartë të Drejtësisë. Kushte konkrete përcaktohen edhe për Kandidatët për inspektorët të cilët nuk janë magjistratë.

· Statusi i inspektorëve, rekrutimi, vlerësimi dhe shkeljet disiplinore

Inspektorët magjistratë të Zyrës së Inspektorit të Lartë të Drejtësisë përfitojnë pagën dhe përfitimet e gjyqtarit të Gjykatës së Apelit. Inspektorët jo magjistratë të Inspektoratit të Lartë të Drejtësisë gëzojnë statusin e nëpunësve civilë të kategorisë së lartë drejtuese.

Më tej, projekligji parashikon rregulla në lidhje me Rekrutimin e Inspektorëve, Vlerësimin e etikës dhe veprimtarisë profesionale të inspektorëve, Shkeljet disiplinore të Inspektorëve të Inspektoratit të Lartë të Drejtësisë, si edhe Detyrat e Inspektorëve.

· Sistemi teknologjik i informacionit elektronik 

Në përputhje me politikat e përgjithshme shtetërore në fushën e teknologjisë dhe sigurisë së informacionit, Inspektori i Lartë i Drejtësisë është përgjegjës për: zhvillimin ose pjesëmarrjen në zhvillimin e sistemeve të teknologjisë së informacionit për përdorim në Zyrën e Inspektorit të Lartë të Drejtësisë, për menaxhimin, koordinimin, monitorimin dhe mbikëqyrjen e përdorimit të teknologjisë së informacionit si dhe përpërcaktimin e sistemit të zbatueshëm të menaxhimit elektronik të çështjeve; Përcaktimin e rregullave për krijimin, funksionimin, ndërveprimin dhe sigurinë e sistemit elektronik të menaxhimit të çështjeve dhe për mbrojtjen e të dhënave personale të përdorura dhe të ruajtura nga sistemi; Mirëmbajtjen e sistemit elektronik të menaxhimit të çështjeve; Përmirësimin periodik të sistemit, për të siguruar zbatimin e kërkesave funksionale të inspektimit dhe të organeve të tjera brenda sistemit të drejtësisë si dhe për të reflektuar ndryshimet në ligjet procedurale; Sigurimin që sistemi elektronik i menaxhimit të të dhënave gjeneron informacione statistikore të cilat janë të nevojshme për punën e Inspektorit dhe të organeve të tjera; Sigurimin e saktësisë dhe sigurisë së të dhënave dhe mbrojtjen e të dhënave personale si dhe Përcaktimin e rregullave për përdorimin e detyrueshëm të sistemit elektronik të menaxhimit të çështjeve, njësimin e futjes së të dhënave dhe për saktësinë e të dhënave.

4.4  KËSHILLI I EMËRIMEVE NË DREJTËSI

Një nga risitë e ndryshimeve kushtetuese të 22 Korrikut 2016, ishte dhe krijimi i një organi të ri, Këshillit të Emërimeve në Drejtësi, i cili është një organ i pavarur,  përgjegjës për të verifikuar përmbushjen e kushteve ligjore dhe të kritereve profesionale e morale të kandidatëve për Inspektor të Lartë të Drejtësisë si dhe të kandidatëve për anëtarë të Gjykatës Kushtetuese. 

Këshilli i Emërimeve në Drejtësi i përmbush funksionet e tij duke respektuar standardet e procesit të rregullt ligjor dhe me qëllimin për të siguruar cilësi sa më të lartë profesionale dhe morale të Inspektor të Lartë të Drejtësisë si dhe të kandidatëve për anëtarë të Gjykatës Kushtetuese.
 Në zbatim të dispozitës kushtetuese, nenit 149/d të Kushtetutës, projektligji, me rregullimet që parashikon, siguron:

· Depolitizimin e procesit të emërimeve në drejtësi, duke reduktuar diskrecionin e organeve politike të emërtesës, si dhe rrit cilësinë në përbërjen e disa prej institucioneve në sistemin e drejtësisë. 
· Shmanget koorporatizimi dhe ndikimi i papërshtatshëm në emërimin e funksionarëve të drejtësisë, duke parashikuar një përbërje të Këshillit të Emërimeve me short, mes  gjyqtarëve dhe prokurorëve të niveleve të ndryshme.
· Këshilli për Emërimet në Drejtësi siguron zhvillimin e një procedure transparente dhe bazuar në merita, për përzgjedhjen dhe pikëzimin e kandidatëve, si dhe për verifikimin e pasurisë, integritetit dhe të  shkuarës profesionale dhe personale të tyre.
· Një specifikë në lidhje me këtë organ, janë subjektet që vënë në lëvizje Këshillin e  Emërimeve në Drejtësi, në varësi nga kandidati që pritet të emërohet. Në rast se kandidati që pritet të emërohet është gjyqtari i Gjykatës Kushtetuese, i cili emërohet nga Presidenti, atëherë është Presidenti ai që e vë në lëvizje Këshillin e Emërimeve; pra ka një listë shteruese të subjekteve që vënë në lëvizje Këshillin e Emërimeve në Drejtësi, në varësi të funksionarit, i cili pritet të emërohet, dhe nga organi i emërtesës.
Më konkretisht, ky organ është trajtuar në Pjesën V, Kreu I, të projektligjit, i cili përmban rregullat për organizimin dhe funksionimin Këshillit të Emërimeve në Drejtësi, si dhe funksionin dhe përgjegjësitë. 

· Përbërja e Këshillit të Emërimeve në Drejtësi

Përbërja, mandati i anëtarëve të Këshillit të Emërimeve në Drejtësisë dhe zëvendësimi i tyre parashikohen në pjesën V, kreun e II. Këshllimi i emërimeve përbëhet nga  9 anëtarë si më poshtë:
a) Dy gjyqtarë të Gjykatës Kushtetuese;

b) Një gjyqtar i Gjykatës së Lartë;

c) Një prokuror nga Prokuroria e Përgjithshme;

ç)   Dy gjyqtarë nga gjykatat e apelit;

d) Dy prokurorë nga zyrat e prokurorisë pranë gjykatave të apelit;

dh) Një gjyqtar nga gjykatat administrative.

Projekligji parashikon kushtet dhe kriteret për t’u përfshirë në shortin për zgjedhjen e anëtarëve të Këshillit dhe procedurat e përzgjedhjes, Konfliktin i interesit, Papajtueshmëria Përjashtimi dhe zëvendësimi i anëtarit

· Organizimi dhe funksionimi i Këshillit të Emërimeve në drejtësi 

Kreu III, pjesa V përmban dispozita për organizimin dhe funksionimin e Këshillit të Emërimeve në Drejtësi, duke përfshirë funksionin e Kryetarit, zëvendëskryetarit, relatori, mënyrën e ushtrimit të veprimtarisë duke parashikuar shprehimisht se Këshilli e ushtron veprimtarinë e tij në mënyrë kolegjiale sipas rregullave dhe procedurave të parashikuara në këtë ligj të cilat, plotësohen, për aq sa është e mundur dhe me ndryshimet e nevojshme, nga rregullat e parashikuara në legjislacionin për organizimin dhe funksionimin e organeve kolegjiale. Pjesëmarrja në mbledhjet e Këshillit është e detyrueshme. 
Më tej, projektligji parashikon rregulla në lidhje me Personelin administrativ, Regjistri Zyrtar i Këshillit të Emërimeve në Drejtësi, Publikimin e akteve dhe Transparenca. 

· Verifikimi i kushteve ligjore nga Këshilli i  Emërimëve në Drejtësi

Kreu IV, “Verifikimi i kushteve ligjore” parashikon subjektet që vënë në lëvizje Këshillin e Emërimeve në Drejtësi. Sipas projektligjit subjektet që vënë në lëvizje Këshillin e Emërimeve në Drejtësi janë : a) Presidenti i Republikës; b) Kryetari i Kuvendit; c) Kryetari i Gjykatës së Lartë.

Presidenti i Republikës i dërgon Këshillit të Emërimeve në Drejtësi listën e plotë të kandidatëve që kanë shprehur interes për vendet vakante në Gjykatën Kushtetuese të cilat plotësohen nga Presidenti i Republikës, së bashku me dokumentacionin e paraqitur nga kandidatët menjëherë pas publikimit të listës së kandidatëve në faqen zyrtare të Presidentit.

Kryetari i Kuvendit i dërgon Këshillit të Emërimeve në Drejtësi listën e plotë të kandidatëve që kanë shprehur interes për vendet vakante në Gjykatën Kushtetuese të cilat plotësohen nga Kuvendi, së bashku me dokumentacionin e paraqitur nga kandidatët menjëherë pas publikimit të listës së kandidatëve në faqen zyrtare të Kuvendit.

Kryetari i Gjykatës së Lartë i dërgon Këshillit të Emërimeve në Drejtësi listën e plotë të kandidatëve që kanë shprehur interes për vendet vakante në Gjykatën Kushtetuese të cilat plotësohen nga Gjykata e Lartë, së bashku me dokumentacionin e paraqitur nga kandidatët menjëherë pas publikimit të listës së kandidatëve në faqen zyrtare të Gjykatës.

Në lidhje me Deklarimin dhe kontrollin e pasurisë së kandidatëve, projektligji parashikon se menjëherë pas dërgimit të listave me emrat e kandidatëve ose të paraqitjes së shprehjes së interesit nga kandidatët, Këshilli i Emërimeve në Drejtësi i pajis kandidatët me formularët për deklarimin e pasurive dhe të interesave financiare.

Në lidhje me deklarimin dhe kontrollin e integritetit të kandidatëve, projektligji parashikon se menjëherë pas dërgimit të listave me emrat e kandidatëve ose të paraqitjes së shprehjes së interesit nga kandidatët, Këshilli i Emërimeve në Drejtësi i pajis kandidatët me formularët për vetëdeklarimin sipas kërkesave të ligjit “Për garantimin e integritetit të personave që zgjidhen, emërohen ose ushtrojnë funksione publike”.

· Verifikimi  i kushteve ligjore dhe e drejta për ankimim

Projektligji parashikon një procedurë ankimimi në lidhje me vendimet për ndalimin e kandidimit. Ankimet kundër vendimit të Këshillit të Emërimeve në Drejtësi për ndalimin e kandidimit bëhen në Gjykatën Administrative të Apelit jo më vonë se 5 ditë nga dita e njoftimit të vendimit të kontestuar. Gjykata Administrative e Apelit vendos brenda 7 ditëve nga dita e dorëzimit të ankimit. Vendimi i saj është përfundimtar dhe i formës së prerë.
Kreu V, “vleresimi dhe renditja e kandidateve”, ka të parashikuara rregulla në lidhje me Fillimin dhe afatin për zhvillimin e procedurës së vlerësimit dhe renditjes së kandidatëve, si edhe Kriteret profesionale dhe morale për renditjen e kandidatëve.
Në Kreun e VI-të,  parashikohet pergjegjesia disiplinore e anetareve te keshillit te emerimeve ne drejtesi, e konkretisht parashikohen dispozita për përgjegjësinë disiplinore të anëtarëve të Këshillit të Emërimeve, zhvillimin i procedimit disiplinor ndaj anëtarëve dhe shqyrtimin e çështjeve.

4.5  SHKOLLA  E MAGJISTRATURËS

Projektligji parashikon rregullat për organizimin dhe funksionimin e Shkollës së Magjistraturës. Integrimi i këtij institucioni në këtë projektligj u bë pasi u vlerësua bashkëpunimi që ky institucion ka me organet e tjera të qeverisjes së sistemit të drejtësisë në procesin e formimit profesional të magjistratëve. Po kështu, u mor parasysh edhe fakti tjetër që pjesa kryesore e  modus operandi të Shkollës së Magjistraturës përcaktohet në projektligjin “Për statusin e gjyqtarëve dhe prokurorëve”, i cili miratohet gjithashtu me 3/5 e anëtarëve të Kuvendit.

Sipas dokumentit analitik, Analiza e Sistemit të Drejtësisë në Shqipëri, Shkolla e Magjistraturës dhe ndikimi i saj në formimin e gjyqtarëve dhe prokurorëve të ardhshëm është një histori suksesi. Megjithatë, sipas analizës së kryer:
· Ky institucion, përsa i përket formimit fillestar, me qëllim rritjen e cilësisë së prokurorëve dhe gjyqtarëve të ardhshëm, ka hasur vështirësi në rekrutimin e kandidatëve për shkak të pamundësisë të vlerësimit të treguesve të integritetit, etikës, sjelljes sociale e morale, ndershmërisë. 

· Nuk ka pasur politika për vendosjen e kritereve më konsistente me qëllim rekrutimin e juristëve me përvojë. 

· Vështirësi janë konstatuar në hartimin e testimeve me qëllim skualifikimin e konkurruesve për shkak të problemeve që lidhen gjendjen psikologjike dhe shëndetin mendor. 

· Lidhur me formimin vazhdues është evidentuar mungesë e nivelit të ndërgjegjësimit të gjyqtarëve dhe prokurorëve për nevojën e trajnimit vazhdues, kjo edhe si pasojë e peshës së ulët që zënë trajnimet në vlerësimin e gjyqtarëve nga Këshilli i Lartë i Drejtësisë. 

· Rekrutimi i trajnerëve që vijnë nga radhët e gjyqësorit ose prokurorisë si dhe rritja e cilësisë së materialeve që përgatiten për trajnimet vazhduese përbën një sfidë.

Pjesa V e projektligjit parashikon dispozitat për organizimin dhe funksionimin e Shkollës së Magjistraturës. Kreu I, përmban dispozitat mbi qëllimin dhe detyrat e Shkollës së Magjistraturës, ku përfshihen statusi, autonomia dhe selia, funksionet dhe buxheti i këtij institucioni.  Kreu II përmban dispozitat mbi organet drejtuese të Shkollës, përbërjen, mandatin e anëtarëve dhe detyrat e Këshillit Drejtues, si dhe dispozita mbi kushtet për emërimin dhe detyrat e Drejtorit të Shkollës së Magjistraturës, Përbërja dhe mandati i anëtarëve të Këshillit Drejtues, Detyrat, mbledhjet dhe vendimmarrja e Këshillit Drejtues, Përbërja dhe detyrat e Këshillit Pedagogjik, Mbledhjet dhe vendimmarrja e Këshillit Pedagogjik. 

Në Kreun III janë parashikuar procedurat disiplinore për Drejtorin e Shkollës së Magjistraturës, pedagogët e brendshëm dhe kandidatët për magjistratë mbajnë përgjegjësi për shkeljet disiplinore në përputhje me këtë ligj dhe Rregullat e Brendshme të Shkollës.Hetimi disiplinor, Prokurori për Disiplinën kryen verifikimin e ankesave dhe hetimin e shkeljeve disiplinore të pretenduara të kandidatëve për magjistratë. Në rast parandalimi ose konflikti të interesave ai/ajo përfaqësohet nga Zëvendës Prokurori për Disiplinën.
Projektligji parashikon Komisionin Disiplinor që kryen procedimin disiplinor dhe cakton masën disiplinore është i pavarur dhe i nënshtrohet vetëm ligjit.
Gjithashtu, janë parashikuar Shkeljet disiplinore për Drejtorin e Shkollës dhe pedagogët e brendshëm, masat disiplinore ndaj Drejtorit ose pedagogëve të brendshëm, Masat disiplinore ndaj kandidatëve për magjistratë

Kreun IV, “Funksionimi i shkollës së magjistraturës”, parashikohen procedurat për regjistrimine konkurrentëve, Programi i formimit fillestar të kandidatëve për magjistratë, Zgjedhja dhe emërimi i pedagogëve, përgjegjësve për programet e trajnimit dhe kancelarit , Pedagogët gjyqtarë ose prokurorë, Konkurrimi dhe pranimi i kandidatëve për magjistratë, Vlerësimi i formimit fillestar për kandidatët për magjistratë, Vlerësimi i praktikës profesionale për kandidatët për magjistratë, Kategoritë e vlerësimit të kandidatëve për magjistratë, Emërimi i magjistratëve, Formimi vazhdues, Konkurrimi, formimi fillestar dhe vazhdues i avokatëve të shtetit, Konkurrimi, formimi fillestar dhe vazhdues i këshilltarëve ligjorë të gjykatave dhe prokurorive, Administrata e Shkollës së Magjistraturës.
Në përfundim, në Pjesa e VII të projektligjit janë përfshirë dispozitat e fundit dhe kalimtare e projektligjit ku parashikohet kryerja e funksioneve për institucionet aktuale,  deri në konstituimin e institucioneve të parashikuara në Kushtetutë.  

5 PROCESI I HARTIMIT TË PROJEKTLIGJIT, METODOLOGJIA DHE PARIMET KRYESORE 

Duke vlerësuar rëndësinë e reformës në drejtësi si një reformë në dobi të zhvillimit të demokracisë, shtetit të së drejtës, në dobi të qytetarëve, të zhvillimit ekonomik dhe mirëqënies së vendit, inicimi i këtij procesi dhe zhvillimi i tij jashtë korpusit ekzekutiv qeverisës, në organin përfaqësues të popullit, në Kuvend, ishte pjesë e vizionit për procesin e kësaj reforme. Procesi i reformës në sistemin e drejtësisë është ndërtuar në mënyrë të tillë që të respektojë parimet e gjithëpërfshirjes, transparencës, profesionalizmit, pajtueshmërisë më standartet ndërkombëtare dhe konsultimit të gjerë midis aktorëve në këtë proces.

5.1 Gjithëpërfshirja
Grupi i punës i ngarkuar për hartimin e këtij projektligji është ngritur në kuadër të veprimtarisë së Komisionit të Posaçëm për Reformën në Sistemin e Drejtësisë, pjesë e shtyllës për Pushtetin Gjyqësor. Në përbërje të këtij grupi pune kanë qenë ekspertë të nivelit të lartë, përfaqësues të Misionit Euralius IV, Këshillit të Lartë të Drejtësisë, Ministrisë së Drejtësisë dhe Prokurorisë së Përgjithshme. Grupi i punës është asistuar nga Sekretariati Teknik, i përbërë nga juristë dhe përfaqësues nga Kuvendi, Gjykata e Lartë, Ministria së Drejtësisë, Prokuroria e Përgjithshme, Misionit Euralius, Prezenca e OSBE-së në Shqipëri dhe ekspertë të fushës. 

5.2 Transparenca dhe konsultimi publik

Projektligji është hartuar gjatë periudhës nëntor 2015 – prill 2016 dhe ka qenë një dokument që është konsultuar me përfaqësues të rrjetit të konsultimit Think Tank, përbërë nga ekspertë të opozitës parlamentare, Ministrisë së Drejtësisë, Gjyqtarë, Prokurorë, Avokatë, Pedagogë, etj. Përveç diskutimeve të grupit hartues, është parë e nevojshme mbledhja e informacioneve shtesë. Për këtë është bërë kërkim në legjislacion dhe marrje të dhënash nga institucione. 

Projektligji së bashku me dy projektligjet e tjera të grupit të gjyqësorit, gjatë periudhës Maj – Qershor është konsultuar publikisht dhe është rishikuar disa herë nën dritën e komenteve dhe sugjerimeve të aktorëve të sistemit të drejtësisë. Gjatë muajit maj 2016, ky projektligj së bashku me dy projektligjet e tjera të shtyllës së gjyqësorit, kaluan në proces konsultimi me aktorë të sistemit të drejtësisë, të gjithë gjyqtarët dhe prokurorët në sistem dhe krerët e gjykatave dhe prokurorive, përfaqësues të institucioneve shtetërore si Ministria e Drejtësisë, dhe përfaqësues të shoqërisë civile aktive në fushën e drejtësisë. Procesi i parë i konsultimit u zhvillua në Tiranë, datë 11 Maj 2016, ku morën pjesë rreth 90 pjesëmarrës të cilët dhanë komentet e tyre.  Procesi i dytë i konsultimit u zhvillua në Vlorë, datë 16 maj 2016, ku u ftuan kryesisht gjyqtarët dhe prokurorët e gjykatave të zonës së jugut të Shqipërisë, në të cilën morën pjesë rreth 50 pjesëmarrës, të cilët dhanë komentet e tyre. Komentet e marra nga pjesëmarrësit janë shqyrtuar dhe vlerësuar në mbledhjet e grupit hartues dhe janë reflektuar në tekstin e projektligjit.

Duke filluar nga nëntori i vitit 2015 dhe deri në qershor 2016 janë zhvilluar gjithësej 37 mbledhje për hartimin e projektligjit, prej të cilave 32 të Grupit të Ekspertëve Hartues, 3 të Grupit konsultativ Think Tank dhe 2 konsultime publike. 
Anëtarët Ekspertë të Grupit të ngushtë Hartues kanë punuar për shtjellimin e një kapitulli të projektligjit, të cilët janë diskutuar në mbledhjet e radhës, ku secili ekspert hartues ka dhënë mendimet e tij me gojë apo shkrim për përmirësimin e tekstit. 

Përveç diskutimeve mes ekspertëve në grupin e ngushtë të punës dhe në grupin e gjerë Think Tank, puna për hartimin e projektligjit është bazuar edhe në mbledhjen e informacioneve shtesë. Për këtë qëllim është bërë kërkim i krahasuar në legjislacionin relevant të Bullgarisë, Italisë dhe Rumanisë si dhe në korpusin e rekomandimeve relevante të Komisionit të Venecias, të Këshillit Konsultativ të Gjyqtarëve Evropianë dhe të Këshillit Konsultativ të Prokurorëve Evropianë. Gjithashtu janë shfrytëzuar të dhëna statistikore të vëna në dispozicion nga institucionet publike si Kshilli i Lartë i Drejtësisë, Ministria e Drektësisë, Zyra e Administrimit të Buxhetit Gjyqësor, Unioni i Gjyqtarëve, etj.

Pas përmbylljes së diskutimit në grupe të vogla, projektligji, së bashku me dy projektligjet e tjera të grupit të gjyqësorit, gjatë muajit maj 2016 kaloi në proces konsultimi me aktorë të sistemit të drejtësisë, të gjithë gjyqtarët dhe prokurorët në sistem dhe krerët e gjykatave dhe prokurorive, përfaqësues të institucioneve shtetërore si Ministria e Drejtësisë, dhe përfaqësues të shoqërisë civile aktive në fushën e drejtësisë.  Gjithashtu si pjesë e procesit të konsultimit u konsiderua edhe marrja e mendimeve me shkrim të të gjithe aktorëve me qëllim bërjen e një procesi konsultimi sa më të gjërë, për të mos lënë jashtë këtij procesi asnjë aktor. 

Komentet e ardhura gjatë konsultimeve publike dhe ato të paraqitura me shkrim u konsultuan nga grupi i punës në procesin e rishikimit të tekstit të projektligjit dhe të harmonizimit të tij me dy projektligjet e tjera në fushën e gjyqësorit (ligjin për statusin e magjistratit dhe ligji për organizimin e pushtetit gjyqësor). 

Gjatë hartimit të këtij projektligji janë marrë parasysh standardet ndërkombëtare dhe praktikat ligjore më të mira të vendeve me demokraci të konsoliduar. Në mënyrë të veçantë, për hartimin e dispozitave janë mbajtur parasysh konventat ndërkombëtare për të drejtat dhe liritë themelore të njeriut të ratifikuara nga Republika e Shqipërisë, aktet udhëzuese ndërkombëtare, Raportet e organizmave ndërkombëtare, rekomandime të Komisionit të Venecias, etj. Është treguar kujdes që këto standarde dhe praktika të përshtaten me kontekstin e zhvillimeve dhe dinamikave të vendit tonë, me synimin që dispozitat e këtij ligji të jenë të zbatueshme. 

6.SHQYRTIMI I PROJEKTLIGJIT NE KOMISIONIN E POSAÇËM PËR REFORMËN NË DREJTËSI  

Në datën 1 korrik 2016, është bërë prezantimi dhe diskutimi në parim i projektligjit “Për organet e qeverisjes së sistemit të drejtësisë”, në Komisionin e Posaçëm Parlamentar.  

Në mbledhjen e datës 15 korrik 2016 projektligji u shqyrtua nen për nen në Komision, dhe pasi u  diskutua gjerësisht mbi përmbajtjen e projektligjit, u vendos që pas reflektimit  të ndryshimeve dhe riformulimeve të propozuara nga anëtarët e Komisionit të Posaçëm Parlamentar, të vazhdonte shqyrtimi i projektligjit. 

Pa miratimit të ndryshimeve Kushtetuese, Komisioni vazhdoi diskutimin nen për nen të projektligjit, në mbledhjet e datave 14, 19, 20 dhe 30 shtator 2016. 

Komisioni u informua mbi reflektimin e ndryshimeve që u bënë nga ekspertët,  të cilët, në plotësim të detyrave të lëna në mbledhjet e mëparshme, paraqitën riformulime të neneve të veçanta të projektligjit. Gjithashtu, Komisioni mori në shqyrtim vërejtjet dhe propozimet e relatores dhe të anëtarëve të tjerë të Komisionit, si dhe opinionin dhe amendamentet e paraqitura nga grupi parlamentar i PD për këtë projektligj. 

6.1. 
Çështje të diskutuara në Komisionin e Posaçëm

Anëtarët e opozitës, në opinionin e tyre,  të depozituar me shkrim në datën 19 shtator 2016, si dhe gjatë mbledhjes së Komisionit, shprehën konsiderata të përgjithshme lidhur me projektligjin:

1. Projektligji, sipas përfaqësuesve të opozitës ka bërë deformimin e sistemit të emërimeve të përcaktuar nga Kushtetuta për anëtarët e jashtëm të Këshillit të Lartë Gjyqësor dhe Këshillit të Lartë të Prokurorisë, duke e shndërruar atë nga një sistem që përfshin ekskluzivisht në përzgjedhje vetëm Kuvendin dhe organet e tij të brendshme, në një sistem bashkëpunimi në emërim, që e ndërthurë veprimtarinë e Kuvendit me propozimin nga organe të jashtme, të paparashikuara nga Kushtetuta;
Projektligji “Për organet e qeverisjes së sistemit të drejtësisë” është një shembull klasik i ndërveprimit midis legjislatorit kushtetues dhe legjislatorit të zakonshëm në procesin e hartimit të ligjeve që detajojnë dhe vënë në zbatim urdhërimet kushtetuese. Natyrisht që rregullat e këtij ndërveprimi nuk janë rregullat e një shkence ekzakte dhe, për pasojë, ndonjëherë bëhen shkas për keqkuptime. E vetmja gjë e sigurt në këtë kontekst është që legjislatori i zakonshëm ka hapësirën e tij të vlerësimit për të gjykuar se cila zgjidhje konkrete e zbaton më mirë urdhërimin kushtetues. 

Opozita konteston parashikimet e projekt ligjit për zhvillimin e një procedure përzgjedhëse dhe vlerësuese e cila zhvillohet para fillimit të asaj pjese të procedurës që Kushtetuta e parashikon shprehimisht në nenin 147, paragrafët 5 – 8, me pretendimin se sipas Kushtetutës, zgjedhja e anëtarëve jo gjyqtarë të Këshillit të Lartë Gjyqësor (dhe të atij të prokurorisë) është një kompetencë ekskluzive e Kuvendit, dhe se parashikimi i një procesi përzgjedhës brenda profesioneve të përfaqësuara në Këshill kufizon të drejtën ekskluzive të Kuvendit për të zgjedhur. 

Komisioni ad hoc e shqyrtoi me seriozitetin më të madh pretendimin e kolegëve të opozitës dhe arriti në përfundimin se ai është semplist dhe i gabuar sepse e sheh urdhërimin kushtetues vetëm si procedurë dhe jo si qëllim e frymë. Interpretimi i fragmentuar i kushtetutës (duke iu referuar vetëm 1 ose 2 paragrafëve), i shkëputur nga konteksti qëllimor dhe strategjik shpie domosdoshmërisht në cënimin e saj (të kushtetutës). 

Neni 147, (paragrafët 5 – 8) i Kushtetutës është një urdhërim kompleks që ngërthen në vetvehte shumë nënurdhërime të cilat nuk mund të zbatohen kurrësesi nga një dispozitë ligjore që thjesht detajon procedurën e vendimmarrjes brenda Kuvendit. 

Procesi përzgjedhës i kandidaturave brenda trupës së avokatisë është zgjedhja teknike e legjislatorit (brenda hapësirës së tij legjitime të gjykimit) për të vënë në zbatim këtë urdhërim kompleks kushtetues për mënyrën e zgjedhjes së anëtarëve jo gjyqtarë. Neni 147 i Kushtetutës urdhëron zhvillimin e një procedure të caktuar brenda Kuvendit, por në të njëjtën kohë urdhëron edhe përfaqësimin e disa nëngrupeve specifike të juristëve në Këshill si dhe një cilësi të lartë profesionale e morale të anëtarëve. E pra ky urdhërim kompleks nuk mund të respektohet thjesht dhe vetëm duke detajuar procedurën e zgjedhjes brenda Kuvendit. 

Pikërisht, projektligji “Për organet e qeverisjes së sistemit të drejtësisë” detajon procedurën, ndërsa Kushtetuta rregullon fazën finale të procesit që është zgjedhja e anëtarëve të Këshillit. Ligji e pasuron atë me një proces përzgjedhës brenda trupës së avokatisë dhe trupës së pedagogëve dhe shoqërisë civile.

Ligjëvënësi është i autorizuar nga Kushtetuta të bëjë këtë proces përzgjedhës. Ky autorizimi kushtetues për procesin përzgjedhës të kandidatëve është parashikuar në nenin  147, paragrafi 3 i Kushtetutës. Nga mënyra e formulimit  të këtij paragrafi del qartë se anëtarët e Këshillit veprojnë si përfaqësues të grupeve përkatëse, përveçse si përfaqësues të interesit publik. 

Kushtetuta specifikon se anëtarët gjyqtarë zgjidhen “sipas një procedure që siguron një përfaqësim të të gjithë niveleve të gjyqësorit”.  Pra anëtarët gjyqtarë duhet të përfaqësojnë nivelin nga ku ata vijnë dhe jo thjesht dhe vetëm interesin publik.  Po të ishte e vërtetë që anëtarët gjyqtarë duhet të përfaqësojnë vetëm interesin publik, kushtetutbërësi  nuk do të kishte specifikuar urdhërimin për një ndarje të anëtarëve gjyqtarë sipas niveleve të sistemit gjyqësor. 

Në të njëjtën frymë, Kushtetuta urdhëron që anëtarët jo gjyqtarë të Këshillit të jenë avokatë, pedagogë dhe përfaqësues të shoqërisë civile. Eshtë e vërtetë se në rastin e anëtarëve jo gjyqtarë Kushtetuta nuk e përmend shprehimisht termin “përfaqësim”, por kjo diktohet nga stili lakonik me të cilin domosdoshmërisht duhet të shkruhet një Kushtetutë. Megjithatë fakti që pozicionet në Këshill iu rezervohen posaçërisht dhe vetëm 2 grup profesioneve të juristëve: avokatëve dhe pedagogëve, duke përjashtuar profesione të tjera brenda profesionit të juristit, është një tregues i qartë i vullnetit të legjislatorit kushtetues se anëtarët e Këshillit nga këto grupe duhet të jenë përfaqësues të grupeve përkatëse (përveçse përfaqësues të interesit publik natyrisht). Po të mos ishte kështu, Kushtetuta mund të ishte mjaftuar vetëm me specifikimin “juristë të spikatur me jo më pak se 15 vjet përvojë”. 

Në këto kushte, legjislatori është i detyruar të zbatojë urdhërimin kushtetues duke hartuar një procedurë përzgjedhëse brenda këtyre grup profesioneve e cila të garantojë jo vetëm prurjen e kandidatëve më cilësorë por edhe aftësinë e tyre për të përfaqësuar grupimin përkatës në forumin më të rëndësishëm të qeverisjes së gjyqësorit. 

Nuk duhet harruar gjithashtu se parashikimi i projektligjit për një proces përzgjedhës brenda grupeve i shërben përmbushjes së njërit prej objektivave më madhorë strategjikë të reformës në drejtësi: depolitizimit të procesit të emërimeve në kupolën e sistemit. Është e qartë se politizimi i kupolës minon pavarësinë e pushtetit gjyqësor. 

Nga ana tjetër procesi përzgjedhës brenda grup profesioneve është i domosdoshëm për të garantuar zbatimin e një urdhërimi tjetër të rëndësishëm kushtetues: që anëtarët jo gjyqtarë të kenë “integritet të lartë moral dhe profesional” (paragrafi 3 i nenit 147).  Por kush mund ta thotë më mirë se kolegët dhe strukturat e vlerësimit profesional dhe etik, të cilat domosdoshmërisht ekzistojnë dhe funksionojnë brenda çdo grupi të strukturuar profesionistësh, nëse kandidatët e plotësojnë apo jo këtë kusht thelbësor kushtetues.

I parë nën këtë këndvështrim, procesi përzgjedhës i parashikuar nga projekt ligji nuk cenon kurrësesi kompetencën përfundimtare të Kuvendit për të zgjedhur anëtarët e Këshillit. Ai thjesht i mundëson Kuvendit që ta ushtrojë kompetencën e tij kushtetuese pikërisht në atë mënyrë që urdhëron kushtetuta: duke garantuar jo thjesht dhe vetëm një procedurë zgjedhore brenda Kuvendit por edhe përfaqësim të grupeve të interesit dhe cilësi në përbërjen e Këshillave. 

Nga ana tjetër, parashikimi i një numri maksimal kandidatësh që i paraqiten Kuvendit sipas projekt ligjit (10 kandidatë nga avokatia për 2 vend vakante) nuk e kufizon lirinë e Kuvendit. E rëndësishme është që legjislatori i zakonshëm, të ushtrojë me përgjegjshmëri dhe proporcionalitet hapësirën e tij të gjykimit për të lehtësuar zbatimin e urdhërimit të legjislaorit kushtetues pa cënuar thelbin e tij (të urdhërimit kushtetues).

Së fundi, kujtojmë rëndësinë e posaçme dhe vlerësimin maksimal që Komisioni i Venecias i rezervoi çështjes së procesit të nominimit të kandidatëve për anëtarë të Këshillave. Pjesa përkatëse e opinionit të Komisionit, e cituar më poshtë, e bën të qartë se komenti i tyre nuk ishte thjesht i kushtëzuar nga propozimi konkret në draftin e atëhershëm të Kushtetutës (që nuk gjeti vend në versionin final të saj), por ishte shprehje e një vlerësimi të pakushtëzuar për virtytet e një sistemi nominimi meritokratik e përfaqësues. 

Konkretisht, Komisioni i Venecias, në Opinionin Final, lidhur me emërimin e anëtarëve të jashtëm të KLGJ shprehet se:

“16. Së dyti, në lidhje me anëtarët jo gjyqtarë, procesi i nominimit (kandidimit) të tyre është po aq i rëndësishëm sa metoda e zgjedhjes së tyre. Distanca e tyre nga politika mund të sigurohet nëpërmjet një procesi të hapur dhe transparent nominimi, me nismën e organeve të pavarura nominuese (universitete, OJQ, dhoma avokatie, etj.) ……………Ky proces nominimi duhet të bëjë të mundur që Parlamenti të detyrohet të bëjë një përzgjedhje mes kandidatëve më të kualifikuar dhe jo të emëruarve politikë.”…. “… Komisioni i Venecias thekson që nuk është detyra e tij të propozojë një rregull specifik kushtetues për zgjedhjen e anëtarëve jo gjyqtarë të KLGJ. Në Opinionin e Ndërmjetëm, Komisioni vetëm theksonte nevojën për të siguruar një përbërje pluraliste të KLGJ-së, midis të tjerash, nëpërmjet ligjeve në zbatim të Kushtetutës, me qëllim që KLGJ të përfaqësojë një spektër të gjerë të opinioneve dhe tendencave që ekzistojnë në shoqëri.”

2. Opozita  u shpreh se kriteret për përzgjedhjen e anëtarëve të KLGj-së, KLP-së, Inspektorit të Lartë të Drejtësisë dhe inspektorëve të Inspektoratit të Lartë të Drejtësisë, janë minimaliste dhe nuk sigurojnë kriterin kushtetues të përzgjedhjes së kandidatëve “me integritet të lartë moral dhe profesional”. 

Ky konstatim i paraqitur nga anëtarët e opozitës në Komision nuk qëndron, pasi rezulton se projektligji, konkretisht në nenet 7, 19, 36, 54, 105, 117, 134, 152, 199, 209 dhe 240  përcakton në mënyrë të detajuar dhe të plotë kriteret për përzgjedhjen e kandidatëve për këto organe.

3. Opozita u shpreh se rregullimi i të gjitha aspekteve të organizimit dhe funksionimit të Këshillit të Lartë të Prokurorisë, nuk mund të përcaktohen nëpërmjet përdorimit të shprehjes “rregullat zbatohen për aq sa është e mundur dhe me ndryshimet përkatëse”, sepse një mënyrë e tillë rregullimi është konfuze dhe e paqartë, dhe krijon potencial të lartë për keqzbatim të ligjit në praktikë. 

Kjo vërejtje e anëtarëve të opozitës është reflektuar në riformulimin që u është bërë neneve 101 deri 192 të projektligjit, në të cilët janë parashikuar rregulla të ngjashme me ato të Këshillit të Lartë Gjyqësor për përbërjen dhe organizimin e Këshillit të Lartë të Prokurorisë, mënyrën e përzgjedhjes së kandidatëve dhe të zgjedhjes të anëtarëve nga Kuvendi, për rregullat e zhvillimit të mbledhjes, për aktet dhe rregullat procedurale etj.

4. Rregullat mbi statusin e Inspektorit të Lartë të Drejtësisë duhet të jenë në përputhje me paragrafin 5 të nenit 147/d të Kushtetutës, ku specifikohet se Inspektori i Lartë i Drejtësisë gëzon statusin e gjyqtarit të Gjykatës së Lartë – një kërkesë tjetër e opozitës

Në nenin 198 të projektligjit, në pikën 1, është përcaktuar, në përputhje me parashikimin kushtetues, që Inspektori i Lartë i Drejtësisë ka pagën dhe përfitimet e gjyqtarit të Gjykatë së Lartë.

5.  Rregullat mbi fillimin e mandatit të anëtarëve të Këshillit të Emërimeve në Drejtësi, bie ndesh me paragrafin 3 të nenit 149/d të Kushtetutës, ku specifikohet se ata ushtrojnë detyrën me një mandat një vjeçar, që fillon në datën një Janar të cdo viti kalendarik. 

Kjo vërejtje e anëtarëve të opozitës është reflektuar në riformulimin që i është bërë pikës  6 të nenit 220, pika 2, të projektligjit, ku është saktësuar se anëtarët e KED-së qëndrojnë në detyrë për 1 vit nga data 1 janar e çdo viti kalendarik.
6. Projektligji përmban rregulla lidhur me shkarkimin nga detyra të gjyqtarëve, prokurorëve dhe anëtarëve të Gjykatës Kushtetuese, që bien ndesh me nenet 128, 140 dhe 148/d të Kushtetutës. 

Kjo vërejtje është reflektuar duke hequr nga drafti nenet 154 (Shkeljet disiplinore jashtë ushtrimit të funksionit), 155 (Fillimi dhe zhvillimi i procedimit disiplinor nga anëtarëve të Këshillit) dhe 156 (Shqyrtimi i çështjes) që ishin në variantin  fillestar të projektligjit të depozituar.

7. Parashikimi nga ky ligj i rregullave mbi organizimin dhe funksionimin e Shkollës së Magjistraturës, bie ndesh me shkronjën “a”, të pikës 2, të nenit 81 të Kushtetutës, për shkak se Shkolla e Magjistraturës nuk është as institucion kushtetues dhe as institucion i parashikuar nga Kushtetuta, por është thjeshtë institucion i përmendur nga Kushtetuta.

Shkolla e Magjistraturës nuk është institucion që përmendet nga Kushtetuta, por “institucion i parashikuar nga Kushtetuta”. Mjafton t’i referohemi vendimit nr. 25, datë 05.12.2008 të GJK, për të konkluduar se Shkolla e Magjistraturës është një institucion i parashikuar nga Kushtetuta dhe si i tillë është pjesë e rregullimit nga neni 81, pika 2, shkronja “a”. 
Kuptimi i termit “institucioneve të parashikuara nga Kushtetuta” lidhet me vullnetin e kushtetutbërësit për t’i dhënë institucionit personalitet juridik, me qëllim përmbushjen prej tij të kompetencës specifike kushtetuese.  

Me ndryshimet kushtetuese të bërë më ligjin 76/2016, Kushtetuta e ka pajisur Shkollën e Magjistraturës me kompetenca specifike kushtetuese. 

Së pari: nuk do të ketë asnjë gjyqtar e prokuror në sistemin e drejtësisë pa përfunduar Shkollën e Magjistraturës. 

Neni 136/a i Kushtetutës parashikon: 

“1. Gjyqtarë mund të jenë shtetasit shqiptarë që emërohen nga Këshilli i Lartë Gjyqësor, pas përfundimit të Shkollës së Magjistraturës dhe pas kryerjes së procesit të verifikimit paraprak të pasurisë dhe të figurës së tyre, sipas ligjit.”
Pozicioni i Shkollës së Magjistraturës në Kushtetutë duhet parë në një aspekt të rëndësishëm, që lidhet me prurjet në sistemin gjyqësor. Ndërsa parlamenti krijohet nga vullneti i votuesve dhe ekzekutivi konstituohet nga vullneti i parlamentit, prurjet në sistemin e drejtësisë (gjyqtarët dhe prokurorët) do të vijnë vetëm nga Shkolla e Magjistraturës. Kjo është një kompetencë kushtetuese thelbësore, që e bën SHM një institucion me kompetencë kushtetuese dhe që ndihmon në formatimin e një prej pushteteve - sistemin e drejtësisë.   

Së dyti: asnjë nga gjyqtarët e prokurorët, të cilët janë pezulluar për shkak të njohurive e aftësive të cekëta profesionale, nuk mund të rifutet në sistem pa kaluar programin e edukimit njëvjeçar në Shkollën e Magjistraturës,. 

Neni Ë, pika 2 i Aneksit të Kushtetutës parashikon:

“Subjekti i rivlerësuar urdhërohet të ndjekë një program edukimi njëvjeçar pranë Shkollës së Magjistraturës, i hartuar për të plotësuar mangësitë. Në fund të programit ai testohet për aftësitë e tij. Ky testim mbikëqyret nga Operacioni Ndërkombëtar i Monitorimit. Subjekti i rivlerësimit që nuk e kalon testimin shkarkohet nga Komisioni.” 

Së treti: Shkolla e Magjistraturës do të ushtrojë kompetencat e një institucioni rivlerësimi, përsa i përket vlerësimit të aftësive profesionale për këshilltarët ligjor dhe ndihmësit ligjor. 

Neni E, pika 2 i Aneksit të Kushtetutës parashikon: 

“Vlerësimi i aftësisë për këshilltarët ose ndihmësit ligjorë përfshin testimin pranë Shkollës së Magjistraturës.”   

8. Projektligji nuk parashikon detyrimin që anëtarët e jashtëm të KLGJ-së dhe KLP-së, si dhe Inspektori i Lartë i Drejtësisë, t’i nënshtrohen procesit të detyrueshëm të rivlerësimit të aftësive profesionale, ligjshmërisë së pasurisë, dhe pastërtisë së figurës, përpara fillimit të detyrës prej tyre.

Kategoritë e subjekteve që i nënshtrohen rivlerësimit të aftësive profesionale janë të parashikuara në Kushtetutë. Subjektet e përmendura nga kolegët e opozitës nuk përfshihen në këtë kategori.  Ligji parashikon që çdo anëtar jo gjyqtar dhe joprokurorë duhet të përmbushë disa  kushte dhe kritere ligjore të parashikuara në  ligj, mes të cilave që kanë të bëjnë me vlerësimin  e pasurisë dhe figurës.

9. Projektligji përmban parashikime që janë të papranueshme për statusin dhe pozitën kushtetuese të Presidentit të Republikës, por edhe bie ndesh me nenin 179 të Kushtetutës. Kushtetuta ka përcaktuar se është Presidenti i Republikës që zgjedh me short anëtarët e Këshillit të Emërimeve në Drejtësi (neni 149/d dhe 179, pika 11), ndërsa Avokati i Popullit thjeshtë ka të drejtë të marr pjesë si vëzhgues në procedurën e shortit. Ndërkohë që ligji përcakton se shorti zhvillohet në zyrën e Avokatit të Popullit. 

Në draftin final të projektligjit, konkretisht në  nenin 221, paragrafi 7 dhe 8 parashikohet se shorti për anëtarët e Këshillit të Emërimeve në Drejtësi dhe procedurat për zhvillimin e tij organizohen nga Presidenti i Republikës, dhe në rast mosveprimi të tij,  nga Kryetari i Kuvendit. Avokati i Popullit është i pranishëm në vendin ku hidhet shorti, por jo se shorti hidhet në zyrën e Avokatit të Popullit.

Çështjet e paraqitura më sipër u diskutuan gjerësisht nga anëtarët e Komisionit, të cilët kërkuan dhe sqarime nga ekspertët lidhur me qëndrimin e tyre. Disa nga propozimet e paraqitura  nga anëtarët e opozitës, gjatë diskutimit nen për nen të projektligjit, u pranuan dhe u votuan nga anëtarët e komisionit, si dhe janë  reflektuar në draftin final të projektligjit. 

7. EFEKTET FINANCIARE TË PROJEKTLIGJIT

Mbështetur në nenin 82 pikat 2 dhe 3 të Kushtetutës, dhe në nenin 68 të Rregullores së Kuvendit, Komisioni kërkoi mendimin e Këshillit të Ministrave lidhur me efektet financiare të këtij projektligji.

Në përgjigje të kërkesës së Komisionit, nga Ministria e Financave është kthyer përgjigje me shkresën nr.9438/1, datë 29.7.2016, ku është dhënë një parashikim mbi kostot financiare vjetore për Këshillin e Lartë të Drejtësisë, Këshillin e Lartë të Prokurorisë, Inspektoratin e Lartë të Drejtësisë, si dhe për Këshillin e Emërimeve në Drejtësi. 

Bazuar në  përmbajtjen e dispozitave të  projektligjit dhe në përmbushje të kërkesave të Kushtetutës, në përgjigje të kërkesës së Komisionit të Posaçëm, Këshilli i Ministrave me Vendimin nr.667, datë 28.9.2016 depozitoi në Kuvendin e Shqipërisë mendimin mbi efektet financiare të gjashtë projektligjeve të reformës në drejtësi. Në mbledhjen e datës 30 shtator 2016, anëtarët e Komisionit u njohën me këtë mendim,  bënë ndryshimet e nevojshme dhe miratuan ligjin në tërësi sipas variantit integral bashkëngjitur raportit.
8. PËRFUNDIM

Në përfundim të procesit të hartimit, konsultimit, diskutimit dhe miratimit të këtij projektligji, Komisioni i Posaçëm Parlamentar "Për reformën në Sistemin e Drejtësisë", në mbledhjen e datës 30 shtator 2016  miratoi në tërësi projektligjin “Për organet e qeverisjes së sistemit të drejtësisë” dhe ia paraqet seancës plenare të Kuvendit për votim, sipas tekstit integral bashkëlidhur këtij raporti.
Komisioni vlerëson se projektligji “Për organet e qeverisjes së sistemit të drejtësisë” është shumë i rëndësishëm për fillimin e zbatimit të reformës në drejtësi dhe për konstituimin sa më shpejt të organeve kushtetuese që do të implementojnë këtë reformë. Miratimi nga Kuvendi i këtij projektligji do të jetë një hap tjetër pozitiv drejt një sistemi drejtësie të pavarur, efiçent dhe të barabartë për të gjithë në Shqipëri. 

REPUBLIKA E SHQIPËRISË
Kuvendi
P R O J E K T L I GJ
Nr._____/2016
PËR
ORGANET E QEVERISJES SË SISTEMIT TË DREJTËSISË
Në mbështetje të neneve 81 pika 2 dhe 83 pika 1 të Kushtetutës, me propozim të një grupi deputetësh, Kuvendi i Republikës së Shqipërisë, 

V E N D O S I:
PJESA I
KREU I
DISPOZITA TË PËRGJITHSHME

Neni 1
Objekti
Objekti i rregullimit të këtij ligji është përcaktimi i parimeve dhe rregullave në lidhje me organizimin dhe funksionimin e Këshillit të Lartë Gjyqësor, të Këshillit të Lartë të Prokurorisë, të Inspektorit të Lartë të Drejtësisë, të Këshillit të Emërimeve në Drejtësi si dhe të Shkollës së Magjistraturës.

Neni 2

Parimet e qeverisjes së sistemit të drejtësisë
Sistemi i drejtësisë në Republikën e Shqipërisë qeveriset bazuar në parimet e pavarësisë, llogaridhënies, transparencës dhe të efiçencës.
PJESA II

KËSHILLI I LARTË GJYQËSOR
KREU I

PËRBËRJA DHE ZGJEDHJA E ANËTARËVE TË KËSHILLIT TË LARTË GJYQËSOR

SEKSIONI 1

ANËTARËT E KËSHILLIT TË LARTË GJYQËSOR DHE STATUSI I TYRE

Neni 3

Përbërja e Këshillit të Lartë Gjyqësor dhe Mandati i Anëtarëve

1. Këshilli i Lartë Gjyqësor është organ kolegjial i përbërë nga njëmbëdhjetë anëtarë të cilët shërbejnë në detyrë me kohë të plotë. Gjashtë prej anëtarëve të Këshillit janë gjyqtarë nga të gjitha nivelet e pushtetit gjyqësor. Pesë anëtarët e tjerë të Këshillit janë juristë të përzgjedhur nga radhët e avokatëve, të pedagogëve të drejtësisë dhe të përfaqësuesve të shoqërisë civile.

2. Anëtarët gjyqtarë zgjidhen nga Mbledhja e Përgjithshme e gjyqtarëve të të gjitha niveleve.

3. Anëtarët që përfaqësojnë avokatinë zgjidhen nga Kuvendi, bazuar në propozimin e Dhomës Kombëtare të Avokatisë.
4. Anëtarët që përfaqësojnë trupën e pedagogëve të drejtësisë dhe të Shkollës së Magjistraturës zgjidhen nga Kuvendi bazuar në propozimin e Mbledhjes së Posaçme të drejtuesve të institucioneve të arsimit të lartë që ofrojnë programe studimi në drejtësi dhe të Shkollës së Magjistraturës. 

5. Anëtari që përfaqëson shoqërinë civile zgjidhet nëpërmjet një procedure të vlerësimit të kushteve dhe kritereve ligjore nga Komisioni i Shoqërisë civile, ngritur nga Avokati i Popullit.
6. Përveç rasteve kur vërtetohen kushtet për ndërprerjen e parakohshme të mandatit, anëtari i Këshillit të Lartë Gjyqësor qëndron në detyrë për 5 vjet, pa të drejtë rizgjedhjeje të njëpasnjëshme. 

Neni 4

Statusi i anëtarëve të Këshillit të Lartë Gjyqësor

1. Anëtari i Këshillit të Lartë Gjyqësor ka statusin e magjistratit sipas rregullave të parashikuara nga ligji “Për Statusin e Gjyqtarëve dhe Prokurorëve në Republikën e Shqipërisë”, përveç rasteve kur parashikohet ndryshe nga ky ligj.

2. Anëtari i Këshillit gëzon pagën dhe përfitimet e gjyqtarit të Gykatës së Lartë.

3. Anëtari gjyqtar i Këshillit nuk i nënshtrohet vlerësimit etik dhe profesional të veprimtarisë gjatë kohës së shërbimit si anëtar. Për efekt të vlerësimit të veprimtarisë së anëtarëve gjyqtarë, sipas kuptimit të ligjit “Për Statusin e Gjyqtarëve dhe Prokurorëve në Republikën e Shqipërisë”, veprimtaria e tyre si anëtarë të Këshillit konsiderohet e vlerësuar me vlerësimin etik dhe profesional “Shumë mirë”, përveç rasteve kur ndaj anëtarit të Këshillit vendoset një masë disiplinore. Në këtë rast Këshilli bën vlerësimin e anëtarit duke zbatuar, për aq sa është e mundur dhe me ndryshimet e nevojshme, rregullat për vlerësimin e veprimtarisë së magjistratit të parashikuara në ligjin “Për Statusin e Gjyqtarëve dhe Prokurorëve në Republikën e Shqipërisë”.
4. Anëtari gjyqtar, në përfundim të mandatit, kthehet në detyrën që kishte përpara zgjedhjes. Anëtari gjyqtar i Këshillit nuk mund të transferohet, të ngrihet në detyrë ose të delegohet gjatë 3 viteve pas përfundimit të mandatit. 

Neni 5

Shkeljet disiplinore të anëtarëve të Këshillit të Lartë Gjyqësor

Dispozitat e ligjit “Për Statusin e Gjyqtarëve dhe Prokurorëve në Republikën e Shqipërisë”, mbi shkeljet disiplinore të magjistratëve aplikohen për aq sa gjejnë zbatim edhe për anëtarin e Këshillit të Lartë Gjyqësor.

Neni 6

Procedura Disiplinore

1. Shkeljet disiplinore të anëtarit të Këshillit të Lartë Gjyqësor hetohen nga Inspektori i Lartë i Drejtësisë në bazë të procedurave dhe rregullave të ligjit “Për Statusin e Gjyqtarëve dhe Prokurorëve në Republikën e Shqipërisë”.

2. Gjykata Kushtetuese shqyrton ankimet kundër vendimeve të Inspektorit të Lartë të Drejtësisë për arkivimin e ankesës ose mbylljen e hetimit ndaj anëtarit të Këshillit të Lartë Gjyqësor.

3. Gjykata Kushtetuese vendos pezullimin e anëtarit të Këshillit të Lartë Gjyqësor në rastet e parashikuara në Kushtetutë.
4. Procedura disiplinore ndaj anëtarëve të Këshillit të Lartë Gjyqësor zhvillohet nga Gjykata Kushtetuese e cila vendos në bazë të ligjit “Për Gjykatën Kushtetuese në Republikën e Shqipërisë”, dhe ligjit “Për Statusin e Gjyqtarëve dhe Prokurorëve në Republikën e Shqipërisë”.
SEKSIONI 2
ZGJEDHJA E ANËTARËVE TË KËSHILLIT TË LARTË GJYQËSOR

NËNSEKSIONI I

PROCEDURA E ZGJEDHJES SË ANËTARËVE GJYQTARË TË KËSHILLIT TË LARTË GJYQËSOR

Neni 7

Zgjedhja e anëtarëve gjyqtarë të Këshillit të Lartë Gjyqësor dhe kushtet për t’u zgjedhur

1. Mbledhja e Përgjithshme e gjyqtarëve të të gjitha niveleve zgjedh 6 anëtarë të Këshillit të Lartë Gjyqësor sipas raportit të mëposhtëm:

a) tre prej të zgjedhurve janë gjyqtarë të shkallës së parë. Së paku 1 prej tyre është gjyqtar në një gjykatë të shkallës së parë jashtë Tiranës;

b) dy prej të zgjedhurve janë gjyqtarë të apelit. Së paku 1 prej tyre është gjyqtar në një gjykatë të apelit jashtë Tiranës;

c) një prej të zgjedhurve është gjyqtar në Gjykatën e Lartë. 

2. Kandidatët duhet të plotësojnë kushtet e mëposhtme:

a) në kohën e kandidimit, të kenë ushtruar funksionin e gjyqtarit për të paktën 10 vjet;

b) në kohën e kandidimit, nuk duhet të jenë kryetarë të një gjykate ose anëtarë të organeve drejtuese të grupeve të interesit të tilla si shoqata gjyqtarësh, sindikata gjyqtarësh etj;

c) të jenë vlerësuar të paktën “shumë mirë” në dy vlerësimet e fundit të performancës etike dhe profesionale;

ç) të mos kenë masë disiplinore në fuqi;

d) të mos ketë qënë dënuar më parë me vendim gjyqësor të formës së prerë për kryerjen e një vepre penale;

dh) të mos kenë qënë anëtarë, bashkëpunëtorë ose të favorizuar të shërbimeve të inteligjencës para vitit 1990;

e) të mos jenë bashkëpunëtorë, informatorë ose agjentë të shërbimeve të inteligjencës;

ë) në kohën e kandidimit, të mos kenë asnjë anëtar të familjes, sipas kuptimit të ligjit “Për Deklarimin dhe Kontrollin e Pasurive, të Detyrimeve Financiare të të Zgjedhurve dhe të disa Nëpunësve Publikë”, dhe të afërm të shkallës së parë që është anëtar në detyrë i Këshillit ose kandidat.

3. Çdo gjyqtar i Gjykatës së Lartë që plotëson kushtet ligjore të përcaktuara në pikën 2 të këtij neni ka të drejtë të kandidojë.

4. Çdo gjyqtar i shkallës së parë dhe i apelit që plotëson kushtet ligjore të përcaktuara në pikën 2 të këtij neni dhe që siguron mbështetjen e së paku 10 kolegëve nga e njëjta shkallë e gjyqësorit ka të drejtë të kandidojë.

Neni 8

Mbështetja e kandidatëve

1. Kryetari i Gjykatës së Lartë miraton modelin e deklaratës individuale për dhënien e mbështetjes kandidatëve për anëtarë të Këshillit.

2. Një gjyqtar nuk mund të mbështesë më shumë se një kandidat për çdo vend vakant.

Neni 9

Thirrja për paraqitjen e shprehjes së interesit

1. Jo më vonë se 4 muaj nga data e mbarimit të mandatit të anëtarëve gjyqtarë në detyrë të Këshillit të Lartë Gjyqësor, Kryetari i Gjykatës së Lartë shpall thirrjen për paraqitjen e shprehjes së interesit nga gjyqtarët e interesuar për pozicionin e anëtarit të Këshillit të Lartë Gjyqësor.

2. Kuvendi mund t’i drejtojë Kryetarit të Gjykatës së Lartë një kujtesë lidhur me detyrimet e tij sipas pikës 1 të këtij neni, dhe çdo informacion tjetër që e gjykon të nevojshëm, për datën e fillimit të procesit për përzgjedhjen e kandidatëve dhe kalendarin e veprimeve.

3. Thirrja për paraqitjen e shprehjes së interesit përmban afatin brenda të cilit duhet të dorëzohet shprehja e interesit, adresën postare dhe elektronike ku duhet të dorëzohet shprehja e interesit dhe dokumentet që duhet të shoqërojnë atë.

4. Thirrja shpallet në faqen zyrtare të Gjykatës së Lartë dhe i dërgohet të gjithë gjyqtarëve në adresën elektronike zyrtare.
Neni 10

Paraqitja dhe shqyrtimi i shprehjes së interesit

1. Brenda 15 ditëve nga shpallja e thirrjes për paraqitjen e shprehjeve të interesit, gjyqtarët e interesuar shprehin interesin e tyre përmes një kërkese me shkrim drejtuar Kryetarit të Gjykatës së Lartë. 

2. Shprehja e interesit mund të bëhet në adresën elektronike të përmendur në thirrjen për paraqitjen e shprehjeve të interesit ose në adresën postare të Gjykatës së Lartë.

3. Krahas kërkesës me shkrim, të interesuarit bashkëngjisin të paktën dokumentet e mëposhtëm:

a) jetëshkrimin e përditësuar;

b) deklaratat individuale të gjyqtarëve që i kanë mbështetur, të nënshkruara rregullisht;

c) formularin e vetëdeklarimit sipas kërkesave të ligjit “Për garantimin e integritetit të personave që zgjidhen, emërohen ose ushtrojnë funksione publike”;

ç) një platformë personale të qëllimeve dhe objektivave që propozojnë të ndjekin në qoftë se zgjidhen;

d) një deklaratë individuale të nënshkruar, përkundrejt përgjegjësisë ligjore, që nuk kanë qënë anëtarë ose bashkëpunëtorë të shërbimeve të inteligjencës përpara vitit 1990;

dh) një deklaratë individuale të nënshkruar, përkundrejt përgjegjësisë ligjore, se nuk janë bashkëpunëtorë, informatorë ose agjentë të shërbimeve sekrete;

e) informacion mbi të afërmit e shkallës së dytë, ungj/emtë, nip/mbesë, gjysh/gjyshe, gjysëm vëlla/motër dhe të afërmit e shkallës së parë të bashkëshortit/bashkëjetuesit, prindër, fëmijë dhe vëllezër/motra që ushtrojnë në mënyrë aktive profesionin e avokatit ose janë pronarë ose drejtues ekzekutivë në subjektet ekonomike të cilat klasifikohen si tatimpagues të mëdhenj nga autoriteti tatimor. Këshilli i Lartë Gjyqësor miraton dhe vë në dispozicion të të interesuarve një formular tip për dhënien e këtij informacioni;

ë) listën e personave të lidhur sipas kuptimit të ligjit “Për Parandalimin e Konfliktit të Interesave në Ushtrimin e Funksioneve Publike”.

Verifikimi i plotësimit të kushteve ligjore

1. Brenda 7 ditësh nga dita kur mbyllet afati për dorëzimin e shprehjeve të interesit, nën përgjegjësinë e Kryetarit të Gjykatës së Lartë, administrata e Gjykatës së Lartë verifikon plotësimin e kushteve nga kandidatët, sipas përcaktimeve të nenit 7, paragrafët 2 dhe 4, të këtij ligji dhe shpall zyrtarisht kandidaturat në faqen zyrtare të Gjykatës së Lartë.

2. Vendimi për përjashtimin e kandidatëve që nuk plotësojnë kushtet ligjore të parashikuara në nenin 7, paragrafët 2 dhe 4 merret nga Komisioni i Kualifikimit i përbërë nga Kryetari i Gjykatës së Lartë dhe dy gjyqtarë të tjerë të Gjykatës së Lartë të zgjedhur me short nga radhët e atyre që nuk kandidojnë. Shorti për përzgjedhjen e anëtarëve të Komisionit të Kualifikimit organizohet nën përgjegjësinë e Kryetarit të Gjykatës së Lartë.

3. Kandidatët e përjashtuar njoftohen menjëherë, individualisht dhe në mënyrë të arsyetuar për shkaqet e përjashtimit.

4. Në qoftë se nuk ka kandidatë për një ose më shumë nga nivelet e gjyqësorit që duhet të përfaqësohen në Këshillin e Lartë Gjyqësor sipas përcaktimeve të nenit 147 të Kushtetutës dhe të këtij ligji, Kryetari i Gjykatës së Lartë bën një thirrje të dytë jo më vonë se 3 ditë nga dita kur shpallen kandidaturat në faqen zyrtare të Gjykatës së Lartë. Në këtë rast afati për paraqitjen e shprehjeve të interesit është 15 ditë nga dita e shpalljes së thirrjes së dytë.

5. Në qoftë se edhe pas thirrjes së dytë nuk paraqiten kandidatë nga shkallët e papërfaqësuara të gjyqësorit, zgjedhja e tyre bëhet me short nga radhët e gjyqtarëve që kanë kandiduar për vendin vakant. Çdo kandidat që përmbush kriteret për t’u zgjedhur anëtar i Këshillit dhe kriteret për t’u ngritur në detyrë ose për t’u transferuar në shkallët e pa përfaqësuara të gjyqësorit, ka të drejtë të kandidojë për vendin vakant përkatës. 

Ankimet kundër vendimeve të përjashtimit

1. Ankimet kundër vendimeve për përjashtimin e kandidatëve bëhen në Gjykatën Administrative të Apelit jo më vonë se 5 ditë nga dita e njoftimit të vendimit.

2. Gjykata Administrative e Apelit vendos brenda 7 ditëve nga dita e depozitimit të ankimit. Vendimi i saj është përfundimtar dhe i formës së prerë.

Thirrja e Mbledhjes së Përgjithshme 

për zgjedhjen e anëtarëve gjyqtarë të Këshillit të Lartë Gjyqësor

1. Jo më vonë se dy muaj para datës së mbarimit të mandatit të anëtarëve gjyqtarë të Këshillit të Lartë Gjyqësor në detyrë, Kryetari i Gjykatës së Lartë thërret Mbledhjen e Përgjithshme të gjyqtarëve të të gjitha niveleve për të zgjedhur anëtarët e Këshillit.

2. Thirrja e Mbledhjes së Përgjithshme për zgjedhjen e anëtarëve të Këshillit bëhet përmes shpalljes në faqen zyrtare të Gjykatës së Lartë, i dërgohet secilit gjyqtar në adresën elektronike zyrtare dhe në çdo mënyrë tjetër të përshtatshme.

3. Thirrja e Mbledhjes së Përgjithshme të gjyqtarëve për zgjedhjen e anëtarëve të Këshillit tregon datën, vendin dhe orën e mbledhjes.

4. Përveç rasteve kur parashikohet ndryshe në këtë ligj, zgjedhja e anëtarëve të Këshillit është pika e vetme në rendin e ditës së Mbledhjes së Përgjithshme. 

Kuorumi

1. Pjesëmarrja në Mbledhjen e Përgjithshme të gjyqtarëve për zgjedhjen e anëtarëve të Këshillit të Lartë Gjyqësor është e detyrueshme.

2. Mbledhja e Përgjithshme e gjyqtarëve për zgjedhjen e anëtarëve të Këshillit të Lartë Gjyqësor zhvillohet kur janë të pranishëm më shumë se gjysma e numrit të përgjithshëm të gjyqtarëve.

3. Numri i pjesëmarrësve në Mbledhjen e Përgjithshme shënohet në një listë emërore të nënshkruar nga të gjithë të pranishmit.

Thirrja e Mbledhjes së Përgjithshme nga anëtarët

1. Në qoftë së në përfundim të afatit të parashikuar në nenin 13, paragrafi 1 të këtij ligji nuk është thirrur ende Mbledhja e Përgjithshme për zgjedhjen e anëtarëve të Këshillit të Lartë Gjyqësor, ajo mund të thirret menjëherë nga 1/10 e numrit të përgjithshëm të gjyqtarëve.

2. Kërkesa e tyre për thirrjen e Mbledhjes së Përgjithshme dorëzohet në administratën e Gjykatës së Lartë.

3. Me paraqitjen e kërkesës, Kancelari i Gjykatës së Lartë njofton menjëherë gjyqtarët duke përcaktuar në njoftim datën, vendin dhe orën e mbledhjes. Njoftimi i dërgohet secilit gjyqtar në adresën elektronike zyrtare. 

Procesi i votimit për zgjedhjen e anëtarëve të Këshillit të Lartë Gjyqësor

1. Votimi për zgjedhjen e anëtarëve të Këshillit të Lartë Gjyqësor nga Mbledhja e Përgjithshme e gjyqtarëve është i fshehtë dhe individual.

2. Jo më vonë se 2 ditë nga data e mbledhjes së përgjithshme të gjyqtarëve për zgjedhjen e anëtarëve gjyqtarë të Këshillit, Kryetari i Gjykatës së Lartë miraton fletën tip të votimit e cila përmban emrat e kandidatëve të regjistruar. 

3. Procesi i votimit është i hapur për mediat dhe të gjithë vëzhguesit e tjerë që shprehin interesim për të ndjekur procesin. Vëzhguesit autorizohen paraprakisht nga Kryetari i Gjykatës së Lartë. Ministri i Drejtësisë ose persona të autorizuar prej tij, 2 anëtarë të Komisionit Parlamentar për çështje ligjore, administratën publike dhe të drejtat e njeriut, njëri prej të cilëve i përket opozitës,  mund të marrin pjesë si vëzhgues në Mbledhjen e Përgjithshme të gjyqtarëve për zgjedhjen e anëtarëve të Këshillit të Lartë Gjyqësor pa autorizim paraprak.
4. Për administrimin e procesit të votimit krijohet komisioni i votimit i përbërë nga 3 ndihmës magjistratë të Gjykatës së Lartë të zgjedhur me short. Shorti për përzgjedhjen e anëtarëve të komisionit të votimit organizohet nën përgjegjësinë e Kryetarit të Gjykatës së Lartë.

5. Përpara fillimit të votimit, anëtarët e komisionit të votimit shumëfishojnë dhe nënshkruajnë paraprakisht një numër fletësh votimi të barabartë me numrin e gjyqtarëve që janë të pranishëm në mbledhje. Në rast të dëmtimit të një ose disa fletëve të votimit, komisioni nënshkruan një numër fletësh votimi të barabartë me fletët e dëmtuara dhe shkatërron në praninë e pjesëmarrësve fletët e dëmtuara.
6. Në administrimin e procesit të votimit komisioni i votimit ndihmohet nga administrata e Gjykatës së Lartë.

7. Me propozim të Kryetarit të Gjykatës së Lartë dhe në përputhje me përcaktimet e këtij ligji, Mbledhja e Përgjithshme e Gjyqtarëve mund të miratojë rregulla më të hollësishme për procesin e votimit dhe për zgjedhjen e anëtarëve të komisionit të votimit, në fillim të mbledhjes.   

Numërimi i votave dhe shpallja e rezultatit

1. Në përfundim të procesit të votimit, nën përgjegjësinë e Kryetarit të Gjykatës së Lartë, anëtarët e komisionit të votimit hapin kutitë në prani të të gjithë gjyqtarëve që marrin pjesë në mbledhje, numërojnë votat dhe shpallin rezultatin paraprak të zgjedhjeve.

2. Fletët e votimit ndahen në vota të vlefshme ose në vota të pavlefshme. Vota të vlefshme janë vetëm fletët e votimit në të cilat është votuar qartësisht vetëm për njërin nga kandidatët. Vota të pavlefshme janë fletët e votimit kur: 

a) fleta e votimit nuk ka të njëjtët elementë të miratuar nga komisioni i votimit; 

b) në fletën e votimit janë bërë shënime në favor ose në disfavor të kandidatëve; 

c) është votuar për më shumë se një nga kandidatët; 

ç) nuk është votuar për asnjë nga kandidatët;

d) nuk është e qartë se për cilin kandidat është votuar; 

dh) është votuar për një person që nuk është regjistruar si kandidat në fletën e votimit.

3. Votat që gjykohen prima facie të pavlefshme rivlerësohen në fund të procesit të numërimit. Në rast mosmarrëveshje mes anëtarëve të komisionit të votimit për vlefshmërinë e votave, vendimet merren në fund të procesit të rivlerësimit me shumicën e votave. Votat që gjykohen të vlefshme në fund të procesit të rivlerësimit iu shtohen kandidatëve përkatës.

4. Në përfundim të procesit të votimit dhe të numërimit të votave, anëtarët e komisionit të votimit hartojnë dhe miratojnë një procesverbal i cili tregon numrin e pjesëmarrësve, numrin total të votave të hedhura, numrin e votave të hedhura për secilën kategori kandidatësh, numrin e votave të pavlefshme, nëse ka të tilla, numrin e votave për çdo kandidat dhe emrat e kandidatëve fitues. Rastet e mosmarrëveshjeve midis anëtarëve të komisionit të votimit për vlefshmërinë e votave dhe mënyra e zgjidhjes së tyre shënohen në procesverbal. Në procesverbal shënohet edhe numri i fletëve të votimit që janë zëvendësuar për shkak të dëmtimit.

5. Në fund të procesit të votimit quhen të zgjedhur kandidatët që kanë marrë numrin më të madh të votave. Në qoftë se dy ose më shumë kandidatë kanë marrë të njëjtin numër votash, fituesi përcaktohet me short midis tyre.

6. Procesverbali origjinal që tregon numrin e pjesëmarrësve në Mbledhjen e Përgjithshme, numrin e votave dhe rezultatin e numërimit të votave, i nënshkruar nga të gjithë anëtarët e komisionit të votimit, i dërgohet menjëherë Gjykatës së Lartë.

7. Vendimet me rezultatin e zgjedhjeve dhe shpalljen e fituesve, çdo vendim i ndërmjetëm dhe procesverbalet nënshkruhen bashkarisht nga anëtarët e komisionit të votimit. Vendimet njoftohen publikisht në fund të Mbledhjes së Përgjithshme dhe shpallen zyrtarisht në faqen zyrtare të Gjykatës së Lartë Gjyqësor jo më vonë se 24 orë nga mbyllja e Mbledhjes së Përgjithshme. Vendimi për shpalljen e fituesve botohet në Fletoren Zyrtare.

Ankimet kundër vendimeve të Mbledhjes së Përgjithshme

1. Ankimet për shkelje të procedurave në thirrjen e Mbledhjes së Përgjithshme, në verifikimin e pjesëmarrjes, të votimit dhe numërimit të votave, të konstatimit dhe shpalljes së votave të pavlefshme dhe të shpalljes së rezultatit gjatë Mbledhjes së Përgjithshme të gjyqtarëve për zgjedhjen e anëtarëve të Këshillit të Lartë Gjyqësor, bëhen në Gjykatën Administrative të Apelit jo më vonë se 5 ditë nga dita e shpalljes së vendimit në faqen zyrtare të Gjykatës së Lartë.
2. Gjykata Administrative e Apelit merr vendim brenda 7 ditëve nga dita e dorëzimit të ankimit. Gjykata mund të vendosë përsëritjen e zgjedhjeve vetëm në qoftë se shkeljet procedurale të parashikuara në pikën 1 të këtij neni vërtetohen dhe janë të tilla që kanë ndikuar ose mund të kishin ndikuar në rezultatin e zgjedhjeve. Vendimi i gjykatës është përfundimtar dhe i formës së prerë.
3. Në rast se Gjykata Administrative e Apelit vendos përsëritjen e zgjedhjeve ato zhvillohen jo më vonë se 7 ditë nga dita e njoftimit të vendimit të gjykatës.

NËNSEKSIONI II

PROCEDURA E ZGJEDHJES SË ANËTARËVE TË KËSHILLIT TË LARTË GJYQËSOR NGA AVOKATIA

Neni 19

Zgjedhja e anëtarit të Këshillit të Lartë Gjyqësor që përfaqëson avokatinë dhe kushtet për t’u zgjedhur

1. Kuvendi zgjedh 2 anëtarë të Këshillit të Lartë Gjyqësor midis 10 kandidatëve të propozuar nga Dhoma Kombëtare e Avokatisë.
2. Kandidatët e propozuar nga Dhoma Kombëtare e Avokatisë duhet të plotësojnë kushtet e mëposhtme:

a) të jenë shtetas shqiptarë;
b) të jenë avokatë të liçencuar sipas ligjit;
c) të kenë ushtruar profesionin e avokatit për të paktën 15 vjet;

ç) në kohën e kandidimit, nuk duhet të jenë kryetarë të një dhome avokatie ose anëtarë të organeve drejtuese të grupeve të interesit të tilla si shoqata avokatësh, sindikata avokatësh etj;

d) të jenë autorizuar/liçencuar për të ushtruar profesionin pranë gjykatave të apelit, Gjykatës së Lartë ose Gjykatës Kushtetuese;

dh)të mos kenë masë disiplinore në fuqi;

e) të kenë njohuri për të paktën një gjuhë të huaj;

ë) të mos kenë qenë dënuar më parë me vendim gjyqësor të formës së prerë për kryerjen e një krimi;

f) të mos kenë mbajtur gjatë 10 viteve të fundit asnjë funksion politik në administratën publike ose pozicione drejtuese në partitë politike;
g) të mos kenë qënë anëtarë, bashkëpunëtorë ose të favorizuar të shërbimeve të inteligjencës para vitit 1990;

gj) të mos jenë bashkëpunëtorë, informatorë ose agjentë të shërbimeve të inteligjencës;

h) në kohën e kandidimit, të mos kenë asnjë anëtar të familjes, sipas kuptimit të ligjit “Për Deklarimin dhe Kontrollin e Pasurive, të Detyrimeve Financiare të të Zgjedhurve dhe të disa Nëpunësve Publikë”, dhe të afërm të shkallës së parë që është anëtar në detyrë i Këshillit ose kandidat.

3. Secila prej dhomave të avokatisë përzgjedh nga radhët e anëtarëve të saj një ose disa kandidatë për pozicionet e anëtarëve të Këshillit të Lartë Gjyqësor që i rezervohen avokatisë. 

4. Dhomat me jo më shumë se 50 anëtarë përzgjedhin jo më shumë se 1 kandidat. Dhomat me 51 – 150 anëtarë përzgjedhin jo më shumë 2 kandidatë; dhomat me 151 – 250 anëtarë përzgjedhin jo më shumë se 3 kandidatë, dhomat me më shumë së 250 anëtarë përzgjedhin jo më shumë se 4 kandidatë, dhoma e Tiranës përzgjedh jo më shumë se 10 kandidatë.

Thirrja për paraqitjen e shprehjes së interesit

1. Jo më vonë se 4 muaj para datës së mbarimit të mandatit të anëtarëve avokatë të Këshillit të Lartë Gjyqësor në detyrë, Sekretari i Përgjithshëm i Kuvendit shpall vendet vakante në faqen zyrtare të Kuvendit dhe në çdo mënyrë tjetër të përshtatshme.
2. Jo më vonë se 7 ditë nga shpallja e vendeve vakante, Kryetari i Dhomës Kombëtare të Avokatisë shpall thirrjen për pranimin e shprehjeve të interesit nga avokatët që plotësojnë kriteret e parashikuara në nenin 19, paragrafi 2 të këtij ligji.

3. Thirrja për paraqitjen e shprehjes së interesit përmban afatin brenda të cilit duhet të dorëzohet shprehja e interesit, adresën postare dhe elektronike ku duhet të dorëzohet shprehja e interesit dhe dokumentat që duhet të shoqërojnë atë.

4. Thirrja shpallet në faqen zyrtare të Dhomës Kombëtare të Avokatisë, në faqet zyrtare të të Dhomave të Avokatisë, në qoftë se ka të tilla, si dhe i dërgohet secilit prej anëtarëve të dhomave të avokatisë në adresën elektronike të deklaruar.

Paraqitja dhe shqyrtimi i shprehjes së interesit

1. Brenda 15 ditëve nga shpallja e thirrjes për paraqitjen e shprehjeve të interesit, avokatët e interesuar shprehin interesin e tyre përmes një kërkese me shkrim drejtuar Kryetarit të dhomës lokale të avokatisë. Një kopje e kërkesës i dërgohet Sekretarit të Përgjithshëm të Dhomës Kombëtare të Avokatisë.

2.  Shprehja e interesit mund të bëhet në adresën elektronike të përmendur në thirrjen për paraqitjen e shprehjeve të interesit ose në adresën postare të Dhomës së Avokatisë me letër të porositur.

3. Kryetari ose Sekretari i Dhomës së Avokatisë i dërgon menjëherë Kryetarit dhe Sekretarit të Përgjithshëm të Dhomës Kombëtare të Avokatisë listën e avokatëve që kanë shprehur interes për pozicionin e anëtarit të Këshillit të Lartë Gjyqësor dhe të gjithë dokumentacionin shoqërues.
4. Krahas kërkesës me shkrim, të interesuarit bashkëngjisin dokumentet e mëposhtëm:

a) jetëshkrimin e përditësuar;

b) një platformë personale të qëllimeve dhe objektivave që propozojnë të ndjekin në qoftë se zgjidhen;

c) formularin e vetëdeklarimit të rekordeve penale sipas ligjit “Për integritetin e personave qe zgjidhen, emërohen ose ushtrojnë funksione publike;

ç) një deklaratë përkundrejt përgjegjësisë ligjore që nuk kanë qënë anëtarë ose bashkëpunëtorë të shërbimeve të inteligjencës përpara vitit 1990;

d) një deklaratë përkundrejt përgjegjësisë ligjore se nuk janë bashkëpunëtorë, informatorë ose agjentë të shërbimit sekret.
Neni 22

Verifikimi i plotësimit të kushteve ligjore

1. Brenda 7 ditëve nga dita kur mbyllet afati për dorëzimin e shprehjeve të interesit, Këshilli Drejtues i Dhomës Kombëtare të Avokatisë, verifikon plotësimin e kushteve nga kandidatët dhe shpall zyrtarisht kandidaturat që plotësojnë kushtet në faqen zyrtare të Dhomës Kombëtare të Avokatisë.

2. Kandidatët e përjashtuar njoftohen individualisht, me shkrim dhe në mënyrë të arsyetuar për shkaqet e përjashtimit.

Neni 23

Ankimet kundër vendimeve të përjashtimit

1. Ankimet kundër vendimeve të Këshillit Drejtues të Dhomës Kombëtare të Avokatisë për përjashtimin e kandidatëve të përzgjedhur nga dhomat e avokatisë bëhen në Gjykatën Administrative të Apelit jo më vonë se 5  ditë nga dita e njoftimit të vendimit.

2. Gjykata Administrative e Apelit vendos brenda 7 ditëve nga dita e dorëzimit të ankimit. Vendimi i saj është përfundimtar dhe i formës së prerë.

Neni 24

Thirrja e mbledhjes së Këshillit të Përgjithshëm 

dhe përzgjedhja e kandidatëve nga dhomat e avokatisë

1. Jo më vonë se 80 ditë para datës së mbarimit të mandatit të anëtarëve të Këshillit të Lartë Gjyqësor në detyrë, Këshilli Drejtues i secilës dhomë avokatie thërret mbledhjen e Këshillit të Përgjithshëm të Dhomës së Avokatisë për të përzgjedhur kandidatin ose kandidatët e asaj dhome.

2. Thirrja e mbledhjes së Këshillit të Përgjithshëm të dhomës së avokatisë për përzgjedhjen e kandidatëve bëhet përmes shpalljes në faqen zyrtare të Dhomës Kombëtare të Avokatisë, në faqen zyrtare të Dhomës së Avokatisë, në qoftë se ka të tillë, si dhe i dërgohet secilit prej anëtarëve të Dhomës së Avokatisë në adresën elektronike të deklaruar.

3. Thirrja e mbledhjes së Këshillit të Përgjithshëm të dhomës së avokatisë për përzgjedhjen e kandidatëve tregon datën, vendin dhe orën e mbledhjes.

4. Përzgjedhja e kandidatëve për anëtarë të Këshillit të Lartë Gjyqësor është pika e vetme në rendin e ditës së mbledhjes së Këshillit të Përgjithshëm.


Neni 25

Kuorumi

1. Pjesëmarrja në mbledhjen e Këshillit të Përgjithshëm të dhomës së avokatisë për përzgjedhjen e kandidatëve për anëtarë të Këshillit të Lartë Gjyqësor është e detyrueshme.

2. Mbledhja e Këshillit të Përgjithshëm të dhomës së avokatisë për përzgjedhjen e kandidatëve zhvillohet kur janë të pranishëm më shumë se gjysma e anëtarëve të tij.

3. Numri i pjesëmarrësve në Mbledhjen e Këshillit të Përgjithshëm shënohet në një listë emërore të nënshkruar nga të gjithë të pranishmit.

Neni 26

Procesi i votimit

1. Votimi për përzgjedhjen e kandidatëve për anëtarë të Këshillit të Lartë Gjyqësor nga Mbledhja e Këshillit të Përgjithshëm të Dhomës së Avokatisë është i fshehtë dhe individual.

2. Procesi i votimit është i hapur për mediat dhe të gjithë vëzhguesit e tjerë që shprehin interesim për të ndjekur procesin. Vëzhguesit autorizohen paraprakisht nga Kryetari Dhomës së Avokatisë.

3. Për administrimin e procesit të votimit krijohet një komision votimi i përbërë nga Kryetari i Dhomës së Avokatisë, Sekretari i Dhomës së Avokatisë dhe anëtari i më i vjetër në moshë i Dhomës së Avokatisë. Në rast pamundësie, anëtarët e komisionit të votimit zëvendësohen nga anëtarë të tjerë të Këshillit të zgjedhur me short.

4. Kryetari i Dhomës Kombëtare të Avokatisë ose përfaqësues të tij, mund të marrin pjesë si vëzhgues në mbledhjen e Këshillit të Përgjithshëm të Dhomës së Avokatisë për përzgjedhjen e kandidatëve për anëtarë të Këshillit të Lartë Gjyqësor në nivel dhome pa autorizim paraprak.

5. Jo më vonë se 2 ditë para datës së mbledhjes të Këshillit të Përgjithshëm të Dhomës së Avokatisë, Kryetari i Dhomës Kombëtare të Avokatisë miraton fletën tip të votimit e cila përmban emrat e kandidatëve të regjistruar.

6. Përpara fillimit të votimit, anëtarët e komisionit të votimit shumëfishojnë dhe nënshkruajnë paraprakisht një numër fletësh votimi të barabartë me numrin e anëtarëve të Këshillit të Përgjithshëm të Dhomës së Avokatisë që janë të pranishëm në mbledhje. Në rast të dëmtimit të një ose disa fletëve të votimit, komisioni nënshkruan një numër fletësh votimi të barabartë me fletët e dëmtuara dhe shkatërron në praninë e pjesëmarrësve fletët e dëmtuara.

7. Secili prej anëtarëve të Këshillit të Përgjithshëm të Dhomës së Avokatisë tërheq një fletë votimi, e plotëson atë në dhomën e fshehtë të votimit dhe e hedh në kutinë e votimit. Vota quhet e vlefshme kur ajo shpreh qartë vullnetin për të mbështetur vetëm 1 kandidat.

Neni 27

Numërimi i votave dhe shpallja e rezultatit

1. Në përfundim të procesit të votimit, anëtarët e komisionit të votimit hapin kutinë në prani të të gjithë anëtarëve të Këshillit të Përgjithshëm të Dhomës së Avokatisë që marrin pjesë në mbledhje. Njëri nga anëtarët e komisionit të votimit lexon me zë të lartë rezultatin e secilës fletë votimi dhe rezultatin e votimit. 
2. Votat që gjykohen prima facie të pavlefshme rivlerësohen në fund të procesit të numërimit. Në rast mosmarrëveshje mes anëtarëve të komisionit të votimit për vlefshmërinë e votave, vendimet merren në fund të procesit të rivlerësimit me shumicën e votave. Votat që gjykohen të vlefshme në fund të procesit të rivlerësimit iu shtohen kandidatëve përkatës.

3. Vota të pavlefshme janë fletët e votimit kur: 

a) fleta e votimit nuk ka të njëjtët elementë të miratuar nga komisioni i votimit; 

b) në fletën e votimit janë bërë shënime në favor ose në disfavor të kandidatëve; 

c) është votuar për më shumë se një nga kandidatët; 

ç) nuk është votuar për asnjë nga kandidatët;

d) nuk është e qartë se për cilin kandidat është votuar; 

dh) është votuar për një person që nuk është regjistruar si kandidat në fletën e votimit.

4. Në përfundim të procesit të votimit dhe numërimit të votave, anëtarët e komisionit të votimit përpilojnë një procesverbal i cili tregon numrin e pjesëmarrësve, numrin e votave të hedhura, numrin e votave të pavlefshme, në qoftë se ka të tilla, numrin e votave për çdo kandidat dhe emrat e kandidatëve të përzgjedhur. Rastet e mosmarrëveshjeve për vlefshmërinë e votave dhe mënyra e zgjidhjes së tyre shënohen në procesverbal. Në procesverbal shënohet edhe numri i fletëve të votimit që janë zëvendësuar për shkak të dëmtimit.

5. Në përfundim të procesit të votimit quhen të përzgjedhur kandidati ose kandidatët që kanë marrë numrin më të madh të votave. Në qoftë se dy ose më shumë kandidatë kanë marrë të njëjtin numër votash, fituesi  përcaktohet me short midis tyre.

6. Procesverbali origjinal që tregon numrin e pjesëmarrësve në mbledhjen e Këshillit të Përgjithshëm të Dhomës së Avokatisë, numrin e votave dhe rezultatin e numërimit të votave, i nënshkruar nga të gjithë anëtarët e komisionit të votimit, i dërgohet menjëherë Kryetarit të Dhomës Kombëtare të Avokatisë.

7. Vendimet me rezultatin e zgjedhjeve dhe shpalljen e fituesve, çdo vendim i ndërmjetëm dhe procesverbali nënshkruhen bashkarisht nga anëtarët e komisionit të votimit. Vendimet njoftohen publikisht në fund të mbledhjes së Këshillit të Përgjithshëm të Dhomës së Avokatisë.
Neni 28

Ankimet kundër vendimeve të Këshillit të Përgjithshëm të Dhomës së Avokatisë

1. Ankimet për shkelje të procedurave për thirrjen e mbledhjes, verifikimin e pjesëmarrjes, votimit dhe të numërimit të votave, të konstatimit dhe shpalljes së votave të pavlefshme dhe të shpalljes së rezultatit gjatë mbledhjes së Këshillit të Përgjithshëm të Dhomës së Avokatisë, bëhen në Këshillin Drejtues të Dhomës Kombëtare të Avokatisë jo më vonë se 5 ditë nga dita kur shpallet rezultati i votimit.

2. Këshilli Drejtues i Dhomës Kombëtare të Avokatisë i shqyrton ankimet dhe vendos për mospranimin e tyre ose pranimin dhe përsëritjen e mbledhjes brenda 7 ditëve nga depozitimi i ankimit. Këshilli Drejtues mund të vendosë përsëritjen e zgjedhjeve vetëm në qoftë se shkeljet procedurale të parashikuara në pikën 1 të këtij neni vërtetohen dhe janë të tilla që kanë ndikuar ose mund të kishin ndikuar në rezultatin e zgjedhjeve. 

3. Në rast se Këshilli Drejtues i Dhomës Kombëtare të Avokatisë vendos përsëritjen e mbledhjes së Këshillit të Përgjithshëm të Dhomës së Avokatisë, ajo zhvillohet jo më vonë se 7 ditë nga dita e shpalljes së vendimit të Këshillit Drejtues.

Neni 29

Thirrja e mbledhjes së Këshillit të Përgjithshëm të Dhomës së Avokatisë 

nga Kryetari i Dhomës Kombëtare të Avokatisë

1. Në qoftë së në përfundim të afatit të përmendur në nenin 24, paragrafi 1 të këtij ligji, Këshilli Drejtues i Dhomës së Avokatisë nuk ka thirrur mbledhjen e Këshillit të Përgjithshëm të Dhomës së Avokatisë për përzgjedhjen e kandidatëve për anëtarë të Këshillit të Lartë Gjyqësor, thirrja e mbledhjes bëhet nga Kryetari i Dhomës Kombëtare të Avokatisë.

2. Në këtë rast, thirrja e mbledhjes së Këshillit të Përgjithshëm të Dhomës së Avokatisë për përzgjedhjen e kandidatëve bëhet përmes shpalljes në faqen zyrtare të Dhomës Kombëtare të Avokatisë si dhe i dërgohet secilit prej anëtarëve të Këshillit të Përgjithshëm të Dhomës së Avokatisë në adresën elektronike.

3. Mosthirrja e mbledhjes përbën shkelje disiplinore për të gjithë anëtarët e Këshillit Drejtues të Dhomës së Avokatisë.

Neni 30

Thirrja e mbledhjes së Këshillit të Përgjithshëm të Dhomës Kombëtare të Avokatisë dhe përzgjedhja përfundimtare e kandidatëve

1. Jo më vonë së 60 ditë para datës së mbarimit të mandatit të anëtarëve në detyrë të Këshillit të Lartë Gjyqësor, Këshilli Drejtues i Dhomës Kombëtare të Avokatisë thërret mbledhjen e Këshillit të Përgjithshëm të Dhomës Kombëtare për përzgjedhjen përfundimtare të kandidatëve për anëtarë të Këshillit. Thirrja botohet në faqen zyrtare të Dhomës Kombëtare të Avokatisë dhe iu dërgohet personalisht në adresën elektronike të gjithë anëtarëve të Këshillit të Përgjithshëm të Dhomës Kombëtare.

2. Anëtarët e Këshillit të Përgjithshëm të Dhomës Kombëtare që kandidojnë nuk marrin pjesë në mbledhjen e Këshillit dhe në votim.

3. Zgjedhja e kandidatëve për anëtarë të Këshillit të Lartë Gjyqësor është pika e vetme në rendin e ditës të mbledhjes së Këshillit të Përgjithshëm të Dhomës Kombëtare të Avokatisë.

4. Këshilli i Përgjithshëm i Dhomës Kombëtare të Avokatisë voton për të gjithë kandidatët e përzgjedhur nga Dhomat e Avokatisë.

5. Përpara votimit, kandidatët e përzgjedhur nga dhomat e avokatisë paraqesin platformat e tyre përpara Këshillit të Përgjithshëm të Dhomës Kombëtare të Avokatisë.

Neni 31

Kuorumi

1. Pjesëmarrja në Mbledhjen e Këshillit të Përgjithshëm të Dhomës Kombëtare të Avokatisë për zgjedhjen e anëtarëve të Këshillit të Lartë Gjyqësor është e detyrueshme.

2. Mbledhja e Këshillit të Përgjithshëm të Dhomës Kombëtare të Avokatisë për përzgjedhjen e kandidatëve zhvillohet kur janë të pranishëm më shumë se gjysma e anëtarëve të tij.

3. Numri i pjesëmarrësve në mbledhjen e Këshillit të Përgjithshëm shënohet në një listë emërore të nënshkruar nga të gjithë të pranishmit.

Neni 32

Procesi i votimit

1. Votimi për përzgjedhjen e kandidatëve për anëtarë të Këshillit të Lartë Gjyqësor nga Mbledhja e Këshillit të Përgjithshëm të Dhomës Kombëtare të Avokatisë është i fshehtë dhe individual.

2. Procesi i votimit është i hapur për mediat dhe të gjithë vëzhguesit e tjerë që shprehin interesim për të ndjekur procesin. Vëzhguesit autorizohen paraprakisht nga Kryetari Dhomës Kombëtare të Avokatisë.

3. Për administrimin e procesit të votimit krijohet një komision i votimit i përbërë nga Kryetari i Dhomës Kombëtare të Avokatisë, Sekretari i Përgjithshëm i Dhomës Kombëtare të Avokatisë dhe anëtari më i vjetër në moshë i Këshillit Drejtues. Në rast pamundësie të njërit ose disa prej anëtarëve të komisionit të votimit ata zëvendësohen nga një ose disa anëtarë të Këshillit Drejtues të Dhomës Kombëtare të zgjedhur me short.

4. Në administrimin e procesit të votimit komisioni i votimit ndihmohet nga administrata e Dhomës Kombëtare të Avokatisë.

5. Ministri i Drejtësisë ose personi i autorizuar prej tij, 2 anëtarë të Komisionit Parlamentar për çështje ligjore, administratën publike dhe të drejtat e njeriut, njëri prej të cilëve i përket opozitës, mund të marrin pjesë si vëzhgues në mbledhjen e Këshillit të Përgjithshëm të Dhomës Kombëtare për përzgjedhjen e kandidatëve për anëtarë të Këshillit të Lartë Gjyqësor pa autorizim paraprak.

6. Jo më vonë se 2 ditë nga data e mbledhjes së Këshillit të Përgjithshëm të Dhomës Kombëtare, Kryetari i Dhomës Kombëtare të Avokatisë miraton fletën tip të votimit e cila përmban emrat e kandidatëve të regjistruar.

7. Përpara fillimit të votimit, anëtarët e komisionit të votimit shumëfishojnë dhe nënshkruajnë paraprakisht një numër fletësh votimi të barabartë me numrin e anëtarëve të Këshillit të Përgjithshëm të Dhomës Kombëtare që janë të pranishëm. Në rast të dëmtimit të një ose disa fletëve të votimit, komisioni nënshkruan një numër fletësh votimi të barabartë me fletët e dëmtuara dhe shkatërron në praninë e pjesëmarrësve fletët e dëmtuara.

8. Secili prej anëtarëve të Këshillit të Përgjithshëm me të drejtë vote tërheq një fletë votimi, e plotëson atë në dhomën fshehtë të votimit dhe e hedh në kutinë e votimit. Vota quhet e vlefshme kur ajo shpreh qartë vullnetin për të mbështetur vetëm 1 kandidat.

Neni 33

Numërimi i votave dhe shpallja e rezultatit
1. Në përfundim të procesit të votimit, anëtarët e komisionit të votimit hapin kutinë në prani të të gjithë anëtarëve të Këshillit të Përgjithshëm që marrin pjesë në mbledhje. Njëri nga anëtarët e komisionit të votimit lexon me zë të lartë rezultatin e secilës fletë votimi dhe rezultatin e votimit.

2. Votat që gjykohen prima facie të pavlefshme rivlerësohen në fund të procesit të numërimit. Në rast mosmarrëveshje mes anëtarëve të komisionit të votimit për vlefshmërinë e votave, vendimet merren në fund të procesit të rivlerësimit me shumicën e votave. Votat që gjykohen të vlefshme në fund të procesit të rivlerësimit iu shtohen kandidatëve përkatës.

3. Vota të pavlefshme janë fletët e votimit kur: 
a) fleta e votimit nuk ka të njëjtët elementë të miratuar nga komisioni i votimit; 

b) në fletën e votimit janë bërë shënime në favor ose në disfavor të kandidatëve; 

c) është votuar për më shumë se një nga kandidatët; 

ç) nuk është votuar për asnjë nga kandidatët;

d) nuk është e qartë se për cilin kandidat është votuar; 

dh) është votuar për një person që nuk është regjistruar si kandidat në fletën e votimit.

4. Në përfundim të procesit të votimit dhe numërimit të votave, anëtarët e komisionit të votimit përpilojnë një procesverbal i cili tregon numrin e votave të hedhura, numrin e votave të pavlefshme, nëqoftëse ka të tilla, numrin e votave për çdo kandidat dhe emrat e kandidatëve fitues. Rastet e mosmarrëveshjeve për vlefshmërinë e votave dhe mënyra e zgjidhjes së tyre shënohen në procesverbal. Në procesverbal shënohet edhe numri i fletëve të votimit që janë zëvendësuar për shkak të dëmtimit.

5. Në fund të procesit të votimit  quhen të përzgjedhur 10 kandidatët që kanë marrë numrin më të madh të votave. Në qoftë se dy ose më shumë kandidatë kanë marrë të njëjtin numër votash, fituesi  përcaktohet me short midis tyre. 

6. Procesverbali origjinal që tregon numrin e pjesëmarrësve në mbledhjen e Këshillit të Përgjithshëm të Dhomës Kombëtare të Avokatisë, numrin e votave dhe rezultatin e numërimit të votave, i nënshkruar nga të gjithë anëtarët e komisionit të votimit, i dërgohet menjëherë Kuvendit.

7. Vendimi për shpalljen e kandidaturave shpallet në faqen zyrtare të Dhomës Kombëtare të Avokatisë dhe i përcillet zyrtarisht Kuvendit menjëherë.

8. Vendimet me rezultatin e zgjedhjeve dhe shpalljen e fituesve, çdo vendim i ndërmjetëm dhe procesverbali nënshkruhen bashkarisht nga anëtarët e komisionit të votimit. Vendimet njoftohen publikisht në fund të mbledhjes së Këshillit të Përgjithshëm të Dhomës Kombëtare të Avokatisë.
Neni 34

Ankimet kundër vendimeve të Këshillit të Përgjithshëm 

të Dhomës Kombëtare të Avokatisë

1. Ankimet për shkelje të procedurave për thirrjen e mbledhjes, verifikimin e pjesëmarrjes, votimit dhe numërimit të votave gjatë mbledhjes së Këshillit të Përgjithshëm të Dhomës Kombëtare të Avokatisë bëhen në Gjykatën Administrative të Apelit jo më vonë se 5 ditë nga dita e shpalljes së vendimit të kontestuar në faqen zyrtare të Dhomës Kombëtare.

2. Gjykata Administrative e Apelit vendos brenda 7 ditëve nga dita e dorëzimit të ankimit. Vendimi i saj është përfundimtar dhe i formës së prerë. Gjykata mund të vendosë përsëritjen e zgjedhjeve vetëm në qoftë se shkeljet procedurale të parashikuara në pikën 1 të këtij neni vërtetohen dhe janë të tilla që kanë ndikuar ose mund të kishin ndikuar në rezultatin e zgjedhjeve.

3. Në rast se Gjykata Administrative e Apelit vendos përsëritjen e zgjedhjeve ato zhvillohen jo më vonë se 7 ditë nga dita e njoftimit të vendimit të gjykatës.

4. Dhoma Kombëtare e Avokatisë i përcjell Kuvendit emrat e kandidatëve fitues: 
a) në fund të periudhës së ankimeve, në rast mosparaqitjeje të asnjë ankimi; 

b) pasi është njoftuar për vendimin e Gjykatës Administrative të Apelit në rast se gjykata e rrëzon ankimin;

c) brenda 5 ditëve pas  përsëritjes së zgjedhjeve, në rast se gjykata ka vendosur përsëritjen e zgjedhjeve.

5. Krahas listës me emrat e kandidatëve të përzgjedhur, Dhoma Kombëtare e Avokatisë i përcjell Kuvendit një raport të vlerësimit të shkallës së përmbushjes së kritereve etike e profesionale të kandidatëve. Vlerësimi i kritereve etike dhe profesionale të kandidatëve bëhet nga Këshilli Drejtues i Dhomës Kombëtare të Avokatisë duke zbatuar, për aq sa është e mundur dhe me ndryshimet e nevojshme, kërkesat e nenit 240 të këtij ligji.
Neni 35

Vendimmarrja nga Kuvendi

1. Lista e kandidatëve dhe raporti i vlerësimit sipas paragrafit 5 të nenit 34 të këtij ligji, e përcjellë nga Sekretari i Përgjithshëm i Dhomës Kombëtare të Avokatisë, regjistrohet në regjistrin e protokollit të Kuvendit të Shqipërisë. Listës i bashkëngjitet një kopje origjinale, ose e noterizuar, e dokumentacionit të çdo kandidati të përzgjedhur, së bashku me inventarin e dosjes së tij. 

2. Për marrjen në dorëzim të listës dhe dokumentacionit shoqërues të kandidatëve, mbahet një procesverbal ndërmjet përfaqësuesve të Dhomës Kombëtare të Avokatisë dhe përfaqësuesve të zyrës së protokollit të Kuvendit të Shqipërisë, i cili liston në përmbajtjen e tij dosjet e dorëzuara për secilin kandidat. Procesverbalit i bashkëngjitet një kopje origjinale e fletëve të inventarit të çdo dosje, i firmosur për përmbajtjen e tij nga përfaqësuesi i Dhomës Kombëtare të Avokatisë dhe përfaqësuesi i zyrës së protokollit të Kuvendit të Shqipërisë.

3. Sekretari i Përgjithshëm i Kuvendit, brenda 5 ditëve nga paraqitja e listës dhe dokumentacionit shoqërues, verifikon nëse dokumentacioni i paraqitur nga Dhoma Kombëtare e Avokatisë është i plotë. Nëse dokumentacioni i kandidatit ose kandidatëve nuk është i plotë për të vlerësuar plotësimin e kushteve kushtetuese dhe ligjore si dhe të kritereve profesionale e morale, sipas nenit 7, paragrafët 2 dhe 4 të këtij ligji, Sekretari i Përgjithshëm i kërkon Dhomës Kombëtare të Avokatisë që brenda 5 ditëve të bëjë plotësimin e dokumentacionit ose paraqitjen e dokumenteve shtesë. Njoftimi për plotësimin e dokumentacionit ose paraqitjen e dokumentacionit shtesë, i përcillet Dhomës me shkresë zyrtare ose në postën e elektronike zyrtare. Njoftimi i dërgohet edhe kandidatit në adresën elektronike të deklaruar.
4. Mosparaqitja e dokumentacionit plotësues, ose dokumentacionit shtesë në përfundim të afatit 5 ditor, nuk pezullon procesin e regjistrimit përfundimtar në Kuvend të listës së kandidatëve dhe dokumentacionit shoqërues të saj. Në këtë rast, vlerësimi i kandidatit bëhet mbi dokumentacionin e dosjes së depozituar dhe administruar nga Kuvendi.

5. Data në të cilën plotësohet dokumentacioni i kërkuar, ose afati i përcaktuar për plotësimin, konsiderohet dhe dita e paraqitjes dhe rregjistrimit të listës së kandidatëve të përzgjedhur dhe dokumentacionit shoqërues në Kuvend. Paraqitja përfundimtare dokumentohet me një numër regjistrimi nga zyra e protokollit në Kuvend.

6. Sekretari i Përgjithshëm i Kuvendit, jo më vonë se 10 ditë nga dita e paraqitjes së listës dhe dokumentacionit shoqërues të regjistruar sipas pikës 5 të këtij neni, verifikon në bazë të dokumentacionit të paraqitur, nëse kandidatët plotësojnë kushtet e parashikuara nga Kushtetuta dhe neni 7 i këtij ligji. Sekretari i Përgjithshëm përjashton kandidatët të cilët nuk i plotësojnë kushtet e parashikuara nga Kushtetuta dhe ky ligj.
7. Sekretari i Përgjithshëm vlerëson kriteret profesionale e morale vetëm për kandidatët të cilët plotësojnë kushtet e parashikuara nga Kushtetuta dhe ky ligj për të qenë anëtarë të Këshillit të Lartë Gjyqësor.
8. Sekretari i Përgjithshëm, në përfundim të procedurës së parashikuar në pikat 6 dhe 7 të këtij neni harton dokumentat e mëposhtëm:
a) një listë me emrat e kandidatëve që plotësojnë kushtet e parashikuara nga Kushtetuta dhe ky ligj për të qenë anëtarë të Këshillit të Lartë Gjyqësor;
b) një listë me emrat e kandidatëve të përjashtuar të cilët nuk i plotësojnë kushtet e parashikuara nga Kushtetuta dhe ky ligj për të qenë anëtarë të Këshillit të Lartë Gjyqësor. Lista e kandidatëve të përjashtuar përmban emrat e tyre dhe arsyet e përjashtimit për secilin;
c) një raport me shkrim ku vlerësohet shkalla e përmbushjes së kritereve profesionale e morale nga secili kandidat.
9. Kandidatët e përjashtuar njoftohen me shkrim, në mënyrë individuale dhe të arsyetuar për përjashtimin në adresën elektronike të deklaruar.
10. Sekretari i Përgjithshëm i dërgon Komisioni Parlamentar për çështjet ligjore, administratën publike dhe të drejtat e njeriut, brenda ditës së nesërme nga dita e hartimit të dokumentave të parashikuara në pikën 8 të këtij neni, listat, së bashku me raportin e parashikuar në paragrafin 8, gërma “c” të këtij neni, si dhe dokumentacionin për secilin kandidat. Listat dhe raporti bëhen publikë në faqen zyrtare të Kuvendit jo më vonë se 10 ditë pas regjistrimit të listës së kandidatëve në Kuvend.
11. Në zbatimin e detyrave të parashikuara në paragrafët 1 deri në 10 të këtij neni, Sekretari i Përgjithshëm mbështetet nga shërbimet e Kuvendit.
12. Jo më vonë se 3 ditë nga paraqitja e listës, Komisioni Parlamentar për çështjet ligjore, administratën publike dhe të drejtat e njeriut,krijon një nënkomision me 5 deputetë, prej të cilëve 3 caktohen nga shumica dhe 2 nga pakica parlamentare, për vlerësimin e mëtejshëm dhe përzgjedhjen e kandidatëve. Vendimi për krijimin e nënkomisionit cakton kryetarin e nënkomisionit nga radhët e anëtarëve që përfaqësojnë shumicën parlamentare dhe nënkryetarin e nënkomisionit nga radhët e anëtarëve që përfaqësojnë pakicën parlamentare.
13. Nënkomisioni, me të paktën 4 vota, mund të vendosë që kandidatët e përjashtuar nga Sekretari i Përgjithshëm të përfshihen në listën e kandidatëve që i plotësojnë kushtet e parashikuara nga Kushtetuta dhe ligji për të qenë anëtarë të Këshilit të Lartë Gjyqësor. Në këtë rast, nënkomisioni bën publik në faqen zyrtare të Kuvendit arsyetimin e këtij vendimi. Nënkomisioni bashkon në një listë të vetme listën e kandidatëve që përmbushin kriteret të përcjellë nga Sekretari i Përgjithshëm dhe kandidatin ose kandidatët e përfshirë nga nënkomisioni sipas këtij paragrafi, në qoftë së ka të tillë. Lista e përftuar në këtë mënyrë konsiderohet lista e kandidatëve për votim.
14. Në përfundim të procedurës së parashikuar në paragrafin 13 të këtij neni, nënkomisioni përzgjedh 2 kandidatë për anëtarë të Këshillit të Lartë Gjyqësor përmes një procedure votimi të hapur ku votohet me radhë për të gjithë kandidatët sipas rendit alfabetik. Konsiderohen të miratuar ata kandidatë që marrin të paktën 4 vota të anëtarëve të nënkomisionit. Nëse nuk arrihet shumica e kërkuar për një ose të dy kandidatët, ata përzgjidhen me short. Nëse shumica e kërkuar arrihet për më shumë se 2 kandidatë fituesit zgjidhen me short mes tyre.
15. Jo më vonë se 3 ditë nga krijimi i tij, nënkomisioni përmbledh në një listë 2 kandidatët e përzgjedhur nga avokatia, me 2 kandidatët nga radhët e pedagogëve dhe kandidatin nga shoqëria civile, dhe ia dërgon atë Kryetarit të Kuvendit përmes kryetarit të nënkomisionit. Lista e kandidatëve shoqërohet më një raport mbi rezultatin e vlerësimit të kritereve profesionale e morale të kryer nga nënkomisioni.
16. Brenda 10 ditëve, Kuvendi miraton listën e kandidatëve me 2/3 e të gjithë anëtarëve. Nëse nuk arrihet shumica e kërkuar, nënkomisioni miraton një listë të re, sipas procedurës së parashikuar në paragrafët 14 dhe 15 të këtij neni, brenda 2 ditëve nga votimi në seancë plenare. Kandidatët e listës së parë nuk përjashtohen nga procesi i përzgjedhjes në nënkomision në raundin e dytë. Lista e re i paraqitet Kryetarit të Kuvendit dhe hidhet në votim në seancën më të afërt të Kuvendit por jo më vonë se 7 ditë nga paraqitja e listës. Kuvendi miraton listën e kandidatëve me 2/3 e të gjithë anëtarëve. Në rast se Kuvendi nuk arrin shumicën prej 2/3 edhe në votimin e dytë, nënkomisioni miraton një listë të re, sipas procedurës së parashikuar në paragrafët 14 dhe 15 të këtij neni, brenda 2 ditëve nga votimi i fundit në seancë plenare. Kandidatët e listës së dytë nuk përjashtohen nga procesi i përzgjedhjes në nënkomision në raundin e tretë. Lista e re i paraqitet Kryetarit të Kuvendit dhe hidhet në votim në seancën më të afërt të Kuvendit por jo më vonë se 7 ditë nga paraqitja e listës. Kuvendi miraton listën e kandidatëve me 2/3 e të gjithë anëtarëve. Në rast se Kuvendi nuk arrin shumicën prej 2/3 edhe në votimin e tretë kandidatët e kësaj liste konsiderohen të zgjedhur.
17. Vendimi i Kuvendit për miratimin e listës së kandidatëve botohet në numrin më të parë të Fletores Zyrtare.
18. Në rast të përfundimit të parakohshëm të mandatit të anëtarit të Këshillit të Lartë Gjyqësor nga avokatia, Kuvendi zgjedh menjëherë një anëtar të ri nga lista e kandidatëve për votim sipas pikës 13 të këtij neni. Në këtë rast zbatohen procedurat dhe afatet e parashikuara në pikat 12 deri 16 të këtij neni, pasi verifikohet gatishmëria e kandidatëve për të shërbyer në Këshillin e Lartë Gjyqësor.

19. Komisioni i përhershëm i çështjeve ligjore miraton një rregullore për organizimin dhe funksionimin e nënkomisionit për përzgjedhjen e kandidatëve për anëtarë të Këshillit të Lartë Gjyqësor e cila përmban rregulla për mënyrën e zgjedhjes së anëtarëve të nënkomisionit, metodën e votimit në nënkomision, shortin, verifikimin e gatishmërisë së kandidatëve sipas paragrafit 18 të këtij neni.
NËNSEKSIONI III

PROCEDURA E ZGJEDHJES SË ANËTARËVE TË KËSHILLIT TË LARTË GJYQËSOR NGA TRUPA E PEDAGOGËVE TË DREJTËSISË DHE TË SHKOLLËS SË MAGJISTRATURËS

Neni 36

Zgjedhja e anëtarëve të Këshillit të Lartë Gjyqësor nga trupa e pedagogëve të drejtësisë dhe të Shkollës së Magjistraturës

1. Kuvendi zgjedh 2 anëtarë të Këshillit të Lartë Gjyqësor midis 10 kandidatëve të propozuar nga trupa e pedagogëve të drejtësisë dhe të Shkollës së Magjistraturës.
2. Kandidatët e propozuar nga trupa e pedagogëve të drejtësisë duhet të plotësojnë kushtet e mëposhtme:

a) të jenë shtetas shqiptarë;

b) të kënë së paku 15 vjet përvojë profesionale si jurist;

c) në kohën e kandidimit, të jenë pedagogë të brendshëm prej të paktën 5 vitesh në një institucion të arsimit të lartë, publik ose jo publik, i cili ofron program studimi në drejtësi ose pedagogë të brendshëm ose pedagogë të jashtëm jo magjistratë në Shkollën e Magjistraturës; 

ç) të jenë personel akademik të kategorisë “profesor” ose “lektor”; 

d) në kohën e kandidimit të mos jenë rektor, dekan, drejtor i Shkollës së Magjistraturës ose anëtarë të organeve drejtuese të grupeve të interesit të tilla si shoqata, sindikata etj; 

dh) në kohën e kandidimit të mos kenë ushtruar në mënyrë aktive profesionin e avokatit për të paktën 2 vjet; 

e) të mos kenë masë disiplinore në fuqi;

ë) të mos kenë qënë dënuar më parë me vendim gjyqësor të formës së prerë për kryerjen e një krimi;

f) të mos kenë mbajtur gjatë 10 viteve të fundit asnjë funksion politik në administratën publike ose pozicione drejtuese në partitë politike;
g) të mos kenë qënë anëtarë, bashkëpunëtorë ose të favorizuar të shërbimeve të inteligjencës para vitit 1990;

h) të mos jenë bashkëpunëtorë, informatorë se agjentë të shërbimeve sekrete;
l) në kohën e kandidimit të mos kenë asnjë anëtar të familjes, sipas kuptimit të ligjit “Për Deklarimin dhe Kontrollin e Pasurive, të Detyrimeve Financiare të të Zgjedhurve dhe të disa Nëpunësve Publikë”, dhe të afërm të shkallës së parë që është anëtar në detyrë i Këshillit ose kandidat.

3. Secili prej institucioneve të arsimit të lartë (IAL) që ofron programe studimi në drejtësi dhe që është i akredituar sipas rregullave të legjislacionit në fuqi përzgjedh jo më shumë se dy kandidatë nga radhët e personelit akademik me kohë të plotë.
4. Shkolla e Magjistraturës përzgjedh jo më shumë se dy kandidatë nga radhët e pedagogëve me kohë të plotë dhe atyre me kohë të pjesshme me kushtin që të mos jenë magjistratë në detyrë.

5. Secili prej anëtarëve të personelit akademik të IAL që plotëson kushtet e përmendura në paragrafin 2 të këtij neni dhe që siguron mbështetjen e së paku 6 kolegëve nga personeli akademik me të drejtë vote, ka të drejtë të kandidojë.
6. Secili prej pedadogëve të Shkollës së Magjistraturës që plotëson kushtet e përmendura në paragrafin 2 të këtij neni dhe që siguron mbështetjen e së paku 3 kolegëve me të drejtë vote, ka të drejtë të kandidojë.
7. Rektori i IAL dhe Drejtori i Shkollës së Magjistraturës miratojnë formularët tip për dhënien e mbështetjes kandidatëve për anëtarë të Këshillit të Lartë Gjyqësor. Formulari tip nënshkruhet nga anëtari i personelit akademik ose pedagogu i Shkollës së Magjistraturës me të drejtë vote që vendos të mbështesë kandidatin. Anëtari i personelit akademik ose pedagogu i Shkollës së Magjistraturës me të drejtë vote mund të mbështesë vetëm një kandidat.
8. Të gjithë anëtarët e personelit akademik me kohë të plotë, përfshi edhe personelin e kategorisë “asistent lektor”, dhe të gjithë pedagogët me kohë të plotë dhe ata me kohë të pjesshme që nuk janë magjistratë në detyrë të Shkollës së Magjistraturës kanë të drejtë të mbështesin kandidatë dhe të votojnë për përzgjedhjen e kandidatëve nga institucionet përkatëse.
9. Në qoftë se vetëm një kandidat arrin të marrë numrin e nevojshëm të mbështetjeve ai quhet i përzgjedhur për fazën e mëtejshme. 

Neni 37

Thirrja për paraqitjen e shprehjes së interesit

1. Jo më vonë se 4 muaj para datës së mbarimit të mandatit të anëtarëve pedagogë të Këshillit të Lartë Gjyqësor në detyrë, Sekretari i Përgjithshëm i Kuvendit shpall vendet vakante në faqen zyrtare të Kuvendit dhe në çdo mënyrë tjetër të përshtatshme.
2. Jo më vonë se 7 ditë nga shpallja e vendeve vakante, rektori i IAL-së që ofron program studimi në drejtësi dhe Drejtori i Shkollës së Magjistraturës shpallin thirrjet për paraqitjen e shprehjeve të interesit nga anëtarët e personelit akademik dhe nga pedagogët e Shkollës së Magjistraturës që plotësojnë kriteret e parashikuara në nenin 36, paragrafi 2 të këtij ligji.

3. Thirrja shpallet në faqen zyrtare të IAL dhe në faqen zyrtare të Shkollës së Magjistraturës dhe i dërgohet secilit prej anëtarëve të personelit akademik dhe secilit prej pedagogëve të Shkollës së Magjistraturës në adresën elektronike.

4. Thirrja për paraqitjen e shprehjes së interesit përmban afatin brenda të cilit duhet të dorëzohet shprehja e interesit, adresën postare dhe elektronike ku duhet të dorëzohet shprehja e interesit dhe dokumentat që duhet të shoqërojnë atë.
Neni 38

Shpallja e thirrjes për paraqitjen e shprehjes së interesit nga Ministri

1. Në qoftë se, në përfundim të afatit të përmendur në paragrafin e dytë të nenit 37 të këtij ligji, rektori i IAL që ofron program studimi në drejtësi ose Drejtori i Shkollës së Magjistraturës nuk kanë shpallur thirrjen për paraqitjen e shprehjeve të interesit, shpallja bëhet menjëherë nga Ministri përgjegjës për çështjet e drejtësisë.

2. Në këtë rast shpallja bëhet përmes njoftimit në faqen zyrtare të Ministrisë së Drejtësisë  dhe i dërgohet në adresën elektronike secilit anëtar të personelit akademik të fakultetit ose departamentit të drejtësisë të IAL dhe secilit pedagog të Shkollës së Magjistraturës.

3. Moshpallja e thirrjes në afatin ligjor përbën shkelje disiplinore për rektorin e IAL dhe Drejtorin e Shkollës së Magjistraturës.

Neni 39

Paraqitja dhe trajtimi i shprehjes së interesit

1. Brenda 15 ditëve nga shpallja e thirrjes për pranimin e shprehjeve të interesit, pedagogët e interesuar shprehin interesin e tyre përmes një kërkese me shkrim drejtuar, sipas rastit, dekanit të fakultetit ose drejtuesit të departamentit të drejtësisë ose Drejtorit të Shkollës së Magjistraturës. Një kopje e kërkesës, së bashku me dokumentacionin shoqërues, i dërgohet, sipas rastit, rektorit të IAL dhe Kryetarit të Këshillit Drejtues të Shkollës së Magjistraturës.

2. Shprehja e interesit mund të bëhet në adresën elektronike ose postare të përmendur në thirrjen për paraqitjen e shprehjeve të interesit me letër të porositur ose në adresën elektronike zyrtare,sipas rastit, të dekanit të fakultetit, të drejtuesit të departamentit ose të Drejtorit të Shkollës së Magjistraturës.

3. Krahas kërkesës me shkrim, të interesuarit bashkëngjisin dokumentet e mëposhtme:

a) jetëshkrimin e përditësuar;

b) një platformë personale të qëllimeve dhe objektivave që propozojnë të ndjekin në qoftë se zgjidhen;

c) formularin e vetëdeklarimit sipas kërkesave të ligjit “Për garantimin e integritetit të personave që zgjidhen, emërohen ose ushtrojnë funksione publike”;
ç) një deklaratë përkundrejt përgjegjësisë ligjore që nuk kanë qënë anëtarë ose bashkëpunëtorë të shërbimeve të inteligjencës përpara vitit 1990;

d) një deklaratë përkundrejt përgjegjësisë ligjore se nuk janë bashkëpunëtorë, informatorë ose agjentë të shërbimit sekret.

Neni 40

Verifikimi i plotësimit të kritereve ligjore

1. Brenda 7 ditësh nga dita kur mbyllet afati për dorëzimin e shprehjeve të interesit, dekanati i fakultetit juridik mblidhet në një mbledhje të posaçme për të verifikuar plotësimin e kushteve ligjore nga kandidatët dhe mbështetjen e tyre nga së paku 6 kolegë. 

2. Verifikimi i plotësimit të kushteve ligjore dhe i mbështetjes është çështja e vetme në rendin e ditës së mbledhjes së dekanatit.

3. Mbledhja e dekanatit është e vlefshme kur në të marrin pjesë jo më pak se gjysma e anëtarëve. Mosmarrja pjesë pa shkak të arsyeshëm në mbledhjen e dekanatit për verifikimin e kritereve ligjore dhe të mbështetjes për kandidatët për anëtarë të Këshillit të Lartë Gjyqësor përbën shkelje disiplinore për anëtarët e dekanatit.

4. Mbledhja e dekanatit merr vendime me shumicën e votave të anëtarëve të pranishëm. Dekanati mund të vendosë të dëgjojë parashtrimin e platformës personale të qëllimeve dhe objektivave që propozojnë të ndjekin kandidatët.

5. Anëtarët e dekanatit të cilët kandidojnë nuk marrin pjesë në mbledhje dhe nuk votojnë.

6. Në përfundim të mbledhjes dekani shpall zyrtarisht kandidaturat përmes afishimit në këndin e njoftimeve të universitetit ose të fakultetit të drejtësisë ose në një vend tjetër të dukshëm dhe i përcjell rektorit të IAL listën e kandidatëve.

7. Kandidatët e përjashtuar njoftohen me shkrim, në  mënyrë individuale dhe të arsyetuar për shkaqet e skualifikimit.

8. Rregullat e parashikuara në pikat 1 deri në 7 të këtij neni zbatohen edhe për verifikimin e plotësimit të kritereve ligjore nga kandidatët e Shkollës së Magjistraturës. Në këtë rast, përgjegjësitë e parashikuara nga ky nen për dekanatin e fakultetit, ushtrohen nga Mbledhja e Këshillit Pedagogjik të Shkollës së Magjistraturës. Përgjegjësitë e parashikuara nga ky nen për dekanin e fakultetit ushtrohen nga Drejtori i Shkollës së Magjistraturës. Lista me kandidatët i përcillet nga Drejtori i Shkollës së Magjistraturës Kryetarit të Këshillit Drejtues të Shkollës së Magjistraturës.

Ankimet kundër vendimeve të përjashtimit

1. Ankimet kundër vendimeve të dekanatit ose të Këshillit Pedagogjik të Shkollës së Magjistraturës për përjashtimin e kandidatëve bëhen përkatësisht pranë rektorit të IAL dhe Kryetarit të Këshillit Drejtues të Shkollës së Magjistraturës jo më vonë se 5 ditë nga dita e njoftimit të vendimit.

2. Rektori i IAL dhe Kryetari i Këshillit Drejtues të Shkollës së Magjistraturës vendosin brenda 7 ditëve nga dita e dorëzimit të ankimit. Vendimi i tyre është përfundimtar dhe i formës së prerë.

Neni 42

Përzgjedhja e kandidatëve nga fakultetet ose departamentet e drejtësisë dhe nga Shkolla e Magjistraturës

1. Jo më vonë se 80 ditë para datës së mbarimit të mandatit të anëtarëve pedagogë të Këshillit të Lartë Gjyqësor në detyrë, dekani i secilit fakultet thërret mbledhjen e Asamblesë së Personelit Akademik për të përzgjedhur kandidatin e atij fakulteti ose të departamentit të drejtësisë. Dekani i fakultetit të drejtësisë njofton menjëherë dhe zyrtarisht rektorin e IAL për thirrjen e mbledhjes së Asamblesë së Personelit Akademik.

2. Thirrja e mbledhjes së Asamblesë së Personelit Akademik të fakultetit për përzgjedhjen e kandidatit bëhet përmes shpalljes në faqen zyrtare të IAL, si dhe i dërgohet secilit prej anëtarëve të personelit akademik në adresën elektronike.

3. Thirrja e mbledhjes së Asamblesë së Personelit Akademik të fakultetit për përzgjedhjen e kandidatit tregon datën, vendin dhe orën e mbledhjes.

4. Përzgjedhja e kandidatit për anëtar të Këshillit të Lartë Gjyqësor është pika e vetme në rendin e ditës së mbledhjes së Asamblesë së Personelit Akademik.

5. Numri i pjesëmarrësve në mbledhjen e Asamblesë së Personelit Akademik shënohet në një listë emërore të nënshkruar nga të gjithë të pranishmit.

6. Mosthirrja e mbledhjes së Asamblesë së Personelit Akademik në afatin e përmendur në paragrafin 1 të këtij neni përbën shkelje disiplinore për dekanin e fakultetit.

7. Rregullat e parashikuara në pikat 1 deri në 6 të këtij neni për përzgjedhjen e kandidatëve nga fakultetet ose departamentet e drejtësisë zbatohen edhe për përzgjedhjen e kandidatëve nga Shkolla e Magjistraturës. Në këtë rast, përgjegjësitë e parashikuara nga ky nen për dekanin e fakultetit ushtrohen nga Drejtori i Shkollës së Magjistraturës. Përgjegjësitë e parashikuara nga ky nen për Asamblenë e Personelit Akademik ushtrohen nga Këshilli Drejtues i Shkollës së Magjistraturës.

Neni 43



Kuorumi

1. Pjesëmarrja në mbledhjen e Asamblesë së Personelit Akademik ose të Këshillit Drejtues të Shkollës së Magjistraturës për përzgjedhjen e kandidatëve për anëtarë të Këshillit të Lartë Gjyqësor është e detyrueshme;

2. Mbledhja e Asamblesë së Personelit Akademik ose e Këshillit Drejtues të Shkollës së Magjistraturës për përzgjedhjen e kandidatëve zhvillohet kur janë të pranishëm më shumë se gjysma e anëtarëve.

3. Numri i pjesëmarrësve në mbledhjen e Asamblesë së Personelit Akademik ose të Këshillit Drejtues të Shkollës së Magjistraturës shënohet në një listë emërore të nënshkruar nga të gjithë të pranishmit.
Neni 44

Procesi i votimit

1. Votimi për përzgjedhjen e kandidatit për anëtar të Këshillit të Lartë Gjyqësor nga Asambleja e Personelit Akademik të fakultetit është i fshehtë dhe individual. 

2. Procesi i votimit është i hapur për mediat dhe të gjithë vëzhguesit e tjerë që shprehin interesim për të ndjekur procesin. Vëzhguesit autorizohen paraprakisht nga rektori i IAL.

3. Për administrimin e procesit të votimit krijohet një komision votimi i përbërë nga dekani i fakultetit, zëvendës dekani dhe drejtuesi i njësisë bazë më i vjetër në moshë. Në rast pamundësie, anëtarët e komisionit të votimit zëvendësohen nga anëtarë të tjerë të Asamblesë së Personelit Akademik të zgjedhur me short.

4. Ministri i Drejtësisë, 2 anëtarë të Komisionit Parlamentar për çështje ligjore, administratën publike dhe të drejtat e njeriut, njëri prej të cilëve i përket opozitës, Rektori i IAL ose persona të autorizuar prej tyre, mund të marrin pjesë si vëzhgues në mbledhjen e Asamblesë së Personelit Akademik për përzgjedhjen e kandidatit për anëtar të Këshillit në nivel fakulteti pa autorizim paraprak.

5. Jo më vonë se 2 ditë përpara datës së mbledhjes së Asamblesë së Personelit Akademik, rektori i IAL miraton fletën tip të votimit e cila përmban emrat e kandidatëve të regjistruar.

6. Përpara fillimit të votimit, anëtarët e komisionit të votimit shumëfishojnë dhe nënshkruajnë paraprakisht një numër fletësh votimi të barabartë me numrin e anëtarëve të asamblesë së personelit akademik që janë të pranishëm. Në rast të dëmtimit të një ose disa fletëve të votimit, komisioni nënshkruan një numër fletësh votimi të barabartë me fletët e dëmtuara dhe shkatërron në praninë e pjesëmarrësve fletët e dëmtuara.

7. Secili prej anëtarëve të asamblesë së personelit akademik tërheq një fletë votimi, e plotëson atë në dhomën e fshehtë të votimit dhe e hedh në kutinë e votimit. Vota quhet e vlefshme kur ajo shpreh qartë vullnetin për të mbështetur vetëm 1 kandidat.

8. Rregullat e parashikuara në pikat 1 deri në 7 të këtij neni për procesin e votimit nga Asambleja e Personelit Akademik të fakultetit zbatohen edhe për procesin e votimit nga Këshilli Drejtues i Shkollës së Magjistraturës. Në këtë rast, përgjegjësitë e parashikuara nga ky nen për rektorin e IAL ushtrohen nga Kryetari i Këshillit Drejtues. Në rastin e zgjedhjeve në Shkollën e Magjistraturës, komisioni i votimit përbëhet nga Kryetari Këshillit Drejtues, Zëvendës Kryetari i Këshillit Drejtues dhe Drejtori i Shkollës së Magjistraturës. Në rast pamundësie, anëtarët e komisionit të votimit zëvendësohen nga anëtarë të tjerë të Këshillit Drejtues të zgjedhur me short.
9. Kryetari i Kuvendit dhe Ministri i Drejtësisë ose persona të autorizuar prej tyre, 2 anëtarë të Komisionit Parlamentar për çështje ligjore, administratën publike dhe të drejtat e njeriut, njëri prej të cilëve i përket opozitës, mund të marrin pjesë si vëzhgues në mbledhjen e Këshillit Drejtues për përzgjedhjen e kandidatit të Shkollës së Magjistraturës pa autorizim paraprak.

Numërimi i votave dhe shpallja e rezultatit

1. Në përfundim të procesit të votimit, anëtarët e komisionit të votimit hapin kutinë në prani të të gjithë anëtarëve të Asamblesë së Personelit Akademik ose të Këshillit Drejtues që marrin pjesë në mbledhje. Njëri nga anëtarët e komisionit të votimit lexon me zë të lartë rezultatin e secilës fletë votimi dhe rezultatin e votimit.

2. Votat që gjykohen prima facie të pavlefshme rivlerësohen në fund të procesit të numërimit. Në rast mosmarrëveshje mes anëtarëve të komisionit të votimit për vlefshmërinë e votave, vendimet merren në fund të procesit të rivlerësimit me shumicën e votave. Votat që gjykohen të vlefshme në fund të procesit të rivlerësimit iu shtohen kandidatëve përkatës.

3. Vota të pavlefshme janë fletët e votimit kur: 
a) fleta e votimit nuk ka të njëjtët elementë të miratuar nga komisioni i votimit; 

b) në fletën e votimit janë bërë shënime në favor ose në disfavor të kandidatëve; 

c) është votuar për më shumë se një nga kandidatët; 

ç) nuk është votuar për asnjë nga kandidatët;

d) nuk është e qartë se për për cilin kandidat  është votuar; 

dh) është votuar për një person që nuk është regjistruar si kandidat në fletën e votimit.

4. Në përfundim të procesit të votimit dhe numërimit të votave, anëtarët e komisionit të votimit hartojnë një procesverbal i cili tregon numrin pjesëmarrësve, të votave të hedhura, numrin e votave të pavlefshme, nëqoftëse ka të tilla, numrin e votave për çdo kandidat dhe emriat e kandidatëve të përzgjedhur. Rastet e mosmarrëveshjeve për vlefshmërinë e votave dhe mënyra e zgjidhjes së tyre shënohen në procesverbal. Në procesverbal shënohet edhe numri i fletëve të votimit që janë zëvendësuar për shkak të dëmtimit.

5. Në përfundim të procesit të votimit quhen të përzgjedhur kandidatët që kanë marrë numrin më të madh të votave. Në qoftë se dy ose më shumë kandidatë kanë marrë të njëjtin numër votash, fituesi  përcaktohet me short midis tyre. 

6. Procesverbali origjinal që tregon numrin e pjesëmarrësve në mbledhjen e Asamblesë së Personelit Akademik ose të Këshillit Drejtues të Shkollës së Magjistraturës, numrin e votave dhe rezultatin e numërimit të votave, i nënshkruar nga të gjithë anëtarët e komisionit të votimit, i dërgohet menjëherë, sipas rastit, rektorit të IAL ose Kryetarit të Këshillit Drejtues të Shkollës së Magjistraturës.

7. Vendimet me rezultatin e zgjedhjeve dhe shpalljen e fituesve, çdo vendim i ndërmjetëm dhe procesverbali nënshkruhen nga anëtarët e komisionit të votimit. Vendimet njoftohen publikisht në përfundim të mbledhjes së Asamblesë së Personelit Akademik ose të Këshillit Drejtues të Shkollës së Magjistraturës.

Neni 46

Ankimet kundër vendimeve të Asamblesë së Personelit Akademik ose të Këshillit Drejtues

1. Ankimet për shkelje të procedurave në thirrjen e mbledhjes, verifikimin e pjesëmarrjes, të votimit, numërimit të votave, të konstatimit dhe shpalljes e pavlefshmërisë dhe shpalljen e rezultatit gjatë mbledhjes së Asamblesë së Personelit Akademik bëhen pranë rektorit të IAL brenda 5 ditëve nga dita e votimit.

2. Rektori i IAL shqyrton ankimet dhe vendos për mospranimin e tyre ose pranimin dhe përsëritjen e mbledhjes brenda 7 ditëve nga depozitimi i ankimit. Rektori i IAL mund të vendosë përsëritjen e mbledhjes vetëm në qoftë se shkeljet procedurale të parashikuara në pikën 1 të këtij neni vërtetohen dhe janë të tilla që kanë ndikuar ose mund të kishin ndikuar në rezultatin e zgjedhjeve.

3. Në rast se rektori i IAL vendos përsëritjen e mbledhjes të Asamblesë së Personelit Akademik, mbledhja e re bëhet jo më vonë se 7 ditë nga data e shpalljes së urdhërit të rektorit.

4. Rregullat dhe afatet e parashikuara në pikat 1 deri në 3 të këtij neni për ankimet kundër vendimeve të Asamblesë të Personelit Akademik zbatohen edhe për ankimet kundër vendimeve të Këshillit Drejtues të Shkollës së Magjistraturës. Në këtë rast ankimet bëhen pranë Gjykatës Administrative të Apelit. 

5. Gjykata Administrative e Apelit vendos brenda 7 ditëve nga dita e dorëzimit të ankimit. Gjykata mund të vendosë përsëritjen e mbledhjes së Këshillit Drejtues të Shkollës së Magjistraturës vetëm në qoftë se shkeljet procedurale të parashikuara në pikën 1 të këtij neni vërtetohen se janë të tilla që kanë ndikuar ose mund të kishin ndikuar në rezultatin e zgjedhjeve.  Vendimi i saj është përfundimtar dhe i formës së prerë.

6. Në rast se Gjykata Administrative e Apelit vendos përsëritjen e zgjedhjeve ato zhvillohen jo më vonë se 7 ditë nga dita e njoftimit të vendimit të gjykatës.

Neni 47

Thirrja e mbledhjes së Asamblesë së Personelit Akademik nga Rektori i IAL

1. Në qoftë së në përfundim të afatit të përmendur në nenin 42, paragrafi 1 të këtij ligji, dekani i fakultetit të drejtësisë nuk ka thirrur mbledhjen e Asamblesë së Personelit Akademik për përzgjedhjen e kandidatit për anëtar të Këshillit të Lartë Gjyqësor, thirrja e mbledhjes bëhet nga rektori i IAL.

2. Në këtë rast, thirrja e mbledhjes së Asamblesë së Personelit Akademik për përzgjedhjen e kandidatit bëhet përmes shpalljes në faqen zyrtare të IAL si dhe i dërgohet secilit prej anëtarëve të personelit akademik në adresën elektronike.

3. Mosthirrja e mbledhjes përbën shkelje disiplinore për dekanin e fakultetit të drejtësisë.

Neni 48 

Thirrja e mbledhjes së posaçme të drejtuesve të institucioneve për përzgjedhjen përfundimtare të kandidatëve

1. Jo më vonë së 60 ditë para datës së mbarimit të mandatit të anëtarëve pedagogë të Këshillit të Lartë Gjyqësor në detyrë, Sekretari i Përgjithshëm i Kuvendit thërret një mbledhje të posaçme në të cilën marrin pjesë Kryetari i Këshillit Drejtues të Shkollës së Magjistraturës, Drejtori i Shkollës së Magjistraturës, rektorët e IAL - ve që ofrojnë programe studimi në drejtësi dhe dekanët e fakulteteve të drejtësisë ose drejtuesit e departamenteve të drejtësisë. Thirrja botohet në faqen zyrtare të Kuvendit dhe iu dërgohet personalisht në adresën elektronike të gjithë subjekteve të sipërpërmendur.

2. Thirrja e mbledhjes së posaçme për përzgjedhjen e kandidatëve tregon datën, vendin dhe orën e mbledhjes.

3. Zgjedhja e kandidatëve për anëtarë të Këshillit të Lartë Gjyqësor është pika e vetme në rendin e ditës së mbledhjes së posaçme.

4. Numri i pjesëmarrësve në mbledhjen e posaçme shënohet në një listë emërore të nënshkruar nga të gjithë të pranishmit.

5. Përpara votimit, kandidatët e përzgjedhur nga IAL-të dhe kandidatët e përzgjedhur nga Shkolla e Magjistraturës paraqesin platformat e tyre përpara mbledhjes së posaçme. 

Kuorumi

1. Pjesëmarrja në mbledhjen e posaçme për zgjedhjen e anëtarëve të Këshillit të Lartë Gjyqësor është e detyrueshme.

2. Mbledhja e posaçme për zgjedhjen e kandidatëve zhvillohet kur janë të pranishëm më shumë se gjysma e anëtarëve.

3. Numri i pjesëmarrësve në mbledhjen e posaçme shënohet në një listë emërore të nënshkruar nga të gjithë të pranishmit.

Neni 50

Procesi i votimit

1. Votimi për përzgjedhjen e kandidatëve për anëtarë të Këshillit të Lartë Gjyqësor nga mbledhja e posaçme është i fshehtë dhe individual.
2. Mbledhja e posaçme voton për të gjithë kandidatët e përzgjedhur paraprakisht nga IAL-të dhe Shkolla e Magjistraturës.

3. Mbledhja e posaçme voton në fillim për kandidatët e përzgjedhur nga IAL - të publike dhe Shkolla e Magjistraturës dhe pastaj për kandidatët e përzgjedhur nga IAL – të jo publike. 

4. Procesi i votimit është i hapur për mediat dhe të gjithë vëzhguesit e tjerë që shprehin interesim për të ndjekur procesin. Vëzhguesit autorizohen paraprakisht nga Sekretari i Përgjithshëm i Kuvendit.
5. Për administrimin e procesit të votimit krijohet një komision votimi i përbërë nga Drejtori i Shkollës së Magjistraturës, Rektori i Universitetit të Tiranës dhe rektori më i vjetër në moshë nga rradhët e rektorëve të IAL –ve jopublike. Komisioni i votimit ndihmohet në punën e tij nga administrata e Kuvendit.

6. Ministri i Drejtësisë ose persona të autorizuar prej tij, 2 anëtarë të Komisionit Parlamentar për çështjet ligjore, administratën publike dhe të drejtat e njeriut, njëri prej të cilëve i përket opozitës, mund të marrin pjesë si vëzhgues në mbledhjen e Këshillit Drejtues për përzgjedhjen e kandidatit të Shkollës së Magjistraturës pa autorizim paraprak.

7. Jo më vonë se 2 ditë përpara datës së mbledhjes së posaçme Sekretari i Përgjithshëm i Kuvendit miraton 2 tipe fletësh votimi. Njëra fletë tip përmban emrat e të gjithë kandidatëve të propozuar nga IAL-të publike dhe Shkolla e Magjistraturës. Fleta tjetër përmban emrat e të gjithë kandidatëve të propozuar nga IAL-të jo publike.

8. Përpara fillimit të votimit, anëtarët e komisionit të votimit shumëfishojnë dhe nënshkruajnë paraprakisht një numër fletësh votimi të barabartë me numrin e anëtarëve të pranishëm. Në rast të dëmtimit të një ose disa fletëve të votimit, komisioni nënshkruan një numër fletësh votimi të barabartë me fletët e dëmtuara dhe shkatërron në praninë e pjesëmarrësve fletët e dëmtuara.

9. Secili prej pjesëmarrësve tërheq një fletë votimi, e plotëson atë në dhomën e fshehtë të votimit dhe e hedh në kutinë e votimit. Vota quhet e vlefshme kur ajo shpreh qartë vullnetin për të mbështetur vetëm 1 kandidat nga IAL-të publike ose Shkolla e Magjistraturës dhe 1 kandidat nga IAL-të jo publike. Vota quhet e vlefshme kur ajo shpreh qartë vullnetin për të mbështetur vetëm 1 kandidat nga secili grup. 

Neni 51

Numërimi i votave dhe shpallja e rezultatit

1. Në përfundim të procesit të votimit, anëtarët e komisionit të votimit hapin kutinë në prani të të gjithë pjesëmarrësve në mbledhje. Njëri nga anëtarët e komisionit të votimit lexon me zë të lartë rezultatin e secilës fletë votimi dhe rezultatin e votimit.

2. Votat që gjykohen prima facie të pavlefshme rivlerësohen nga komisioni i votimit në fund të procesit të numërimit. Në rast mosmarrëveshje mes anëtarëve të komisionit të votimit për vlefshmërinë e votave, vendimet merren në fund të procesit të rivlerësimit me shumicën e votave. Votat që gjykohen të vlefshme në fund të procesit të rivlerësimit iu shtohen kandidatëve përkatës.

3. Vota të pavlefshme janë fletët e votimit kur: 
a) fleta e votimit nuk ka të njëjtët elementë të miratuar nga komisioni i votimit; 

b) në fletën e votimit janë bërë shënime në favor ose në disfavor të kandidatëve; 

c) është votuar për më shumë se një nga kandidatët; 

ç) nuk është votuar për asnjë nga kandidatët;

d) nuk është e qartë se për cilin kandidat është votuar; 

dh) është votuar për një person që nuk është regjistruar si kandidat në fletën e votimit.
4. Në përfundim të procesit të votimit dhe numërimit të votave, anëtarët e komisionit të votimit hartojnë një procesverbal i cili tregon numrin e votave të hedhura, numrin e votave të pavlefshme, nëqoftëse ka të tilla, numrin e votave për secilën kategori kandidatësh, numrin e votave për çdo kandidat dhe emrat e kandidatëve të përzgjedhur. Rastet e mosmarrëveshjeve për vlefshmërinë e votave dhe mënyra e zgjidhjes së tyre shënohen në procesverbal. Në procesverbal shënohet edhe numri i fletëve të votimit që janë zëvendësuar për shkak të dëmtimit.

5. Quhen të përzgjedhur 6 kandidatët nga IAL-të publike ose Shkolla e Magjistraturës dhe 4 kandidatët nga IAL-të jo publike që kanë marrë numrin më të madh të votave. Në qoftë se dy ose më shumë kandidatë kanë marrë të njëjtin numër votash, fituesi përcaktohet me short midis tyre.

6. Vendimi për shpalljen e kandidaturave shpallet në faqen zyrtare të Kuvendit.
7. Procesverbali origjinal që tregon numrin e pjesëmarrësve në mbledhjen e posaçme të rektorëve dhe dekanëve dhe rezultatin e numërimit të votave, i nënshkruar nga të gjithë anëtarët e komisionit të votimit, i përcillet zyrtarisht Kuvendit.

Neni 52

Ankimet kundër vendimeve të mbledhjes së posaçme

1. Ankimet për shkelje të procedurave për thirrjen e mbledhjes, verifikimin e pjesëmarrjes, të votimit dhe numërimit të votave, të konstatimit dhe shpalljes së votave të pavlefshme dhe të shpalljes së rezultatit gjatë mbledhjes së posaçme bëhen në Gjykatën Administrative të Apelit jo më vonë se 5 ditë nga dita e shpalljes së vendimit në faqen zyrtare të Kuvendit.

2. Gjykata Administrative e Apelit vendos brenda 7 ditëve nga dita e dorëzimit të ankimit. Gjykata mund të vendosë përsëritjen e mbledhjes së posaçme vetëm në qoftë se shkeljet procedurale të parashikuara në pikën 1 të këtij neni vërtetohen dhe janë të tilla që kanë ndikuar ose mund të kishin ndikuar në rezultatin e zgjedhjeve.  Vendimi i saj është përfundimtar dhe i formës së prerë.

3. Në rast se Gjykata Administrative e Apelit vendos përsëritjen e zgjedhjeve ato zhvillohen jo më vonë se 7 ditë nga dita e njoftimit të vendimit të gjykatës.

4. Krahas listës me emrat e kandidatëve të përzgjedhur, Mbledhja e Posaçme harton një raport të vlerësimit të shkallës së përmbushjes së kritereve etike e profesionale të kandidatëve. Vlerësimi i kritereve etike dhe profesionale të kandidatëve bëhet duke zbatuar, për aq sa është e mundur dhe me ndryshimet e nevojshme, kërkesat e nenit 240 të këtij ligji.

Neni 53

Vendimmarrja nga Kuvendi
1. Lista e kandidatëve të përzgjedhur nga mbledhja e posaçme dhe raporti i vlerësimit sipas paragrafit 4 të nenit 52 të këtij ligji, regjistrohen në regjistrin e protokollit të Kuvendit të Shqipërisë. Listës i bashkëngjitet një kopje origjinale, ose e noterizuar, e dokumentacionit të çdo kandidati të përzgjedhur, së bashku me inventarin e dosjes së tij. 

2. Sekretari i Përgjithshëm i Kuvendit, brenda 5 ditëve nga regjistrimi i listës dhe dokumentacionit shoqërues, verifikon nëse dokumentacioni i paraqitur nga kandidatët është i plotë. Nëse dokumentacioni i kandidatit nuk është i plotë për të vlerësuar plotësimin e kushteve kushtetuese dhe ligjore si dhe të kritereve profesionale e morale, sipas nenit 36, paragrafët 2 dhe 4 të këtij ligji, Sekretari i Përgjithshëm i kërkon kandidatit që brenda 5 ditëve të bëjë plotësimin e dokumentacionit ose paraqitjen e dokumenteve shtesë. Njoftimi për plotësimin e dokumentacionit ose paraqitjen e dokumentacionit shtesë i dërgohet kandidatit në adresën elektronike të deklaruar.

3. Mosparaqitja e dokumentacionit plotësues, osedokumentacionit shtesë në përfundim të afatit 5 ditor, nuk pezullon procesin e regjistrimit përfundimtar në Kuvend të listës së kandidatëve dhe dokumentacionit shoqërues të saj. Në këtë rast, vlerësimi i kandidatit bëhet mbi dokumentacionin e dosjes së administruar nga Kuvendi.

4. Data në të cilën plotësohet dokumentacioni i kërkuar, ose afati i përcaktuar për plotësimin, konsiderohet dhe dita e paraqitjes dhe rregjistrimit të listës së kandidatëve të përzgjedhur dhe dokumentacionit shoqërues në Kuvend. Paraqitja përfundimtare dokumentohet me një numër regjistrimi nga zyra e protokollit në Kuvend.

5. Sekretari i Përgjithshëm i Kuvendit, jo më vonë se 10 ditë nga dita e regjistrimit të listës dhe dokumentacionit shoqërues sipas paragrafit 4 të këtij neni, verifikon në bazë të dokumentacionit të paraqitur, nëse kandidatët plotësojnë kushtet e parashikuara nga Kushtetuta dhe neni 36 i këtij ligji. Sekretari i Përgjithshëm përjashton kandidatët të cilët nuk i plotësojnë kushtet e parashikuara nga Kushtetuta dhe ky ligj.
6. Sekretari i Përgjithshëm vlerëson kriteret profesionale e morale vetëm për kandidatët të cilët plotësojnë kushtet e parashikuara nga Kushtetuta dhe ky ligj për të qenë anëtarë të Këshillit të Lartë Gjyqësor.
7. Sekretari i Përgjithshëm, në përfundim të procedurës së parashikuar në pikat 5 dhe 6 të këtij neni harton dokumentat e mëposhtëm:
a) një listë me emrat e kandidatëve që i plotësojnë kushtet e parashikuara nga Kushtetuta dhe ky ligj për të qenë anëtarë të Këshillit të Lartë Gjyqësor;
b) një listë me emrat e kandidatëve të përjashtuar të cilët nuk i plotësojnë kushtet e parashikuara nga Kushtetuta dhe ky ligj për të qenë anëtarë të Këshillit të Lartë Gjyqësor. Lista e kandidatëve të përjashtuar përmban emrat e tyre dhe arsyet e përjashtimit për secilin;
c) një raport me shkrim ku vlerësohet shkalla e përmbushjes së kritereve profesionale e morale nga secili kandidat.
8. Kandidatët e përjashtuar njoftohen,në mënyrë individuale dhe të arsyetuar për përjashtimin në adresën elektronike të deklaruar;

9. Sekretari i Përgjithshëm i dërgon Komisioni Parlamentar për çështjet ligjore, administratën publike dhe të drejtat e njeriut, brenda ditës së nesërme nga dita e hartimit të dokumentave të parashikuara në pikën 7 të këtij neni, listat, së bashku me raportin e parashikuar në paragrafin 7,  gërma “c” të këtij neni, si dhe dokumentacionin për secilin kandidat. Listat dhe raporti bëhen publikë në fazën zyrtare të Kuvendit jo më vonë se 10 ditë pas regjistrimit të listës së kandidatëve në Kuvend.
10. Në zbatimin e detyrave të parashikuara në paragrafët 1 deri në 9 të këtij neni, Sekretari i Përgjithshëm mbështetet nga shërbimet e Kuvendit.
11. Jo më vonë se 3 ditë nga paraqitja e listës, Komisioni Parlamentar për çështjet ligjore, administratën publike dhe të drejtat e njeriut, krijon një nënkomision me 5 deputetë, nga të cilët 3 nga shumica dhe 2 nga pakica parlamentare, për vlerësimin e mëtejshëm dhe përzgjedhjen e kandidatëve. Vendimi për krijimin e nënkomisionit cakton kryetarin e nënkomisionit nga radhët e anëtarëve që përfaqësojnë shumicën parlamentare dhe nënkryetarin e nënkomisionit nga radhët e anëtarëve që përfaqësojnë pakicën parlamentare.

12. Nënkomisioni, me të paktën 4 vota, mund të vendosë që kandidatët e përjashtuar nga Sekretari i Përgjithshëm të përfshihen në listën e kandidatëve që i plotësojnë kushtet e parashikuara nga Kushtetuta dhe ligji për të qenë anëtarë të Këshilit të lartë Gjyqësor. Në këtë rast, nënkomisioni bën publik në faqen zyrtare të Kuvendit arsyetimin e këtij vendimi. Nënkomisioni bashkon në një listë të vetme listën e kandidatëve që përbushin kriteret të përcjellë nga Sekretari i Përgjithshëm dhe kandidatin ose kandidatët e përfshirë nga nënkomisioni sipas këtij paragrafi, në qoftë së ka të tillë. Lista e përftuar në këtë mënyrë konsiderohet lista e kandidatëve për votim.

13. Në përfundim të procedurës së parashikuar në paragrafin 12 të këtij neni, nënkomisioni përzgjedh 2 kandidatë për anëtarë të Këshillit të Lartë Gjyqësor përmes një procedure votimi të hapur ku votohet me radhë për të gjithë kandidatët sipas rendit alfabetik. Konsiderohen të miratuar ata kandidatë që marrin të paktën 4 vota të anëtarëve të nënkomisionit. Nëse nuk arrihet shumica e kërkuar për një ose të dy kandidatët, ata përzgjidhen me short. Nëse shumica e kërkuar arrihet për më shumë se 2 kandidatë fituesit zgjidhen me short mes tyre.

14. Jo më vonë se 3 ditë nga krijimi i tij, nënkomisioni përmbledh në një listë 2 kandidatët e përzgjedhur nga radhët e pedagogëve, me 2 kandidatët nga avokatia dhe kandidatin nga shoqëria civile, dhe ia dërgon atë Kryetarit të Kuvendit përmes kryetarit të nënkomisionit. Lista e kandidatëve shoqërohet më një raport mbi rezultatin e vlerësimit të kritereve profesionale e morale të kryer nga nënkomisioni.

15. Brenda 10 ditëve, Kuvendi miraton listën e kandidatëve me 2/3 e të gjithë anëtarëve. Nëse nuk arrihet shumica e kërkuar, nënkomisioni miraton një listë të re, sipas procedurës së parashikuar në paragrafët 13 dhe 14 të këtij neni, brenda 2 ditëve nga votimi në seancën plenare. Kandidatët e listës së parë nuk përjashtohen nga procesi i përzgjedhjes në nënkomision në raundin e dytë. Lista e re i paraqitet Kryetarit të Kuvendit dhe hidhet në votim në seancën më të afërt të Kuvendit por jo më vonë se 7 ditë nga paraqitja e listës. Kuvendi miraton listën e kandidatëve me 2/3 e të gjithë anëtarëve. Në rast se Kuvendi nuk arrin shumicën prej 2/3 edhe në votimin e dytë, nënkomisioni miraton një listë të re, sipas procedurës së parashikuar në paragrafët 13 dhe 14 të këtij neni, brenda 2 ditëve nga votimi i fundit në seancën plenare. Kandidatët e listës së dytë nuk përjashtohen nga procesi i përzgjedhjes në nënkomision në raundin e tretë. Lista e re i paraqitet Kryetarit të Kuvendit dhe hidhet në votim në seancën më të afërt të Kuvendit por jo më vonë se 7 ditë nga paraqitja e listës. Kuvendi miraton listën e kandidatëve me 2/3 e të gjithë anëtarëve. Në rast se Kuvendi nuk arrin shumicën prej 2/3 edhe në votimin e tretë kandidatët e kësaj liste konsiderohen të zgjedhur.

16. Vendimi i Kuvendit për miratimin e listës së kandidatëve botohet në numrin më të parë të Fletores Zyrtare.

17. Në rast të përfundimit të parakohshëm të mandatit të anëtarit të Këshillit të Lartë Gjyqësor nga rradhët e pedagogëve, Kuvendi zgjedh menjëherë një anëtar të ri nga lista e kandidatëve për votim sipas pikës 12 të këtij neni. Në këtë rast zbatohen procedurat dhe afatet e parashikuara në pikat 11 deri 15 të këtij neni, pasi verifikohet gatishmëria e kandidatëve për të shërbyer në Këshillin e Lartë Gjyqësor.
18. Komisioni parlamentar për çështjet ligjore, administratën publike dhe të drejtat e njeriut miraton një rregullore për organizimin dhe funksionimin e nënkomisionit për përzgjedhjen e kandidatëve për anëtarë të Këshillit të Lartë gjyqësor e cila përmban rregulla për mënyrën e zgjedhjes së anëtarëve të nënkomisionit, metodën e votimit në nënkomision, shortin, verifikimin e gatishmërisë së kandidatëve sipas paragrafit 18 të këtij neni. 
NËNSEKSIONI IV 

PROCEDURA E ZGJEDHJES SË ANËTARIT TË KËSHILLIT TË LARTË GJYQËSOR QË PËRFAQËSON SHOQËRINE CIVILE

Neni 54

Zgjedhja e anëtarit të Këshillit të Lartë Gjyqësor që përfaqëson shoqërinë civile 

dhe kushtet për t’u zgjedhur

1. Kuvendi zgjedh 1 anëtar të Këshillit të Lartë Gjyqësor nga shoqëria civile.

2. Kandidatët nga shoqëria civile duhet të plotësojnë kushtet e mëposhtme:
a) të jenë shtetas shqiptarë me arsim të lartë në drejtësi, diplomë e nivelit të dytë;

b) të ketë të paktën 15 vite përvojë pune si jurist;

c) të kenë një profil të spikatur shoqëror, integritet të lartë moral dhe përgatitje të lartë profesionale në fushën e drejtësisë dhe të drejtave të njeriut;

ç) të punojnë me kohë të plotë ose të kenë angazhim tjetër të rëndësishëm në një organizatë të shoqërisë civile të regjistruar sipas ligjit shqiptar;

d) në kohën e kandidimit të kenë qënë të punësuar ose angazhuar në një organizatë të shoqërisë civile për të paktën 5 vjet; 

dh) në kohën e kandidimit të mos kenë ushtruar në mënyrë aktive profesionin e avokatit për të paktën 2 vjet;

e) të mos jenë kandidatë të propozuar nga avokatia ose trupa e pedagogëve të drejtësisë; 

ë) të mos kenë qënë dënuar më parë me vendim gjyqësor të formës së prerë për kryerjen e një krimi;

f) të mos kenë mbajtur gjatë 10 viteve të fundit asnjë funksion politik në administratën publike ose pozicione drejtuese në partitë politike;
g) të mos kenë qënë anëtarë, bashkëpunëtorë ose të favorizuar të shërbimeve të inteligjencës para vitit 1990;

gj) të mos jenë bashkëpunëtorë, informatorë ose agjentë të shërbimeve sekrete;
h) në kohën e kandidimit të mos kenë asnjë anëtar të familjes, sipas kuptimit të ligjit “Për Deklarimin dhe Kontrollin e Pasurive, të Detyrimeve Financiare të të Zgjedhurve dhe të disa Nëpunësve Publikë”, dhe të afërm të shkallës së parë që është anëtar në detyrë i Këshillit të Lartë Gjyqësor ose kandidat.

3. Çdo anëtar i shoqërisë civile që plotëson kushtet e përmendura në paragrafin 2 të këtij neni dhe që siguron mbështetjen e së paku 5 organizatave të shoqërisë civile që punojnë në fusha të lidhura me sistemin e drejtësisë ose të drejtat e njeriut dhe që kanë zbatuar projekte në këto fusha gjatë 5 viteve të fundit, ka të drejtë të kandidojë.

4. Sekretari i Përgjithshëm i Kuvendit miraton formularin tip për dhënien e mbështetjes kandidatëve për anëtarë të Këshillit të Lartë Gjyqësor nga shoqëria civile. Formulari tip nënshkruhet nga përfaqësuesi ligjor i secilës prej organizatave të shoqërisë civile të cilat vendosin të mbështesin një koleg.

5. Të gjithë organizatat e shoqërisë civile të cilat plotësojnë kushtet e parashikuara në pikën 3 të këtij neni dhe që janë të regjistruara sipas ligjit shqiptar dhe pranë organeve tatimore kanë të drejtën të mbështesin kandidatë për anëtarë të Këshillit të Lartë Gjyqësor.

Neni 55

Thirrja për paraqitjen e shprehjes së interesit

1. Jo më vonë se 3 muaj para datës së mbarimit të mandatit të anëtarit nga shoqëria civile në Këshillin e Lartë Gjyqësor në detyrë, Sekretari i Përgjithshëm i Kuvendit shpall thirrjen për paraqitjen e shprehjeve të interesit nga kandidatët e shoqërisë civile që janë të interesuar për pozicionin e anëtarit të Këshillit.

2. Thirrja shpallet në faqen zyrtare të Kuvendit.

3. Thirrja për paraqitjen e shprehjes së interesit përmban afatin brenda të cilit duhet të dorëzohet shprehja e interesit, adresën postare dhe elektronike ku duhet të dorëzohet shprehja e interesit dhe dokumentat që duhet të shoqërojnë atë.

Neni 56 
Paraqitja dhe shqyrtimi i shprehjes së interesit

1. Brenda 10 ditëve nga shpallja e thirrjes për pranimin e shprehjeve të interesit, anëtarët e shoqërisë civile shprehin interesin e tyre përmes një kërkese me shkrim drejtuar Avokatit të Popullit.

2. Shprehja e interesit mund të bëhet në adresën elektronike ose postare të shprehur në thirrjen për paraqitjen e shprehjeve të interesit.

3. Krahas kërkesës me shkrim, të interesuarit bashkëngjisin, të paktën, dokumentat e mëposhtëm:

a) jetëshkrimin e përditësuar;

b) një platformë personale të qëllimeve dhe objektivave që propozojnë të ndjekin në qoftë se zgjidhen;

c) formularin e vetëdeklarimit sipas kërkesave të ligjit “Për garantimin e integritetit të personave që zgjidhen, emërohen ose ushtrojnë funksione publike”;

ç)     një deklaratë përkundrejt përgjegjësisë ligjore që nuk kanë qënë anëtarë ose bashkëpunëtorë të shërbimeve të inteligjencës përpara vitit 1990;
d)    një deklaratë përkundrejt përgjegjësisë ligjore se nuk janë bashkëpunëtorë, informatorë ose agjentë të ndonjë shërbimi sekret. 
4. Emrat e kandidatëve nga shoqëria civile dhe kopjet origjinale, ose të noterizuara, të dokumentacionit të paraqitur prej tyre, regjistrohen në regjistrin e protokollit të Avokatit të Popullit.

5. Zyra e protokollit të Avokatit të Popullit merr në dorëzim shprehjen e interesit dhe dokumentacionin shoqërues të kandidatëve dhe iu jep atyre një vërtetim shkresor për dorëzimin e shprehjes së interesit dhe të dokumentacionit shoqërues.

6. Avokati i Popullit, brenda 5 ditëve nga regjistrimi i kandidatëve dhe i dokumentacionit shoqërues, verifikon nëse dokumentacioni i paraqitur nga kandidatët është i plotë. Nëse dokumentacioni i kandidatit nuk është i plotë për të vlerësuar plotësimin e kushteve kushtetuese dhe ligjore si dhe të kritereve profesionale e morale, sipas nenit 54, paragrafët 2 dhe 3 të këtij ligji, Avokati i Popullit i kërkon kandidatit që brenda 5 ditëve të bëjë plotësimin e dokumentacionit ose paraqitjen e dokumenteve shtesë. Njoftimi për plotësimin e dokumentacionit ose paraqitjen e dokumentacionit shtesë i dërgohet kandidatit në adresën elektronike të deklaruar.

7. Mosparaqitja e dokumentacionit plotësues, ose dokumentacionit shtesë në përfundim të afatit 5 ditor, nuk pezullon procesin e regjistrimit përfundimtar të kandidatëve dhe dokumentacionit shoqërues të tyre. Në këtë rast, vlerësimi i kandidatit bëhet mbi dokumentacionin e dosjes së depozituar dhe administruar nga Avokati i Popullit.

8. Data në të cilën plotësohet dokumentacioni i kërkuar, ose afati i përcaktuar për plotësimin, konsiderohet dita e paraqitjes dhe regjistrimit të kandidatëve dhe dokumentacionit shoqërues në Institucionin e Avokatit të Popullit. Paraqitja përfundimtare dokumentohet me një numër regjistrimi nga zyra e protokollit tek Avokati i Popullit.

9. Avokati i Popullit, jo më vonë se 10 ditë nga dita e regjistrimit të kandidatëve dhe dokumentacionit shoqërues sipas paragrafit 5 të këtij neni, merr në shqyrtim dhe verifikon përmbushjen e kushteve dhe kritereve ligjore të cdo kandidature të parashikuara në Kushtetutë dhe neni 54 i këtij ligji, me anë të një procesi të hapur edhe publik.
10. Brenda 10 ditësh nga dita e shpalljes së njoftimit për dorëzimin e shprehjeve të interesit, Avokati i Popullit, ngre një komision të përbërë të paktën me përfaqësues të 10 organizatave të shoqërisë civile, që veprojnë në fushën e mbrojtjes së të drejtave të njeriut dhe me një eksperiencë 10 vjeçare në fushën e drejtësisë, për të verifikuar plotësimin e kushteve dhe kriteret ligjore nga kandidatët dhe mbështetjen e tyre nga së paku 5 organizata të cilat plotësojnë kriteret e nenit 54, pika 3 të këtij ligji. 

Neni 57

Verifikimi i plotësimit të kushteve ligjore nga Komisioni i Shoqërisë civile pranë Avokatit të Popullit
1. Komisioni i shoqërisë civile organizon seancë publike me secilin kandidat që plotëson kriteret formale ligjore. Kandidatët nëpërmjet seancës publike shpalosin platformën e tyre. Procesi i dëgjesave publike është i hapur për mediat dhe të gjithë vëzhguesit e tjerë që shprehin interes për të ndjekur procesin. 
2. Anëtarët e Komisionit të shoqërisë civile votojnë në mënyrë individuale dhe të fshehtë për mënyrën e renditjes së kandidatëve. 

3. Nëse një përfaqësues i organizatës të shoqërisë civile kandidon, ai nuk mund të jetë pjesë e komisionit dhe zëvendësohet me një përfaqësues tjetër. 

4. Rregullat e mbledhjes dhe procesit të votimit të parashikuar në Pjesën II, Kreu I, seksioni I, nënseksionin III, aplikohen për aq sa gjejnë zbatim.

5. Komisioni i shoqërisë civile në përfundim të mbledhjes shpall zyrtarisht listën e kandidaturave që përmbushin kushtet dhe kriteret ligjore, të renditur sipas rezultateve për kriteret morale dhe profesionale. Lista bëhet publike përmes afishimit në faqen zyrtare të Institucionit të Avokatit të Popullit. Komisioni i shoqërisë civile përgatit një listë tjetër në të cilën përfshin emrat e kandidatëve që nuk plotësojnë kushtet dhe kriteret ligjore.
6. Kandidatët e skualifikuar që nuk përmbushin kushtet dhe kriteret ligjore njoftohen me shkrim, në  mënyrë individuale dhe të arsyetuar për shkaqet e skualifikimit.

7. Ankimet kundër vendimeve të Komisionit të Shoqërisë civile për përjashtimin e kandidatëve i drejtohen Sekretares së Përgjithshme të Kuvendit e cila i përcjell Nënkomisionit të Kuvendit të Shqipërisë së bashku me listat për kandidatët e shoqërisë civile.

8. Krahas listës me emrat e kandidatëve të përzgjedhur Avokati i Popullit i përcjell Kuvendit një raport të vlerësimit të shkallës së përmbushjes së kritereve profesionale e morale të kandidatëve. 
Neni 58

Vendimmarrja nga Kuvendi
1. Lista e kandidatëve të përzgjedhur nga mbledhja e posaçme dhe raporti i vlerësimit regjistrohen në regjistrin e protokollit të Kuvendit të Shqipërisë. Listës i bashkëngjitet një kopje origjinale, ose e noterizuar, e dokumentacionit të çdo kandidati të përzgjedhur, së bashku me inventarin e dosjes së tij. 
2. Sekretari i Përgjithshëm i Kuvendit, brenda 5 ditëve nga regjistrimi i kandidatëve dhe i dokumentacionit shoqërues, verifikon nëse dokumentacioni i paraqitur nga kandidatët është i plotë. Nëse dokumentacioni i kandidatit nuk është i plotë për të vlerësuar plotësimin e kushteve kushtetuese dhe ligjore si dhe të kritereve profesionale e morale, sipas nenit 54, pikat 2 dhe 3 të këtij ligji, Sekretari i Përgjithshëm i kërkon kandidatit që brenda 5 ditëve të bëjë plotësimin e dokumentacionit ose paraqitjen e dokumenteve shtesë. Njoftimi për plotësimin e dokumentacionit ose paraqitjen e dokumentacionit shtesë i dërgohet kandidatit në adresën elektronike të deklaruar.
3. Mosparaqitja e dokumentacionit plotësues, ose dokumentacionit shtesë në përfundim të afatit 5 ditor, nuk pezullon procesin e regjistrimit përfundimtar në Kuvend të kandidatëve dhe dokumentacionit shoqërues të tyre. Në këtë rast, vlerësimi i kandidatit bëhet mbi dokumentacionin e dosjes së administruar nga Kuvendi.
4. Data në të cilën plotësohet dokumentacioni i kërkuar, ose afati i përcaktuar për plotësimin, konsiderohet dhe dita e paraqitjes dhe regjistrimit të kandidatëve dhe dokumentacionit shoqërues në Kuvend. Paraqitja përfundimtare dokumentohet me një numër regjistrimi nga zyra e protokollit në Kuvend.
5. Sekretari i Përgjithshëm i Kuvendit, jo më vonë se 10 ditë nga dita e regjistrimit të kandidatëve dhe dokumentacionit shoqërues sipas paragrafit 5 të këtij neni, verifikon në bazë të dokumentacionit të paraqitur, nëse kandidatët plotësojnë kushtet e parashikuara nga Kushtetuta dhe neni 54 i këtij ligji. Sekretari i Përgjithshëm përjashton kandidatët të cilët nuk i plotësojnë kushtet e parashikuara nga Kushtetuta dhe ky ligj.
6. Sekretari i Përgjithshëm vlerëson kriteret profesionale e morale vetëm për kandidatët të cilët plotësojnë kushtet e parashikuara nga Kushtetuta dhe ky ligj për të qenë anëtarë të Këshillit të Lartë Gjyqësor.
7. Sekretari i Përgjithshëm, në përfundim të procedurës së parashikuar në pikat 6 dhe 7 të këtij neni harton dokumentat e mëposhtëm:
a. një listë me emrat e kandidatëve që i plotësojnë kushtet e parashikuara nga Kushtetuta dhe ky ligj për të qenë anëtarë të Këshillit të Lartë Gjyqësor;

b. një listë me emrat e kandidatëve të përjashtuar të cilët nuk i plotësojnë kushtet e parashikuara nga Kushtetuta dhe ky ligj për të qenë anëtarë të Këshillit të Lartë Gjyqësor. Lista e kandidatëve të përjashtuar përmban emrat e tyre dhe arsyet e përjashtimit për secilin;
c. një raport me shkrim ku vlerësohet shkalla e përmbushjes së kritereve profesionale e morale nga secili kandidat.
8. Kandidatët e përjashtuar njoftohen në mënyrë individuale dhe të arsyetuar për përjashtimin në adresën elektronike të deklaruar.
9. Sekretari i Përgjithshëm i dërgon komisionit të përhershëm përgjegjës për çështjet ligjore, brenda ditës së nesërme nga dita e hartimit të dokumenteve të parashikuara në pikën 8 të këtij neni, listat, së bashku me raportin e parashikuar në paragrafin 8, gërma “c” të këtij neni, si dhe dokumentacionin për secilin kandidat. Listat dhe raporti bëhen publikë në fazen zyrtare të Kuvendit jo më vonë se 10 ditë nga regjistrimit të kandidatëve në Kuvend. Në zbatimin e detyrave të parashikuara në këtë nen, Sekretari i Përgjithshëm mbështetet nga shërbimet e Kuvendit.
10. Jo më vonë se 3 ditë nga paraqitja e listës, komisioni i përhershëm përgjegjës për çështjet ligjore krijon një nënkomision me 5 deputetë, nga të cilët 3 nga shumica dhe 2 nga pakica parlamentare, për vlerësimin e mëtejshëm dhe përzgjedhjen e kandidatëve. Vendimi për krijimin e nënkomisionit cakton kryetarin e nënkomisionit nga radhët e anëtarëve që përfaqësojnë shumicën parlamentare dhe nënkryetarin e nënkomisionit nga radhët e anëtarëve që përfaqësojnë pakicën parlamentare.
11. Nënkomisioni, me të paktën 4 vota, mund të vendosë që kandidatët e përjashtuar nga Sekretari i Përgjithshëm të përfshihen në listën e kandidatëve që i plotësojnë kushtet e parashikuara nga Kushtetuta dhe ligji për të qenë anëtarë të Këshilit të lartë Gjyqësor. Në këtë rast, nënkomisioni bën publik në faqen zyrtare të Kuvendit arsyetimin e këtij vendimi. Nënkomisioni bashkon në një listë të vetme listën e kandidatëve që përmbishin kriteret të përcjellë nga Sekretari i Përgjithshëm dhe kandidatin ose kandidatët e përfshirë nga nënkomisioni sipas këtij paragrafi, në qoftë së ka të tillë. Lista e përftuar në këtë mënyrë konsiderohet lista e kandidatëve për votim.
12. Në përfundim të procedurës së parashikuar në paragrafin 13 të këtij neni, nënkomisioni përzgjedh 1 kandidat për anëtar të Këshillit të Lartë Gjyqësor përmes një procedure votimi të hapur ku votohet me rradhë për të gjithë kandidatët sipas rendit alfabetik. Konsiderohet i miratuar kandidati që merr të paktën 4 vota të anëtarëve të nënkomisionit. Nëse nuk arrihet shumica e kërkuar për një ose të dy kandidatët, ata përzgjidhen me short. Nëse shumica e kërkuar arrihet për më shumë se një kandidat fituesi zgjidhet me short mes tyre.
13. Jo më vonë se 3 ditë nga krijimi i tij, nënkomisioni përmbledh në një listë kandidatin e përzgjedhur nga shoqëria civile, me 2 kandidatët nga avokatia dhe 2 kandidatët rradhët e pedagogëve, dhe ia dërgon atë Kryetarit të Kuvendit përmes kryetarit të nënkomisionit. Lista e kandidatëve shoqërohet më një raport mbi rezultatin e vlerësimit të kritereve profesionale e morale të kryer nga nënkomisioni.
14. Brenda 10 ditëve, Kuvendi miraton listën e kandidatëve me 2/3 e të gjithë anëtarëve. Nëse nuk arrihet shumica e kërkuar, nënkomisioni miraton një listë të re, sipas procedurës së parashikuar në paragrafët 14 dhe 15 të këtij neni, brenda 2 ditëve nga votimi në seancën plenare. Kandidatët e listës së parë nuk përjashtohen nga procesi i përzgjedhjes në nënkomision në raundin e dytë. Lista e re i paraqitet Kryetarit të Kuvendit dhe hidhet në votim në seancën më të afërt të Kuvendit por jo më vonë se 7 ditë nga paraqitja e listës. Kuvendi miraton listën e kandidatëve me 2/3 e të gjithë anëtarëve. Në rast se Kuvendi nuk arrin shumicën prej 2/3 edhe në votimin e dytë, nënkomisioni miraton një listë të re, sipas procedurës së parashikuar në paragrafët 14 dhe 15 të këtij neni, brenda 2 ditëve nga votimi i fundit në seancën plenare. Kandidatët e listës së dytë nuk përjashtohen nga procesi i përzgjedhjes në nënkomision në raundin e tretë. Lista e re i paraqitet Kryetarit të Kuvendit dhe hidhet në votim në seancën më të afërt të Kuvendit por jo më vonë se 7 ditë nga paraqitja e listës. Kuvendi miraton listën e kandidatëve me 2/3 e të gjithë anëtarëve. Në rast se Kuvendi nuk arrin shumicën prej 2/3 edhe në votimin e tretë kandidatët e kësaj liste konsiderohen të zgjedhur.
15. Vendimi i Kuvendit për miratimin e listës së kandidatëve botohet në numrin më të parë të Fletores Zyrtare.
16. Në rast të përfundimit të parakohshëm të mandatit të anëtarit të Këshillit të Lartë Gjyqësor nga shoqëria civile, Kuvendi zgjedh menjëherë një anëtar të ri nga lista e kandidatëve për votim sipas pikës 13 të këtij neni. Në këtë rast zbatohen procedurat dhe afatet e parashikuara në pikat 12 deri 16 të këtij neni, pasi verifikohet gatishmëria e kandidatëve për të shërbyer në Këshillin e Lartë Gjyqësor.
17. Komisioni Parlamentar për çështjet ligjore, administratën publike dhe të drejtat e njeriut miraton një rregullore për organizimin dhe funksionimin e nënkomisionit për përzgjedhjen e kandidatëve për anëtarë të Këshillit të Lartë gjyqësor e cila përmban rregulla për mënyrën e zgjedhjes së anëtarëve të nënkomisionit, metodën e votimit në nënkomision, shortin, verifikimin e gatishmërisë së kandidatëve sipas paragrafit 18 të këtij neni etj. 
KREU II

ORGANIZIMI DHE MBLEDHJA E KËSHILLIT TË LARTË GJYQËSOR

SEKSIONI 1

ORGANIZIMI I KËSHILLIT TË LARTË GJYQËSOR

Neni 59
Kryetari i Këshillit të Lartë Gjyqësor

1. Kryetari dhe Zëvendës Kryetari i Këshillit të Lartë Gjyqësor zgjidhen në mbledhjen e parë të Këshillit nga radhët e anëtarëve jo gjyqtarë me shumicën e thjeshtë të votave të anëtarëve. Ata qëndrojnë në detyrë deri në përfundim të mandatit si anëtarë të Këshillit.

2. Kryetari i Këshillit të Lartë Gjyqësor ushtron kompetencat e mëposhtme:

a) është përgjegjës për mirëfunksionimin e Këshillit dhe zbatimin me efiçencë të detyrave të tij në përputhje me ligjin;

b) përgatit, thërret dhe drejton mbledhjen e Këshillit;

c) mbikëqyr dhe drejton administratën e Këshillit;

ç) përfaqëson Këshillin në marrëdhëniet me të tretët;
d)siguron bashkëpunimin me institucionet e tjera;

dh) raporton para Kuvendit për gjendjen në sistemin gjyqësor dhe merr masat për publikimin e raportit; 

e) propozon kryetarët e komisioneve të përhershme dhe cakton kryetarët e komisioneve të përkohshme të Këshillit;

ë) ushtron çdo detyrë tjetër që i jepet me ligj.

Neni 60
Zëvendës Kryetari
Zëvendës kryetari ushtron të gjitha kompetencat e Kryetarit në mungesë dhe në pamundësi të këtij të fundit si dhe në rastet e pamundësisë së përkohshme të Kryetarit. 
Neni 61
Mbledhja Plenare e Këshillit të Lartë Gjyqësor

1. Këshilli i Lartë Gjyqësor organizohet dhe e ushtron veprimtarinë e tij në komisione ose në mbledhje plenare. Kompetencat e Këshillit që nuk përmenden në pikën 2 të këtij neni ushtrohen nga komisionet. Kompetencat që përmenden në pikën 2 të këtij neni ushtrohen nga mbledhja plenare bazuar në propozimet e komisioneve përkatëse.

2. Mbledhja Plenare e Këshillit të Lartë Gjyqësor ushtron kompetencat e mëposhtme:

a) miraton akte nënligjore normative, në zbatim të këtij ligji ose të ligjeve të tjera, me efekt të përgjithshëm detyrues mbi të gjithë gjyqtarët, administratën gjyqësore, personat privatë dhe organet publike;

b) miraton akte për rregullimin e procedurave të brendshme të Këshillit;
c) emëron dhe ngre në detyrë gjyqtarët mbi propozimin e Komisionit të Zhvillimit të Karrierës;

ç) vendos masën disiplinore të shkarkimit mbi gjyqtarët e gjykatës së posaçme kundër korrupsionit dhe krimit të organizuar me 2/3 e votave mbi propozimin e Komisionit Disiplinor;

d) shqyrton ankimet kundër vendimeve të komisioneve me përjashtim të atyre vendimeve që rrëzojnë vendimet e Inspektorit të Lartë të Drejtësisë për arkivimin e ankimeve ose pushimin e hetimeve sipas pikës 14 të nenit 62 të këtij ligji; 

dh) miraton udhëzime të përgjithshme jo detyruese;
e) miraton rregulla të detajuara për funksionimin e administratës së Këshillit;
ë) miraton përbërjen e komisioneve të përhershme, të komisioneve të përkohëshme si dhe rregulla të detajuara për veprimtarinë e tyre.
3. Në Mbledhjen Plenare marrin pjesë të gjithë anëtarët e Këshillit. Një anëtar  i Këshillit nuk merr pjesë në vendimmarrje të mbledhjes plenare për çështje të mëposhtme të rendit të ditës:

a) në rast vendimi për çështje disiplinore, anëtari që ka paraqitur tek Inspektori i Lartë i Drejtësisë , kërkesën mbi bazën e së cilës ka nisur procedimi disiplinor;

b) si anëtar i komisionit ka marrë vendim për çështje disiplinore, të parashikuar në pikën 13, neni 62 të këtij ligji. 


Neni 62
Komisionet e Përhershme të Këshillit të Lartë Gjyqësor

1. Komisionet e përhershme të Këshillit të Lartë Gjyqësor e ushtrojnë veprimtarinë dhe marrin vendime në fushat e parashikuara në pikën 3 të këtij neni ose i propozojnë mbledhjes plenare të Këshillit, miratimin e vendimeve që janë në kompetencë të kësaj të fundit sipas nenit 61 të këtij ligji.
2. Pasi zgjedh Kryetarin, Këshilli merr vendim për përbërjen e komisioneve të përhershme, përfshirë edhe anëtarët zëvendësues. Në çdo rast një anëtar gjyqtar mund të zëvendësohet vetëm nga një tjetër anëtar gjyqtar. Një anëtar jo gjyqtar mund të zëvendësohet vetëm nga një tjetër anëtar jo gjyqtar. Procedura dhe kritere më të hollësishme për marrjen e këtij vendimi rregullohen nga Këshilli.
3. Këshilli i Lartë Gjyqësor ka në përbërje komisionet e përhershme si më poshtë:
a) Komisioni i Planifikimit Strategjik,  Administrimit dhe Buxhetit;

b) Komisioni Disiplinor;
c)         Komisioni i Vlerësimit të Etikës dhe Veprimtarisë Profesionale;
ç)         Komisioni i Zhvillimit të Karrierës.
4. Çdo Komision përbëhet nga tre anëtarë. Pranë çdo komisioni caktohen edhe 2 anëtarë zëvendësues. Caktimi i anëtarëve dhe anëtarëve zëvendësues të komisioneve bëhet duke mbajtur parasysh nevojën për të garantuar një shpërndarje të drejtë të ngarkesës së punës dhe respektimin e kërkesave dhe të raporteve midis anëtarëve gjyqtarë dhe jogjyqtarë të parashikuara në paragrafët 5 deri në 12 të këtij neni, dhe, për aq sa është e mundur, preferencat e anëtarëve.
5. Një anëtar i Këshillit mund të jetë anëtar në jo më shumë se 2 komisione të përhershme. Një anëtar i Këshillit nuk mund të jetë kryetar në më shumë së 1 komision të përhershëm. Ky rregull nuk zbatohet për anëtarët zëvendësues dhe për komisionet ad hoc.
6. Komisionet zgjedhin kryetarët përkatës në mbledhjen e tyre të parë me shumicë votash dhe bazuar në propozimin e Kryetarit të Këshillit. Kryetari i Këshillit është kryetar i komisioneve ku ai merr pjesë.
7. Anëtarët e Komisionit të Vlerësimit të Etikës dhe Veprimtarisë Profesionale nuk mund të jenë edhe anëtarë të Komisionit të Zhvillimit të Karrierës.
8. Komisioni i Planifikimit Strategjik, Administrimit dhe Buxhetit përbëhet nga 2 anëtarë jo gjyqtarë dhe 1 anëtar gjyqtar.
9. Komisioni Disiplinor përbëhet nga 2 anëtarë gjyqtarë dhe 1 anëtar jo gjyqtar.
10. Komisioni i Vlerësimit të Etikës dhe Veprimtarisë Profesionale përbëhet nga 2 anëtarë gjyqtarë dhe 1 anëtar jo gjyqtar.
11. Komisioni i Zhvillimit të Karrierës përbëhet nga 2 anëtarë gjyqtarë dhe 1 anëtar jo gjyqtar.
12. Anëtarët e komisioneve i ushtrojnë funksionet e tyre pranë komisioneve për dy vite e gjysëm nga dita e zgjedhjes. Në përfundim të kësaj kohe përbërja e komisioneve ndryshohet sipas procedurës të parashikuar në pikën 2 të këtij neni.
13. Për shqyrtimin e ankimeve kundër vendimeve të Inspektorit të Lartë të Drejtësisë për arkivimin e ankimit ose pushimin e hetimit ndaj një gjyqtari, krijohet një komision i përkohshëm i përbërë nga 2 anëtarë jo gjyqtarë dhe 1 anëtar gjyqtar. Përbërja e këtij komisioni përcaktohet me short nën kujdesin e Kryetarit të Këshillit. Vendimet e komisionit të përkohshëm janë përfundimtare dhe nuk mund të apelohen para mbledhjes plenare të Këshillit.

14. Këshilli i Lartë Gjyqësor mund të krijojë komisione të përkohëshme për trajtimin e çështjeve të veçanta.
15. Komisionet vendosin me shumicën e votave në prani të të gjithë anëtarëve.

16. Brenda muajit janar të çdo viti kalendarik, secili komision i përhershëm paraqet në mbledhjen plenare të Këshillit raportin vjetor të veprimtarisë me gjetjet dhe rekomandimet përkatëse. Raporti bëhet publik në faqen zyrtare të Këshillit.

Neni 63
Relatori

1. Në të gjitha rastet kur mbledhja plenare ose komisionet e Këshillit të Lartë Gjyqësor shqyrtojnë dhe miratojnë akte administrative individuale në lidhje me statusin profesional të gjyqtarëve të veçantë ose të zyrtarëve të veçantë të administratës gjyqësore, njëri nga anëtarët e komisionit shërben si relator.

2. Secili nga anëtarët e komisionit, përfshi edhe kryetarin e komisionit, mund të jetë relator. Relatori caktohet me short duke marrë parasysh ngarkesën dhe aftësitë e secilit anëtar sipas procedurës dhe rregullave më të hollësishme të miratuara nga Këshilli. Kyetari i Këshillit nuk mund të jetë relator.

3. Relatori kujdeset për zhvillimin e procedimit administrativ individual dhe sidomos për sa më poshtë:

a) shqyrtimin e dokumentacionit të depozituar nga subjektet e procedurës administrative;

b) përgatitjen e projekt aktit administrativ;

c) koordinimin me kryetarin e komisionit për përgatitjen e mbledhjes së komisionit;

d) koordinimin me Kryetarin e Këshillit për përgatitjen e mbledhjes plenare të Këshillit;

e) njoftimet për subjektet e procedimit administrativ.
4. Në ushtrimin e përgjegjësive të tij relatori ndihmohet nga personeli administrativ i Këshillit të Lartë Gjyqësor.
Neni 64
Angazhimi i gjyqtarëve në punët e Këshillit të Lartë Gjyqësor

Këshilli i Lartë Gjyqësor mund të angazhojë si ekspertë për çështje ose fusha të caktuara edhe gjyqtarët në detyrë. Gjyqtarët në detyrë i ofrojnë shërbimet e tyre vullnetarisht dhe pa pagesë.
Neni 65
E drejta për të kërkuar informacion
1. Çdo organ publik, person fizik ose juridik bashkëpunon më Këshillin e Lartë Gjyqësor duke i vënë në dispozicion informacione ose dokumente të cilat i nevojiten Këshillit për ushtrimin e funksioneve të tij.
2. Çdo organ publik, person fizik ose juridik paraqitet ose dërgon përfaqësues në mbledhjet plenare ose të komisioneve të Këshillit për të paraqitur prova dhe dëshmuar në lidhje me çdo çështje që lidhet me ushtrimin e funksioneve të Këshillit.
SEKSIONI 2

MBLEDHJA PLENARE E KËSHILLIT TË LARTË GJYQËSOR

Neni 66
Thirrja e mbledhjes plenare të Këshillit të Lartë Gjyqësor

1. Këshilli i Lartë Gjyqësor mblidhet sa herë është e nevojshme, por jo më pak se 1 herë në muaj.
2. Kryetari i Këshillit vendos për datën dhe orarin e mbledhjeve.
3. Kryetari mund të thërrasë mbledhje të tjera kur ai vlerëson se ato janë të nevojshme për veprimtarinë e Këshillit.
4. Mbledhja e Këshillit mund të thirret edhe me kërkesën e jo më pak se 3 anëtarëve të Këshillit, të cilët përcaktojnë në kërkesë edhe çështjet që do të diskutohen në mbledhje. Edhe në këtë rast Kryetari vendos datën dhe orarin e mbledhjes jo më vonë se 7 ditë nga dita e paraqitjes së kërkesës.
5. Kryetari siguron respektimin e procedurave për njoftimin me shkrim të çdo anëtari jo më vonë se 7 ditë përpara çdo mbledhjeje të Këshillit.
6. Njoftimi shoqërohet me rendin e ditës, projekt vendimet që propozohet të merren gjatë mbledhjes, së bashku me çdo të dhënë, projekt akt, këshillë ligjore, si dhe çdo informacion apo dokument tjetër i cili do të merret në shqyrtim në mbledhje apo i cili i shërben diskutimeve në mbledhje.
7. Rregullat e parashikuara në paragrafin 6 të këtij neni nuk përbëjnë pengesë për të miratuar kërkesa për ndryshimin e përmbajtjes së një projektvendimi që shoqëron rendin e ditës.
8. Çdo vendim i Këshillit që përbën akt administrativ individual në lidhje me statusin profesional të gjyqtarëve të veçantë ose të zyrtarëve të veçantë të administratës gjyqësore nënshkruhet nga çdo anëtar i pranishëm në mbledhje, siç është rënë dakord. Refuzimi i një anëtari për të nënshkruar përmbajtjen e vendimit nuk përbën shkak për pavlefshmërinë e aktit. Aktet e tjera nënshkruhen nga Kryetari i Këshillit.
9. Në rastet kur Këshilli merr vendime administrative individuale në lidhje me statusin profesional të gjyqtarëve të veçantë ose të zyrtarëve të veçantë të administratës gjyqësore, anëtari i mbetur në pakicë mund të kërkojë që opinioni i tij t’i bashkëngjitet vendimit të Këshillit. Në këtë rast, anëtari është përgjegjës për hartimin dhe dorëzimin e opinionit të pakicës brenda afatit të caktuar nga Këshilli për zbardhjen e vendimit.
Neni 67
Rendi i Ditës

1. Kryetari i Këshillit të Lartë Gjyqësor vendos rendin e ditës së mbledhjes së Këshillit.
2. Një çështje e caktuar i shtohet rendit të ditës kur kjo i kërkohet me shkrim Kryetarit jo më vonë se 4 ditë përpara mbledhjes nga të paktën 3 anëtarë të Këshillit.
3. Nëse të paktën 6 anëtarë të pranishëm në një mbledhje të Këshillit vendosin se një çështje e cila nuk ishte përfshirë në rendin e ditës duhet të diskutohet, si dhe t’i jepet zgjidhje në mbledhje, çështja i shtohet rendit të ditës. 
Neni 68
Kuorumi dhe vendimmarrja në Këshillin e Lartë Gjyqësor
1. Pjesëmarrja në mbledhje plenare të Këshillit të Lartë Gjyqësor është e detyrueshme. Në çdo rast, kuorumi i nevojshëm për zhvillimin e mbledhjeve plenare të Këshillit të Lartë Gjyqësor është kur në to marrin pjesë jo më pak se 7 anëtarë.
2. Këshilli i Lartë Gjyqësor vendos me shumicën e votave të anëtarëve të pranishëm. Votimi është i hapur.
3. Anëtari i Këshillit i pranishëm në mbledhje nuk mund të heqë dorë nga votimi me përjashtim të rasteve kur ekzistojnë pengesa ligjore të tilla si konflikti i interesit ose pengesa të tjera në zbatim të këtij ligji, të ligjit për konfliktin e interesave ose të Kodit të Procedurave Administrative.
4. Administrata  mban shënim e regjistron votat e anëtarëve të Këshillit.
5. Kryetari është anëtari i fundit i cili voton në lidhje me një çështje.
6. Kur votat ndahen në mënyrë të barabartë, vota e kryetarit është përcaktuese.
7. Çdo anëtar i Këshillit mban përgjegjësi për votën dhe ka të drejtë të bëjë një deklarim të shkurtër me gojë ose me shkrim për arsyet e votimit.
Neni 69
Dokumentimi i Mbledhjes Plenare të Këshillit të Lartë Gjyqësor

1. Kryetari është përgjegjës për të siguruar që administrata të marrë të gjitha masat e nevojshme që çdo mbledhje plenare e Këshillit të Lartë Gjyqësor të dokumentohet në mënyrë të përshtatshme përmes:

a) regjistrimit audio;
b) procesverbalit me përmbledhjen e diskutimeve.

2. Regjistrimi audio i mbledhjes plenare bëhet publik në faqen zyrtare të Këshillit brenda 24 orëve nga dita e mbledhjes. Përpara publikimit, nën përgjegjësinë e Kryetarit, administrata kujdeset për redaktimin e materialit duke fshirë çdo referencë tek emrat konkretë, përveç emrave të anëtarëve të Këshillit dhe emrave të gjyqtarëve mbi të cilët janë vendosur masa disiplinore të pezullimit dhe të shkarkimit.
3. Procesverbali me përmbledhjen e diskutimeve bëhet publik në faqen zyrtare të internetit te Këshillit pasi miratohet nga mbledhja plenare pasardhëse e Këshillit. Edhe në këtë rast, nën përgjegjësine e Kryetarit, administrata kujdeset për të fshirë çdo referencë tek emrat konkretë, përveç emrave të anëtarëve të Këshillit dhe emrave të gjyqtarëve mbi të cilët janë vendosur masa disiplinore të pezullimit dhe të shkarkimit.
4. Nën drejtimin dhe mbikëqyrjen e Kryetarit, administrata mban procesverbalin me përmbledhjen e diskutimeve të çdo mbledhjeje, duke shënuar të paktën informacionet e mëposhtëme:

a) anëtarët e pranishëm në diskutim për çdo çështje të rendit të ditës;

b) çështjet e rendit të ditës, përfshirë çështjet e shtuara sipas nenit 67, paragrafët 2 dhe 3;

c) dorëheqjet e anëtarëve të Këshillit dhe arsyetimet përkatëse;

d) aspektet kryesore të çështjeve të diskutuara dhe propozimet për vendime;

e) rezultatin e votimit, mënyrën e votimit të secilit anëtar dhe arsyetimin e votimit nga secili anëtar;

f) vendimet.

5. Procesverbalet me draftin e përmbledhjes së diskutimeve të mbledhjes nënshkruhen nga Kryetari dhe iu vihen në dispozicion të gjithë anëtarëve brenda 5 ditëve nga dita e mbledhjes;
6. Çdo anëtar i Këshillit që ishte i pranishëm në mbledhje mund të vërë në dukje pasaktësi në përmbajtjen e procesverbalit të përmbledhur dhe t’i kërkojë Kryetarit, me anë të një kërkese me shkrim, korigjimin e tij. Në qoftë se regjistrimi konfirmon pasaktësinë e zbardhjes, përmbledhja e procesverbalit të mbledhjes së Këshillit korigjohet në mënyrat e mëposhtme:
a) me urdhër të Kryetarit, bazuar në kërkesën e paraqitur sipas pikës 6 të këtij neni; ose

b) me vendim të Këshillit në mbledhjen pasuese.
7. Administrata merr masat që regjistrimet audio të mbledhjeve të Këshillit dhe procesverbali i përmbledhur të ruhen për jo më pak se 10 vjet, në përputhje me ligjin “Për Arkivat”.
Neni 70
Zbatimi me analogji i rregullave për komisionet e Këshillit

1. Rregullimet e neneve 66 deri 69 të këtij ligji për thirrjen e mbledhjes, rendin e ditës, kuorumin, vendimmarrjen dhe dokumentimin e mbledhjes plenare të Këshillit të Lartë Gjyqësor zbatohen, për aq sa është e mundur dhe me ndryshimet përkatëse, edhe për mbledhjet e komisioneve të Këshillit të Lartë Gjyqësor.
2. Këshilli i Lartë Gjyqësor miraton rregulla të detajuara për organizimin dhe funksionimin e komisioneve.
Neni 71
Marrëdhënia e Këshillit të Lartë Gjyqësor me Ministrin e Drejtësisë 

1. Ministri i Drejtësisë koordinon zhvillimin dhe zbatimin e politikave shtetërore dhe të strategjisë sektoriale të sektorit të drejtësisë. Ministri i Drejtësisë është përgjegjës për përgatitjen e projekt akteve ligjore në fushën e drejtësisë për të cilat merr edhe mendimin e Këshillit të Lartë Gjyqësor.

2. Ministri i Drejtësisë mund të paraqesë ankesë tek Inspektori i Lartë i Drejtësisë për shkelje disiplinore të pretenduara të gjyqtarëve, si dhe mund të kërkojë nga Inspektori i Lartë i Drejtësisë kryerjen e inspektimeve institucionale e tematike në gjykata.

3. Ministri i Drejtësisë mund të marr pjesë në mbledhjen e përbashkët të Këshillit të Lartë Gjyqësor dhe Këshillit të Lartë të Prokurorisë. 

4. Ministri i Drejtësisë ose persona të autorizuar prej tij, mund të marrin pjesë si vëzhgues në Mbledhjen e Përgjithshme të gjyqtarëve, në mbledhjen e Këshillit të Përgjithshëm të Dhomës Kombëtare të Avokatisë, të Asamblesë së Personelit Akademik dhe të  Këshillit Drejtues të Shkollës së Magjistraturës, Mbledhjes së Posaçme të drejtuesve të institucioneve për përzgjedhjen e anëtarëve gjyqtarë të Këshillit të Lartë Gjyqësor.
5. Këshilli i Lartë Gjyqësor bashkëpunon më Ministrin e Drejtësisë për të siguruar përputhjen e planeve strategjike dhe buxhetore të sistemit gjyqësor të miratuara nga Këshilli me politikat shtetërore dhe strategjinë sektoriale të sektorit të drejtësisë.
6. Ministri i Drejtësisë mund të ushtrojë të drejtat e mësipërme personalisht ose përmes një një përfaqësuesi të autorizuar me shkrim prej tij.

7. Në ushtrimin e funksioneve të tij, Ministri i Drejtësisë ka akses të plotë në të dhënat statistikore që rezultojnë nga sistemi i menaxhimit të çështjeve të trajtuara nga gjykatat.
SEKSIONI III

KONFLIKTI I INTERESAVE 

Neni 72
Konflikti i interesit

Anëtari i Këshillit, i pranishëm në mbledhjen e komisionit ose në mbledhjen plenare, i cili është në dijeni të një konflikti interesi ose të një pengese ligjore për veten ose për një anëtar tjetër lidhur me një çështje të rendit të ditës është i detyruar për sa më poshtë:
a) të deklarojë natyrën e interesit ose pengesës;

b) të mos marrë pjesë në diskutimin e çështjes përkatëse;

c) të mos marrë pjesë në votimin e çështjes përkatëse.
Neni 73
Papajtueshmëria për shkak të pjesëmarrjes në procedim

Anëtari i Këshillit të Lartë Gjyqësor nuk mund të marrë pjesë në shqyrtimin e procedimit disiplinor kundër një gjyqtari, si në komisionin disiplinor ashtu dhe në mbledhjen plenare, kur ai ka dhënë këshilla ose ka shfaqur mendim për çështjen që është objekt i procedimit disiplinor për shkak të cilësisë si gjyqtar, prokuror, inspektor, dëshmitar, përfaqësues i palëve, ekspert ose në çdo cilësi tjetër.
Neni 74
Papajtueshmëria për shkak lidhjeje familjare, gjinie ose krushqie

Anëtari i Këshillit të Lartë Gjyqësor nuk mund të marrë pjesë në mbledhjet e komisioneve ose në mbledhjen plenare të Këshillit për shqyrtimin e procedimit disiplinor kundër një gjyqtari, për marrjen e vendimit për ngritjen në detyrë, transferimin dhe komandimin e një gjyqtari dhe as të jetë relator për vlerësimin etik dhe profesional të një gjyqtari, si dhe në çdo procedim tjetër administrativ që lidhet me statusin e një gjyqtari ose të funksionarëve të tjerë të sistemit gjyqësor statusi i të cilëve administrohet nga Këshilli, në qoftë se midis tyre ekzistojnë marrëdhëniet e mëposhtëme:

a) marrëdhënie martesore ose bashkëjetese;

b) marrëdhënie gjinie të afërt, përfshi persona të paralindur, të paslindur, vëllezër, motra, ungjër, emta, nipër, mbesa, fëmijë të vëllezërve dhe të motrave;

c) marrdhënie krushqie të afërt, përfshi vjehërr, vjehrrë, dhëndër, nuse, kunatë, thjeshtër dhe njerk.
Neni 75

Heqja dorë

1. Anëtari i Këshillit të Lartë Gjyqësor është i detyruar të heqë dorë nga pjesëmarrja në mbledhjet e komisioneve ose në mbledhjen plenare të Këshillit për shqyrtimin e procedimit disiplinor kundër një gjyqtari, për marrjen e vendimit për ngritjen në detyrë, transferimin ose komandimin e një gjyqtari dhe as të jetë relator për vlerësimin etik dhe profesional të një gjyqtari, si dhe nga çdo procedim tjetër administrativ që lidhet me statusin e një gjyqtari ose të funksionarëve të tjërë të sistemit gjyqësor statusi i të cilëve administrohet nga Këshilli, në rastet e mëposhtëme:

a) kur ai, bashkëshorti/bashkëjetuesi i tij ose fëmijët e tij janë debitorë ose kreditorë në raport me subjektin e proceduar ose që duhet të vlerësohet ose promovohet, transferohet ose komandohet, ose kanë përfaqësuar interesat e tij në të shkuarën;

b) kur mbrojtësi a përfaqësuesi i subjektit të procedimit administrativ është gjini e afërt e tij ose e bashkëshortit/bashkëjetuesit të tij;

c) kur ekzistojnë mosmarrëveshje ndërmjet tij, bashkëshortit/bashkëjetuesit të tij ose ndonjë të afërmi të tij me subjektin e proceduar ose që duhet të vlerësohet apo promovohet, transferohet ose komandohet;

d) kur ai ose ndonjë nga të afërmit e tij ose të bashkëshortit/bashkëjetuesit të tij është dëmtuar nga veprimet ose aktet e subjektit të procedimit të cilat janë bërë shkas për fillimin e procedimit disiplinor;

e) kur një i afërm i tij ose i bashkëshortit/bashkëjetuesit ka bërë pranë Inspektorit të Lartë të Drejtësisë ankesën hetimi i së cilës ka çuar në fillimin e procedimit disiplinor.

2. Vendimi për pranimin e dorëheqjes së anëtarit merret nga Kryetari i Këshillit. Kur dorëheqjen e jep Kryetari, vendimi për pranimin e saj merret nga Zëvendës Kryetari.

Neni 76
Përjashtimi i anëtarit

1. Gjyqtari ose nëpunësi civil i proceduar ose përfaqësuesi ligjor i tij, ose Inspektori i Lartë i Drejtësisë mund të kërkojnë përjashtimin e anëtarit të Këshillit nga pjesëmarrja në shqyrtimin e procedurës administrative vetëm në fazën paraprake të procesit kur ekziston një nga shkaqet e parashikuara në nenin 75 të këtij ligji dhe anëtari nuk heq dorë vetë nga shqyrtimi i çështjes.
2. Vendimi për përjashtimin e anëtarit merret nga Kryetari i Këshillit. Kur kërkohet përjashtimi i Kryetarit të Këshillit, vendimi merret nga Zëvendës kryetari.

SEKSIONI IV

ORGANIZIMI I ADMINISTRATËS SË KËSHILLIT TË LARTË GJYQËSOR

Neni 77

Administrata e Këshillit
1. Pranë Këshillit të Lartë Gjyqësor funksionon administrata e cila ndihmon në realizimin e misionit dhe të funksioneve të Këshillit.
2. Administrata e Këshillit drejtohet nga Kryetari i Këshillit të Lartë Gjyqësor dhe raporton rregullisht tek ai.
3. Anëtarët e personelit të Këshillit të Lartë Gjyqësor kanë statusin e nëpunësit civil sipas përcaktimeve të ligjit “Për Nëpunësin Civil” ose janë gjyqtarë të komanduar pranë Këshillit sipas parashikimeve të ligjit “Për Statusin e Gjyqtarëve dhe Prokurorëve në Republikën e Shqipërisë”.
4. Ligji “Për Nëpunësin Civil” zbatohet për personelin e Këshillit të Lartë Gjyqësor përveç rasteve kur parashikohet ndryshe në këtë ligj.
5. Nëpunësit civilë mund të ftohen të marrin pjesë në mbledhjet e Këshillit ose të komisioneve si dhe të kërkojnë fjalën pa të drejtë vote.
6. Këshilli i Lartë Gjyqësor punëson punonjës administrativë në bazë të rregullave të parashikuara në Kodin e Punës.

Neni 78
Sekretari i Përgjithshëm
1. Sekretari i Përgjithshëm i Këshillit të Lartë Gjyqësor është funksionari më i lartë administrativ i Këshillit.
2. Sekretari i Përgjithshëm rekrutohet sipas procedurave të parashikuara në ligjin “Për Nëpunësin Civil”.
3. Drejtuesi i njësisë për çështje të përgjithshme juridike zëvendëson Sekretarin e Përgjithshëm në rastet e mungesës ose pamundësisë së përkohëshme të këtij të fundit.
4. Sekretari i Përgjithshëm i Këshillit ose zëvendësuesi i tij kanë të drejtë të njihen me çdo dokument që shqyrtohet nga mbledhjet e komisioneve ose nga mbledhja e Këshillit, të marrin pjesë, pa të drejtë vote, në mbledhjet e komisioneve ose në mbledhjen e Këshillit si dhe të propozojnë futjen e çështjeve që lidhen me aspekte administrative dhe të personelit në agjendat e tyre.
Neni 79
Organizimi i Administratës
1. Administrata e Këshillit të Lartë Gjyqësor ndahet, së paku, në njësitë e mëposhtme:

a) Njësi mbështetëse për çështje të përgjithshme juridike;

b) Njësi mbështetëse pranë secilit komision të përhershëm të Këshillit;

c) Njësi mbështetëse për administrimin e buxhetit të Këshillit dhe të buxhetit gjyqësor;

ç)         Zyra e Këshilltarit të Etikës;

d) Njësi mbështetëse për marrëdhëniet me publikun dhe botimet;

dh)      Njësi mbështetëse për teknologjinë e informacionit;

e) Njësi mbështetëse për trainimin e gjyqtarëve dhe të nëpunësve civilë gjyqësorë.

2. Në lidhje me administratën, Këshilli vendos për sa më poshtë:

a) strukturën e administratës dhe të secilës njësi;

b) krijimin e njësive të tjera organizative brenda administratës;

c) përcaktimin e detyrave dhe përgjegjësive të të gjitha njësive organizative të administratës dhe      të pozicioneve individuale;

d) rregullat procedurale sipas të cilave vepron administrata në mënyrë të atillë që të sigurojë mbështetje efikase dhe efektive për Këshillin dhe Komisionet e tij.
Neni 80

Konflikti i interesave
1. Dispozitat e Kodit të Procedurave Administrative dhe të ligjit Për Parandalimin e Konfliktit të Interesave në Ushtrimin e Funksioneve Publike” mbi paanësinë e administratës publike zbatohen për personelin administrativ të Këshillit të Lartë Gjyqësor.

2. Kryetari i Këshillit është përgjegjës për marrjen e vendimeve për përjashtimin nga vendimmarrja ose konfirmimin e nëpunësve civilë në rast të shfaqjes së konfliktit të interesit.

KREU III

FUNKSIONET E KËSHILLIT TË LARTË GJYQËSOR

.

Neni 81

Planifikimi strategjik

1. Këshilli i Lartë Gjyqësor, në bashkëpunim me Ministrin e Drejtësisë, harton, miraton dhe zbaton një plan strategjik për sistemin gjyqësor në përputhje me objektivat e të këtij ligji, dhe në koordinim me strategjinë e sektorit të drejtësisë.

2. Plani strategjik, në përputhje kohore me strategjinë e sektorit të Ministrisë, duhet të:

a) përcaktojë misionin dhe vlerat kryesore të gjyqësorit; 

b) analizojë profilin e gjyqësorit;

c) caktojë çështje strategjike;

ç)         përcaktojë prioritete;  
d)        përcaktojë monitorimin, kuadrin vlerësues dhe raportues për strategjinë. 
3. Plani strategjik duhet  të shoqërohet  me planine veprimit, përfshirë objektivat operacionalë, veprimtaritë, ndikimin financiar dhe ndikime të tjera, si dhe treguesit e arritjeve.

Neni 82

Raportimi Publik dhe para Kuvendit

1. Këshilli Lartë Gjyqësor raporton para Kuvendit mbi gjendjen e sistemit gjyqësor gjatë vitit të mëparshëm kalendarik, jo më pak se një herë në vit. Raporti përshkruan veprimtarinë e Këshillit dhe të Komisioneve të tij, si dhe përmban rekomandimet për përmirësimet e nevojshme.
2. Raporti i përcillet  Kuvendit jo më vonë se data 1 maj e çdo viti. Raporti publikohet  në faqen zyrtare të  Këshillit si dhe me çdo mënyrë tjetër që vlerësohet e përshtatshme nga  Këshilli.

3. Këshilli i përgjigjet kërkesës së Kuvendit për të paraqitur raportin dhe për t’ju përgjigjur pyetjeve në lidhje me të.
4. Rekomandimet e përcjella në rezolutën e miratuar nga Kuvendi për raportin vjetor të Këshillit të Lartë Gjyqësor janë të detyrueshme për t’u marrë parasysh nga Këshilli për aq sa nuk cënojnë pavarësinë e këtij institucioni.

5. Këshilli raporton në çdo rast tjetër që e vlerëson të nevojshme ose me kërkesë të Kuvendit. 

Etika Gjyqësore

1. Këshilli i Lartë Gjyqësor është përgjegjës për miratimin e standarteve të etikës gjyqësore dhe të rregullave të sjelljes të gjyqtarëve si dhe për mbikëqyrjen e respektimit të tyre. Në veçanti Këshilli ushtron detyrat e mëposhtëme:

a) bën publike standartet e etikës dhe rregullat e sjelljes së gjyqtarëve;

b) rishikon herë pas here rregullat dhe, kur është e nevojshme, i ndryshon ato;

c) analizon shkallën e zbatimit/respektimit të rregullave të etikës dhe raporton publikisht për gjetjet.

2. Këshilli cakton një Këshilltar për Etikën nga radhët e gjyqtarëve që plotësojnë kushtet ligjore për të qenë anëtarë të Gjykatës së Lartë dhe që ka përvojë dhe njohuri mbi çështje të etikës. Këshilltari për Etikën shërbën për një periudhë 5 vjeçare, me të drejtë rizgjedhjeje vetëm një herë.
4. Për shkak të nevojave të punës, Këshilli mund të vendosë që Këshilltari për Etikën të shërbejë me kohë të plotë. Në këtë rast Këshilli ndjek procedurën e komandimit për të caktuar Këshilltarin e Etikës.
5. Këshilltari për Etikën kryen detyrat e mëposhtëme:

a) jep këshilla, me kërkesë të çdo gjyqtari, për sjelljen më të përshtatshme, brenda dhe jashtë gjykatës, për çështje të diskutueshme të etikës;

b) mund të kërkojë mendimin e Këshillit për çështje të caktuara që kanë të bëjnë me sjelljen e gjyqtarëve në mënyrë të përgjithshme, por jo lidhur me persona të caktuar;

c) harton, publikon dhe përditëson vazhdimisht një manual informues, i cili përmban pyetje dhe përgjigje mbi dilemat etike bazuar në standartet dhe praktikat më të mira ndërkombëtare dhe vendimet relevante të Këshillit;

d) kujdeset, në bashkëpunim me Shkollën e Magjistraturës, për trajnimin fillestar dhe të vazhdueshëm mbi çështje të etikës;

e) raporton me shkrim, jo më pak se një herë në vit, përpara Këshillit lidhur me veprimtarinë e tij;

6. Paga e Këshilltarit për Etikën përcaktohet në bazë të ligjit “Për Statusin e Gjyqtarit dhe Prokurorit në Republikën e Shqipërisë”.

7. Këshilltari për Etikën ka detyrimin e ruajtjes së konfidencialitetit, duke mos i dhënë asnjë informacion strukturave të organeve të qeverisjes së gjyqësorit që ushtrojnë kompetenca inspektimi dhe vlerësimi.

8. Këshilli siguron mbështetjen e nevojshme me burime njerëzore dhe financiare për të mundësuar veprimtarinë e Këshilltarit për Etikën.
Neni 84

Përcaktimi i kompetencave territoriale dhe madhësia e gjykatave

Këshilli Lartë Gjyqësor kryen funksionet në lidhje me përcaktimin e kompetencave territoriale dhe të madhësisë së gjykatave në bazë të ligjit për organizimin e pushtetit gjyqësor.
Neni 85

Rekrutimi, emërimi i gjyqtarëve, dhe propozimi i kandidatëve për gjyqtarë të Gjykatës së Lartë
1. Këshilli Lartë Gjyqësor bashkëpunon me Shkollën e Magjistraturës për rekrutimin e kandidatëve për gjyqtarë në pajtim me këtë ligj dhe ligjin “Për Statusin e Gjyqtarëve dhe Prokurorëve në Republikën e Shqipërisë”, dhe emëron gjyqtarët pas diplomimit në Shkollën e Magjistraturës.
2. Këshilli i propozon Presidentit të Republikës kandidatët për gjyqtarë të Gjykatës së Lartë në përputhje me Kushtetutën dhe Ligjin për Statusin e Gjyqtarëve dhe Prokurorëve.
3. Kriteret për përzgjedhjen e kandidatëve për anëtar të Gjykatës së Lartë përcaktohen në ligjin “Për Statusin e Gjyqtarëve dhe Prokurorëve në Republikën e Shqipërisë”.
Neni 86

Zhvillimi i karrierës dhe disiplina

Në zbatim të ligjit “Për Statusin e Gjyqtarëve dhe të Prokurorëve”, Këshilli i Lartë Gjyqësor është përgjegjës për çështjet e mëposhtme në lidhje me të gjithë gjyqtarët, përveç gjyqtarëve të Gjykatës Kushtetuese:

a) emërimin;

b) caktimin në pozicion;

c) tranferimin;

ç)         ngritjen në detyrë;

d) komandimin dhe riemërimin;

dh)      vlerësimin e veprimtarisë etike dhe profesionale;

e) vendosjen e masave disiplinore dhe pezullimin; 

f) çdo detyrë tjetër e caktuar me ligj.
Neni 87

Qëndrimet publike

Këshilli, me nismë ose bazuar në kërkesat e gjyqtarëve, mund të bëjë deklarata publike në mbrojtje të gjyqtarëve të veçantë kur gjykon se të drejtat e tyre njerëzore rrezikohen të shkelen për shkak të kryerjes së detyrës ose se kryerja e funksioneve të tyre ligjore po rrezikohet ose mund të rrezikohet si rezultat i veprimeve ose qëndrimeve të çdo subjekti publik ose privat.
Neni 88

Trajnimi vazhdues i gjyqtarëve

1. Këshilli i Lartë Gjyqësor bashkëpunon me Shkollën e Magjistraturës në lidhje me trajnimin vazhdues të gjyqtarëve dhe kryen detyrat e mëposhtme:

a) mban lidhje me Shkollën e Magjistraturës në lidhje me trajnimin vazhdues të gjyqtarëve;

b) këshillon Shkollën e Magjistraturës rreth programit të trajnimit vazhdues për gjyqtarët;

c) vendos mbi kërkesat e gjyqtarëve për trajnimin vazhdues në Shkollën e Magjistraturës;
ç)         monitoron dhe raporton publikisht në lidhje me efektivitetin e trajnimeve;

d) kryen çdo detyrë tjetër që i jepet me ligj në fushën e trainimit të gjyqtarëve.

Neni 89

Administrimi i gjykatave

Këshilli i Lartë Gjyqësor kujdeset për organizimin dhe funksionimin e shërbimeve që lidhen me administrimin gjyqësor duke ushtruar kompetencat e mëposhtme: 

a) harton dhe ndjek zbatimin e politikave për administrimin gjyqësor; 

b) monitoron dhe menaxhon ngarkesën e gjyqtarëve dhe të gjykatave, kohëzgjatjen e çështjeve dhe aspekte të tjera të administrimit gjyqësor bazuar në të dhënat e mbledhura përmes sistemit të menaxhimit të çështjeve, me qëllim përmirësimin e produktivitetit të gjykatave, ose uljen e ngarkesës së gjyqtarëve dhe të nëpunësve civilë gjyqësorë;

c) miraton rregullat e brendshme standarte të gjykatës.
Neni 90

Burimet Njerëzore në Gjykata

1. Këshilli i Lartë Gjyqësor është përgjegjës për ndjekjen e çështjeve të burimeve njerëzore në gjykata. Në veçanti Këshilli kryen detyrat e mëposhtëme:

a) hedh të dhënat dhe përditëson Regjistrin Qëndror të Personelit për nëpunësit civilë gjyqësorë dhe punonjësit administrativë të gjykatave;

b) publikon dhe shpall konkurim të hapur për vendet e lira në shërbimin civil gjyqësor, si dhe fillimin e procedurave për ngritjen në detyrë dhe lëvizjen paralele.

c) emëron kancelarin e gjykatës dhe ndihmësit ligjorë si dhe merr masa disiplinore ndaj tyre; 

ç) miraton dhe përditëson rregullat e procedurës që lidhen me statusin e nëpunësve civilë gjyqësorë siç përcaktohet në ligjin “Për Organizimin e Pushtetit Gjyqësor”; 

d) cakton përfaqësuesin e tij në Këshillin e Gjykatës sipas parashikimeve të ligjit “Për Organizimin e Pushtetit Gjyqësor”;

dh) bashkëpunon me Shkollën e Magjistraturës për formimin fillestar dhe të vazhdueshëm të kancelarëve, këshilltarëve dhe ndihmësve ligjorë sipas përcaktimeve të këtij ligji dhe Organizimin e Pushtetit Gjyqësor

e) kujdeset për trainimin fillestar dhe të vazhdueshëm ligjor të nëpunësve civil gjyqësor me përjashtim të kancelarëve, këshilltarëve dhe ndihmësve ligjorë, sipas parashikimeve të këtij ligji dhe ligjit “Për organizimin e pushtetit gjyqësor në Republikën e Shqipërisë”
ë) miraton Kodin e Etikës për nëpunësit civilë gjyqësorë pas konsultimit me Këshillat e Gjykatave;

f) kujdeset për mirëadministrimin e pasurive të paluajtshme të gjykatave në bashkëpunim me Kryetarin e Gjykatës dhe Këshillin e Gjykatës;

g) ngre Komisionin e Ristrukturimit në rastet e mbylljes ose ristrukturimit të gjykatave;

gj)kujdeset për krijimin dhe funksionimin e sistemit të arshivimit gjyqësor, si dhe menaxhimin dhe administrimin e tij;

h) ushtron çdo kompetencë tjetër të parashikuar në ligj.

2. Këshilli i Lartë Gjyqësor informohet nga gjykatat për çdo të dhënë të nevojshme për përmbushjen e përgjegjësive të tij.

Neni 91

Qasja në Drejtësi dhe Marrëdhëniet me Publikun

1. Këshilli i Lartë Gjyqësor është përgjegjës për mbarëvajtjen e marrëdhënieve të gjyqësorit me publikun. Në këtë kuadër, Këshilli kryen detyrat e mëposhtëme:

a) krijon, zhvillon, dhe mirëmban një portal elektronik në internet, me qëllim ofrimin e informacionit të duhur për qasjen në drejtësi, përfshirë informacion të detajuar për strukturën e gjyqësorit dhe të gjykatave të veçanta, natyrën dhe qëllimin e procedurave gjyqësore, ndihmën juridike, kohëzgjatjen mesatare të çështjeve, tarifat gjyqësore, mjetet alternative të zgjidhjes së mosmarrëveshjeve dhe çështje të tjera me interes publik;

b) bën të mundur që secila gjykatë të ketë hapësirën e saj të veçantë në portalin në internet dhe t’i lejohet të publikojë në të të dhëna për gjykatën dhe çështjet gjyqësore;

c) merr masa që publiku dhe palët e interesuara të informohen mbi veprimtarinë e gjykatave si dhe për çështje të veçanta gjyqësore;

ç)  miraton dhe përditëson, pas konsultimit me Këshillat e Gjykatave, udhëzuesit standard të shtypit.

2. Këshilli cakton një nga anëtarët e tij për kryerjen e detyrave në lidhje me marrëdhëniet me publikun. 

3. Këshilli i Lartë Gjyqësor cakton të paktën një gjyqtar për mediat për çdo juridiksion apeli. Në ato raste kur komunikimi me publikun nuk mund të kryhet prej tij, shërbimi kryhet nga shërbimi i shtypit i Këshillit.
4. Shkolla e Magjistraturës ofron trajnim për anëtarët e Këshillit, gjyqtarët për mediat, administratën e Këshillit dhe nëpunësit civilë gjyqësorë të përfshirë në veprimtaritë e marrëdhënieve me publikun.
5. Shërbimet e marrëdhënieve me publikun kryhen bazuar në parimet e të drejtës për qasje në informacion, duke patur parasysh mbrojtjen e dinjitetit njerëzor, privatësisë dhe të dhënave personale, reputacionin dhe prezumimin e pafajësisë.

Neni 92

Sistemi elektronik i teknologjisë së informacionit 
Në përputhje me politikat e përgjithshme shtetërore në fushën e teknologjisë dhe sigurisë së informacionit, Këshilli i Lartë Gjyqësor është përgjegjës për:

a) zhvillimin ose pjesëmarrjen në zhvillimin e sistemit elektronik të teknologjisë së informacionit për përdorim në gjykata;

b) menaxhimin, koordinimin, monitorimin dhe mbikëqyrjen e përdorimit të teknologjisë së informacionit në gjykata;

c) përcaktimin e sistemit të zbatueshëm të sistemit elektronik të teknologjisë së informacionit të çështjeve dhe kujdeset që sistemi të përdoret në çdo gjykatë;

ç)     përcaktimin e rregullave për krijimin, funksionimin, ndërveprimin dhe sigurinë e sistemit elektronik të menaxhimit të çështjeve dhe për mbrojtjen e të dhënave personale të përdorura dhe të ruajtura nga sistemi;

d) mirëmbajtjen e sistemit elektronik i teknologjisë së informacionit të çështjeve në përputhje me rregullat e parashikuara në pikën b, të paragrafit 2 të këtij neni;

dh)    ofrimin e asistencës teknike për gjykatat në përdorimin e sistemit elektronik të menaxhimit të çështjeve;

e) përmirësimin periodik të sistemit, për të siguruar zbatimin e kërkesave funksionale të gjykatave, të vetë Këshillit dhe të organeve të tjera brenda sistemit të drejtësisë si dhe për të reflektuar ndryshimet në ligjet procedurale;

ë)         sigurimin e saktësisë dhe sigurisë së të dhënave dhe mbrojtjen e të dhënave personale;

f) garantimin që sistemi elektronik i teknologjisë së informacionit të të dhënave gjeneron informacione statistikore të cilat janë të nevojshme për punën e Këshillit të Lartë Gjyqësor dhe të organeve të tjera dhe që përputhen me standartet evropiane për treguesit e punës së gjyqësorit të tilla si norma e evadimit të çështjeve, numri i çështjeve për gjyqtar, kohëzgjatja mesatare e çështjeve dhe kohëzgjatja e çështjeve në proces në raport me kohëzgjatjen mesatare etj;

g) përcaktimin e rregullave për përdorimin e detyrueshëm të sistemit elektronik të menaxhimit të çështjeve, njësimin e futjes së të dhënave dhe për saktësinë e të dhënave.

Opinione mbi legjislacionin

1. Këshilli i Lartë Gjyqësor është përgjegjës për të shprehur mendime dhe për të bërë propozime lidhur me ndryshimet në legjislacionin që mund të ndikojë në punën e gjyqësorit dhe çdo çështje tjetër që është nën përgjegjësinë e Këshillit.

2. Në veçanti, Këshilli ushtron detyrat e mëposhtme:

a) shqyrton funksionimin e rregullave të procedurës gjyqësore civile, penale ose administrative;

b) bën rekomandime për ndryshimin e rregullave të procedurës gjyqësore civile, penale ose administrative;
c) jep përgjigje për kërkesat e ardhura nga ministrat për të dhënë mendim mbi një projektligj ose ndonjë çështje tjetër që mund të ndikojë mbi sistemin gjyqësor ose gjykatat; dhe

ç)     mund të japë mendim mbi një projektligj ose ndonjë çështje tjetër që mund të ndikojë mbi sistemin gjyqësor ose gjykatat, duke ia drejtuar një ministri ose ndonjë organi tjetër.

3. Këshilli i propozon Ministrit të Drejtësisë ushtrimin e nismës për ndryshime ligjore në lidhje me çdo çështje që është nën përgjegjësinë e tij.

Rregullat e brendshme të gjykatave
1. Këshilli i Lartë Gjyqësor miraton rregullat standarde për funksionimin e brendshëm të gjykatave.
2. Rregullat standarde të gjykatave përmbajnë norma në lidhje me strukturën e gjykatave, efiçiencën dhe cilësinë e drejtësisë që jepet në këto gjykata.
3. Rregullat standarde për strukturën përmbajnë të paktën rregullimet e mëposhtëme:

a) organigrama standarde për gjykatat e të gjitha niveleve;

b) Ppërshkrime standarde të detyrave dhe përgjegjësive për secilën kategori të punonjësve të gjykatave.

4. Rregullat standarde për efiçiencën e drejtësisë përfshijnë parashikime për:

a) afatet standarde kohore për gjykimin e llojeve të ndryshme të çështjeve gjyqësore, përfshirë, kur është e mundur, edhe afatet për fazat kryesore të procedurës, për ekzekutimin e vendimeve duke mbajtur parasysh organizimin gjyqësor dhe normat procedurale;

b) rregulla standarde që do të përdoren nga gjykatat për përcaktimin e afateve kohore duke mbajtur parasysh kompleksitetin e çështjeve me qëllimin për të përmirësuar në vijimësi sistemin e menaxhimit të çështjeve;

c) veprimet standarde që duhet të ndërmerren në rastet kur shqyrtimi i çështjeve i tejkalon afatet;
ç)     rregulla standarde për monitorimin e kohëzgjatjes së pezullimeve që vijnë si rezultat i mosveprimit nga palët ose gjykatat;

d) rregulla standarde për monitorimin dhe shpërndarjen e të dhënave për personelin e gjykatave dhe të gjithë përdoruesit e gjykatave;

dh)      udhëzues për mbajtjen e statistikave gjyqësore;

e) udhëzues për një rol aktiv të gjyqtarëve në menaxhimin e çështjeve;

ë)         udhëzues për monitorimin e shtyrjeve të seancave gjyqësore;

f) modele për vendimet gjyqësore;

g) udhëzues për mënyrën e përdorimit të teknologjisë audio vizive në procesin gjyqësor;

gj)      udhëzues për përdorimin e teknologjisë së informacionit dhe marrjen e provave në gjykata;

h) krijimi i mekanizmave për zgjidhjen e problemeve funksionale dhe shpërndarjen e ekuilibruar të ngarkesës midis gjyqtarëve dhe gjykatave.
5. Rregullat standarde për cilësinë e drejtësisë përfshijnë ndër të tjera domosdoshmërisht edhe rregullimet e mëposhtme:

a) zhvillimi i vrojtimeve për vlerësimin e shërbimeve të gjykatave nga përdoruesit e tyre

b) zhvillimi, testimi dhe përdorimi i treguesve për cilësinë e shërbimeve gjyqësore;

c) masa për përmirësimin e cilësisë së punës të ekspertëve gjyqësorë;

ç)        masa për përmirësimin e qasjes në drejtësi;.
6. Këshilli i Lartë Gjyqësor mund të kryejë studime pilot në bashkëpunim me gjykatat me qëllim rritjen e cilësisë dhe efiçiencës se gjykatave.

Buxheti vjetor i Këshillit dhe i gjykatave
 
1. Këshilli i Lartë Gjyqësor dhe sistemi gjyqësor financohen nga buxheti i shtetit dhe të burime  të tjera të ligjshme.

2. Buxheti vjetor i KLGJ dhe Sistemit gjyqësor, është pjesë e buxhetit të shtetit dhe ndjek të gjitha procedurat e hartimit dhe zbatimit të tij, të parashikuara në legjislacionin përkatës.  
3. Këshilli i Lartë Gjyqësor është përgjegjës për hartimin e buxhetit vjetor dhe atij afatmesëm të tij në konsultim me Ministrinë e Drejtësisë dhe në Ministrisë së Financave. 

4. Këshilli i Lartë Gjyqësor merr pjesë në mbledhjen e Kuvendit ku diskutohet projekt buxheti i sistemit gjyqesor;

5. Këshilli i Lartë Gjyqësor është përgjegjës për mbikëqyrjen e shpenzimeve, shpërndarjen e fondeve dhe mbajtjen e llogarive të sakta sipas parashikimeve të legjislacionit në fuqi për sistemin buxhetor në Republikën e Shqipërisë.

Neni 96

Zbatimi i buxhetit gjyqësor
1. Në zbatim të kompetencave të parashikuara në nenin 95 të këtij ligji, Këshilli i Lartë Gjyqësor kryen detyrat e mëposhtëme:
a) ndihmon gjykatat në hartimin e projekt buxheteve të tyre vjetore;

b) mbledh dhe analizon të dhëna mbi zbatimin e buxhetit dhe të ardhurat e siguruara nga gjykatat;
c) mbikëqyr dhe këshillon gjykatat mbi teknikat dhe procedurat e përshtatshme dhe efiçiente që lidhen me menaxhimin financiar të tyre;
ç)     vendos standarde të praktikave më të mira dhe objektiva të performancës, në lidhje me administrimin financiar të gjykatave;
d) siguron trajnim për stafin gjyqësor mbi menaxhimin financiar të gjykatave;
dh) ndërmerr projekte me synimin për të përmirësuar menaxhimin financiar të gjykatave;
e) merr hapa të tjerë për të lehtësuar gjetjen e fondeve të mjaftueshme dhe të vazhdueshme për  gjykatat;
ë) bashkëpunon dhe kërkon fonde nga agjencitë e tjera vendase dhe ndërkombëtare në lidhje me funksionet e Këshillit.
2. Për të zbatuar detyrat, e parashikuara në paragrafin e parë të këtij neni, si pjesë përbërëse dhe funksionale e Këshillit krijohet njësia e administrimit të buxhetit gjyqësor.

3. Njësia e administrimit të buxhetit gjyqësor ka këto kompetenca kryesore:

a) studion dhe përcakton nevojat për buxhet të të gjitha hallkave të gjyqësorit në bashkëpunim me sektorët financiarë të gjykatave të të gjitha niveleve.

b) përpunon treguesit financiarë që kanë lidhje me kërkesat dhe veprimtarinë e gjykatave;

c) kontrollon përdorimin e fondeve që u janë dhënë gjykatave sipas destinacioneve.

4. Lidhur me veprimtarinë e njësisë së administrimit të buxhetit gjyqësor Keshilli ushtron këto kompetenca:

a) miraton projketbuxhetin vjetor dhe afatmesëm të propozuar nga njësia për çdo nivel të gjykatave dhe ia dërgon atë për shqyrtim organit kompetent për shqyrtim dhe miratim në përputhje me përcaktimet e legjislacionit perkatës. 
b) auditon dhe monitoron përdorimin fondeve të akorduara dhe analizon kërkesat e gjykatave për fonde që mund të lindin gjatë vitit buxhetor;
5. Fondet në dispozicion të Këshillit dhë të gjykatave përdoren për këto qëllime:

a) për pagat dhe sigurimet shoqërore të anëtarëve dhe personelit të Këshillit si dhe të gjyqtarëve, nëpunësve civilë gjyqësorë dhe punonjësve të tjerë të gjykatave;

b) për plotësimin e nevojave për shpenzimet operative të Këshillit dhe të gjykatave, si dhe për veprimtari të tjera gjyqësore;

c) për ndërtimin ose meremetimin e godinave, si dhe për investime të tjera;

ç) për mbulimin e shpenzimeve të gjykatave, lidhur me dhënien e ndihmës së detyrueshme juridike në rastet e parashikuara në dispozitat ligjore të veçanta.
KREU IV

AKTET DHE RREGULLAT PROCEDURALE

Aktet e Këshillit të Lartë Gjyqësor

1. Këshilli i Lartë Gjyqësor, në ushtrim të funksioneve të tij, nxjerr aktet e mëposhtëm:

a) akte administrative individuale në lidhje me statusin profesional të gjyqtarëve të veçantë ose të zyrtarëve të veçantë të administratës gjyqësore;

b) akte administrative kolektive në lidhje me statusin e të gjithë gjyqtarëve ose zyrtarëve të administratës gjyqësore;

c) akte normative nënligjore, në zbatim të këtij ligji ose të ligjeve të tjera, me efekt të përgjithshëm detyrues mbi të gjithë gjyqtarët, administratën gjyqësore, personat privatë dhe organet publike;
ç) akte për miratimin e rregullave të brendshme procedurale. Në veçanti, rregullat procedurale mund të përfshijnë dispozita në lidhje me koordinimin e veprimtarisë së Komisioneve, angazhimin e ekspertëve në punën e Këshillit, shpërndarjen dhe ndarjen e përgjegjësive të administratës, kuorumin e nevojshëm për mbledhjet e Komisioneve, rregulla për publikimin e informacioneve për procedimet e Këshillit etj;
d)    udhëzime jo detyruese.

2. Në asnjë rast, Këshilli nuk mund të japë udhëzime në lidhje me zgjidhjen e një çështjeje gjyqësore konkrete ose të një grupi çështjesh;

3. Këshilli i Lartë Gjyqësor zbaton Kodin e Procedurave Administrative të Republikës së Shqipërisë në çdo rast ose situatë tjetër që nuk parashikohet shprehimisht nga ky ligj. 

Njoftimi dhe botimi i akteve të Këshillit të Këshillit të Lartë Gjyqësor

1. Njoftimi i akteve administrative individuale të Këshillit të Lartë Gjyqësor në lidhje me statusin e gjyqtarëve ose nëpunësve civilë gjyqësorë bëhet në një ose disa nga format e mëposhtme:

a) personalisht ose përfaqësuesit ligjor kur janë të pranishëm në çastin e shpalljes së aktit;

b) me postë të porositur në adresën e vendit të punës të marrësit; 

c) në adresën postare elektronike të depozituar zyrtarisht nga subjekti i aktit administrativ.
2. Aktet administrative individuale të Këshillit në lidhje me statusin e gjyqtarëve ose nëpunësve civilë gjyqësorë bëhen publike në faqen zyrtare të internetit të Këshillit të shoqëruara me arsyetimin përkatës, pasi të redaktohen për sigurimin e anonimatit të subjekteve, përveç rasteve të parashikuara ndryshe në ligjin “Për statusin e gjyqtarëve dhe prokurorëve në Republikën e Shqipërisë”. 

3. Njoftimi i akteve administrative kolektive në lidhje me statusin e të gjithë gjyqtarëve ose zyrtarëve të administratës gjyqësore bëhet nëpërmjet botimit në faqen zyrtare të Këshillit. Këto akte hyjnë në fuqi në datën e botimit në faqen zyrtare të Këshillit.

4. Aktet normative nënligjore botohen në faqen zyrtare të internetit të Këshillit dhe në Fletoren Zyrtare. Ato hyjnë në fuqi në datën e botimit në Fletoren Zyrtare. Nëse akti normativ nënligjor ndryshon një akt tjetër, akti i ndryshuar botohet në formë të konsoliduar në faqen zyrtare të Keshillit.

5. Ky nen zbatohet edhe për aktet e nxjerra nga komisionet e Këshillit.

Procedura e rishikimit
1. Në rastet kur një akt administrativ individual është nxjerrë nga Komisioni, subjektet e interesuara kanë të drejtë të kërkojnë anulimin, ndryshimin ose plotësimin nga mbledhja plenare e Këshillit.

2. Kërkesa për rishikim bëhet me shkrim. Ajo dorëzohet jo më vonë se 10 ditë nga dita e njoftimit të palës së interesuar në përputhje me kërkesat e këtij neni.  

3. Kërkesa mund të bazohet në arsyet e mëposhtme:

a) vendimi është bazuar në gabime materiale dhe të faktit;

b) ka ndodhur një gabim i rëndë procedural.

4. Kërkuesi nuk mund të paraqesë pretendime ose fakte të reja gjatë shqyrtimit të çështjes nga mbledhja plenare e Këshillit, me përjashtim të rasteve kur subjekti i interesuar provon se nuk ishte dhe nuk mund të ishte në dijeni të këtyre fakteve më parë.
5. Mbledhja plenare e Këshillit shqyrton dhe vendos mbi të gjitha kërkesat brenda 30 ditëve nga dita e paraqitjes.

6. Kërkesa nuk pranohet nëse ajo nuk është paraqitur brenda afatit dhe në formën e kërkuar sipas këtij Ligji. Kërkuesit njoftohen për mospranimin dhe shkaqet e mospranimit të kërkesës së tyre për rishikim.

7. Këshilli, në këto raste, i zhvillon mbledhjet me dyer të mbyllura. Përjashtimisht Këshilli mund të zhvillojë dëgjesa me subjektet e procedimit kur kjo është e nevojshme si rezultat i fakteve të reja sipas paragrafit 4 të këtij neni.

8. Në bazë të konkluzionit të shqyrtimit të kërkesës për rishikim Këshilli duhet të përcaktojë nëse kërkesa për rishikim duhet të pranohet ose të rrëzohet. Në rast pranimi Këshilli miraton një vendim administrativ të ndryshuar. Ndryshimet mund të bëhen vetëm për aq sa kërkohen nga subjekti i interesuar.

9. Këshilli mund të anullojë një akt administrativ individual edhe me nismën e tij kur vërtetohen kushtet e parashikuara në paragrafin 3 të këtij neni. 

Ankimi i vendimeve të Këshillit

1. Ndaj aktit administrativ individual të Këshillit mund të bëhet ankim në Gjykatën Administrative të Apelit,përveçse kur parashikohet ndryshe në këtë ligj. Aktet administrative individuale që vendosin masa disiplinore mbi gjyqtarët ankimohen në Gjykatën Kushtetuese.

2. Aktet administrative me efekt të përgjithshëm detyrues i nënshtrohen kontrollit të Gjykatës Kushtetuese në lidhje me pajtueshmërinë e tyre me Kushtetutën dhe marrëveshjet ndërkombëtare dhe kontrollit të Gjykatës Administrative të Apelit në lidhje me pajtueshmërinë e tyre me ligjin.

PJESA III

KËSHILLI I LARTË I PROKURORISË
KREU I
PËRBËRJA DHE ZGJEDHJA E ANËTARËVE TË KËSHILLIT TË LARTË TË PROKURORISË

SEKSIONI I
ANËTARËT E KËSHILLIT TË LARTË TË PROKURORISË DHE STATUSI I TYRE

Përbërja e Këshillit të Lartë të Prokurorisë dhe Mandati i Anëtarëve

1. Këshilli i Lartë i Prokurorisë është organ kolegjial i përbërë nga njëmbëdhjetë anëtarë të cilët shërbejnë në detyrë me kohë të plotë. Gjashtë prej anëtarëve të Këshillit janë prokurorë nga të gjitha nivelet e prokurorisë. Pesë anëtarët e tjerë të Këshillit janë juristë joprokurorë të përzgjedhur nga radhët e avokatëve, të pedagogëve të drejtësisë dhe të përfaqësuesve të shoqërisë civile.

2. Anëtarët prokurorë zgjidhen nga Mbledhja e Përgjithshme e prokurorëve të të gjitha niveleve.

3. Anëtarët që përfaqësojnë avokatinë zgjidhen nga Kuvendi, bazuar në propozimin e Dhomës Kombëtare të Avokatisë.
4. Anëtarët që përfaqësojnë trupën e pedagogëve të drejtësisë dhe të Shkollës së Magjistraturës zgjidhen nga Kuvendi bazuar në propozimin e Mbledhjes së Posaçme të drejtuesve të institucioneve të arsimit të lartë që ofrojnë programe studimi në drejtësi dhe të Shkollës së Magjistraturës. 

5. Anëtari që përfaqëson shoqërinë civile zgjidhet nëpërmjet një procedure të vlerësimit të kushteve dhe kritereve ligjore nga Komisioni i Shoqërisë civile, ngritur nga Avokati i Popullit. 
6. Përveç rasteve kur vërtetohen kushtet për ndërprerjen e parakohshme të mandatit, Anëtari i Këshillit të Lartë i Prokurorisë qëndron në detyrë për 5 vjet, pa të drejtë rizgjedhjeje të njëpasnjëshme. 

Statusi i anëtarëve të Këshillit të Lartë i Prokurorisë

1. Anëtari i Këshillit të Lartë të Prokurorisë ka statusin e magjistratit sipas dispozitave të ligjit “Për Statusin e Gjyqtarëve dhe Prokurorëve në Republikën e Shqipërisë”, përveç rasteve kur parashikohet ndryshe nga ky ligj.

2. Anëtari i Këshillit gëzon pagën dhe përfitimet e gjyqtarit të Gykatës së Lartë.

3. Anëtari prokuror i Këshillit nuk i nënshtrohet vlerësimit etik dhe profesional të veprimtarisë gjatë kohës së shërbimit si anëtar. Për efekt të vlerësimit të veprimtarisë së anëtarëve prokurorë, sipas kuptimit të ligjit “Për Statusin e Gjyqtarëve dhe Prokurorëve në Republikën e Shqipërisë”, veprimtaria e tyre si anëtarë të Këshillit konsiderohet e vlerësuar me vlerësimin etik dhe profesional “Shumë mirë”, përveç rasteve kur ndaj anëtarit të Këshillit vendoset një masë disiplinore. Në këtë rast Këshilli bën vlerësimin e anëtarit duke zbatuar, për aq sa është e mundur dhe me ndryshimet e nevojshme, rregullat për vlerësimin e veprimtarisë së magjistratit të parashikuara në ligjin “Për Statusin e Gjyqtarëve dhe Prokurorëve në Republikën e Shqipërisë”.
4. Në përfundim të mandatit, anëtari prokuror kthehet në detyrën e mëparshme. Anëtari prokuror i Këshillit nuk mund të transferohet, të ngrihet në detyrë ose të delegohet gjatë 3 viteve pas përfundimit të mandatit. 

Shkeljet disiplinore të anëtareve të Këshillit të Lartë të Prokurorisë

Dispozitat e ligjit “Për Statusin e Gjyqtarëve dhe Prokurorëve në Republikën e Shqipërisë” mbi shkeljet disiplinore të magjistratëve zbatohen, për aq sa është e mundur dhe me ndryshimet e nevojshme, edhe mbi anëtarin e Këshillit të Lartë të Prokurorisë.

Procedura Disiplinore

1. Shkeljet disiplinore të anëtarit të Këshillit të Lartë Prokurorisë hetohen nga Inspektori i Lartë i Drejtësisë në bazë të procedurave dhe rregullave të ligjit “Për Statusin e Gjyqtarëve dhe Prokurorëve në Republikën e Shqipërisë”.

2. Gjykata Kushtetuese shqyrton ankimet kundër vendimeve të Inspektorit të Lartë të Drejtësisë për arkivimin e ankesës ose mbylljen e hetimit ndaj anëtarit të Këshillit të Lartë të Prokurorisë.

3. Gjykata Kushtetuese vendos pezullimin e anëtarit të Këshillit të Lartë të Prokurorisë në rastet e parashikuara nga Kushtetuta e Republikës së Shqipërisë.

4. Procedura disiplinore ndaj anëtarëve të Këshillit të Lartë të Prokurorisë zhvillohet nga Gjykata Kushtetuese e cila vendos në bazë të ligjit për Gjykatën Kushtetuese dhe ligjit “Për Statusin e Gjyqtarëve dhe Prokurorëve në Republikën e Shqipërisë”.

SEKSIONI 2
ZGJEDHJA E ANËTARËVE TË KËSHILLIT TË LARTË TË PROKURORISË

NËN SEKSIONI I

PROCEDURA E ZGJEDHJES SË ANËTARËVE PROKURORË TË KËSHILLIT TË LARTË TË PROKURORISË

Zgjedhja e anëtarëve prokurorë të Këshillit të Lartë të Prokurorisë dhe kushtet për t’u zgjedhur

1. Mbledhja e Përgjithshme e Prokurorëve të të gjitha niveleve zgjedh 6 anëtarë të Këshillit të Lartë të Prokurorisë sipas raportit të mëposhtëm:

a) tre prej të zgjedhurve janë prokurorë të shkallës së parë. Së paku 1 prej tyre është prokuror në një prokurori pranë gjykatës të shkallës së parë jashtë Tiranës;

b) dy prej të zgjedhurve janë prokurorë të Prokurorive pranë gjykatave të apelit. Së paku 1 prej tyre është prokuror në një Prokurori pranë një gjykate apeli jashtë Tiranës;

c) një prej të zgjedhurve është Prokuror pranë Prokurorisë së Përgjithshme. 

2. Kandidatët duhet të plotësojnë kushtet e mëposhtme:

a) në kohën e kandidimit, të kenë ushtruar funksionin e prokurorit për të paktën 10 vjet;

b) në kohën e kandidimit, nuk duhet të jenë drejtues të një zyre prokurorie ose anëtarë të organeve drejtuese të grupeve të interesit të tilla si shoqata prokurorësh, sindikata prokurorësh, etj;
c) të jenë vlerësuar të paktën “shumë mirë” në dy vlerësimet e fundit të etikës dhe veprimtarisë profesionale;

ç) të mos kenë masë disiplinore në fuqi;

d) të mos ketë qënë dënuar më parë me vendim gjyqësor të formës së prerë për kryerjen e një vepre penale;

dh)të mos kenë qënë anëtarë, bashkëpunëtorë ose të favorizuar të shërbimeve të inteligjencës para vitit 1990;
e) të mos jenë bashkëpunëtorë, informatorë ose agjentë të shërbimive sekrete;

ë) në kohën e kandidimit, të mos kenë asnjë anëtar të familjes, sipas kuptimit të ligjit “Për Deklarimin dhe Kontrollin e Pasurive, të Detyrimeve Financiare të të Zgjedhurve dhe të disa Nëpunësve Publikë”, dhe të afërm të shkallës së parë që është anëtar në detyrë i Këshillit ose kandidat.
3. Çdo prokuror pranë Prokurorisë së Përgjithshme që plotëson kushtet ligjore të përcaktuara në pikën 2 të këtij neni ka të drejtë të kandidojë.

4. Çdo prokuror i shkallës së parë dhe i apelit që plotëson kushtet ligjore të përcaktuara në pikën 2 të këtij neni dhe që siguron mbështetjen e së paku 10 kolegëve nga e njëjta shkallë e prokurorisë ka të drejtë të kandidojë.

Neni 106

Mbështetja e kandidatëve

1. Prokurori i Përgjithshëm miraton modelin e deklaratës individuale për dhënien e mbështetjes kandidatëve për anëtarë të Këshillit.

2. Një prokuror nuk mund të mbështesë më shumë se një kandidat për çdo vend vakant.

Neni 107

Thirrja për paraqitjen e shprehjes së interesit

1. Jo më vonë se 4 muaj para datës së mbarimit të mandatit të anëtarëve prokurorë në detyrë të Këshillit të Lartë të Prokurorisë, Prokurori i Përgjithshëm shpall thirrjen për paraqitjen e shprehjes së interesit nga prokurorët e interesuar për pozicionin e anëtarit të Këshillit të Lartë të Prokurorisë.

2. Kuvendi mund t’i drejtojë Prokurorit të Përgjithshëm një kujtesë lidhur me detyrimet e tij sipas pikës 1 të këtij neni, dhe çdo informacion tjetër që e gjykon të nevojshëm, për datën e fillimit të procesit për përzgjedhjen e kandidatëve dhe kalendarin e veprimeve.

3. Thirrja për paraqitjen e shprehjes së interesit përmban afatin brenda të cilit duhet të dorëzohet shprehja e interesit, adresën postare dhe elektronike ku duhet të dorëzohet shprehja e interesit, dhe dokumentet që duhet të shoqërojnë atë.

4. Thirrja shpallet në faqen zyrtare të Prokurorisë së Përgjithshme dhe i dërgohet të gjithë gjyqtarëve në adresën elektronike zyrtare.

Paraqitja dhe shqyrtimi i shprehjes së interesit

1. Brenda 15 ditëve nga shpallja e thirrjes për paraqitjen e shprehjeve të interesit, prokurorët e interesuar shprehin interesin e tyre përmes një kërkese me shkrim drejtuar Prokurorit të Përgjithshëm. 

2. Shprehja e interesit mund të bëhet në adresën elektronike të përmendur në thirrjen për paraqitjen e shprehjeve të interesit ose në adresën postare të Prokurorisë së Përgjithshme.

3. Krahas kërkesës me shkrim, të interesuarit bashkëngjisin të paktën dokumentet e mëposhtëm:

a) jetëshkrimin e përditësuar;

b) deklaratat individuale të prokurorëve që i kanë mbështetur, të nënshkruara rregullisht;

c) formularin e vetëdeklarimit sipas kërkesave të ligjit “Për garantimin e integritetit të personave që zgjidhen, emërohen ose ushtrojnë funksione publike”;
ç) një platformë personale të qëllimeve dhe objektivave që propozojnë të ndjekin në qoftë se zgjidhen;

d) një deklaratë individuale të nënshkruar, përkundrejt përgjegjësisë ligjore, që nuk kanë qënë anëtarë ose bashkëpunëtorë të shërbimeve të inteligjencës përpara vitit 1990;

dh) një deklaratë individuale të nënshkruar, përkundrejt përgjegjësisë ligjore, se nuk janë bashkëpunëtorë, informatorë ose agjentë të shërbimeve sekrete;

e) informacion mbi të afërmit e shkallës së dytë, ungj/emtë, nip/mbesë, gjysh/gjyshe, gjysëm vëlla/motër dhe të afërmit e shkallës së parë të bashkëshortit/bashkëjetuesit, prindër, fëmijë dhe vëllezër/motra që ushtrojnë në mënyrë aktive profesionin e avokatit ose janë pronarë ose drejtues ekzekutivë në subjektet ekonomike të cilat klasifikohen si tatimpagues të mëdhenj nga autoriteti tatimor. Këshilli i Lartë i Prokurorisë miraton dhe vë në dispozicion të të interesuarve një formular tip për dhënien e këtij informacioni;

ë) listën e personave të lidhur sipas kuptimit të ligjit “Për Parandalimin e Konfliktit të Interesave në Ushtrimin e Funksioneve Publike”.

Verifikimi i plotësimit të kushteve ligjore

1. Brenda 7 ditësh nga dita kur mbyllet afati për dorëzimin e shprehjeve të interesit, nën përgjegjësinë e Prokurorit të Përgjithshëm, administrata e Prokurorisë së Përgjithshme verifikon plotësimin e kushteve nga kandidatët, sipas përcaktimeve të nenit 105, paragrafët 2 dhe 4, të këtij ligji dhe shpall zyrtarisht kandidaturat në faqen zyrtare të Prokurorisë së Përgjithshme.

2. Vendimi për përjashtimin e kandidatëve që nuk plotësojnë kushtet ligjore të parashikuara në nenin 105, paragrafët 2 dhe 4 merret nga Komisioni i Kualifikimit i përbërë nga Prokurori i Përgjithshëm dhe dy prokurorë të tjerë të Prokurorisë së Përgjithshme të zgjedhur me short nga rradhët e atyre që nuk kandidojnë. Shorti për përzgjedhjen e anëtarëve të Komisionit të Kualifikimit organizohet nën përgjegjësinë e Prokurorit të Përgjithshëm.

3. Kandidatët e përjashtuar njoftohen menjëherë, me shkrim, individualisht dhe në mënyrë të arsyetuar për shkaqet e përjashtimit.

4. Në qoftë se nuk ka kandidatë për një ose më shumë nga nivelet e prokurorisë që duhet të përfaqësohen në Këshillin e Lartë të Prokurorisë sipas përcaktimeve të nenit 149 të Kushtetutës dhe të këtij ligji, Prokurori i Përgjithshëm bën një thirrje të dytë jo më vonë se 3 ditë nga dita kur shpallen kandidaturat në faqen zyrtare të Prokurorisë së Përgjithshme. Në këtë rast afati për paraqitjen e shprehjeve të interesit është 15 ditë nga dita e shpalljes së thirrjes së dytë.

5. Në qoftë se edhe pas thirrjes së dytë nuk paraqiten kandidatë nga shkallët e papërfaqësuara të prokurorisë, zgjedhja e tyre bëhet me short nga rradhët e prokurorëveqë kanë kandiduar për vendin vakant. Çdo kandidat që përmbush kriteret për t’u zgjedhur anëtar i Këshillit dhe kriteret për t’u ngritur në detyrë ose për t’u transferuar në shkallët e pa përfaqësuara të prokurorisë, ka të drejtë të kandidojë për vendin vakant përkatës. 

Ankimet kundër vendimeve të përjashtimit

1. Ankimet kundër vendimeve për përjashtimin e kandidatëve bëhen në Gjykatën Administrative të Apelit jo më vonë se 5 ditë nga dita e njoftimit të vendimit.

2. Gjykata Administrative e Apelit vendos brenda 7 ditëve nga dita e depozitimit të ankimit. Vendimi i saj është përfundimtar dhe i formës së prerë.

Thirrja e Mbledhjes së Përgjithshme 

për zgjedhjen e anëtarëve prokurorë të Këshillit të Lartë të Prokurorisë

1. Jo më vonë se dy muaj para datës së mbarimit të mandatit të anëtarëve prokurorë të Këshillit të Lartë të Prokurorisë në detyrë, Prokurori i Përgjithshëm thërret Mbledhjen e Përgjithshme të prokurorëve të të gjitha niveleve për të zgjedhur anëtarët e Këshillit.

2. Thirrja e Mbledhjes së Përgjithshme për zgjedhjen e anëtarëve të Këshillit bëhet përmes shpalljes në faqen zyrtare të Prokurorisë së Përgjithshme, i dërgohet secilit prokuror në adresën elektronike zyrtare dhe në çdo mënyrë tjetër të përshtatshme.

3. Thirrja e Mbledhjes së Përgjithshme të prokurorëve për zgjedhjen e anëtarëve të Këshillit tregon datën, vendin dhe orën e mbledhjes.

4. Perveç rasteve kur parashikohet ndryshe në këtë ligj, zgjedhja e anëtarëve të Këshillit është pika e vetme në rendin e ditës së Mbledhjes së Përgjithshme. 

Kuorumi

1. Pjesëmarrja në Mbledhjen e Përgjithshme të Prokurorëve për zgjedhjen e anëtarëve të Këshillit të Lartë të Prokurorisë është e detyrueshme.

2. Mbledhja e Përgjithshme e Prokurorëve për zgjedhjen e anëtarëve të Këshillit të Lartë të prokurorisë zhvillohet kur janë të pranishëm më shumë se gjysma e numrit të përgjithshëm të prokurorëve.

3. Numri i pjesëmarrësve në Mbledhjen e Përgjithshme shënohet në një listë emërore të nënshkruar nga të gjithë të pranishmit.

Thirrja e Mbledhjes së Përgjithshme nga anëtarët

1. Në qoftë së në përfundim të afatit të parashikuar në 111, paragrafi 1 të këtij ligji nuk është thirrur ende Mbledhja e Përgjithshme për zgjedhjen e anëtarëve të Këshillit të Lartë të Prokurorisë, ajo mund të thirret menjëherë nga 1/10 e numrit të përgjithshëm të prokurorëve.

2. Kërkesa e tyre për thirrjen e Mbledhjes së Përgjithshme dorëzohet në administratën e Prokurorisë së Përgjithshme.

3. Me paraqitjen e kërkesës, Sekretari i përgjithshëm i Prokurorisë së Përgjithshme njofton menjëherë prokurorët duke përcaktuar në njoftim datën, vendin dhe orën e mbledhjes. Njoftimi i dërgohet secilit prokuror në adresën elektronike zyrtare. 

Procesi i votimit për zgjedhjen e anëtarëve të Këshillit të Lartë të Prokurorisë

1. Votimi për zgjedhjen e anëtarëve të Këshillit të Lartë të Prokurorisë nga Mbledhja e Përgjithshme e prokurorëve është i fshehtë dhe individual.

2. Jo më vonë se 2 ditë para datës së e mbledhjes së përgjithshme të prokurorëve për zgjedhjen e anëtarëve prokurorë të Këshillit, Prokurori i Përgjithshëm miraton fletën tip të votimit e cila përmban emrat e kandidatëve të regjistruar. 

3. Procesi i votimit është i hapur për mediat dhe të gjithë vëzhguesit e tjerë që shprehin interesim për të ndjekur procesin. Vëzhguesit autorizohen paraprakisht nga Prokurori i Përgjithshëm. Ministri i Drejtësisë ose person i autorizuar prej tij, 2 anëtarë të Komisionit Parlamentar për çështje ligjore, administratën publike dhe të drejtat e njeriut, njëri nga të cilët i përket opozitës, mund të marrin pjesë si vëzhgues në Mbledhjen e Përgjithshme të Prokurorëve për zgjedhjen e anëtarëve të Këshillit të Lartë të Prokurorisë pa autorizim paraprak nga Prokurori i Përgjithshëm.
4. Për administrimin e procesit të votimit krijohet komisioni i votimit i përbërë nga 3 prokurorë të Prokurorisë së Përgjithshme të zgjedhur me short. Shorti për përzgjedhjen e anëtarëve të komisionit të votimit organizohet nën përgjegjësinë e Prokurorit të Përgjithshëm.

5. Përpara fillimit të votimit, anëtarët e komisionit të votimit shumëfishojnë dhe nënshkruajnë paraprakisht një numër fletësh votimi të barabartë me numrin e prokurorëve që janë të pranishëm në mbledhje. Në rast të dëmtimit të një ose disa fletëve të votimit, komisioni nënshkruan një numër fletësh votimi të barabartë me fletët e dëmtuara dhe shkatërron në praninë e pjesëmarrësve fletët e dëmtuara.
6. Në administrimin e procesit të votimit komisioni i votimit ndihmohet nga administrata e Prokurorit të Përgjithshëm.

7. Me propozim të Prokurorit të Përgjithshëm dhe në përputhje me përcaktimet e këtij ligji, Mbledhja e Përgjithshme e Prokurorëve mund të miratojë rregulla më të hollësishme për procesin e votimit dhe zgjedhjen e anëtarëve të komisionit të votimit, në fillim të mbledhjes.  

Numërimi i votave dhe shpallja e rezultatit

1. Në përfundim të procesit të votimit, nën përgjegjësinë e Prokurorit të Përgjithshëm, anëtarët e komisionit të votimit hapin kutitë në prani të të gjithë prokurorëve që marrin pjesë në mbledhje, numërojnë votat dhe shpallin rezultatin paraprak të zgjedhjeve.

2. Fletët e votimit ndahen në vota të vlefshme ose në vota të pavlefshme. Vota të vlefshme janë vetëm fletët e votimit në të cilat është votuar qartësisht vetëm për njërin nga kandidatët. Vota të pavlefshme janë fletët e votimit kur: 

a) fleta e votimit nuk ka të njëjtët elementë të miratuar nga komisioni i votimit; 

b) në fletën e votimit janë bërë shënime në favor ose në disfavor të kandidatëve; 

c) është votuar për më shumë se një nga kandidatët; 

ç) nuk është votuar për asnjë nga kandidatët;
d) nuk është e qartë se për cilin kandidat është votuar; 

dh) është votuar për një person që nuk është regjistruar si kandidat në fletën e votimit.

3. Votat që gjykohen prima facie të pavlefshme rivlerësohen në fund të procesit të numërimit. Në rast mosmarrëveshje mes anëtarëve të komisionit të votimit për vlefshmërinë e votave, vendimet merren në fund të procesit të rivlerësimit me shumicën e votave. Votat që gjykohen të vlefshme në fund të procesit të rivlerësimit iu shtohen kandidatëve përkatës.

4. Në përfundim të procesit të votimit dhe të numërimit të votave, anëtarët e komisionit të votimit hartojnë dhe miratojnë një procesverbal i cili tregon numrin e pjesëmarrësve, numrin total të votave të hedhura, numrin e votave të hedhura për secilën kategori kandidatësh, numrin e votave të pavlefshme, nëqoftëse ka të tilla, numrin e votave për çdo kandidat dhe emrat e kandidatëve fitues. Rastet e mosmarrëveshjeve midis anëtarëvë të komisionit të votimit për vlefshmërinë e votave dhe mënyra e zgjidhjes së tyre shënohen në procesverbal. Në procesverbal shënohet edhe numri i fletëve të votimit që janë zëvendësuar për shkak të dëmtimit.

5. Në fund të procesit të votimit  quhen të zgjedhur kandidatët që kanë marrë numrin më të madh të votave. Në qoftë se dy ose më shumë kandidatë kanë marrë të njëjtin numër votash, fituesi përcaktohet me short midis tyre.

6. Procesverbali origjinal që tregon numrin e pjesëmarrësve në Mbledhjen e Përgjithshme, numrin e votave dhe rezultatin e numërimit të votave, i nënshkruar nga të gjithë anëtarët e komisionit të votimit, i dërgohet menjëherë Prokurorit të Përgjithshëm.

7. Vendimet me rezultatin e zgjedhjeve dhe shpalljen e fituesve, çdo vendim i ndërmjetëm dhe procesverbali nënshkruhen bashkërisht nga anëtarët e komisionit të votimit. Vendimet njoftohen publikisht në fund të mbledhjes së përgjithshme dhe shpallen zyrtarisht në faqen zyrtare të Prokurorisë së Përgjithshme jo më vonë se 24 orë nga mbyllja e Mbledhjes së Përgjithshme. Vendimi për shpalljen e fituesve botohet në Fletoren Zyrtare.

Neni 116

Ankimet kundër vendimeve të Mbledhjes së Përgjithshme

1. Ankimet për shkelje të procedurave në thirrjen e Mbledhjes së Përgjithshme, në verifikimin e pjesëmarrjes, të votimit dhe numërimit të votave, të konstatimit dhe shpalljes së votave të pavlefshme dhe të shpalljes së rezultatit gjatë Mbledhjes së Përgjithshme të prokurorëve për zgjedhjen e anëtarëve të Këshillit të Lartë të Prokurorisë, bëhen në Gjykatën Administrative të Apelit jo më vonë se 5 ditë nga dita e shpalljes së vendimit në faqen zyrtare të Prokurorisë së Përgjithshme.

2. Gjykata Administrative e Apelit vendos brenda 7 ditëve nga dita e dorëzimit të ankimit. Gjykata mund të vendosë përsëritjen e zgjedhjeve vetëm në qoftë se shkeljet procedurale të parashikuara në pikën 1 të këtij neni vërtetohen dhe janë të tilla që kanë ndikuar ose mund të kishin ndikuar në rezultatin e zgjedhjeve. Vendimi i gjykatës është përfundimtar dhe i formës së prerë.

3. Në rast se Gjykata Administrative e Apelit vendos përsëritjen e zgjedhjeve, ato zhvillohen jo më vonë se 7 ditë nga dita e njoftimit të vendimit të gjykatës.

NËNSEKSIONI II

PROCEDURA E ZGJEDHJES SË ANËTARËVE TË KËSHILLIT TË LARTË TË PROKURORISË NGA AVOKATIA

Neni 117

Zgjedhja e anëtarit të Këshillit të Lartë të Prokurorisë që përfaqëson avokatinë dhe kushtet për t’u zgjedhur

1. Kuvendi zgjedh 2 anëtarë të Këshillit të Lartë të Prokurorisë midis 10 kandidatëve të propozuar nga Dhoma Kombëtare e Avokatisë. 

2. Kandidatët e propozuar nga Dhoma Kombëtare e Avokatisë duhet të plotësojnë kushtet e mëposhtme:

a) të jenë shtetas shqiptarë;
b) të jenë avokatë të liçencuar sipas ligjit;
c) të kenë ushtruar profesionin e avokatit për të paktën 15 vjet;

ç) në kohën e kandidimit, nuk duhet të jenë kryetarë të një dhome avokatie ose anëtarë të organeve drejtuese të grupeve të interesit të tilla si shoqata avokatësh, sindikata avokatësh etj;

d) të jenë autorizuar/liçencuar për të ushtruar profesionin pranë gjykatave të apelit, Gjykatës së Lartë ose Gjykatës Kushtetuese;

dh) të mos kenë masë disiplinore në fuqi;

e) të zotërojnë të paktën një gjuhë të huaj;

ë) të mos kenë qenë dënuar më parë me vendim gjyqësor të formës së prerë për kryerjen e një krimi;

f) të mos kenë mbajtur gjatë 10 viteve të fundit asnjë funksion politik në administratën publike ose pozicione drejtuese në partitë politike;
g) të mos kenë qënë anëtarë, bashkëpunëtorë ose të favorizuar të shërbimeve të inteligjencës para vitit 1990;

gj) të mos jenë bashkëpunëtorë, informatorë ose agjentë të ndonjë shërbimi sekret;

h) në kohën e kandidimit, të mos kenë asnjë anëtar të familjes, sipas kuptimit të ligjit “Për Deklarimin dhe Kontrollin e Pasurive, të Detyrimeve Financiare të të Zgjedhurve dhe të disa Nëpunësve Publikë”, dhe të afërm të shkallës së parë që është anëtar në detyrë i Këshillit ose kandidat.

3. Secila prej dhomave të avokatisë përzgjedh nga rradhët e anëtarëve të saj një ose disa kandidatë për pozicionet e anëtarëve të Këshillit të Lartë të Prokurorisë që i rezervohen avokatisë. 

4. Dhomat me jo më shumë se 50 anëtarë përzgjedhin jo më shumë se 1 kandidat. Dhomat me 51 – 150 anëtarë përzgjedhin jo më shumë 2 kandidatë; dhomat me 151 – 250 anëtarë përzgjedhin jo më shumë se 3 kandidatë, dhomat me më shumë së 250 anëtarë përzgjedhin jo më shumë se 4 kandidatë, dhoma e Tiranës përzgjedh jo më shumë se 10 kandidatë.

Neni 118

Thirrja për paraqitjen e shprehjes së interesit

1. Jo më vonë se 4 muaj para datës së mbarimit të mandatit të anëtarëve avokatë të Këshillit të Lartë të Prokurorisë në detyrë, Sekretari i Përgjithshëm i Kuvendit shpall vendet vakante në faqen zyrtare të Kuvendit dhe në çdo mënyrë tjetër të përshtatshme.
2. Jo më vonë se 7 ditë nga shpallja e vendeve vakante, Kryetari i Dhomës Kombëtare të Avokatisë shpall thirrjen për pranimin e shprehjeve të interesit nga avokatët që plotësojnë kriteret e parashikuara në nenin 117, paragrafi 2 të këtij ligji.

3. Thirrja për paraqitjen e shprehjes së interesit përmban afatin brenda të cilit duhet të dorëzohet shprehja e interesit, adresën postare dhe elektronike ku duhet të dorëzohet shprehja e interesit dhe dokumentat që duhet të shoqërojnë atë.

4. Thirrja shpallet në faqen zyrtare të Dhomës Kombëtare të Avokatisë, në faqet zyrtare të të Dhomave të Avokatisë, në qoftë se ka të tilla, si dhe i dërgohet secilit prej anëtarëve të dhomave të avokatisë në adresën elektronike të deklaruar.

Neni 119

Paraqitja dhe shqyrtimi i shprehjes së interesit

1. Brenda 15 ditëve nga shpallja e thirrjes për paraqitjen e shprehjeve të interesit, avokatët e interesuar shprehin interesin e tyre përmes një kërkese me shkrim drejtuar Kryetarit të dhomës lokale të avokatisë. Një kopje e kërkesës i dërgohet Sekretarit të Përgjithshëm të Dhomës Kombëtare të Avokatisë.

2.  Shprehja e interesit mund të bëhet në adresën elektronike të përmendur në thirrjen për paraqitjen e shprehjeve të interesit ose në adresën postare të Dhomës së Avokatisë me letër të porositur.

3. Kryetari ose Sekretari i Dhomës së Avokatisë i dërgon menjëherë Kryetarit dhe Sekretarit të Përgjithshëm të Dhomës Kombëtare të Avokatisë listën e avokatëve që kanë shprehur interes për pozicionin e anëtarit të Këshillit të Lartë të Prokurorisë dhe të gjithë dokumentacionin shoqërues;

4. Krahas kërkesës me shkrim, të interesuarit bashkëngjisin dokumentat e mëposhtëm:

a) jetëshkrimin e përditësuar;

b) një platformë personale të qëllimeve dhe objektivave që propozojnë të ndjekin në qoftë se zgjidhen;

c) formularin e vetëdeklarimit sipas kërkesave të ligjit “Për garantimin e integritetit të personave që zgjidhen, emërohen ose ushtrojnë funksione publike”;

ç) një deklaratë përkundrejt përgjegjësisë ligjore që nuk kanë qënë anëtarë ose bashkëpunëtorë të shërbimeve të inteligjencës përpara vitit 1990;

d) një deklaratë përkundrejt përgjegjësisë ligjore se nuk janë bashkëpunëtorë, informatorë ose agjentë të shërbimit sekret.

Neni 120

Verifikimi i plotësimit të kushteve ligjore

1. Brenda 7 ditësh nga dita kur mbyllet afati për dorëzimin e shprehjeve të interesit, Këshilli Drejtues i Dhomës Kombëtare të Avokatisë, verifikon plotësimin e kushteve nga kandidatët dhe shpall zyrtarisht kandidaturat që plotësojnë kushtet në faqen zyrtare të Dhomës Kombëtare të Avokatisë.

2. Kandidatët e përjashtuar njoftohen individualisht, me shkrim dhe në mënyrë të arsyetuar për shkaqet e përjashtimit.

Neni 121

Ankimet kundër vendimeve të përjashtimit

1. Ankimet kundër vendimeve të Këshillit Drejtues të Dhomës Kombëtare të Avokatisë për përjashtimin e kandidatëve të përzgjedhur nga dhomat e avokatisë bëhen në Gjykatën Administrative të Apelit jo më vonë se 5  ditë nga dita e njoftimit të vendimit.

2. Gjykata Administrative e Apelit vendos brenda 7 ditëve nga dita e dorëzimit të ankimit. Vendimi i saj është përfundimtar dhe i formës së prerë.

Neni 122

Thirrja e mbledhjes së Këshillit të Përgjithshëm 

dhe përzgjedhja e kandidatëve nga dhomat e avokatisë

1. Jo më vonë se 80 ditë para datës së mbarimit të mandatit të anëtarëve të Këshillit të Lartë të Prokurorisë në detyrë, Këshilli Drejtues i secilës dhomë avokatie thërret mbledhjen e Këshillit të Përgjithshëm të Dhomës së Avokatisë për të përzgjedhur kandidatin ose kandidatët e asaj dhome.

2. Thirrja e mbledhjes së Këshillit të Përgjithshëm të dhomës së avokatisë për përzgjedhjen e kandidatëve bëhet përmes shpalljes në faqen zyrtare të Dhomës Kombëtare të Avokatisë, në faqen zyrtare të Dhomës së Avokatisë, në qoftë se ka të tillë, si dhe i dërgohet secilit prej anëtarëve të Dhomës së Avokatisë në adresën elektronike të deklaruar.

3. Thirrja e mbledhjes së Këshillit të Përgjithshëm të dhomës së avokatisë për përzgjedhjen e kandidatëve tregon datën, vendin dhe orën e mbledhjes.

4. Përzgjedhja e kandidatëve për anëtarë të Këshillit të Lartë të Prokurorisë është pika e vetme në rendin e ditës së mbledhjes së Këshillit të Përgjithshëm.

Neni 123

Kuorumi

1. Pjesëmarrja në mbledhjen e Këshillit të Përgjithshëm të dhomës së avokatisë për përzgjedhjen e kandidatëve për anëtar të Këshillit të Lartë të Prokurorisë është e detyrueshme.

2. Mbledhja e Këshillit të Përgjithshëm të dhomës së avokatisë për përzgjedhjen e kandidatëve zhvillohet kur janë të pranishëm më shumë se gjysma e anëtarëve të tij.

3. Numri i pjesëmarrësve në Mbledhjen e Këshillit të Përgjithshëm shënohet në një listë emërore të nënshkruar nga të gjithë të pranishmit.

Neni 124

Procesi i votimit

1. Votimi për përzgjedhjen e kandidatëve për anëtarë të Këshillit të Lartë të Prokurorisë nga Mbledhja e Këshillit të Përgjithshëm të Dhomës së Avokatisë është i fshehtë dhe individual.
2. Procesi i votimit është i hapur për mediat dhe të gjithë vëzhguesit e tjerë që shprehin interesim për të ndjekur procesin. Vëzhguesit autorizohen paraprakisht nga Kryetari Dhomës së Avokatisë.

3. Për administrimin e procesit të votimit krijohet një komision votimi i përbërë nga Kryetari i Dhomës së Avokatisë, Sekretari i Dhomës së Avokatisë dhe anëtari i më i vjetër në moshë i Dhomës së Avokatisë. Në rast pamundësie, anëtarët e komisionit të votimit zëvendësohen nga anëtarë të tjerë të Këshillit të zgjedhur me short.

4. Kryetari i Dhomës Kombëtare të Avokatisë ose përfaqësues të tij, mund të marrin pjesë si vëzhgues në mbledhjen e Këshillit të Përgjithshëm të Dhomës së Avokatisë për përzgjedhjen e kandidatëve për anëtarë të Këshillit të Lartë të Prokurorisë në nivel dhome pa autorizim paraprak.

5. Jo më vonë se 2 ditë para dates së mbledhjes së Këshillit të Përgjithshëm të Dhomës së Avokatisë, Kryetari i Dhomës Kombëtare të Avokatisë miraton fletën tip të votimit e cila përmban emrat e kandidatëve të regjistruar.

6. Përpara fillimit të votimit, anëtarët e komisionit të votimit shumëfishojnë dhe nënshkruajnë paraprakisht një numër fletësh votimi të barabartë me numrin e anëtarëve të Këshillit të Përgjithshëm të Dhomës së Avokatisë që janë të pranishëm në mbledhje. Në rast të dëmtimit të një ose disa fletëve të votimit, komisioni nënshkruan një numër fletësh votimi të barabartë me fletët e dëmtuara dhe shkatërron në praninë e pjesëmarrësve fletët e dëmtuara.

7. Secili prej anëtarëve të Këshillit të Përgjithshëm të Dhomës së Avokatisë tërheq një fletë votimi, e plotëson atë në dhomën e fshehtë të votimit dhe e hedh në kutinë e votimit. Vota quhet e vlefshme kur ajo shpreh qartë vullnetin për të mbështetur vetëm 1 kandidat.

Neni 125

Numërimi i votave dhe shpallja e rezultatit

1. Në përfundim të procesit të votimit, anëtarët e komisionit të votimit hapin kutinë në prani të të gjithë anëtarëve të Këshillit të Përgjithshëm të Dhomës së Avokatisë që marrin pjesë në mbledhje. Njëri nga anëtarët e komisionit të votimit lexon me zë të lartë rezultatin e secilës fletë votimi dhe rezultatin e votimit. 
2. Votat që gjykohen prima facie të pavlefshme rivlerësohen në fund të procesit të numërimit. Në rast mosmarrëveshje mes anëtarëve të komisionit të votimit për vlefshmërinë e votave, vendimet merren në fund të procesit të rivlerësimit me shumicën e votave. Votat që gjykohen të vlefshme në fund të procesit të rivlerësimit iu shtohen kandidatëve përkatës.

3. Vota të pavlefshme janë fletët e votimit kur: 

a) fleta e votimit nuk ka të njëjtët elementë të miratuar nga komisioni i votimit; 

b) në fletën e votimit janë bërë shënime në favor ose në disfavor të kandidatëve; 

c) është votuar për më shumë se një nga kandidatët; 

ç) nuk është votuar për asnjë nga kandidatët;

d) nuk është e qartë se për cilin kandidat është votuar; 

dh) është votuar për një person që nuk është regjistruar si kandidat kandidat në fletën e votimit.

4. Në përfundim të procesit të votimit dhe numërimit të votave, anëtarët e komisionit të votimit përpilojnë një procesverbal i cili tregon numrin e pjesëmarrësve, numrin e votave të hedhura, numrin e votave të pavlefshme, në qoftë se ka të tilla, numrin e votave për çdo kandidat dhe emrat e kandidatëve të përzgjedhur. Rastet e mosmarrëveshjeve për vlefshmërinë e votave dhe mënyra e zgjidhjes së tyre shënohen në procesverbal. Në procesverbal shënohet edhe numri i fletëve të votimit që janë zëvendësuar për shkak të dëmtimit.

5. Në përfundim të procesit të votimit  quhen të përzgjedhur kandidati ose kandidatët që kanë marrë numrin më të madh të votave. Në qoftë se dy ose më shumë kandidatë kanë marrë të njëjtin numër votash, fituesi  përcaktohet me short midis tyre.

6. Procesverbali origjinal që tregon numrin e pjesëmarrësve në mbledhjen e Këshillit të Përgjithshëm të Dhomës së Avokatisë, numrin e votave dhe rezultatin e numërimit të votave, i nënshkruar nga të gjithë anëtarët e komisionit të votimit, i dërgohet menjëherë Kryetarit të Dhomës Kombëtare të Avokatisë.

7. Vendimet me rezultatin e zgjedhjeve dhe shpalljen e fituesve, çdo vendim i ndërmjetëm dhe procesverbali nënshkruhen bashkarisht nga anëtarët e komisionit të votimit. Vendimet njoftohen publikisht në fund të mbledhjes së Këshillit të Përgjithshëm të Dhomës së Avokatisë.
Neni 126

Ankimet kundër vendimeve të Këshillit të Përgjithshëm të Dhomës së Avokatisë

1. Ankimet për shkelje të procedurave për thirrjen e mbledhjes, verifikimin e pjesëmarrjes, të votimit dhe të numërimit të votave, të konstatimit dhe shpalljes së votave të pavlefshme dhe të shpalljes së rezultatit gjatë mbledhjes së Këshillit të Përgjithshëm të Dhomës së Avokatisë, bëhen pranë Këshillit Drejtues të Dhomës Kombëtare të Avokatisë jo më vonë se 5 ditë nga dita kur shpallet rezultati i votimit.

2. Këshilli Drejtues i Dhomës Kombëtare të Avokatisë i shqyrton ankimet dhe vendos për mospranimin e tyre ose pranimin dhe përsëritjen e mbledhjes brenda 7 ditëve nga depozitimi i ankimit. Këshilli Drejtues mund të vendosë përsëritjen e zgjedhjeve vetëm në qoftë se shkeljet procedurale të parashikuara në pikën 1 të këtij neni vërtetohen dhe janë të tilla që kanë ndikuar ose mund të kishin ndikuar në rezultatin e zgjedhjeve. 

3. Në rast se Këshilli Drejtues i Dhomës Kombëtare të Avokatisë vendos përsëritjen e mbledhjes së Këshillit të Përgjithshëm të Dhomës së Avokatisë, ajo zhvillohet jo më vonë se 7 ditë nga dita e shpalljes së vendimit të Këshillit Drejtues.

Neni 127

Thirrja e mbledhjes së Këshillit të Përgjithshëm të Dhomës së Avokatisë 

nga Kryetari i Dhomës Kombëtare të Avokatisë

1. Në qoftë së në përfundim të afatit të përmendur në nenin 122, paragrafi 1 të këtij ligji, Këshilli Drejtues i Dhomës së Avokatisë nuk ka thirrur mbledhjen e Këshillit të Përgjithshëm të Dhomës së Avokatisë për përzgjedhjen e kandidatëve për anëtarë të Këshillit të Lartë të Prokurorisë, thirrja e mbledhjes bëhet nga Kryetari i Dhomës Kombëtare të Avokatisë.

2. Në këtë rast, thirrja e mbledhjes së Këshillit të Përgjithshëm të Dhomës së Avokatisë për përzgjedhjen e kandidatëve bëhet përmes shpalljes në faqen zyrtare të Dhomës Kombëtare të Avokatisë si dhe i dërgohet secilit prej anëtarëve të Këshillit të Përgjithshëm të Dhomës së Avokatisë në adresën elektronike.

3. Mosthirrja e mbledhjes përbën shkelje disiplinore për të gjithë anëtarët e Këshillit Drejtues të Dhomës së Avokatisë.

Neni 128

Thirrja e mbledhjes së Këshillit të Përgjithshëm të Dhomës Kombëtare të Avokatisë dhe përzgjedhja përfundimtare e kandidatëve

1. Jo më vonë së 60 ditë para datës së mbarimit të mandatit të anëtarëve në detyrë të Këshillit të Lartë të Prokurorisë, Këshilli Drejtues i Dhomës Kombëtare të Avokatisë thërret mbledhjen e Këshillit të Përgjithshëm të Dhomës Kombëtare për përzgjedhjen përfundimtare të kandidatëve për anëtarë të Këshillit. Thirrja botohet në faqen zyrtare të Dhomës Kombëtare të Avokatisë dhe iu dërgohet personalisht në adresën elektronike të gjithë anëtarëve të Këshillit të Përgjithshëm të Dhomës Kombëtare.

2. Anëtarët e Këshillit të Përgjithshëm të Dhomës Kombëtare që kandidojnë nuk marrin pjesë në mbledhjen e Këshillit dhe në votim.

3. Zgjedhja e kandidatëve për anëtarë të Këshillit të Lartë të Prokurorisë është pika e vetme në rendin e ditës të mbledhjes së Këshillit të Përgjithshëm të Dhomës Kombëtare të Avokatisë.

4. Këshilli i Përgjithshëm i Dhomës Kombëtare të Avokatisë voton për të gjithë kandidatët e përzgjedhur nga Dhomat e Avokatisë.

5. Përpara votimit, kandidatët e përzgjedhur nga dhomat e avokatisë paraqesin platformat e tyre përpara Këshillit të Përgjithshëm të Dhomës Kombëtare të Avokatisë.

Kuorumi

1. Pjesëmarrja në Mbledhjen e Këshillit të Përgjithshëme të Dhomës Kombëtare të Avokatisë për zgjedhjen e anëtarëve të Këshillit të Lartë të Prokurorisë është e detyrueshme.

2. Mbledhja e Këshillit të Përgjithshëm të Dhomës Kombëtare të Avokatisë për përzgjedhjen e kandidatëve zhvillohet kur janë të pranishëm më shumë se gjysma e anëtarëve të tij.

3. Numri i pjesëmarrësve në mbledhjen e Këshillit të Përgjithshëm shënohet në një listë emërore të nënshkruar nga të gjithë të pranishmit.

Procesi i votimit

1. Votimi për përzgjedhjen e kandidatëve për anëtarë të Këshillit të Lartë të Prokurorisë nga Mbledhja e Këshillit të Përgjithshëm të Dhomës Kombëtare të Avokatisë është i fshehtë dhe individual.
2. Procesi i votimit është i hapur për mediat dhe të gjithë vëzhguesit e tjerë që shprehin interesim për të ndjekur procesin. Vëzhguesit autorizohen paraprakisht nga Kryetari Dhomës Kombëtare të Avokatisë.

3. Për administrimin e procesit të votimit krijohet një komision i votimit i përbërë nga Kryetari i Dhomës Kombëtare të Avokatisë, Sekretari i Përgjithshëm i Dhomës Kombëtare të Avokatisë dhe anëtari më i vjetër në moshë i Këshillit Drejtues. Në rast pamundësie të njërit ose disa prej anëtarëve të komisionit të votimit ata zëvendësohen nga një ose disa anëtarë të Këshillit Drejtues të Dhomës Kombëtare të zgjedhur me short.

4. Në administrimin e procesit të votimit komisioni i votimit ndihmohet nga administrata e Dhomës Kombëtare të Avokatisë.

5. Ministri i Drejtësisë, 2 anëtarë të Komisionit Parlamentar për çështje ligjore, administratën publike dhe të drejtat e njeriut, njëri nga të cilët i përket opozitës mund të marrin pjesë si vëzhgues në mbledhjen e Këshillit të Përgjithshëm të Dhomës Kombëtare për përzgjedhjen e kandidatëve për anëtarë të Këshillit të Lartë të Prokurorisë pa autorizim paraprak.

6. Jo më vonë se 2 ditë para datës së mbledhjes së Këshillit të Përgjithshëm të Dhomës Kombëtare, Kryetari i Dhomës Kombëtare të Avokatisë miraton fletën tip të votimit e cila përmban emrat e kandidatëve të regjistruar.

7. Përpara fillimit të votimit, anëtarët e komisionit të votimit shumëfishojnë dhe nënshkruajnë paraprakisht një numër fletësh votimi të barabartë me numrin e anëtarëve të Këshillit të Përgjithshëm të Dhomës Kombëtare që janë të pranishëm. Në rast të dëmtimit të një ose disa fletëve të votimit, komisioni nënshkruan një numër fletësh votimi të barabartë me fletët e dëmtuara dhe shkatërron në praninë e pjesëmarrësve fletët e dëmtuara.

8. Secili prej anëtarëve të Këshillit të Përgjithshëm me të drejtë vote tërheq një fletë votimi, e plotëson atë në dhomën fshehtë të votimit dhe e hedh në kutinë e votimit. Vota quhet e vlefshme kur ajo shpreh qartë vullnetin për të mbështetur vetëm 1 kandidat.

Numërimi i votave dhe shpallja e rezultatit
1. Në përfundim të procesit të votimit, anëtarët e komisionit të votimit hapin kutinë në prani të të gjithë anëtarëve të Këshillit të Përgjithshëm që marrin pjesë në mbledhje. Njëri nga anëtarët e komisionit të votimit lexon me zë të lartë rezultatin e secilës fletë votimi dhe rezultatin e votimit.

2. Votat që gjykohen prima facie të pavlefshme rivlerësohen në fund të procesit të numërimit. Në rast mosmarrëveshje mes anëtarëve të komisionit të votimit për vlefshmërinë e votave, vendimet merren në fund të procesit të rivlerësimit me shumicën e votave. Votat që gjykohen të vlefshme në fund të procesit të rivlerësimit iu shtohen kandidatëve përkatës.

3. Vota të pavlefshme janë fletët e votimit kur:
a) fleta e votimit nuk ka të njëjtët elementë të miratuar nga komisioni i votimit; 

b) në fletën e votimit janë bërë shënime në favor ose në disfavor të kandidatëve; 

c) është votuar për më shumë se një nga kandidatët; 

ç)        nuk është votuar për asnjë nga kandidatët;

 d)      nuk është e qartë se për cilin kandidat është votuar, ose 

dh)     është votuar për një person që nuk është regjistruar si kandidat në fletën e votimit.

4. Në përfundim të procesit të votimit dhe numërimit të votave, anëtarët e komisionit të votimit përpilojnë një procesverbal i cili tregon numrin e votave të hedhura, numrin e votave të pavlefshme, nëqoftëse ka të tilla, numrin e votave për çdo kandidat dhe emrat e kandidatëve fitues. Rastet e mosmarrëveshjeve për vlefshmërinë e votave dhe mënyra e zgjidhjes së tyre shënohen në procesverbal. Në procesverbal shënohet edhe numri i fletëve të votimit që janë zëvendësuar për shkak të dëmtimit.

5. Në fund të procesit të votimit  quhen të përzgjedhur 10 kandidatët që kanë marrë numrin më të madh të votave. Në qoftë se dy ose më shumë kandidatë kanë marrë të njëjtin numër votash, fituesi  përcaktohet me short midis tyre. 

6. Procesverbali origjinal që tregon numrin e pjesëmarrësve në mbledhjen e Këshillit të Përgjithshëm të Dhomës Kombëtare të Avokatisë, numrin e votave dhe rezultatin e numërimit të votave, i nënshkruar nga të gjithë anëtarët e komisionit të votimit, i dërgohet menjëherë Kuvendit.

7. Vendimi për shpalljen e kandidaturave shpallet në faqen zyrtare të Dhomës Kombëtare të Avokatisë dhe i përcillet zyrtarisht Kuvendit menjëherë.

8. Vendimet me rezultatin e zgjedhjeve dhe shpalljen e fituesve, çdo vendim i ndërmjetëm dhe procesverbaliet nënshkruhen bashkarisht nga anëtarët e komisionit të votimit. Vendimet njoftohen publikisht në fund të mbledhjes së Këshillit të Përgjithshëm të Dhomës Kombëtare të Avokatisë.

Ankimet kundër vendimeve të Këshillit të Përgjithshëm 

të Dhomës Kombëtare të Avokatisë

1. Ankimet për shkelje të procedurave për thirrjen e mbledhjes, verifikimin e pjesëmarrjes, të votimit dhe numërimit të votave gjatë mbledhjes së Këshillit të Përgjithshëm të Dhomës Kombëtare të Avokatisë bëhen në Gjykatën Administrative të Apelit jo më vonë se 5 ditë nga dita e shpalljes së vendimit të kontestuar në faqen zyrtare të Dhomës Kombëtare.

2. Gjykata Administrative e Apelit vendos brenda 7 ditëve nga dita e dorëzimit të ankimit. Vendimi i saj është përfundimtar dhe i formës së prerë. Gjykata mund të vendosë përsëritjen e zgjedhjeve vetëm në qoftë se shkeljet procedurale të parashikuara në pikën 1 të këtij neni vërtetohen dhe janë të tilla që kanë ndikuar ose mund të kishin ndikuar në rezultatin e zgjedhjeve.

3. Në rast se Gjykata Administrative e Apelit vendos përsëritjen e zgjedhjeve ato zhvillohen jo më vonë se 7 ditë nga dita e njoftimit të vendimit të gjykatës.

4. Dhoma Kombëtare e Avokatisë i përcjell Kuvendit emrat e kandidatëve fitues: 
a) Në fund të periudhës së ankimeve, në rast mosparaqitjeje të asnjë ankimi; 

b) Pasi është njoftuar për vendimin e Gjykatës Administrative të Apelit në rast se gjykata e rrëzon ankimin;
c) brenda 5 ditëve pas  përsëritjes së zgjedhjeve, në rast se gjykata ka vendosur përsëritjen e zgjedhjeve.

5. Krahas listës me emrat e kandidatëve të përzgjedhur, Dhoma Kombëtare e Avokatisë i përcjell Kuvendit një raport të vlerësimit të shkallës së përmbushjes së kritereve etike e profesionale të kandidatëve. Vlerësimi i kritereve etike dhe profesionale të kandidatëve bëhet nga Këshilli Drejtues i Dhomës Kombëtare të Avokatisë duke zbatuar, për aq sa është e mundur dhe me ndryshimet e nevojshme, kërkesat e nenit 240 të këtij ligji.

Vendimmarrja nga Kuvendi

1. Lista e kandidatëve, e përcjellë nga Sekretari i Përgjithshëm i Dhomës Kombëtare të Avokatisë, regjistrohet në regjistrin e protokollit të Kuvendit të Shqipërisë. Listës i bashkëngjitet një kopje origjinale, ose e noterizuar, e dokumentacionit të çdo kandidati të përzgjedhur, së bashku me inventarin e dosjes së tij.

2. Për marrjen në dorëzim të listës dhe dokumentacionit shoqërues të kandidatëve, mbahet një procesverbal ndërmjet përfaqësuesve të Dhomës Kombëtare të Avokatisë dhe përfaqësuesve të zyrës së protokollit të Kuvendit të Shqipërisë, i cili liston në përmbajtjen e tij dosjet e dorëzuara për secilin kandidat. Procesverbalit i bashkëngjitet një kopje origjinale e fletëve të inventarit të çdo dosje, i firmosur për përmbajtjen e tij nga përfaqësuesi i Dhomës Kombëtare të Avokatisë dhe përfaqësuesi i zyrës së protokollit të Kuvendit të Shqipërisë.

3. Sekretari i Përgjithshëm i Kuvendit, brenda 5 ditëve nga paraqitja e listës dhe dokumentacionit shoqërues, verifikon nëse dokumentacioni i paraqitur nga Dhoma Kombëtare e Avokatisë është i plotë. Nëse dokumentacioni i kandidatit ose kandidatëve nuk është i plotë për të vlerësuar plotësimin e kushteve kushtetuese dhe ligjore si dhe të kritereve profesionale e morale, sipas nenit 117, paragrafi 2 të këtij ligji, Sekretari i Përgjithshëm i kërkon Dhomës Kombëtare të Avokatisë që brenda 5 ditëve të bëjë plotësimin e dokumentacionit apo paraqitjen e dokumenteve shtesë. Njoftimi për plotësimin e dokumentacionit apo paraqitjen e dokumentacionit shtesë, i përcillet Dhomës me shkresë zyrtare ose në postën e elektronike zyrtare. Njoftimi i dërgohet edhe kandidatit në adresën elektronike të deklaruar.

4. Mosparaqitja e dokumentacionit plotësues, apo dokumentacionit shtesë në përfundim të afatit 5 ditor, nuk pezullon procesin e regjistrimit përfundimtar në Kuvend të listës së kandidatëve dhe dokumentacionit shoqërues të saj. Në këtë rast, vlerësimi i kandidatit bëhet mbi dokumentacionin e dosjes së administruar nga Kuvendi.

5. Data në të cilën plotësohet dokumentacioni i kërkuar, apo afati i përcaktuar për plotësimin, konsiderohet dhe dita e paraqitjes dhe rregjistrimit të listës së kandidatëve të përzgjedhur dhe dokumentacionit shoqërues në Kuvend. Paraqitja përfundimtare dokumentohet me një numër regjistrimi nga zyra e protokollit në Kuvend.

6. Sekretari i Përgjithshëm i Kuvendit, jo më vonë se 10 ditë nga dita e paraqitjes së listës dhe dokumentacionit shoqërues të regjistruar sipas pikës 5 të këtij neni, verifikon në bazë të dokumentacionit të paraqitur, nëse kandidatët plotësojnë kushtet e parashikuara nga Kushtetuta dhe neni 117 i këtij ligji. Sekretari i Përgjithshëm përjashton kandidatët të cilët nuk i plotësojnë kushtet e parashikuara nga Kushtetuta dhe ky ligj.
7. Sekretari i Përgjithshëm vlerëson kriteret profesionale e morale vetëm për kandidatët të cilët plotësojnë kushtet e parashikuara nga Kushtetuta dhe ky ligj për të qenë anëtarë të Këshillit të Lartë të Prokurorisë.
8. Sekretari i Përgjithshëm, në përfundim të procedurës së parashikuar në pikat 6 dhe 7 të këtij neni harton dokumentat e mëposhtëm:
a) Një listë me emrat e kandidatëve që i plotësojnë kushtet e parashikuara nga Kushtetuta dhe ky ligj për të qenë anëtarë të Këshillit të Lartë të Prokurorisë;

b) Një listë me emrat e kandidatëve të përjashtuar të cilët nuk i plotësojnë kushtet e parashikuara nga Kushtetuta dhe ky ligj për të qenë anëtarë të Këshillit të Lartë të Prokurorisë. Lista e kandidatëve të përjashtuar përmban emrat e tyre dhe arsyet e përjashtimit për secilin;
c) Një raport me shkrim ku vlerësohet shkalla e përmbushjes së kritereve profesionale e morale nga secili kandidat.
9. Kandidatët e përjashtuar njoftohen në mënyrë individuale dhe të arsyetuar për përjashtimin në adresën elektronike të deklaruar.
10. Sekretari i Përgjithshëm i dërgon Komisionit Parlamentar për çështjet ligjore, për administratën publike dhe të drejtat e njeriut, brenda ditës së nesërme nga dita e hartimit të dokumentave të parashikuara në pikën 8 të këtij neni, listat, së bashku me raportin e parashikuar në paragrafin 8, gërma “c” të këtij neni, si dhe dokumentacionin për secilin kandidat. Listat dhe raporti bëhen publikë në faqen zyrtare të Kuvendit jo më vonë se 10 ditë pas regjistrimit të listës së kandidatëve në Kuvend.
11. Në zbatimin e detyrave të parashikuara në paragrafët 1 deri në 10 të këtij neni, Sekretari i Përgjithshëm mbështetet nga shërbimet e Kuvendit.
12. Jo më vonë se 3 ditë nga paraqitja e listës, Komisionit Parlamentar për çështjet ligjore, për administratën publike dhe të drejtat e njeriut krijon një nënkomision me 5 deputetë, 3 nga shumica dhe 2 nga pakica parlamentare, për vlerësimin e mëtejshëm dhe përzgjedhjen e kandidatëve. Vendimi për krijimin e nënkomisionit cakton kryetarin e nënkomisionit nga radhët e anëtarëve që përfaqësojnë shumicën parlamentare dhe nënkryetarin e nënkomisionit nga radhët e anëtarëve që përfaqësojnë pakicën parlamentare.
13. Nënkomisioni, me të paktën 4 vota, mund të vendosë që kandidatët e përjashtuar nga Sekretari i Përgjithshëm të përfshihen në listën e kandidatëve që i plotësojnë kushtet e parashikuara nga Kushtetuta dhe ligji për të qenë anëtarë të Këshilit të Lartë të Prokurorisë. Në këtë rast, nënkomisioni bën publik në faqen zyrtare të Kuvendit arsyetimin e këtij vendimi. Nënkomisioni bashkon në një listë të vetme listën e kandidatëve që përmbushin  kriteret të përcjellë nga Sekretari i Përgjithshëm dhe kandidatin ose kandidatët e përfshirë nga nënkomisioni sipas këtij paragrafi, në qoftë së ka të tillë. Lista e përftuar në këtë mënyrë konsiderohet lista e kandidatëve për votim.
14. Në përfundim të procedurës së parashikuar në paragrafin 13 të këtij neni, nënkomisioni përzgjedh 2 kandidatë për anëtarë të Këshillit të Lartë të Prokurorisë përmes një procedure votimi të hapur ku votohet me rradhë për të gjithë kandidatët sipas rendit alfabetik. Konsiderohen të miratuar ata kandidatë që marrin të paktën 4 vota të anëtarëve të nënkomisionit. Nëse nuk arrihet shumica e kërkuar për një ose të dy kandidatët, ata përzgjidhen me short. Nëse shumica e kërkuar arrihet për më shumë se 2 kandidatë fituesit zgjidhen me short mes tyre.
15. Jo më vonë se 3 ditë nga krijimi i tij, nënkomisioni përmbledh në një listë 2 kandidatët e përzgjedhur nga avokatia, me 2 kandidatët nga rradhët e pedagogëve dhe kandidatin nga shoqëria civile, dhe ia dërgon atë Kryetarit të Kuvendit përmes kryetarit të nënkomisionit. Lista e kandidatëve shoqërohet më një raport mbi rezultatin e vlerësimit të kritereve profesionale e morale të kryer nga nënkomisioni.
16. Brenda 10 ditëve, Kuvendi miraton listën e kandidatëve me 2/3 e të gjithë anëtarëve. Nëse nuk arrihet shumica e kërkuar, nënkomisioni miraton një listë të re, sipas procedurës së parashikuar në paragrafët 14 dhe 15 të këtij neni, brenda 2 ditëve nga votimi në seancën plenare. Kandidatët e listës së parë nuk përjashtohen nga procesi i përzgjedhjes në nënkomision në raundin e dytë. Lista e re i paraqitet Kryetarit të Kuvendit dhe hidhet në votim në seancën më të afërt të Kuvendit por jo më vonë se 7 ditë nga paraqitja e listës. Kuvendi miraton listën e kandidatëve me 2/3 e të gjithë anëtarëve. Në rast se Kuvendi nuk arrin shumicën prej 2/3 edhe në votimin e dytë, nënkomisioni miraton një listë të re, sipas procedurës së parashikuar në paragrafët 14 dhe 15 të këtij neni, brenda 2 ditëve nga votimi i fundit në seancën plenare. Kandidatët e listës së dytë nuk përjashtohen nga procesi i përzgjedhjes në nënkomision në raundin e tretë. Lista e re i paraqitet Kryetarit të Kuvendit dhe hidhet në votim në seancën më të afërt të Kuvendit por jo më vonë se 7 ditë nga paraqitja e listës. Kuvendi miraton listën e kandidatëve me 2/3 e të gjithë anëtarëve. Në rast se Kuvendi nuk arrin shumicën prej 2/3 edhe në votimin e tretë kandidatët e kësaj liste konsiderohen të zgjedhur.
17. Vendimi i Kuvendit për miratimin e listës së kandidatëve botohet në numrin më të parë të Fletores Zyrtare.
18. Në rast të përfundimit të parakohshëm të mandatit të anëtarit të Këshillit të Lartë të Prokurorisë nga avokatia, Kuvendi zgjedh menjëherë një anëtar të ri nga lista e kandidatëve për votim sipas pikës 13 të këtij neni. Në këtë rast zbatohen procedurat dhe afatet e parashikuara në pikat 12 deri 16 të këtij neni, pasi verifikohet gatishmëria e kandidatëve për të shërbyer në Këshillin e Lartë të Prokurorisë.

19. Komisioni i përhershëm i çështjeve ligjore miraton një rregullore për organizimin dhe funksionimin e nënkomisionit për përzgjedhjen e kandidatëve për anëtarë të Këshillit të Lartë të Prokurorisë e cila përmban rregulla për mënyrën e zgjedhjes së anëtarëve të nënkomisionit, metodën e votimit në nënkomision, shortin, verifikimin e gatishmërisë së kandidatëve sipas paragrafit 18 të këtij neni etj. 

NËNSEKSIONI III

PROCEDURA E ZGJEDHJES SË ANËTARËVE TË KËSHILLIT TË LARTË TË PROKURORISË NGA TRUPA E PEDAGOGËVE TË DREJTËSISË DHE TË SHKOLLËS SË MAGJISTRATURËS

Neni 134

Zgjedhja e anëtarëve të Këshillit të Lartë të Prokurorisë nga trupa e pedagogëve të drejtësisë dhe të Shkollës së Magjistraturës

1. Kuvendi zgjedh 2 anëtarë të Këshillit të Lartë të Prokurorisë midis 10 kandidatëve të propozuar nga trupa e pedagogëve të drejtësisë dhe të Shkollës së Magjistraturës.
2. Kandidatët e propozuar nga trupa e pedagogëve të drejtësisë duhet të plotësojnë kushtet e mëposhtme:

a) të jenë shtetas shqiptarë;

b) të kënë së paku 15 vjet përvojë profesionale si jurist;

c) në kohën e kandidimit, të jenë pedagogë të brendshëm prej të paktën 5 vitesh në një institucion të arsimit të lartë, publik ose jo publik, i cili ofron program studimi në drejtësi ose pedagogë të brendshëm apo të jashtëm jo magjistratë në Shkollën e Magjistraturës;

ç) të jenë personel akademik të kategorisë “profesor” ose “lektor”; 

d) në kohën e kandidimit të mos jenë rektor, dekan, drejtor i Shkollës së Magjistraturës ose anëtarë të organeve drejtuese të grupeve të interesit të tilla si shoqata, sindikata etj; 

dh) në kohën e kandidimit të mos kenë ushtruar në mënyrë aktive profesionin e avokatit për të paktën 2 vjet; 

e) të mos kenë masë disiplinore në fuqi;

ë) të mos kenë qënë dënuar më parë me vendim gjyqësor të formës së prerë për kryerjen e një krimi;

f) të mos kenë mbajtur gjatë 10 viteve të fundit asnjë funksion politik në administratën publike ose pozicione drejtuese në partitë politike;
g) të mos kenë qënë anëtarë, bashkëpunëtorë ose të favorizuar të shërbimeve të inteligjencës para vitit 1990;

h) të mos jenë bashkëpunëtorë, informatorë se agjentë të shërbimeve sekrete.

l) në kohën e kandidimit të mos kenë asnjë anëtar të familjes, sipas kuptimit të ligjit “Për Deklarimin dhe Kontrollin e Pasurive, të Detyrimeve Financiare të të Zgjedhurve dhe të disa Nëpunësve Publikë”, dhe të afërm të shkallës së parë që është anëtar në detyrë i Këshillit ose kandidat.

3. Secili prej institucioneve të arsimit të lartë (IAL) që ofron program studimi në drejtësi dhe që është akredituar sipas rregullave të legjislacionit në fuqi përzgjedh jo më shumë se dy kandidatë nga rradhët e personelit akademik me kohë të plotë.
4. Shkolla e Magjistraturës përzgjedh jo më shumë se dy kandidatë nga radhët e pedagogëve me kohë të plotë dhe atyre me kohë të pjesshme me kushtin që të mos jenë magjistratë në detyrë.

5. Secili prej anëtarëve të personelit akademik të IAL që plotëson kushtet e përmendura në paragrafin 2 të këtij neni dhe që siguron mbështetjen e së paku 6 kolegëve nga personeli akademik me të drejtë vote, ka të drejtë të kandidojë.
6. Secili prej pedadogëve të Shkollës së Magjistraturës që plotëson kushtet e përmendura në paragrafin 2 të këtij neni dhe që siguron mbështetjen e së paku 3 kolegëve me të drejtë vote, ka të drejtë të kandidojë.
7. Rektori i IAL dhe Drejtori i Shkollës së Magjistraturës miratojnë formularët tip për dhënien e mbështetjes kandidatëve për anëtarë të Këshillit të Lartë të Prokurorisë. Formulari tip nënshkruhet nga anëtari i personelit akademik ose pedagogu i Shkollës së Magjistraturës me të drejtë vote që vendos të mbështesë kandidatin. Anëtari i personelit akademik ose pedagogu i Shkollës së Magjistraturës me të drejtë vote mund të mbështesë vetëm një kandidat.
8. Të gjithë anëtarët e personelit akademik me kohë të plotë, përfshi edhe personelin e kategorisë “asistent lektor”, dhe të gjithë pedagogët me kohë të plotë dhe ata me kohë të pjeshme që nuk janë magjistratë në detyrë të Shkollës së Magjistraturës kanë të drejtën të mbështesin kandidatë dhe të votojnë për përzgjedhjen e kandidatëve nga institucionet përkatëse.
9. Në qoftë se vetëm një kandidat arrin të marrë numrin e nevojshëm të mbështetjeve ai quhet i përzgjedhur për fazën e mëtejshme.
Neni 135

Thirrja për paraqitjen e shprehjes së interesit

1. Jo më vonë se 4 muaj para datës së mbarimit të mandatit të anëtarëve pedagogë të Këshillit të Lartë të Prokurorisë në detyrë, Sekretari i Përgjithshëm i Kuvendit shpall vendet vakante në faqen zyrtare të Kuvendit dhe në çdo mënyrë tjetër të përshtatshme.
2. Jo më vonë se 7 ditë nga shpallja e vendeve vakante, rektori i IAL-së që ofron program studimi në drejtësi dhe Drejtori i Shkollës së Magjistraturës shpallin thirrjet për paraqitjen e shprehjeve të interesit nga anëtarët e personelit akademik dhe nga pedagogët e Shkollës së Magjistraturës që plotësojnë kriteret e parashikuara në nenin 134, paragrafi 2 të këtij ligji.

3. Thirrja shpallet në faqen zyrtare të IAL dhe në faqen zyrtare të Shkollës së Magjistraturës dhe i dërgohet secilit prej anëtarëve të personelit akademik dhe secilit prej pedagogëve të Shkollës së Magjistraturës në adresën elektronike.

4. Thirrja për paraqitjen e shprehjes së interesit përmban afatin brenda të cilit duhet të dorëzohet shprehja e interesit, adresën postare dhe elektronike ku duhet të dorëzohet shprehja e interesit dhe dokumentat që duhet të shoqërojnë atë.
Neni 136

Shpallja e thirrjes për paraqitjen e shprehjes së interesit nga Ministri

1. Në qoftë se, në përfundim të afatit të përmendur në paragrafin e dytë të nenit 135 të këtij ligji, rektori i IAL që ofron program studimi në drejtësi ose Drejtori i Shkollës së Magjistraturës nuk kanë shpallur thirrjen për paraqitjen e shprehjeve të interesit, shpallja bëhet menjëherë nga Ministri përgjegjës për çështjet e drejtësisë.

2. Në këtë rast shpallja bëhet përmes njoftimit në faqen zyrtare të Ministrisë së Drejtësisë dhe i dërgohet në adresën elektronike secilit anëtar të personelit akademik të fakultetit apo departamentit të drejtësisë të IAL dhe secilit pedagog të Shkollës së Magjistraturës.

3. Moshpallja e thirrjes në afatin ligjor përbën shkelje disiplinore për rektorin e IAL dhe Drejtorin e Shkollës së Magjistraturës.

Neni 137

Paraqitja dhe trajtimi i shprehjes së interesit

1. Brenda 15 ditëve nga shpallja e thirrjes për pranimin e shprehjeve të interesit, pedagogët e interesuar shprehin interesin e tyre përmes një kërkese me shkrim drejtuar, sipas rastit, dekanit të fakultetit ose drejtuesit të departamentit të drejtësisë ose Drejtorit të Shkollës së Magjistraturës. Një kopje e kërkesës, së bashku me dokumentacionin shoqërues, i dërgohet, sipas rastit, rektorit të IAL dhe Kryetarit të Këshillit Drejtues të Shkollës së Magjistraturës.

2. Shprehja e interesit mund të bëhet në adresën elektronike ose postare të përmendur në thirrjen për paraqitjen e shprehjeve të interesit me letër të porositur ose në adresën elektronike zyrtare,sipas rastit, të dekanit të fakultetit, të drejtuesit të departamentit ose të Drejtorit të Shkollës së Magjistraturës.

3. Krahas kërkesës me shkrim, të interesuarit bashkëngjisin dokumentet e mëposhtëm:

a) jetëshkrimin e përditësuar;

b) një platformë personale të qëllimeve dhe objektivave që propozojnë të ndjekin në qoftë se zgjidhen;

c) formularin e vetëdeklarimit sipas kërkesave të ligjit “Për garantimin e integritetit të personave që zgjidhen, emërohen ose ushtrojnë funksione publike;

ç) një deklaratë përkundrejt përgjegjësisë ligjore që nuk kanë qënë anëtarë ose bashkëpunëtorë të shërbimeve të inteligjencës përpara vitit 1990;

d) një deklaratë përkundrejt përgjegjësisë ligjore se nuk janë bashkëpunëtorë, informatorë ose agjentë të shërbimit sekret.

Neni 138

Verifikimi i plotësimit të kritereve ligjore

1. Brenda 7 ditësh nga dita kur mbyllet afati për dorëzimin e shprehjeve të interesit, dekanati i fakultetit juridik mblidhet në një mbledhje të posaçme për të verifikuar plotësimin e kushteve ligjore nga kandidatët dhe mbështetjen e tyre nga së paku 6 kolegë. 

2. Verifikimi i plotësimit të kushteve ligjore dhe i mbështetjes është çështja e vetme në rendin e ditës së mbledhjes së dekanatit.

3. Mbledhja e dekanatit është e vlefshme kur në të marrin pjesë jo më pak se gjysma e anëtarëve. Mosmarrja pjesë pa shkak të arsyeshëm në mbledhjen e dekanatit për verifikimin e kritereve ligjore dhe të mbështetjes për kandidatët për anëtarë të Këshillit të Lartë të Prokurorisë përbën shkelje disiplinore për anëtarët e dekanatit.

4. Mbledhja e dekanatit merr vendime me shumicën e votave të anëtarëve të pranishëm. Dekanati mund të vendosë të dëgjojë parashtrimin e platformës personale të qëllimeve dhe objektivave që propozojnë të ndjekin kandidatët.

5. Anëtarët e dekanatit të cilët kandidojnë nuk marrin pjesë në mbledhje dhe nuk votojnë.

6. Në përfundim të mbledhjes dekani shpall zyrtarisht kandidaturat përmes afishimit në këndin e njoftimeve të universitetit ose të fakultetit të drejtësisë ose në një vend tjetër të dukshëm dhe i përcjell rektorit të IAL listën e kandidatëve.

7. Kandidatët e përjashtuar njoftohen menjëherë me shkrim, individualisht dhe në mënyrë të arsyetuar për shkaqet e skualifikimit.

8. Rregullat e parashikuara në pikat 1 deri në 7 të këtij neni zbatohen edhe për verifikimin e plotësimit të kritereve ligjore nga kandidatët e Shkollës së Magjistraturës. Në këtë rast, përgjegjësitë e parashikuara nga ky nen për dekanatin e fakultetit, ushtrohen nga Mbledhja e Këshillit Pedagogjik të Shkollës së Magjistraturës. Përgjegjësitë e parashikuara nga ky nen për dekanin e fakultetit ushtrohen nga Drejtori i Shkollës së Magjistraturës. Lista me kandidatët i përcillet nga Drejtori i Shkollës së Magjistraturës Kryetarit të Këshillit Drejtues të Shkollës së Magjistraturës.

Neni 139

Ankimet kundër vendimeve të përjashtimit

1. Ankimet kundër vendimeve të dekanatit ose të Këshillit Pedagogjik të Shkollës së Magjistraturës për përjashtimin e kandidatëve bëhen përkatësisht pranë rektorit të IAL dhe Kryetarit të Këshillit Drejtues të Shkollës së Magjistraturës jo më vonë se 5 ditë nga dita e njoftimit të vendimit.

2. Rektori i IAL dhe Kryetari i Këshillit Drejtues të Shkollës së Magjistraturës vendosin brenda 7 ditëve nga dita e dorëzimit të ankimit. Vendimi i tyre është përfundimtar dhe i formës së prerë.

Neni 140

Përzgjedhja e kandidatëve nga fakultetet ose departamentet e drejtësisë dhe nga Shkolla e Magjistraturës

1. Jo më vonë se 80 ditë para datës së mbarimit të mandatit të anëtarëve pedagogë të Këshillit të Lartë të Prokurorisë në detyrë, dekani i secilit fakultet thërret mbledhjen e Asamblesë së Personelit Akademik për të përzgjedhur kandidatin e atij fakulteti ose të departamentit të drejtësisë. Dekani i fakultetit të drejtësisë njofton menjëherë dhe zyrtarisht rektorin e IAL për thirrjen e mbledhjes së Asamblesë së Personelit Akademik.

2. Thirrja e mbledhjes së Asamblesë së Personelit Akademik të fakultetit për përzgjedhjen e kandidatit bëhet përmes shpalljes në faqen zyrtare të IAL, si dhe i dërgohet secilit prej anëtarëve të personelit akademik në adresën elektronike.

3. Thirrja e mbledhjes së Asamblesë së Personelit Akademik të fakultetit për përzgjedhjen e kandidatit tregon datën, vendin dhe orën e mbledhjes.

4. Përzgjedhja e kandidatit për anëtar të Këshillit të Lartë të Prokurorisë është pika e vetme në rendin e ditës së mbledhjes së Asamblesë së Personelit Akademik.

5. Numri i pjesëmarrësve në mbledhjen e Asamblesë së Personelit Akademik shënohet në një listë emërore të nënshkruar nga të gjithë të pranishmit.

6. Mosthirrja e mbledhjes së Asamblesë së Personelit Akademik në afatin e përmendur në paragrafin 1 të këtij neni përbën shkelje disiplinore për dekanin e fakultetit.

7. Rregullat e parashikuara në pikat 1 deri në 6 të këtij neni për përzgjedhjen e kandidatëve nga fakultetet ose departamentet e drejtësisë zbatohen edhe për përzgjedhjen e kandidatëve nga Shkolla e Magjistraturës. Në këtë rast, përgjegjësitë e parashikuara nga ky nen për dekanin e fakultetit ushtrohen nga Drejtori i Shkollës së Magjistraturës. Përgjegjësitë e parashikuara nga ky nen për Asamblenë e Personelit Akademik ushtrohen nga Këshilli Drejtues i Shkollës së Magjistraturës.

Neni 141

Kuorumi

1. Pjesëmarrja në mbledhjen e Asamblesë së Personelit Akademik ose të Këshillit Drejtues të Shkollës së Magjistraturës për përzgjedhjen e kandidatëve për anëtarë të Këshillit të Lartë të Prokurorisë është e detyrueshme.
2. Mbledhja e Asamblesë së Personelit Akademik ose e Këshillit Drejtues të Shkollës së Magjistraturës për përzgjedhjen e kandidatëve zhvillohet kur janë të pranishëm më shumë se gjysma e anëtarëve.

3. Numri i pjesëmarrësve në mbledhjen e Këshillit të Përgjithshëm shënohet në një listë emërore të nënshkruar nga të gjithë të pranishmit.
Neni 142

Procesi i votimit

1. Votimi për përzgjedhjen e kandidatitëve për anëtarë të Këshillit të Lartë të Prokurorisë nga Asambleja e Personelit Akademik të fakultetit është i fshehtë dhe individual. 

2. Procesi i votimit është i hapur për mediat dhe të gjithë vëzhguesit e tjerë që shprehin interesim për të ndjekur procesin. Vëzhguesit autorizohen paraprakisht nga rektori i IAL.

3. Për administrimin e procesit të votimit krijohet një komision votimi i përbërë nga dekani i fakultetit, zëvendës dekani dhe drejtuesi i njësisë bazë më i vjetër në moshë. Në rast pamundësie, anëtarët e komisionit të votimit zëvendësohen nga anëtarë të tjerë të Asamblesë së Personelit Akademik të zgjedhur me short.

4. Ministri i Drejtësisë, Kryetari i Kuvendit ose përfaqësuesit e autorizuar prej tyre, 2 përfaqësues të komisionit parlamentar të ligjeve, njëri prej të cilëve i përket opozitës, Rektori i IAL ose përfaqësues të tyre, mund të marrin pjesë si vëzhgues në mbledhjen e Asamblesë së Personelit Akademik për përzgjedhjen e kandidatit për anëtar të Këshillit në nivel fakulteti pa autorizim paraprak.

5. Jo më vonë se 2 ditë përpara datës së mbledhjes së Asamblesë së Personelit Akademik, rektori i IAL miraton fletën tip të votimit e cila përmban emrat e kandidatëve të regjistruar.

6. Përpara fillimit të votimit, anëtarët e komisionit të votimit shumëfishojnë dhe nënshkruajnë paraprakisht një numër fletësh votimi të barabartë me numrin e anëtarëve të asamblesë së personelit akademik që janë të pranishëm. Në rast të dëmtimit të një ose disa fletëve të votimit, komisioni nënshkruan një numër fletësh votimi të barabartë me fletët e dëmtuara dhe shkatërron në praninë e pjesëmarrësve fletët e dëmtuara.

7. Secili prej anëtarëve të asamblesë së personelit akademik tërheq një fletë votimi, e plotëson atë në dhomën e fshehtë të votimit dhe e hedh në kutinë e votimit. Vota quhet e vlefshme kur ajo shpreh qartë vullnetin për të mbështetur vetëm 1 kandidat.

8. Rregullat e parashikuara në pikat 1 deri në 7 të këtij neni për procesin e votimit nga Asambleja e Personelit Akademik të fakultetit zbatohen edhe për procesin e votimit nga Këshilli Drejtues i Shkollës së Magjistraturës. Në këtë rast, përgjegjësitë e parashikuara nga ky nen për rektorin e IAL ushtrohen nga Kryetari i Këshillit Drejtues. Në rastin e zgjedhjeve në Shkollën e Magjistraturës, komisioni i votimit përbëhet nga Kryetari Këshillit Drejtues, Zëvendës Kryetari i Këshillit Drejtues dhe Drejtori i Shkollës së Magjistraturës. Në rast pamundësie, anëtarët e komisionit të votimit zëvendësohen nga anëtarë të tjerë të Këshillit Drejtues të zgjedhur me short.
9. Ministri i Drejtësisë ose persona të autorizuar prej tij, 2 anëtarë të Komisionit Parlamentar për çështje ligjore, administratën publike dhe të drejtat e njeriut, njëri prej të cilëve i përket opozitës, mund të marrin pjesë si vëzhgues në mbledhjen e Këshillit Drejtues për përzgjedhjen e kandidatit të Shkollës së Magjistraturës.
Neni 143

Numërimi i votave dhe shpallja e rezultatit

1. Në përfundim të procesit të votimit, anëtarët e komisionit të votimit hapin kutinë në prani të të gjithë anëtarëve të Asamblesë së Personelit Akademik ose të Këshillit Drejtues që marrin pjesë në mbledhje. Njëri nga anëtarët e komisionit të votimit lexon me zë të lartë rezultatin e secilës fletë votimi dhe rezultatin e votimit.

2. Votat që gjykohen prima facie të pavlefshme rivlerësohen në fund të procesit të numërimit. Në rast mosmarrëveshje mes anëtarëve të komisionit të votimit për vlefshmërinë e votave, vendimet merren në fund të procesit të rivlerësimit me shumicën e votave. Votat që gjykohen të vlefshme në fund të procesit të rivlerësimit iu shtohen kandidatëve përkatës.

3. Vota të pavlefshme janë fletët e votimit kur: 
a) fleta e votimit nuk ka të njëjtët elementë të miratuar nga komisioni i votimit; 

b) në fletën e votimit janë bërë shënime në favor ose në disfavor të kandidatëve; 

c) është votuar për më shumë se një nga kandidatët; 

ç)     nuk është votuar për asnjë nga kandidatët;

d) nuk është e qartë se për për cilin kandidat është votuar;
dh) është votuar për një person që nuk është regjistruar si kandidat në fletën e votimit.

4. Në përfundim të procesit të votimit dhe numërimit të votave, anëtarët e komisionit të votimit hartojnë një procesverbal i cili tregon numrin pjesëmarrësve, të votave të hedhura, numrin e votave të pavlefshme, nëqoftëse ka të tilla, numrin e votave për çdo kandidat dhe emriat e kandidatëve të përzgjedhur. Rastet e mosmarrëveshjeve për vlefshmërinë e votave dhe mënyra e zgjidhjes së tyre shënohen në procesverbal. Në procesverbal shënohet edhe numri i fletëve të votimit që janë zëvendësuar për shkak të dëmtimit.

5. Në përfundim të procesit të votimit  quhen të përzgjedhur kandidatët që kanë marrë numrin më të madh të votave. Në qoftë se dy ose më shumë kandidatë kanë marrë të njëjtin numër votash, fituesi  përcaktohet me short midis tyre. 

6. Procesverbali origjinal që tregon numrin e pjesëmarrësve në mbledhjen e Asamblesë së Personelit Akademik ose të Këshillit Drejtues të Shkollës së Magjistraturës, numrin e votave dhe rezultatin e numërimit të votave, i nënshkruar nga të gjithë anëtarët e komisionit të votimit, i dërgohet menjëherë, sipas rastit, rektorit të IAL ose Kryetarit të Këshillit Drejtues të Shkollës së Magjistraturës.

7. Vendimet me rezultatin e zgjedhjeve dhe shpalljen e fituesve, çdo vendim i ndërmjetëm dhe procesverbali nënshkruhen nga anëtarët e komisionit të votimit. Vendimet njoftohen publikisht në përfundim të mbledhjes së Asamblesë së Personelit Akademik ose të Këshillit Drejtues të Shkollës së Magjistraturës.

Ankimet kundër vendimeve të Asamblesë së Personelit Akademik ose të Këshillit Drejtues

1. Ankimet për shkelje të procedurave në thirrjen e mbledhjes, verifikimin e pjesëmarrjes, të votimit, numërimit të votave, të konstatimit dhe shpalljes e pavlefshmërisë dhe shpalljen e rezultatit gjatë mbledhjes së Asamblesë së Personelit Akademik bëhen pranë rektorit të IAL brenda 5  ditëve nga dita e votimit.

2. Rektori i IAL shqyrton ankimet dhe vendos për mospranimin e tyre ose pranimin dhe përsëritjen e mbledhjes brenda 7 ditëve nga depozitimi i ankimit. Rektori i IAL mund të vendosë përsëritjen e mbledhjes vetëm në qoftë se shkeljet procedurale të parashikuara në pikën 1 të këtij neni vërtetohen dhe janë të tilla që kanë ndikuar ose mund të kishin ndikuar në rezultatin e zgjedhjeve.

3. Në rast se rektori i IAL vendos përsëritjen e mbledhjes të Asamblesë së Personelit Akademik, mbledhja e re bëhet jo më vonë se 7 ditë nga data e shpalljes së urdhërit të rektorit.

4. Rregullat dhe afatet e parashikuara në pikat 1 deri në 3 të këtij neni për ankimet kundër vendimeve të Asamblesë të Personelit Akademik zbatohen edhe për ankimet kundër vendimeve të Këshillit Drejtues të Shkollës së Magjistraturës. Në këtë rast ankimet bëhen pranë Gjykatës Administrative të Apelit.

5. Gjykata Administrative e Apelit vendos brenda 7 ditëve nga dita e dorëzimit të ankimit. Gjykata mund të vendosë përsëritjen e mbledhjes së Këshillit Drejtues të Shkollës së Magjistraturës vetëm në qoftë se shkeljet procedurale të parashikuara në pikën 1 të këtij neni vërtetohen se janë të tilla që kanë ndikuar ose mund të kishin ndikuar në rezultatin e zgjedhjeve.  Vendimi i saj është përfundimtar dhe i formës së prerë.

6. Në rast se Gjykata Administrative e Apelit vendos përsëritjen e zgjedhjeve ato zhvillohen jo më vonë se 7 ditë nga dita e njoftimit të vendimit të gjykatës.

Thirrja e mbledhjes së Asamblesë së Personelit Akademik nga Rektori i IAL

1. Në qoftë së në përfundim të afatit të përmendur në nenin 42, paragrafi 1 të këtij ligji, dekani i fakultetit të drejtësisë nuk ka thirrur mbledhjen e Asamblesë së Personelit Akademik për përzgjedhjen e kandidatit për anëtar të Këshillit të Lartë të Prokurorisë, thirrja e mbledhjes bëhet nga rektori i IAL.

2. Në këtë rast, thirrja e mbledhjes së Asamblesë së Personelit Akademik për përzgjedhjen e kandidatit bëhet përmes shpalljes në faqen zyrtare të IAL si dhe i dërgohet secilit prej anëtarëve të personelit akademik në adresën elektronike.

3. Mosthirrja e mbledhjes përbën shkelje disiplinore për dekanin e fakultetit të drejtësisë.

Neni 146 

Thirrja e mbledhjes së posaçme të drejtuesve të institucioneve për përzgjedhjen përfundimtare të kandidatëve

1. Jo më vonë së 60 ditë para datës së mbarimit të mandatit të anëtarëve pedagogë të Këshillit të Lartë të Prokurorisë në detyrë, Sekretari i Përgjithshëm i Kuvendit thërret një mbledhje të posaçme në të cilën marrin pjesë Kryetari i Këshillit Drejtues të Shkollës së Magjistraturës, Drejtori i Shkollës së Magjistraturës, rektorët e IAL - ve që ofrojnë programe studimi në drejtësi dhe dekanët e fakulteteve të drejtësisë ose drejtuesit e departamenteve të drejtësisë. Thirrja botohet në faqen zyrtare të Kuvendit dhe iu dërgohet personalisht në adresën elektronike të gjithë subjekteve të sipërpërmendur.

2. Thirrja e mbledhjes së posaçme për përzgjedhjen e kandidatëve tregon datën, vendin dhe orën e mbledhjes.

3. Zgjedhja e kandidatëve për anëtarë të Këshillit të Lartë të Prokurorisë është pika e vetme në rendin e ditës së mbledhjes së posaçme.

4. Numri i pjesëmarrësve në mbledhjen e posaçme shënohet në një listë emërore të nënshkruar nga të gjithë të pranishmit.

5. Përpara votimit, kandidatët e përzgjedhur nga IAL-të dhe kandidatët e përzgjedhur nga Shkolla e Magjistraturës paraqesin platformat e tyre përpara mbledhjes së posaçme. 

Kuorumi

1. Pjesëmarrja në mbledhjen e posaçme për zgjedhjen e anëtarëve të Këshillit të Lartë të Prokurorisë është e detyrueshme.

2. Mbledhja e posaçme për zgjedhjen e kandidatëve zhvillohet kur janë të pranishëm më shumë se gjysma e anëtarëve.

3. Numri i pjesëmarrësve në mbledhjen e posaçme shënohet në një listë emërore të nënshkruar nga të gjithë të pranishmit.

Neni 148

Procesi i votimit

1. Votimi për përzgjedhjen e kandidatëve për anëtarë të Këshillit të Lartë të Prokurorisë nga mbledhja e posaçme është i fshehtë dhe individual.

2. Mbledhja e posaçme voton për të gjithë kandidatët e përzgjedhur paraprakisht nga IAL-të dhe Shkolla e Magjistraturës.

3. Mbledhja e posaçme voton në fillim për kandidatët e përzgjedhur nga IAL - të publike dhe Shkolla e Magjistraturës dhe pastaj për kandidatët e përzgjedhur nga IAL – të jo publike. 

4. Procesi i votimit është i hapur për mediat dhe të gjithë vëzhguesit e tjerë që shprehin interesim për të ndjekur procesin. Vëzhguesit autorizohen paraprakisht nga Sekretari i Përgjithshëm i Kuvendit;

5. Për administrimin e procesit të votimit krijohet një komision votimi i përbërë nga Drejtori i Shkollës së Magjistraturës, Rektori i Universitetit të Tiranës dhe rektori më i vjetër në moshë nga rradhët e rektorëve të IAL –ve jopublike. Komisioni i votimit ndihmohet në punën e tij nga administrata e Kuvendit.

6. Ministri i Drejtësisë ose persona të autorizuar prej tij, Komisionit Parlamentar për çështje ligjore, administratën publike dhe të drejtat e njeriut, njëri prej të cilëve i përket opozitës, mund të marrin pjesë si vëzhgues në mbledhjen e posaçme për përzgjedhjen e kandidatëve për anëtarë të Këshillit pa autorizim paraprak.

7. Jo më vonë se 2 ditë përpara datës së mbledhjes së posaçme Sekretari i Përgjithshëm i Kuvendit miraton 2 tipe fletësh votimi. Njëra fletë tip përmban emrat e të gjithë kandidatëve të propozuar nga IAL-të publike dhe Shkolla e Magjistraturës. Fleta tjetër përmban emrat e të gjithë kandidatëve të propozuar nga IAL-të jo publike.

8. Përpara fillimit të votimit, anëtarët e komisionit të votimit shumëfishojnë dhe nënshkruajnë paraprakisht një numër fletësh votimi të barabartë me numrin e anëtarëve të pranishëm. Në rast të dëmtimit të një ose disa fletëve të votimit, komisioni nënshkruan një numër fletësh votimi të barabartë me fletët e dëmtuara dhe shkatërron në praninë e pjesëmarrësve fletët e dëmtuara.

9. Secili prej pjesëmarrësve tërheq një fletë votimi, e plotëson atë në dhomën e fshehtë të votimit dhe e hedh në kutinë e votimit. Vota quhet e vlefshme kur ajo shpreh qartë vullnetin për të mbështetur vetëm 1 kandidat nga IAL-të publike ose Shkolla e Magjistraturës dhe 1 kandidat nga IAL-të jo publike. Vota quhet e vlefshme kur ajo shpreh qartë vullnetin për të mbështetur vetëm 1 kandidat nga secili grup. 

Neni 149

Numërimi i votave dhe shpallja e rezultatit

1. Në përfundim të procesit të votimit, anëtarët e komisionit të votimit hapin kutinë në prani të të gjithë pjesëmarrësve në mbledhje. Njëri nga anëtarët e komisionit të votimit lexon me zë të lartë rezultatin e secilës fletë votimi dhe rezultatin e votimit.

2. Votat që gjykohen prima facie të pavlefshme rivlerësohen nga komisioni i votimit në fund të procesit të numërimit. Në rast mosmarrëveshje mes anëtarëve të komisionit të votimit për vlefshmërinë e votave, vendimet merren në fund të procesit të rivlerësimit me shumicën e votave. Votat që gjykohen të vlefshme në fund të procesit të rivlerësimit iu shtohen kandidatëve përkatës.

3. Vota të pavlefshme janë fletët e votimit kur: 
a) fleta e votimit nuk ka të njëjtët elementë të miratuar nga komisioni i votimit; 

b) në fletën e votimit janë bërë shënime në favor ose në disfavor të kandidatëve; 

c) është votuar për më shumë se një nga kandidatët; 

ç)   nuk është votuar për asnjë nga kandidatët;

d) nuk është e qartë se për cilin kandidat është votuar; 
dh) është votuar për një person që nuk është regjistruar si kandidat në fletën e votimit

4. Në përfundim të procesit të votimit dhe numërimit të votave, anëtarët e komisionit të votimit hartojnë një procesverbal i cili tregon numrin e votave të hedhura, numrin e votave të pavlefshme, nëqoftëse ka të tilla, numrin e votave për secilën kategori kandidatësh, numrin e votave për çdo kandidat dhe emrat e kandidatëve të përzgjedhur. Rastet e mosmarrëveshjeve për vlefshmërinë e votave dhe mënyra e zgjidhjes së tyre shënohen në procesverbal. Në procesverbal shënohet edhe numri i fletëve të votimit që janë zëvendësuar për shkak të dëmtimit.

5. Quhen të përzgjedhur 6 kandidatët nga IAL-të publike ose Shkolla e Magjistraturës dhe 4 kandidatët nga IAL-të jo publike që kanë marrë numrin më të madh të votave. Në qoftë se dy ose më shumë kandidatë kanë marrë të njëjtin numër votash, fituesi përcaktohet me short midis tyre.

6. Vendimi për shpalljen e kandidaturave shpallet në faqen zyrtare të Kuvendit.

7. Procesverbali origjinal që tregon numrin e pjesëmarrësve në mbledhjen e posaçme të rektorëve dhe dekanëve dhe rezultatin e numërimit të votave, i nënshkruar nga të gjithë anëtarët e komisionit të votimit, i përcillet zyrtarisht Kuvendit.

Ankimet kundër vendimeve të mbledhjes së posaçme

1. Ankimet për shkelje të procedurave për thirrjen e mbledhjes, verifikimin e pjesëmarrjes, të votimit dhe numërimit të votave, të konstatimit dhe shpalljes së votave të pavlefshme dhe të shpalljes së rezultatit gjatë mbledhjes së posaçme bëhen në Gjykatën Administrative të Apelit jo më vonë se 5 ditë nga dita e shpalljes së vendimit në faqen zyrtare të Kuvendit.

2. Gjykata Administrative e Apelit vendos brenda 7 ditëve nga dita e dorëzimit të ankimit. Gjykata mund të vendosë përsëritjen e mbledhjes së posaçme vetëm në qoftë se shkeljet procedurale të parashikuara në pikën 1 të këtij nenivërtetohen dhe janë të tilla që kanë ndikuar ose mund të kishin ndikuar në rezultatin e zgjedhjeve. Vendimi i saj është përfundimtar dhe i formës së prerë.

3. Në rast se Gjykata Administrative e Apelit vendos përsëritjen e zgjedhjeve ato zhvillohen jo më vonë se 7 ditë nga dita e njoftimit të vendimit të gjykatës.
4. Krahas listës me emrat e kandidatëve të përzgjedhur, Mbledhja e Posaçme harton një raport të vlerësimit të shkallës së përmbushjes së kritereve etike e profesionale të kandidatëve. Vlerësimi i kritereve etike dhe profesionale të kandidatëve bëhet duke zbatuar, për aq sa është e mundur dhe me ndryshimet e nevojshme, kërkesat e nenit 240 të këtij ligji.
Neni 151

Vendimmarrja nga Kuvendi

1. Lista e kandidatëve të përzgjedhur nga mbledhja e posaçme, regjistrohet në regjistrin e protokollit të Kuvendit të Shqipërisë. Listës i bashkëngjitet një kopje origjinale, ose e noterizuar, e dokumentacionit të çdo kandidati të përzgjedhur, së bashku me inventarin e dosjes së tij. 

2. Sekretari i Përgjithshëm i Kuvendit, brenda 5 ditëve nga regjistrimi i listës dhe dokumentacionit shoqërues, verifikon nëse dokumentacioni i paraqitur nga kandidatët është i plotë. Nëse dokumentacioni i kandidatit nuk është i plotë për të vlerësuar plotësimin e kushteve kushtetuese dhe ligjore si dhe të kritereve profesionale e morale, sipas nenit 134, paragrafët 2, 5 dhe 6 të këtij ligji, Sekretari i Përgjithshëm i kërkon kandidatit që brenda 5 ditëve të bëjë plotësimin e dokumentacionit apo paraqitjen e dokumenteve shtesë. Njoftimi për plotësimin e dokumentacionit apo paraqitjen e dokumentacionit shtesë i dërgohet kandidatit në adresën elektronike të deklaruar.

3. Mosparaqitja e dokumentacionit plotësues, apo dokumentacionit shtesë në përfundim të afatit 5 ditor, nuk pezullon procesin e regjistrimit përfundimtar në Kuvend të listës së kandidatëve dhe dokumentacionit shoqërues të saj. Në këtë rast, vlerësimi i kandidatit bëhet mbi dokumentacionin e dosjes së administruar nga Kuvendi.

4. Data në të cilën plotësohet dokumentacioni i kërkuar, apo afati i përcaktuar për plotësimin, konsiderohet dhe dita e paraqitjes dhe rregjistrimit të listës së kandidatëve të përzgjedhur dhe dokumentacionit shoqërues në Kuvend. Paraqitja përfundimtare dokumentohet me një numër regjistrimi nga zyra e protokollit në Kuvend.

5. Sekretari i Përgjithshëm i Kuvendit, jo më vonë se 10 ditë nga dita e regjistrimit të listës dhe dokumentacionit shoqërues sipas paragrafit 4 të këtij neni, verifikon në bazë të dokumentacionit të paraqitur, nëse kandidatët plotësojnë kushtet e parashikuara nga Kushtetuta dhe neni 134 i këtij ligji. Sekretari i Përgjithshëm përjashton kandidatët të cilët nuk i plotësojnë kushtet e parashikuara nga Kushtetuta dhe ky ligj;
6. Sekretari i Përgjithshëm vlerëson kriteret profesionale e morale vetëm për kandidatët të cilët plotësojnë kushtet e parashikuara nga Kushtetuta dhe ky ligj për të qenë anëtarë të Këshillit të Lartë të Prokurorisë.
7. Sekretari i Përgjithshëm, në përfundim të procedurës së parashikuar në pikat 5 dhe 6 të këtij neni harton dokumentat e mëposhtëm:
a) një listë me emrat e kandidatëve që i plotësojnë kushtet e parashikuara nga Kushtetuta dhe ky ligj për të qenë anëtarë të Këshillit të Lartë të Prokurorisë;
b) një listë me emrat e kandidatëve të përjashtuar të cilët nuk i plotësojnë kushtet e parashikuara nga Kushtetuta dhe ky ligj për të qenë anëtarë të Këshillit të Lartë të Prokurorisë. Lista e kandidatëve të përjashtuar përmban emrat e tyre dhe arsyet e përjashtimit për secilin;
c) një raport me shkrim ku vlerësohet shkalla e përmbushjes së kritereve profesionale e morale nga secili kandidat.
8. Kandidatët e përjashtuar njoftohen në mënyrë individuale dhe të arsyetuar për përjashtimin në adresën elektronike të deklaruar.
9. Sekretari i Përgjithshëm i dërgon komisionit të përhershëm përgjegjës për çështjet ligjore, brenda ditës së nesërme nga dita e hartimit të dokumentave të parashikuara në pikën 7 të këtij neni, listat, së bashku me raportin e parashikuar në paragrafin 7, gërma “c” të këtij neni, si dhe dokumentacionin për secilin kandidat. Listat dhe raporti bëhen publikë në fazën zyrtare të Kuvendit jo më vonë se 10 ditë pas regjistrimit të listës së kandidatëve në Kuvend.
10. Në zbatimin e detyrave të parashikuara në paragrafët 1 deri në 9 të këtij neni, Sekretari i Përgjithshëm mbështetet nga shërbimet e Kuvendit.
11. Jo më vonë se 3 ditë nga paraqitja e listës, Komisionit Parlamentar për çështje ligjore, administratën publike dhe të drejtat e njeriut, krijon një nënkomision me 5 deputetë, nga të cilët 3 nga shumica dhe 2 nga pakica parlamentare, për vlerësimin e mëtejshëm dhe përzgjedhjen e kandidatëve. Vendimi për krijimin e nënkomisionit cakton kryetarin e nënkomisionit nga radhët e anëtarëve që përfaqësojnë shumicën parlamentare dhe nënkryetarin e nënkomisionit nga radhët e anëtarëve që përfaqësojnë pakicën parlamentare.

12. Nënkomisioni, me të paktën 4 vota, mund të vendosë që kandidatët e përjashtuar nga Sekretari i Përgjithshëm të përfshihen në listën e kandidatëve që i plotësojnë kushtet e parashikuara nga Kushtetuta dhe ligji për të qenë anëtarë të Këshilit të Lartë të Prokurorisë. Në këtë rast, nënkomisioni bën publik në faqen zyrtare të Kuvendit arsyetimin e këtij vendimi. Nënkomisioni bashkon në një listë të vetme listën e kandidatëve që përmbushin kriteret përcjellë nga Sekretari i Përgjithshëm dhe kandidatin ose kandidatët e përfshirë nga nënkomisioni sipas këtij paragrafi, në qoftë së ka të tillë. Lista e përftuar në këtë mënyrë konsiderohet lista e kandidatëve për votim.

13. Në përfundim të procedurës së parashikuar në paragrafin 12 të këtij neni, nënkomisioni përzgjedh 2 kandidatë për anëtarë të Këshillit të Lartë Prokurorisë përmes një procedure votimi të hapur ku votohet me rradhë për të gjithë kandidatët sipas rendit alfabetik. Konsiderohen të miratuar ata kandidatë që marrin të paktën 4 vota të anëtarëve të nënkomisionit. Nëse nuk arrihet shumica e kërkuar për një ose të dy kandidatët, ata përzgjidhen me short. Nëse shumica e kërkuar arrihet për më shumë se 2 kandidatë fituesit zgjidhen me short mes tyre.

14. Jo më vonë se 3 ditë nga krijimi i tij, nënkomisioni përmbledh në një listë 2 kandidatët e përzgjedhur nga rradhët e pedagogëve, me 2 kandidatët nga avokatia dhe kandidatin nga shoqëria civile, dhe ia dërgon atë Kryetarit të Kuvendit përmes kryetarit të nënkomisionit. Lista e kandidatëve shoqërohet më një raport mbi rezultatin e vlerësimit të kritereve profesionale e morale të kryer nga nënkomisioni.

15. Brenda 10 ditëve, Kuvendi miraton listën e kandidatëve me 2/3 e të gjithë anëtarëve. Nëse nuk arrihet shumica e kërkuar, nënkomisioni miraton një listë të re, sipas procedurës së parashikuar në paragrafët 14 dhe 15 të këtij neni, brenda 2 ditëve nga votimi në seancën plenare. Kandidatët e listës së parë nuk përjashtohen nga procesi i përzgjedhjes në nënkomision në raundin e dytë. Lista e re i paraqitet Kryetarit të Kuvendit dhe hidhet në votim në seancën më të afërt të Kuvendit por jo më vonë se 7 ditë nga paraqitja e listës. Kuvendi miraton listën e kandidatëve me 2/3 e të gjithë anëtarëve. Në rast se Kuvendi nuk arrin shumicën prej 2/3 edhe në votimin e dytë, nënkomisioni miraton një listë të re, sipas procedurës së parashikuar në paragrafët 14 dhe 15 të këtij neni, brenda 2 ditëve nga votimi i fundit në seancën plenare. Kandidatët e listës së dytë nuk përjashtohen nga procesi i përzgjedhjes në nënkomision në raundin e tretë. Lista e re i paraqitet Kryetarit të Kuvendit dhe hidhet në votim në seancën më të afërt të Kuvendit por jo më vonë se 7 ditë nga paraqitja e listës. Kuvendi miraton listën e kandidatëve me 2/3 e të gjithë anëtarëve. Në rast se Kuvendi nuk arrin shumicën prej 2/3 edhe në votimin e tretë kandidatët e kësaj liste konsiderohen të zgjedhur.

16. Vendimi i Kuvendit për miratimin e listës së kandidatëve botohet në numrin më të parë të Fletores Zyrtare.

17. Në rast të përfundimit të parakohshëm të mandatit të anëtarit të Këshillit të Lartë të Prokurorisë nga rradhët e pedagogëve, Kuvendi zgjedh menjëherë një anëtar të ri nga lista e kandidatëve për votim sipas pikës 12 të këtij neni. Në këtë rast zbatohen procedurat dhe afatet e parashikuara në pikat 11 deri 15 të këtij neni, pasi verifikohet gatishmëria e kandidatëve për të shërbyer në Këshillin e Lartë të Prokurorisë.
18. Komisioni i përhershëm i çështjeve ligjore miraton një rregullore për organizimin dhe funksionimin e nënkomisionit për përzgjedhjen e kandidatëve për anëtarë të Këshillit të Lartë të Prokurorisë e cila përmban rregulla për mënyrën e zgjedhjes së anëtarëve të nënkomisionit, metodën e votimit në nënkomision, shortin, verifikimin e gatishmërisë së kandidatëve sipas paragrafit 17 të këtij neni etj. 
NËNSEKSIONI IV 

PROCEDURA E ZGJEDHJES SË ANËTARIT TË KËSHILLIT TË LARTË TË PROKURORISË  QË PËRFAQËSON SHOQËRINË CIVILE

Neni 152

Zgjedhja e anëtarit të Këshillit të Lartë të Prokurorisë që përfaqëson shoqërinë civile 

dhe kushtet për t’u zgjedhur

1. Kuvendi zgjedh 1 anëtar të Këshillit të Lartë të Prokurorisë nga shoqëria civile.

2. Kandidatët nga shoqëria civile duhet të plotësojnë kushtet e mëposhtme:

a) të jenë shtetas shqiptarë me arsim të lartë në drejtësi, diplomë e nivelit të dytë;

b) të ketë të paktën 15 vite përvojë pune si jurist;

c) të kenë një profil të spikatur shoqëror, integritet të lartë moral dhe përgatitje të lartë profesionale në fushën e drejtësisë dhe të drejtave të njeriut;

ç) të punojnë me kohë të plotë ose të kenë angazhim tjetër të rëndësishëm në një organizatë të shoqërisë civile të regjistruar sipas ligjit shqiptar;

d) në kohën e kandidimit të kenë qënë të punësuar ose angazhuar në një organizatë të shoqërisë civile për të paktën 5 vjet; 

dh) në kohën e kandidimit të mos kenë ushtruar në mënyrë aktive profesionin e avokatit për të paktën 2 vjet;

e) të mos jenë kandidatë të propozuar nga avokatia ose trupa e pedagogëve të drejtësisë; 

ë) të mos kenë qënë dënuar më parë me vendim gjyqësor të formës së prerë për kryerjen e një krimi;

f) të mos kenë mbajtur gjatë 10 viteve të fundit asnjë funksion politik në administratën publike ose pozicione drejtuese në partitë politike;
g) të mos kenë qënë anëtarë, bashkëpunëtorë ose të favorizuar të shërbimeve të inteligjencës para vitit 1990;

gj) të mos jenë bashkëpunëtorë, informatorë ose agjentë të shërbimeve sekrete;
f) në kohën e kandidimit të mos kenë asnjë anëtar të familjes, sipas kuptimit të ligjit “Për Deklarimin dhe Kontrollin e Pasurive, të Detyrimeve Financiare të të Zgjedhurve dhe të disa Nëpunësve Publikë”, dhe të afërm të shkallës së parë që është anëtar në detyrë i Këshillit të Lartë të Prokurorisë ose kandidat.

3. Çdo anëtar i shoqërisë civile që plotëson kushtet e përmendura në paragrafin 2 të këtij neni dhe që siguron mbështetjen e së paku 5 organizatave të shoqërisë civile që punojnë në fusha të lidhura me sistemin e drejtësisë ose të drejta e njeriut dhe që kanë zbatuar projekte në këto fusha gjatë 5 viteve të fundit, ka të drejtë të kandidojë.

4. Sekretari i Përgjithshëm i Kuvendit miraton formularin tip për dhënien e mbështetjes kandidatëve për anëtarë të Këshillit të Lartë të Prokurorisë nga shoqëria civile. Formulari tip nënshkruhet nga përfaqësuesi ligjor i secilës prej organizatave të shoqërisë civile të cilat vendosin të mbështesin një koleg.

4. Të gjithë organizatat e shoqërisë civile të cilat plotësojnë kushtet e parashikuara në pikën 3 të këtij neni dhe që janë të regjistruara sipas ligjit shqiptar dhe pranë organeve tatimore kanë të drejtën të mbështesin kandidatë për anëtarë të Këshillit të Lartë të Prokurorisë.

Neni 153

Thirrja për paraqitjen e shprehjes së interesit

1. Jo më vonë se jo më vonë se 3 muaj para datës së mbarimit të mandatit të anëtarit nga shoqëria civile në Këshillin e Lartë të Prokurorisë në detyrë, Sekretari i Përgjithshëm i Kuvendit shpall thirrjen për paraqitjen e shprehjeve të interesit nga kandidatët e shoqërisë civile që janë të interesuar për pozicionin e anëtarit të Këshillit.

2. Thirrja shpallet në faqen zyrtare të Kuvendit.

3. Thirrja për paraqitjen e shprehjes së interesit përmban afatin brenda të cilit duhet të dorëzohet shprehja e interesit, adresën postare dhe elektronike ku duhet të dorëzohet shprehja e interesit dhe dokumentat që duhet të shoqërojnë atë.

Neni 154 

Paraqitja dhe shqyrtimi i shprehjes së interesit

1. Brenda 10 ditëve nga shpallja e thirrjes për pranimin e shprehjeve të interesit, anëtarët e shoqërisë civile shprehin interesin e tyre përmes një kërkese me shkrim drejtuar Avokatit të Popullit.

2. Shprehja e interesit mund të bëhet në adresën elektronike ose postare të shprehur në thirrjen për paraqitjen e shprehjeve të interesit.

3. Krahas kërkesës me shkrim, të interesuarit bashkëngjisin, të paktën, dokumentat e mëposhtëm:

a) jetëshkrimin e përditësuar;
b) një platformë personale të qëllimeve dhe objektivave që propozojnë të ndjekin në qoftë se zgjidhen;
c) formularin e vetëdeklarimit sipas kërkesave të ligjit “Për garantimin e integritetit të personave që zgjidhen, emërohen ose ushtrojnë funksione publike”;

ç) një deklaratë përkundrejt përgjegjësisë ligjore që nuk kanë qënë anëtarë ose bashkëpunëtorë të shërbimeve të inteligjencës përpara vitit 1990;
d) një deklaratë përkundrejt përgjegjësisë ligjore se nuk janë bashkëpunëtorë, informatorë ose agjentë të ndonjë shërbimi sekret. 
4. Emrat e kandidatëve nga shoqëria civile dhe kopjet origjinale, ose të noterizuara, të dokumentacionit të paraqitur prej tyre, regjistrohen në regjistrin e protokollit të Avokatit të Popullit.

5. Zyra e protokollit të Avokatit të Popullit merr në dorëzim shprehjen e interesit dhe dokumentacionin shoqërues të kandidatëve dhe iu jep atyre një vërtetim shkresor për dorëzimin e shprehjes së interesit dhe të dokumentacionit shoqërues.

6. Avokati i Popullit, brenda 5 ditëve nga regjistrimi i kandidatëve dhe i dokumentacionit shoqërues, verifikon nëse dokumentacioni i paraqitur nga kandidatët është i plotë. Nëse dokumentacioni i kandidatit nuk është i plotë për të vlerësuar plotësimin e kushteve kushtetuese dhe ligjore si dhe të kritereve profesionale e morale, sipas nenit 54, paragrafët 2 dhe 3 të këtij ligji, Avokati i Popullit i kërkon kandidatit që brenda 5 ditëve të bëjë plotësimin e dokumentacionit ose paraqitjen e dokumenteve shtesë. Njoftimi për plotësimin e dokumentacionit ose paraqitjen e dokumentacionit shtesë i dërgohet kandidatit në adresën elektronike të deklaruar.

7. Mosparaqitja e dokumentacionit plotësues, ose dokumentacionit shtesë në përfundim të afatit 5 ditor, nuk pezullon procesin e regjistrimit përfundimtar të kandidatëve dhe dokumentacionit shoqërues të tyre. Në këtë rast, vlerësimi i kandidatit bëhet mbi dokumentacionin e dosjes së depozituar dhe administruar nga Avokati i Popullit.

8. Data në të cilën plotësohet dokumentacioni i kërkuar, ose afati i përcaktuar për plotësimin, konsiderohet dita e paraqitjes dhe regjistrimit të kandidatëve dhe dokumentacionit shoqërues në Institucionin e Avokatit të Popullit. Paraqitja përfundimtare dokumentohet me një numër regjistrimi nga zyra e protokollit tek Avokati i Popullit.

9. Avokati i Popullit, jo më vonë se 10 ditë nga dita e regjistrimit të kandidatëve dhe dokumentacionit shoqërues sipas paragrafit 5 të këtij neni, merr në shqyrtim dhe verifikon përmbushjen e kushteve dhe kritereve ligjore të cdo kandidature të parashikuara në Kushtetutë dhe neni 54 i këtij ligji, me anë të një procesi të hapur edhe publik.
10. Brenda 10 ditësh nga dita e shpalljes së njoftimit për dorëzimin e shprehjeve të interesit, Avokati i Popullit, ngre një komision të përbërë nga të paktën me përfaqësues të 10 organizatave të shoqërisë civile,  që veprojnë në fushën e mbrojtjes së të drejtave të njeriut dhe me një eksperiencë 10 vjeçare në fushën e drejtësisë, për të verifikuar plotësimin e kushteve dhe kriteret ligjore nga kandidatët dhe mbështetjen e tyre nga së paku 5 organizata të cilat plotësojnë kriteret e nenit 152, pika 3 të këtij ligji. 
Neni 155

Verifikimi i plotësimit të kushteve ligjore nga Komisioni i Shoqërisë civile pranë Avokatit të Popullit

1. Komisioni i shoqërisë civile organizon seancë publike me secilin kandidat që plotëson kriteret formale ligjore. Kandidatët nëpërmjet seancës publike shpalosin platformën e tyre. Procesi i dëgjesave publike është i hapur për mediat dhe të gjithë vëzhguesit e tjerë që shprehin interesim për të ndjekur procesin. 

2. Anëtarët e Komisionit të shoqërisë civile votojnë në mënyrë individuale dhe të fshehtë për mënyrën e renditjes së kandidatëve. 

3. Nëse një përfaqësues i organizatës të shoqërisë civile kandidon, nuk mund të jetë pjesë e komisionit dhe zëvendësohet me një përfaqësues tjetër. 

4. Rregullat e mbledhjes dhe procesit të votimit të parashikuar në Pjesën II, Kreu I, seksioni I, nënseksionin III, aplikohen për aq sa gjejnë zbatim.

5. Komisioni i shoqërisë civile në përfundim të mbledhjes shpall zyrtarisht listën e kandidaturave që përmbushin kushtet dhe kriteret ligjore, të renditur sipas rezultateve për kriteret morale dhe profesionale. Lista bëhet publike përmes afishimit në faqen zyrtare të Institucionit të Avokatit të Popullit. Komisioni i shoqërisë civile përgatit një listë tjetër në të cilën përfshin emrat e kandidatëve që nuk plotësojnë kushtet dhe kriteret ligjore.

6. Kandidatët e skualifikuar që nuk përmbushin kushtet dhe kriteret ligjore njoftohen me shkrim, në  mënyrë individuale dhe të arsyetuar për shkaqet e skualifikimit.

7. Ankimet kundër vendimeve të Komisionit të Shoqërisë civile për përjashtimin e kandidatëve i drejtohen Sekretares së Përgjithshme të Kuvendit e cila i përcjell Nënkomisionit të Kuvendit të Shqipërisë së bashku me listat për kandidatët e shoqërisë civile.

8. Krahas listës me emrat e kandidatëve të përzgjedhur Avokati i Popullit i përcjell Kuvendit një raport të vlerësimit të shkallës së përmbushjes së kritereve etike e profesionale të kandidatëve. 

Neni 156

Vendimmarrja nga Kuvendi
1. Lista e kandidatëve të përzgjedhur nga mbledhja e posaçme dhe raporti i vlerësimit regjistrohen në regjistrin e protokollit të Kuvendit të Shqipërisë. Listës i bashkëngjitet një kopje origjinale, ose e noterizuar, e dokumentacionit të çdo kandidati të përzgjedhur, së bashku me inventarin e dosjes së tij. 

2. Sekretari i Përgjithshëm i Kuvendit, brenda 5 ditëve nga regjistrimi i kandidatëve dhe i dokumentacionit shoqërues, verifikon nëse dokumentacioni i paraqitur nga kandidatët është i plotë. Nëse dokumentacioni i kandidatit nuk është i plotë për të vlerësuar plotësimin e kushteve kushtetuese dhe ligjore si dhe të kritereve profesionale e morale, sipas nenit 54, paragrafët 2 dhe 3 të këtij ligji, Sekretari i Përgjithshëm i kërkon kandidatit që brenda 5 ditëve të bëjë plotësimin e dokumentacionit ose paraqitjen e dokumenteve shtesë. Njoftimi për plotësimin e dokumentacionit ose paraqitjen e dokumentacionit shtesë i dërgohet kandidatit në adresën elektronike të deklaruar.

3. Mosparaqitja e dokumentacionit plotësues, ose dokumentacionit shtesë në përfundim të afatit 5 ditor, nuk pezullon procesin e regjistrimit përfundimtar në Kuvend të kandidatëve dhe dokumentacionit shoqërues të tyre. Në këtë rast, vlerësimi i kandidatit bëhet mbi dokumentacionin e dosjes së administruar nga Kuvendi.

4. Data në të cilën plotësohet dokumentacioni i kërkuar, ose afati i përcaktuar për plotësimin, konsiderohet dhe dita e paraqitjes dhe regjistrimit të kandidatëve dhe dokumentacionit shoqërues në Kuvend. Paraqitja përfundimtare dokumentohet me një numër regjistrimi nga zyra e protokollit në Kuvend.

5. Sekretari i Përgjithshëm i Kuvendit, jo më vonë se 10 ditë nga dita e regjistrimit të kandidatëve dhe dokumentacionit shoqërues sipas paragrafit 5 të këtij neni, verifikon në bazë të dokumentacionit të paraqitur, nëse kandidatët plotësojnë kushtet e parashikuara nga Kushtetuta dhe neni 54 i këtij ligji. Sekretari i Përgjithshëm përjashton kandidatët të cilët nuk i plotësojnë kushtet e parashikuara nga Kushtetuta dhe ky ligj.
6. Sekretari i Përgjithshëm vlerëson kriteret profesionale e morale vetëm për kandidatët të cilët plotësojnë kushtet e parashikuara nga Kushtetuta dhe ky ligj për të qenë anëtarë të Këshillit të Lartë të Prokurorisë.
7. Sekretari i Përgjithshëm, në përfundim të procedurës së parashikuar në pikat 6 dhe 7 të këtij neni harton dokumentat e mëposhtme:
a)një listë me emrat e kandidatëve që i plotësojnë kushtet e parashikuara nga Kushtetuta dhe ky ligj për të qenë anëtarë të Këshillit të Lartë të Prokurorisë;
b) një listë me emrat e kandidatëve të përjashtuar të cilët nuk i plotësojnë kushtet e parashikuara nga Kushtetuta dhe ky ligj për të qenë anëtarë të Këshillit të Lartë të Prokurorisë. Lista e kandidatëve të përjashtuar përmban emrat e tyre dhe arsyet e përjashtimit për secilin;

c)një raport me shkrim ku vlerësohet shkalla e përmbushjes së kritereve profesionale e morale nga secili kandidat.
8. Kandidatët e përjashtuar njoftohen në mënyrë individuale dhe të arsyetuar për përjashtimin në adresën elektronike të deklaruar.
9. Sekretari i Përgjithshëm i dërgon Komisionit Parlamentar për çështje ligjore, administratën publike dhe të drejtat e njeriut, brenda ditës së nesërme nga dita e hartimit të dokumenteve të parashikuara në pikën 8 të këtij neni, listat, së bashku me raportin e parashikuar në paragrafin 8, gërma “c” të këtij neni, si dhe dokumentacionin për secilin kandidat. Listat dhe raporti bëhen publikë në faqen zyrtare të Kuvendit jo më vonë se 10 ditë nga regjistrimit të kandidatëve në Kuvend. Në zbatimin e detyrave të parashikuara në këtë nen, Sekretari i Përgjithshëm mbështetet nga shërbimet e Kuvendit.

10. Jo më vonë se 3 ditë nga paraqitja e listës, Komisionit Parlamentar për çështje ligjore, administratën publike dhe të drejtat e njeriut, krijon një nënkomision me 5 deputetë, nga të cilët 3 nga shumica dhe 2 nga pakica parlamentare, për vlerësimin e mëtejshëm dhe përzgjedhjen e kandidatëve. Vendimi për krijimin e nënkomisionit cakton kryetarin e nënkomisionit nga radhët e anëtarëve që përfaqësojnë shumicën parlamentare dhe nënkryetarin e nënkomisionit nga radhët e anëtarëve që përfaqësojnë pakicën parlamentare.

11. Nënkomisioni, me të paktën 4 vota, mund të vendosë që kandidatët e përjashtuar nga Sekretari i Përgjithshëm të përfshihen në listën e kandidatëve që i plotësojnë kushtet e parashikuara nga Kushtetuta dhe ligji për të qenë anëtarë të Këshilit të lartë Prokurorisë. Në këtë rast, nënkomisioni bën publik në faqen zyrtare të Kuvendit arsyetimin e këtij vendimi. Nënkomisioni bashkon në një listë të vetme listën e kandidatëve që përmbishin kriteret të përcjellë nga Sekretari i Përgjithshëm dhe kandidatin ose kandidatët e përfshirë nga nënkomisioni sipas këtij paragrafi, në qoftë së ka të tillë. Lista e përftuar në këtë mënyrë konsiderohet lista e kandidatëve për votim.

12. Në përfundim të procedurës së parashikuar në paragrafin 13 të këtij neni, nënkomisioni përzgjedh 1 kandidat për anëtar të Këshillit të Lartë i Prokurorisë përmes një procedure votimi të hapur ku votohet me rradhë për të gjithë kandidatët sipas rendit alfabetik. Konsiderohet i miratuar kandidati që merr të paktën 4 vota të anëtarëve të nënkomisionit. Nëse nuk arrihet shumica e kërkuar për një ose të dy kandidatët, ata përzgjidhen me short. Nëse shumica e kërkuar arrihet për më shumë se një kandidat fituesi zgjidhet me short mes tyre.

13. Jo më vonë se 3 ditë nga krijimi i tij, nënkomisioni përmbledh në një listë kandidatin e përzgjedhur nga shoqëria civile, me 2 kandidatët nga avokatia dhe 2 kandidatët rradhët e pedagogëve, dhe ia dërgon atë Kryetarit të Kuvendit përmes kryetarit të nënkomisionit. Lista e kandidatëve shoqërohet më një raport mbi rezultatin e vlerësimit të kritereve profesionale e morale të kryer nga nënkomisioni.

14. Brenda 10 ditëve, Kuvendi miraton listën e kandidatëve me 2/3 e të gjithë anëtarëve. Nëse nuk arrihet shumica e kërkuar, nënkomisioni miraton një listë të re, sipas procedurës së parashikuar në paragrafët 14 dhe 15 të këtij neni, brenda 2 ditëve nga votimi në seancën plenare. Kandidatët e listës së parë nuk përjashtohen nga procesi i përzgjedhjes në nënkomision në raundin e dytë. Lista e re i paraqitet Kryetarit të Kuvendit dhe hidhet në votim në seancën më të afërt të Kuvendit por jo më vonë se 7 ditë nga paraqitja e listës. Kuvendi miraton listën e kandidatëve me 2/3 e të gjithë anëtarëve. Në rast se Kuvendi nuk arrin shumicën prej 2/3 edhe në votimin e dytë, nënkomisioni miraton një listë të re, sipas procedurës së parashikuar në paragrafët 14 dhe 15 të këtij neni, brenda 2 ditëve nga votimi i fundit në seancën plenare. Kandidatët e listës së dytë nuk përjashtohen nga procesi i përzgjedhjes në nënkomision në raundin e tretë. Lista e re i paraqitet Kryetarit të Kuvendit dhe hidhet në votim në seancën më të afërt të Kuvendit por jo më vonë se 7 ditë nga paraqitja e listës. Kuvendi miraton listën e kandidatëve me 2/3 e të gjithë anëtarëve. Në rast se Kuvendi nuk arrin shumicën prej 2/3 edhe në votimin e tretë kandidatët e kësaj liste konsiderohen të zgjedhur.

15. Vendimi i Kuvendit për miratimin e listës së kandidatëve botohet në numrin më të parë të Fletores Zyrtare.

16. Në rast të përfundimit të parakohshëm të mandatit të anëtarit të Këshillit të Lartë I Prokurorisë nga shoqëria civile, Kuvendi zgjedh menjëherë një anëtar të ri nga lista e kandidatëve për votim sipas pikës 13 të këtij neni. Në këtë rast zbatohen procedurat dhe afatet e parashikuara në pikat 12 deri 16 të këtij neni, pasi verifikohet gatishmëria e kandidatëve për të shërbyer në Këshillin e Lartë i Prokurorisë.
17. Komisioni i përhershëm i çështjeve ligjore miraton një rregullore për organizimin dhe funksionimin e nënkomisionit për përzgjedhjen e kandidatëve për anëtarë të Këshillit të Lartë të Prokurorisë e cila përmban rregulla për mënyrën e zgjedhjes së anëtarëve të nënkomisionit, metodën e votimit në nënkomision, shortin, verifikimin e gatishmërisë së kandidatëve sipas paragrafit 18 të këtij neni. 
KREU II

ORGANIZIMI DHE MBLEDHJA E KËSHILLIT TË LARTË TË PROKURORISË

SEKSIONI 1

ORGANIZIMI I KËSHILLIT TË LARTË TË PROKURORISË
Neni 157
Kryetari i Këshillit të Lartë të Prokurorisë

1. Kryetari dhe Zëvëndës Kryetari i Këshillit të Lartë të Prokurorisë zgjidhen në mbledhjen e parë të Këshillit nga rradhët e anëtarëve jo prokurorë me shumicën e thjeshtë të votave të anëtarëve. Ata qëndrojnë në detyrë deri në përfundim të mandatit si anëtar i Këshillit.

2. Kryetari i Këshillit të Lartë të Prokurorisë ushtron kompetencat e mëposhtme:

a) është përgjegjës për mirëfunksionimin e Këshillit dhe zbatimin me efiçencë të detyrave të tij në përputhje me ligjin;

b) përgatit, thërret dhe drejton mbledhjen e Këshillit;

c) mbikëqyr dhe drejton administratën e Këshillit;

d) përfaqëson Këshillin në marrëdhëniet me të tretët;

e) siguron bashkëpunimin me institucionet e tjera;

f) raporton para Kuvendit për gjendjen në sistemin gjyqësor dhe merr masat për publikimin e raportit; 

g) propozon kryetarët e komisioneve të përhershme dhe cakton kryetarët e komisioneve të përkohshme të Këshillit;

h) ushtron çdo detyrë tjetër që i jepet me ligj.
Neni 158
Zëvendës Kryetari

Zëvendës kryetari ushtron të gjitha kompetencat e Kryetarit në mungesë dhe në pamundësi të këtij të fundit si dhe në rastet e pamundësisë së përkohshme të Kryetarit. 
Neni 159
Mbledhja Plenare e Këshillit të Lartë të Prokurorisë

1. Këshilli i Lartë të Prokurorisë organizohet dhe e ushtron veprimtarinë e tij në komisione ose në mbledhje plenare. Kompetencat e Këshillit që nuk përmenden në pikën 2 të këtij neni ushtrohen nga komisionet. Kompetencat që përmenden në pikën 2 të këtij neni ushtrohen nga mbledhja plenare bazuar në propozimet e komisioneve përkatëse.

2. Mbledhja Plenare e Këshillit të Lartë të Prokurorisë ushtron kompetencat e mëposhtme:

a) miraton akte nënligjore normative, në zbatim të këtij ligji ose të ligjeve të tjera, me efekt të përgjithshëm detyrues mbi të gjithë prokurorët, administratën e prokurorisë, personat privatë dhe organet publike;

b) miraton akte për rregullimin e procedurave të brendshme të Këshillit;
c) emëron dhe ngre në detyrë prokurorët mbi propozimin e Komisionit të Zhvillimit të Karrierës;

ç)  vendos masën disiplinore të shkarkimit mbi prokurorët e prokurorisë së posaçme kundër korrupsionit me 2/3 e votave mbi propozimin e Komisionit Disiplinor;

d) shqyrton ankimet kundër vendimeve të komisioneve me përjashtim të atyre vendimeve që rrëzojnë vendimet e Inspektorit të Lartë të Drejtësisë për arkivimin e ankimeve ose pushimin e hetimeve sipas pikës 13 të nenit 160 të këtij ligji; 

dh) miraton udhëzime të përgjithshme jo detyruese;
e) miraton rregulla të detajuara për funksionimin e administratës së Këshillit;
ë)  miraton përbërjen e komisioneve të përhershme, të komisioneve të përkohëshme si dhe rregulla të detajuara për veprimtarinë e tyre.

f)   shqyrton ankimet kundër udhëzimeve të Prokurorit të Përgjithshëm ose të drejtuesve të prokurorive.
3. Në mbledhjen plenare të Këshillit, si dhe në mbledhjen e Komisionit Disiplinor, e cila shqyrton propozimet e Inspektorit të Lartë të Drejtësisë për vendosjen e masave disiplinore nuk marrin pjesë anëtarët e Këshillit të cilët kanë bërë kërkesën mbi bazën e së cilës ka nisur hetimi i Inspektorit të Lartë.
4. Mbledhja plenare është e përbërë nga të gjithë anëtarët e Këshillit. Anëtari respektiv nuk duhet të marri pjesë gjatë diskutimeve dhe vendimmarrjes për çështjen specifike të rendit të ditës të mbledhjes plenare: 

a) Në rastet e marrjes së vendimit për një cështje disiplinore, një anëtar i cili ka paraqitur ankesën tek Inspektori i lartë i Drejtësisë, e cila është arsyeja e fillimit të procedimit disiplinor:

b) Në rastet e marrjes së vendimit për  një çështje disiplinore, për të cilën një komision ka dhënë ndërkohë vendimin në cështjet të rregulluara në pikën 12 të nenit 160, anëtari i atij komisioni.

Neni 160
Komisionet e Përhershme të Këshillit të Lartë të Prokurorisë
1. Komisionet e përhershme të Këshillit të Lartë të Prokurorisë e ushtrojnë veprimtarinë dhe marrin vendime në fushat e parashikuara në pikën 3 të këtij neni ose i propozojnë mbledhjes plenare të Këshillit, miratimin e vendimeve që janë në kompetencë të kësaj të fundit sipas nenit 159 të këtij ligji.
2. Pasi zgjedh Kryetarin, Këshilli merr vendim për përbërjen e komisioneve të përhershme, përfshirë edhe anëtarët zëvendësues. Në çdo rast një anëtar gjyqtar mund të zëvendësohet vetëm nga një tjetër anëtar prokuror. Një anëtar jo prokuror mund të zëvendësohet vetëm nga një tjetër anëtar jo prokuror. Procedura dhe kritere më të hollësishme për marrjen e këtij vendimi rregullohen nga Këshilli.
3. Këshilli i Lartë i Prokurorisë ka në përbërje komisionet e përhershme si më poshtë:
a) Komisioni i Planifikimit Strategjik, i Administrimit dhe Buxhetit;

b) Komisioni Disiplinor;

c) Komisioni i Vlerësimit të Veprimtarisë Etike dhe Profesionale;

d) Komisioni i Zhvillimit të Karrierës;

4. Çdo Komision përbëhet nga tre anëtarë. Pranë çdo komisioni caktohen edhe 2 anëtarë zëvendësues. Caktimi i anëtarëve dhe anëtarëve zëvendësues të komisioneve bëhet duke mbajtur parasysh nevojën për të garantuar një shpërndarje të drejtë të ngarkesës së punës dhe respektimin e kërkesave dhe të raporteve midis anëtarëve prokurorë dhe joprokurorë të parashikuara në paragrafët 5 deri në 12 të këtij neni.
5. Një anëtar i Këshillit mund të jetë anëtar në jo më shumë se 2 komisione të përhershme. Një anëtar i Këshillit nuk mund të jetë kryetar në më shumë së 1 komision të përhershëm. Ky rregull nuk zbatohet për anëtarët zëvendësues dhe për komisionet ad hoc.
6. Komisionet zgjedhin kryetarët përkatës në mbledhjen e tyre të parë me shumicë votash dhe bazuar në propozimin e Kryetarit të Këshillit. Kryetari i Këshillit është kryetar i komisioneve ku ai merr pjesë.
7. Anëtarët e Komisionit të Vlerësimit të Veprimtarisë Etike dhe Profesionale nuk mund të jenë edhe anëtarë të Komisionit të Zhvillimit të Karrierës.
8. Komisioni i Planifikimit Strategjik, i Administrimit dhe Buxhetit përbëhet nga 2 anëtarë jo prokuror dhe 1 anëtar prokuror.
9. Komisioni Disiplinor përbëhet nga 2 anëtarë prokurorë dhe 1 anëtar jo prokuror.
10. Komisioni i Vlerësimit të Veprimtarisë Etike dhe Profesionale përbëhet nga 2 anëtarë prokurorë dhe 1 anëtar jo prokuror.
11. Komisioni i Zhvillimit të Karrierës përbëhet nga 2 anëtarë prokurorë dhe 1 anëtar jo prokuror;

12. Anëtarët e komisioneve i ushtrojnë funksionet e tyre pranë komisioneve për dy vite e gjysëm nga dita e zgjedhjes. Në përfundim të kësaj kohe përbërja e komisioneve ndryshohet sipas procedurës të parashikuar në pikën 2 të këtij neni.
13. Për shqyrtimin e ankimeve kundër vendimeve të Inspektorit të Lartë të Drejtësisë për arkivimin e ankimit ose pushimin e hetimit ndaj një gjyqtari, krijohet një komision i përkohshëm i përbërë nga 2 anëtarë jo prokurorë dhe 1 anëtar prokuror. Përbërja e këtij komisioni përcaktohet me short nën kujdesin e Kryetarit të Këshillit. Vendimet e komisionit të përkohshëm janë përfundimtare dhe nuk mund të apelohen para mbledhjes plenare të Këshillit.

14. Këshilli i Lartë i Prokurorisë mund të krijojë komisione të përkohëshme për trajtimin e çështjeve të veçanta.
15. Komisionet vendosin me shumicën e votave në prani të të gjithë anëtarëve.

16. Brenda muajit janar të çdo viti kalendarik, secili komision i përhershëm paraqet në mbledhjen plenare të Këshillit raportin vjetor të veprimtarisë me gjetjet dhe rekomandimet përkatëse. Raporti bëhet publik në faqen zyrtare të Këshillit.


Neni 161
Relatori

1. Në të gjitha rastet kur mbledhja plenare ose komisionet e tij shqyrtojnë dhe miratojnë akte administrative individuale në lidhje me statusin profesional të prokurorëve të veçantë ose të zyrtarëve të veçantë të administratës së prokurorisë, njëri nga anëtarët e komisionit shërben si relator.

2. Secili nga anëtarët e komisionit, përfshi edhe kryetarin e komisionit, mund të jetë relator. Relatori caktohet me short duke marrë parasysh ngarkesën dhe aftësitë e secilit anëtar sipas procedurës dhe rregullave më të hollësishme të miratuara nga Këshilli. Kyetari i Këshillit nuk mund të jetë relator.

3. Relatori kujdeset për zhvillimin e procedimit administrativ individual dhe sidomos për sa më poshtë:

a) shqyrtimin e dokumentacionit të depozituar nga subjektet e procedurës administrative;

b) përgatitjen e projekt aktit administrativ;

c) koordinimin me kryetarin e komisionit për përgatitjen e mbledhjes së komisionit;

ç)    koordinimin me Kryetarin e Këshillit për përgatitjen e mbledhjes plenare të Këshillit;

d) njoftimet për subjektet e procedimit administrativ.
4. Në ushtrimin e përgjegjësive të tij relatori ndihmohet nga personeli administrativ i Këshillit të Lartë të Prokurorisë.
Neni 162
Ekspertët
Këshilli i Lartë i Prokurorisë mund të angazhojë si ekspertë për çështje ose fusha të caktuara edhe prokurorët në detyrë. Prokurorët në detyrë i ofrojnë shërbimet e tyre vullnetarisht dhe pa pagesë.

Neni 163
E drejta për të kërkuar informacion

1. Çdo organ publik, person fizik ose juridik bashkëpunon më Këshillin e Lartë të Prokurorisë duke i vënë ati në dispozicion informacione ose dokumente të cilat i nevojiten Këshillit për ushtrimin e funksioneve të tij.
2. Çdo organ publik, person fizik ose juridik, paraqitet ose dërgon përfaqësues në mbledhjet plenare ose të komisioneve të Këshillit për të paraqitur prova dhe dëshmuar në lidhje me çdo çështje që lidhet me ushtrimin e funksioneve të Këshillit.
SEKSIONI 2

MBLEDHJA E KËSHILLIT TË LARTË TË PROKURORISË
Neni 164
Thirrja e mbledhjes së Këshillit të Lartë të Prokurorisë
1. Këshilli i Lartë i Prokurorisë mblidhet sa herë është e nevojshme, por jo më pak se 1 herë në muaj.
2. Kryetari i Këshillit vendos për datën dhe orarin e mbledhjeve.
3. Kryetari mund të thërrasë mbledhje të tjera kur ai vlerëson se ato janë të nevojshme për veprimtarinë e Këshillit.
4. Mbledhja e Këshillit mund të thirret edhe me kërkesën e jo më pak se 3 anëtarëve të Këshillit, të cilët përcaktojnë në kërkesë edhe çështjet që do të diskutohen në mbledhje. Edhe në këtë rast Kryetari vendos datën dhe orarin e mbledhjes jo më vonë se 7 ditë nga dita e paraqitjes së kërkesës.
5. Kryetari siguron respektimin e procedurave për njoftimin me shkrim të çdo anëtari jo më vonë se 7 ditë përpara çdo mbledhjeje të Këshillit.
6. Njoftimi shoqërohet me rendin e ditës, projekt vendimet që propozohet të merren gjatë mbledhjes, së bashku me çdo të dhënë, projekt akt, këshillë ligjore, si dhe çdo informacion apo dokument tjetër i cili do të merret në shqyrtim në mbledhje apo i cili i shërben diskutimeve në mbledhje.
7. Rregullat e parashikuara në paragrafin 6 të këtij neni nuk përbëjnë pengesë për të miratuar kërkesa për ndryshimin e përmbajtjes së një projektvendimi që shoqëron rendin e ditës.
8. Çdo vendim i Këshillit që përbën akt administrativ individual në lidhje me statusin profesional të prokurorëve të veçantë ose të zyrtarëve të veçantë të administratës nënshkruhet nga çdo anëtar i pranishëm në mbledhje, siç është rënë dakord. Refuzimi i një anëtari për të nënshkruar përmbajtjen e vendimit nuk përbën shkak për pavlefshmërinë e aktit. Aktet e tjera nënshkruhen nga Kryetari i Këshillit.
9. Në rastet ku Këshilli merr vendime administrative individuale në lidhje me statusin profesional të prokurorëve të veçantë ose të zyrtarëve të veçantë të administratës së prokurorisë, anëtari i mbetur në pakicë mund të kërkojë që opinioni i tij t’i bashkëngjitet vendimit të Këshillit. Në këtë rast, anëtari është përgjegjës për hartimin dhe dorëzimin e opinionit të pakicës brenda afatit të caktuar nga Këshilli për zbardhjen e vendimit.
Neni 165
Rendi i Ditës

1. Kryetari i Këshillit të Lartë të Prokurorisë vendos rendin e ditës së mbledhjes së Këshillit;

2. Një çështje e caktuar i shtohet rendit të ditës kur kjo i kërkohet me shkrim Kryetarit jo më vonë se  4 ditë përpara mbledhjes nga të paktën 3 anëtarë të Këshillit.
3. Nëse të paktën 6 anëtarë të pranishëm në një mbledhje të Këshillit vendosin se një çështje e cila nuk ishte përfshirë në rendin e ditës duhet të diskutohet, si dhe t’i jepet zgjidhje në mbledhje, çështja i shtohet rendit të ditës. 
Neni 166
Kuorumi dhe vendimmarrja në Këshillin e Lartë Prokurorisë
1. Pjesëmarrja në mbledhjen plenare të Këshillit të Lartë të Prokurorisë është e detyrueshme. Kuorumi i nevojshem për zhvillimin e mbledhjeve plenare të Këshillit të Lartë të Prokurorisë është kur në to marrin pjesë jo më pak se 7 anëtarë.
2. Këshilli i Lartë i Prokurorisë, vendos me shumicën e votave të anëtarëve të pranishëm. Votimi është i hapur.
3. Anëtari i Këshillit i pranishëm në mbledhje nuk mund të heqë dorë nga votimi me përjashtim të rasteve kur ekzistojnë pengesa ligjore të tilla si konflikti i interesit ose pengesa të tjera në zbatim të këtij ligji, të ligjit për konfliktin e interesave ose të Kodit të Procedurave Administrative;
4. Administrata  mban shënim e regjistron votat e anëtarëve të Këshillit;
5. Kryetari është anëtari i fundit i cili voton në lidhje me një çështje;
6. Kur votat ndahen në mënyrë të barabartë, vota e kryetarit është përcaktuese;
7. Çdo anëtar i Këshillit mban përgjegjësi për votën dhe ka të drejtë të bëjë një deklarim të shkurtër me gojë ose me shkrim për arsyet e votimit.
Neni 167
Dokumentimi i Mbledhjes Plenare të Këshillit të Lartë të Prokurorisë
1. Kryetari është përgjegjës për të siguruar që administrata të marrë të gjitha masat e nevojshme që çdo mbledhje plenare e Këshillit të Lartë të Prokurorisë të dokumentohet në mënyrë të përshtatshme përmes:

a) regjistrimit audio;
b) procesverbalit me përmbledhjen e diskutimeve.

2. Regjistrimi audio i mbledhjes plenare bëhet publik në faqen zyrtare të Këshillit brenda 24 orëve nga dita e mbledhjes. Përpara publikimit, nën përgjegjësinë e Kryetarit, administrata kujdeset për redaktimin e materialit duke fshirë çdo referencë tek emrat konkretë, përveç emrave të anëtarëve të Këshillit dhe emrave të prokurorëve mbi të cilët janë vendosur masa disiplinore të pezullimit dhe të shkarkimit.
3. Procesverbali me përmbledhjen e diskutimeve bëhet publik në faqen zyrtare të internetit te Këshillit pasi miratohet nga mbledhja plenare pasardhëse e Këshillit. Edhe në këtë rast, nën përgjegjësine e Kryetarit, administrata kujdeset për të fshirë çdo referencë tek emrat konkretë, përveç emrave të anëtarëve të Këshillit dhe emrave të prokurorëve mbi të cilët janë vendosur masa disiplinore të pezullimit dhe të shkarkimit.
4. Nën drejtimin dhe mbikëqyrjen e Kryetarit, administrata mban procesverbalin me përmbledhjen e diskutimeve të çdo mbledhjeje, duke shënuar të paktën informacionet e mëposhtme:

a) anëtarët e pranishëm në diskutim për çdo çështje të rendit të ditës;

b) çështjet e rendit të ditës, përfshirë çështjet e shtuara sipas nenit 165, paragrafët 2 dhe 3;

c) dorëheqjet e anëtarëve të Këshillit dhe arsyetimet përkatëse;

ç)         aspektet kryesore të çështjeve të diskutuara dhe propozimet për vendime;

d) zezultatin e votimit, mënyrën e votimit të secilit anëtar dhe arsyetimin e votimit nga secili anëtar;

dh)      vendimet.

5. Procesverbalet me draftin e përmbledhjes së diskutimeve të mbledhjes nënshkruhen nga Kryetari dhe iu vihen në dispozicion të gjithë anëtarëve brenda 5 ditëve nga dita e mbledhjes.
6. Çdo anëtar i Këshillit që ishte i pranishëm në mbledhje mund të vërë në dukje pasaktësi në përmbajtjen e procesverbalit të përmbledhur dhe t’i kërkojë Kryetarit, me anë të një kërkese me shkrim, korigjimin e tij. Në qoftë se regjistrimi konfirmon pasaktësinë e zbardhjes, përmbledhja e procesverbalit të mbledhjes së Këshillit korigjohet në mënyrat e mëposhtme:
a) me urdhër të Kryetarit, bazuar në kërkesën e paraqitur sipas pikës 6 të këtij neni; 

b) me vendim të Këshillit në mbledhjen pasuese.
7. Administrata merr masat që regjistrimet audio të mbledhjeve të Këshillit dhe procesverbali i përmbledhur të ruhen për jo më pak se 10 vjet, në përputhje me ligjin Për Arkivat.

Neni 168 

Zbatimi me analogji i rregullave per komisionet e Këshillit

1. Rregullimet e neneve 164 deri 167 të këtij ligji për thirrjen e mbledhjes, rendin e ditës, kuorumin, vendimmarrjen dhe dokumentimin e mbledhjes plenare të Këshillit të Lartë të Prokurorisë zbatohen, për aq sa është e mundur dhe me ndryshimet përkatëse, edhe për mbledhjet e komisioneve të Këshillit të Lartë të Prokurorisë.
2. Këshilli i Lartë të Prokurorisë miraton rregulla të detajuara për organizimin dhe funksionimin e komisioneve.

Neni 169
Marrëdhënia e Këshillit të Lartë të Prokurorisë me Ministrin e Drejtësisë
1. Ministri i Drejtësisë koordinon zhvillimin dhe zbatimin e politikave shtetërore dhe të strategjisë sektoriale të sektorit të drejtësisë. Ministri i Drejtësisë është gjithashtu përgjegjës për përgatitjen e projekt akteve ligjore në fushën e drejtësisë penale pasi ka marrë mendimin e Këshillit të Lartë të Prokurorisë.

2. Ministri i Drejtësisë mund të paraqesë  ankesë tek Inspektori i Lartë i Drejtësisë për shkelje disiplinore të pretenduara të prokurorëve, si dhe mund të kërkojë nga Inspektori i Lartë i Drejtësisë kryerjen e inspektimeve institucionale e tematike në Prokurorinë e Përgjithshme ose në zyrat e prokurorisë.

3. Ministri i Drejtësisë ose përfaqësues të tij mund të marrin pjesë si vëzhgues në Mbledhjen e Përgjithshme të prokurorëve, në mbledhjen e Këshillit të Përgjithshëm të Dhomës Kombëtare të Avokatisë, të Asamblesë së Personelit Akademik dhe të  Këshillit Drejtues të Shkollës së Magjistraturës, Mbledhjes së Posaçme të drejtuesve të institucioneve për zgjedhjen e anëtarëve prokurorë të Këshillit të Lartë të Prokurorisë si dhe në mbledhjen e përbashkët të Këshillit të Lartë Gjyqësor dhe Këshillit të Lartë të Prokurorisë.
4. Këshilli i Lartë i Prokurorisë bashkëpunon me Ministrin e Drejtësisë për të siguruar përputhjen e planeve strategjike dhe buxhetore të sistemit të prokurorisë të miratuara nga Këshilli me politikat shtetërore dhe strategjinë sektoriale të sektorit të drejtësisë;
5. Ministri i Drejtësisë, ose përfaqësues të tij, ka të drejtë të marrë pjesë, pa të drejtë vote, në mbledhjet e Këshillit të Lartë të Prokurorisë dhe të komisioneve të përhershme të Këshillit. Në këto raste ai ka të drejtë:

a) të njoftohet të paktën shtatë ditë përpara ditës së mbledhjes; 

b) të marrë çdo informacion që i vihet në dispozicion anëtarëve të Këshillit mbi këto çështje.
6. Ministri i Drejtësisë mund të ushtrojë të drejtat e mësipërme personalisht ose përmes një një përfaqësuesi të autorizuar prej tij me shkrim.

7. Në ushtrimin e funksioneve të tij, Ministri i Drejtësisë ka akses të plotë në të dhënat statistikore që rezultojnë nga sistemi i menaxhimit të çështjeve të trajtuara nga zyrat e prokurorisë.
Neni 170
Bashkëpunimi ndër institucional i aktorëve të sistemit të drejtësisë

1. Këshilli i Lartë Gjyqësor dhe Këshilli i Lartë i Prokurorisë, të paktën 1 herë në vit,  organizojnë mbledhje të përbashkëta për shkëmbimin e përvojave, për unifikimin e interpretimit dhe zbatimit të ligjeve lidhur me ushtrimin e funksioneve dhe organizimit të tyre si dhe të çështjeve të përgjithshme të lidhura me funksionimin e sistemit të drejtësisë. 

2. Këshilli i Lartë i Prokurorisë mund të dërgojë përfaqësues në mbledhjet e Këshillit të Lartë Gjyqësor për çështje me interes të përbashkët dhe anasjelltas.

3. Këshilli i Lartë Gjyqësor bashkëpunon me Këshillin e Lartë të Prokurorisë për unifikimin e interpretimit dhe zbatimit të ligjit, të praktikës së punës dhe shkëmbimin e përvojës lidhur me çështjet e statusit të magjistratëve.

4. Presidenti i Republikës, Kryetari i Gjykatës Kushtetuese, Kryetari i Gjykatës së Lartë, Ministri i Drejtësisë,  Kryetari i Gjykatës së Posaçme për gjykimin e veprave penale të Korrupsionit dhe Krimit të Organizuar, Drejtuesi i Prokurorisë së Posaçme dhe Prokurori i Përgjithshëm ftohen të marrin pjesë në këto mbledhje të përbashkëta.
SEKSIONI III

KONFLIKTI I INTERESAVE 

Neni 171
Konflikti i interesit

Anëtari i Këshillit, i pranishëm në mbledhjen e komisionit ose në mbledhjen plenare, i cili është në dijeni të një konflikti interesi ose të një pengese ligjore për veten ose për një anëtar tjetër lidhur me një çështje të rendit të ditës është i detyruar për sa më poshtë:

a) të deklarojë natyrën e interesit ose pengesës;

b) të mos marrë pjesë në diskutimin e çështjes përkatëse;

c) të mos marrë pjesë në votimin e çështjes përkatëse.
Neni 172
Papajtueshmëria për shkak të pjesëmarrjes në procedim

Anëtari i Këshillit të Lartë të Prokurorisë nuk mund të marrë pjesë në shqyrtimin e procedimit disiplinor kundër një prokurori, si në komisionin disiplinor ashtu dhe në mbledhjen plenare, kur ai ka dhënë këshilla ose ka shfaqur mendim për çështjen që është objekt i procedimit disiplinor për shkak të cilësisë si gjyqtar, prokuror, inspektor, dëshmitar, përfaqësues i palëve, ekspert ose në çdo cilësi tjetër.
Neni 173
Papajtueshmëria për shkak lidhjeje familjare, gjinie ose krushqie

Anëtari i Këshillit të Lartë të Prokurorisë nuk mund të marrë pjesë në mbledhjet e komisioneve ose në mbledhjen plenare të Këshillit për shqyrtimin e procedimit disiplinor kundër një prokurori, për marrjen e vendimit për ngritjen në detyrë, transferimin dhe komandimin e një prokurori dhe as të jetë relator për vlerësimin etik dhe profesional të një prokurori, si dhe në çdo procedim tjetër administrativ që lidhet me statusin e një prokurori ose të funksionarëve të tjerë të sistemit statusi i të cilëve administrohet nga Këshilli, në qoftë se midis tyre ekzistojnë marrëdhëniet e mëposhtëme:

a) marrëdhenie martesore ose bashkëjetese;

b) marrëdhënie gjinie të afërt, përfshi persona të paralindur, të paslindur, vëllezër, motra, ungjër, emta, nipër, mbesa, fëmijë të vëllezërve dhe të motrave; ose

c) marrdhënie krushqie të afërt, përfshi vjehërr, vjehrrë, dhëndër, nuse, kunatë, thjeshtër dhe njerk.
Neni 174
Heqja dorë

1. Anëtari i Këshillit të Lartë të Prokurorisë është i detyruar të heqë dorë nga pjesëmarrja nëmbledhjet e komisioneve ose në mbledhjen plenare të Këshillit përshqyrtimin e procedimit disiplinor kundër një prokurori, për marrjen e vendimit për ngritjen në detyrë, transferimin ose komandimin e një prokurori dhe as të jetë relator për vlerësimin etik dhe profesional të një prokurori, si dhe nga çdo procedim tjetër administrativ që lidhet me statusin e një prokurori ose të funksionarëve të tjerë të sistemit të prokurorisë statusi i të cilëve administrohet nga Këshilli në rastet e mëposhtëme:

a) kur ai, bashkëshorti/bashkëjetuesi i tij ose fëmijët e tij janë debitorë ose kreditorë në raport me subjektin e proceduar ose që duhet të vlerësohet ose promovohet, transferohet ose komandohet, ose kanë përfaqësuar interesat e tij në të shkuarën;
b) kur mbrojtësi a përfaqësuesi i subjektit të procedimit administrativ është gjini e afërt e tij ose e bashkëshortit/bashkëjetuesit të tij;
c) kur ekzistojnë mosmarrëveshje ndërmjet tij, bashkëshortit/bashkëjetuesit të tij ose ndonjë të afërmi të tij me subjektin e proceduar ose që duhet të vlerësohet apo promovohet, transferohet ose komandohet;
d) kur ai ose ndonjë nga të afërmit e tij ose të bashkëshortit/bashkëjetuesit të tij është dëmtuar nga veprimet ose aktet e subjektit të procedimit të cilat janë bërë shkas për fillimin e procedimit disiplinor;
e) kur një i afërm i tij ose i bashkëshortit/bashkëjetuesit ka bërë pranë Inspektorit të Lartë të Drejtësisë ankesën hetimi i së cilës ka çuar në fillimin e procedimit disiplinor.

2. Vendimi për pranimin e dorëheqjes së anëtarit merret nga Kryetari i Këshillit. Kur dorëheqjen e jep Kryetari, vendimi për pranimin e saj merret nga Zëvendës Kryetari.

Neni 175
Përjashtimi i anëtarit

1. Prokurori ose nëpunësi civil i proceduar ose përfaqësuesi ligjor i tij, ose Inspektori i Lartë i Drejtësisë mund të kërkojnë përjashtimin e anëtarit të Këshillit nga pjesëmarrja në shqyrtimin e procedurës administrative vetëm në fazën paraprake të procesit kur ekziston një nga shkaqet e parashikuara në nenin 174 të këtij ligji dhe anëtari nuk heq dorë vetë nga shqyrtimi i çështjes.
2. Vendimi për përjashtimin e anëtarit merret nga Kryetari i Këshillit. Kur kërkohet përjashtimi i Kryetarit të Këshillit, vendimi merret nga Zëvendës kryetari.

SEKSIONI IV

ORGANIZIMI I ADMINISTRATËS SË KËSHILLIT TË LARTË TË PROKURORISË
Neni 176
Administrata e Këshillit
1. Pranë Këshillit të Lartë të Prokurorisë funksionon administrata e cila ndihmon në realizimin e misionit dhe të funksioneve të Këshillit.
2. Administrata e Këshillit drejtohet nga Kryetari i Këshillit të Lartë të Prokurorisë dhe raporton rregullisht tek ai.
3. Anëtarët e personelit të Këshillit të Lartë të Prokurorisë kanë statusin e nëpunësit civil sipas përcaktimeve të ligjit “Për Nëpunësin Civil” ose janë prokurorë të komanduar pranë Këshillit sipas parashikimeve të ligjit “Për Statusin e Gjyqtarëve dhe Prokurorëve në Republikën e Shqipërisë”.
4. Ligji “Për Nëpunësin Civil” zbatohet mbi personelin e Këshillit të Lartë të Prokurorisë përveç rasteve kur parashikohet ndryshe në këtë ligj.
5. Nëpunësit civilë mund të ftohen të marrin pjesë në mbledhjet e Këshillit ose të komisioneve si dhe të kërkojnë fjalën pa të drejtë vote.
6. Këshilli i Lartë i Prokurorisë punëson punonjës administrativë në bazë të rregullave të parashikuara në Kodin e Punës.
Neni 177
Sekretari i Përgjithshëm

1. Sekretari i Përgjithshëm i Këshillit të Lartë të Prokurorisë është funksionari më i lartë administrativ i Këshillit.
2. Sekretari i Përgjithshëm rekrutohet sipas procedurave të parashikuara në ligjin “Për Nëpunësin Civil”.
3. Drejtuesi i njësisë për çështje të përgjithshme juridike zëvendëson Sekretarin e Përgjithshëm në rastet e mungesës ose pamundësisë së përkohëshme të këtij të fundit.
4. Sekretari i Përgjithshëm i Këshillit ose zëvendësuesi i tij kanë të drejtë të njihen me çdo dokument që shqyrtohet nga mbledhjet e komisioneve ose nga mbledhja e Këshillit, të marrin pjesë, pa të drejtë vote, në mbledhjet e komisioneve ose në mbledhjen e Këshillit si dhe të propozojnë futjen e çështjeve që lidhen me aspekte administrative dhe të personelit në agjendat e tyre.

Neni 178
Organizimi i Administratës

1. Administrata e Këshillit të Lartë të Prokurorisë ndahet, së paku, në njësitë e mëposhtme:

d) Njësi mbështetëse për çështje të përgjithshme juridike;

e) Njësi mbështetëse pranë secilit komision të përhershëm të Këshillit;

f) Njësi mbështetëse për administrimin e buxhetit të Këshillit;

ç)         Zyra e Këshilltarit të Etikës;

g) Njësi mbështetëse për marrëdhëniet me publikun dhe botimet;

dh)       Njësi mbështetëse për teknologjinë e informacionit.
e)     Njësi mbështetëse për trainimin e prokurorëve dhe të nëpunësve civilë të sistemit të prokurorisë.

2. Në lidhje me administratën, Këshilli vendos për sa më poshtë:

a) strukturën e administratës dhe të secilës njësi;

b) krijimin e njësive të tjera organizative brenda administratës;

c) përcaktimin e detyrave dhe përgjegjësive të të gjitha njësive organizative të administratës dhe të pozicioneve individuale; 

ç)       rregullat procedurale sipas të cilave vepron administrata në mënyrë të atillë që të sigurojë mbështetje efikase dhe efektive për Këshillin dhe Komisionet e tij.

Neni 179
Konflikti i interesave
1. Dispozitat e Kodit të Procedurave Administrative dhe të ligjit për konfliktin e interesave mbi paanësinë e administratës publike zbatohen për personelin administrativ të Këshillit të Lartë të Prokurorisë.

2. Kryetari i Këshillit është përgjegjës për marrjen e vendimeve për përjashtimin nga vendimmarrja ose konfirmimin e nëpunësve civilë në rast të shfaqjes së konfliktit të interesit.

KREU III

FUNKSIONET E KËSHILLIT TË LARTË TË PROKURORISË
Neni 180
Planifikimi strategjik

1. Këshilli i Lartë i Prokurorisë, në bashkëpunim me Ministrin e Drejtësisë, harton, miraton dhe zbaton një plan strategjik për sistemin e prokurorisë në përputhje me objektivat e të këtij ligji, dhe në koordinim me strategjinë e sektorit të drejtësisë.

2. Plani strategjik, në përputhje kohore me strategjinë e sektorit të Ministrisë, duhet të:
a) përcaktojë misionin dhe vlerat kryesore të prokurorisë; 

b) analizojë profilin e sistemit të prokurorisë;

c) caktojë çështje strategjike;

ç)          përcaktojë prioritete;  

d) përcaktojë monitorimin, kuadrin vlerësues dhe raportues për strategjinë.
3. Plani  strategjik  duhet me plan veprimi, përfshirë objektivat operacionalë, veprimtaritë, ndikimin financiar dhe ndikime të tjera, si dhe treguesit e arritjeve.

Neni 181
Raportimi Publik dhe para Kuvendit

1. Këshilli Lartë i Prokurorisë raporton para Kuvendit mbi gjendjen e sistemit gjatë vitit të mëparshëm kalendarik. jo më pak se një herë në vit. Raporti përshkruan veprimtarinë e Këshillit dhe të Komisioneve të tij, si dhe përmban rekomandimet për përmirësimet e nevojshme.
2. Raporti i përcillet  Kuvendit jo më vonë se data 1 maj e çdo viti. Raporti publikohet  në faqen zyrtare të  Këshillit si dhe me çdo mënyrë tjetër që vlerësohet e përshtatshme nga  Këshilli.

3. Këshilli i përgjigjet kërkesës së Kuvendit për të paraqitur raportin dhe për t’ju përgjigjur pyetjeve në lidhje me të.
4. Rekomandimet e përcjella në rezolutën e miratuar nga Kuvendi për raportin vjetor të Këshillit të Lartë të Prokurorisë janë të detyrueshme për t’u marrë parasysh nga Këshilli për aq sa nuk cenojnë pavarësinë e këtij institucioni.
5. Këshilli raporton në çdo rast tjetër që e vlerëson të nevojshme ose me kërkesë të Kuvendit. 



Neni 182
Etika e prokurorit
1. Këshilli i Lartë i Prokurorisë është përgjegjës për miratimin e standarteve të etikës së prokurorëve dhe të rregullave të sjelljes të prokurorëve si dhe për mbikëqyrjen e respektimit të tyre. Në veçanti Këshilli ushtron detyrat e mëposhtëme:

a) bën publike standartet e etikës dhe rregullat e sjelljes së prokurorëve;

b) rishikon herë pas here rregullat dhe, kur është e nevojshme, i ndryshon ato;

c) analizon shkallën e zbatimit dhe respektimit të rregullave të etikës dhe raporton publikisht për gjetjet.

2. Këshilli cakton një Këshilltar për Etikën nga rradhët e prokurorëve që plotësojnë kushtet ligjore për të qenë prokuror të Prokurorisë së Përgjithshme dhe që ka përvojë dhe njohuri mbi çështje të etikës. Këshilltari për Etikën shërbën për një periudhë 5 vjeçare, me të drejtë rizgjedhjeje vetëm një herë;

4. Për shkak të nevojave të punës, Këshilli mund të vendosë që Këshilltari për Etikën të shërbejë me kohë të plotë. Në këtë rast Këshilli ndjek procedurën e komandimit për të caktuar Këshilltarin e Etikës;

5. Këshilltari për Etikën kryen detyrat e mëposhtëme:

a) jep këshilla, me kërkesë të çdo prokurori, për sjelljen më të përshtatshme, brenda dhe jashtë prokurorisë ose gjykatës, për çështje të diskutueshme të etikës;

b) mund të kërkojë mendimin e Këshillit për çështje të caktuara që kanë të bëjnë me sjelljen e prokurorëve në mënyrë të përgjithshme, por jo lidhur me persona të caktuar;

c) harton, publikon dhe përditëson vazhdimisht një manual informues, i cili përmban pyetje dhe përgjigje mbi dilemat etike bazuar në standartet dhe praktikat më të mira ndërkombëtare dhe vendimet relevante të Këshillit;

ç)    kujdeset, në bashkëpunim me Shkollën e Magjistraturës, për trajnimin fillestar dhe të vazhdueshëm mbi çështje të etikës;

d) raporton me shkrim, jo më pak se një herë në vit, përpara Këshillit lidhur me veprimtarinë e tij.
6. Paga e Këshilltarit për Etikën përcaktohet në bazë të ligjit “Për Statusin e Gjyqtarit dhe Prokurorit në Republikën e Shqipërisë”.
7. Këshilltari për Etikën ka detyrimin e ruajtjes së konfidencialitetit, duke mos i dhënë asnjë informacion strukturave të organeve të qeverisjes së prokurorisë që ushtrojnë kompetenca inspektimi dhe vlerësimi.

8.Këshilli siguron mbështetjen e nevojshme me burime njerëzore dhe financiare për të mundësuar veprimtarinë e Këshilltarit për Etikën.

Neni 183
Rekrutimi, emërimi i prokurorëve dhe propozimi i kandidatëve për Prokuror të Përgjithshëm

1. Këshilli Lartë i Prokurorisë bashkëpunon me Shkollën e Magjistraturës për rekrutimin e kandidatëve për prokurorë në pajtim me këtë ligj dhe ligjin për Statusin e Gjyqtarëve dhe Prokurorëve dhe emëron prokurorët pas diplomimit në Shkollën e Magjistraturës.
2. Këshilli i propozon Kuvendit kandidatët për Prokuror të Përgjithshëm në përputhje me Kushtetutën dhe Ligjin “Për Statusin e Gjyqtarëve dhe Prokurorëve në Republikën e Shqipërisë”,
3. Kriteret për përzgjedhjen e kandidatëve për Prokuror të Përgjithshëm përcaktohen në ligjin “Për organizimin dhe funksionimin e Prokurorisë në Republikën e Shqipërisë”.
Neni 184
Zhvillimi i karrierës dhe disiplina

Në zbatim të ligjit “Për Statusin e Gjyqtarëve dhe të Prokurorëve në Republikën e Shqipërisë” Këshilli i Lartë i Prokurorisë është përgjegjës për çështjet e mëposhtme në lidhje me të gjithë prokurorët:

a) emërimin;

b) caktimin në pozicion;

c) tranferimin;

ç)        ngritjen në detyrë;

d)        komandimin dhe riemërimin;

dh)      vlerësimin e veprimtarisë etike dhe profesionale;

e)        vendosjen e masave disiplinore dhe pezullimin; 
ë)         çdo detyrë tjetër e caktuar me ligj.

Neni 185
Qëndrimet publike

Këshilli, me nismë ose bazuar në kërkesat e prokurorëve, mund të bëjë deklarata publike në mbrojtje të prokurorëve të veçantë kur gjykon se të drejtat e tyre njerëzore rrezikohen të shkelen për shkak të kryerjes së detyrës ose se kryerja e funksioneve të tyre ligjore po rrezikohet ose mund të rrezikohet si rezultat i veprimeve ose qendrimeve të çdo subjekti publik ose privat.

Neni 186
Trajnimi vazhdues i prokurorëve

Këshilli i Lartë i Prokurorisë bashkëpunon me Shkollën e Magjistraturës në lidhje me trajnimin vazhdues të prokurorëve dhe kryen detyrat e mëposhtme:
a) mban lidhje me Shkollën e Magjistraturës në lidhje me trajnimin vazhdues të prokurorëve;

b) këshillon Shkollën e Magjistraturës rreth programit të trajnimit vazhdues për prokurorët;

c) vendos mbi kërkesat e prokurorëve për trajnimin vazhdues në Shkollën e Magjistraturës;

d) monitoron dhe raporton publikisht në lidhje me efektivitetin e trajnimeve;

e) kryen çdo detyrë tjetër që i jepet me ligj në fushën e trainimit të prokurorëve.
Neni 187
Opinione mbi legjislacionin

1. Këshilli i Lartë i Prokurorisë është përgjegjës për të shprehur mendime dhe për të bërë propozime lidhur me ndryshimet në legjislacionin që mund të ndikojë në punën e prokurorisë dhe çdo çështje tjetër që është nën përgjegjësinë e Këshillit.

2. Në veçanti, Këshilli ushtron detyrat e mëposhtme:

a) shqyrton funksionimin e rregullave të procedurës gjyqësore penale;

b) bën rekomandime për ndryshimin e rregullave të procedurës gjyqësore penale;
c) jep përgjigje për kërkesat e ardhura nga ministrat për të dhënë mendim mbi një projektligj ose ndonjë çështje tjetër që mund të ndikojë mbi sistemin e prokurorisë dhe të drejtësisë në përgjithësi;

ç)   mund të japë mendim mbi një projektligj ose ndonjë çështje tjetër që mund të ndikojë mbi sistemin e prokurorisë dhe atë të drejtësisë në përgjithësi, duke ia drejtuar një ministri ose ndonjë organi tjetër.

3. Këshilli i propozon Ministrit të Drejtësisë ushtrimin e nismës për ndryshime ligjore në lidhje me çdo çështje që është nën përgjegjësinë e tij.
Neni 188
Buxheti vjetor i Këshillit
 
1. Këshilli i Lartë i Prokurorisë dhe sistemi i prokurorisë financohen nga buxheti i shtetit dhe burime të tjera të ligjshme.

2. Buxheti vjetor i Këshillit të Lartë të Prokurorisë, është pjesë e buxhetit të shtetit dhe ndjek të gjitha procedurat e hartimit dhe zbatimit të tij, të parashikuara në legjislacionin përkatës.  
KREU IV

AKTET DHE RREGULLAT PROCEDURALE
Neni 189
Aktet e Këshillit të Lartë të Prokurorisë

1. Këshilli i Lartë i Prokurorisë, në ushtrim të funksioneve të tij, nxjerr aktet e mëposhtme:

a) akte administrative individuale në lidhje me statusin profesional të prokurorëve të veçantë ose të zyrtarëve të veçantë të administratës gjyqësore;

b) akte administrative kolektive në lidhje me statusin e të gjithë prokurorëve ose zyrtarëve të administratës gjyqësore;

c) akte normative nënligjore, në zbatim të këtij ligji ose të ligjeve të tjera, me efekt të përgjithshëm detyrues mbi të gjithë prokurorët, administratën e prokurorisë, personat privatë dhe organet publike.

ç)      akte për miratimin e rregullave të brendshme procedurale. Në veçanti, rregullat procedurale mund të përfshijnë dispozita në lidhje me koordinimin e veprimtarisë së Komisioneve, angazhimin e ekspertëve në punën e Këshillit, shpërndarjen dhe ndarjen e përgjegjësive të administratës së Këshillit, kuorumin e nevojshëm për mbledhjet e Komisioneve, rregulla për publikimin e informacioneve për procedimet e Këshillit etj.

d)       udhëzime jo detyruese.

2. Në asnjë rast, Këshilli nuk mund të japë udhëzime në lidhje me zgjidhjen e një çështjeje konkrete ose të një grupi çështjesh;

3. Këshilli i Lartë i Prokurorisë zbaton Kodin e Procedurave Administrative të Republikës së Shqipërisë në çdo rast apo situatë tjetër që nuk parashikohet shprehimisht nga ky ligj. 

Neni 190
Njoftimi dhe botimi i akteve të Këshillit të Këshillit të Lartë të Prokurorisë
1. Njoftimi i akteve administrative individuale të Këshillit të Lartë të Prokurorisë në lidhje me statusin e prokurorëve ose nëpunësve civilë të prokurorisë bëhet në një ose disa nga format e mëposhtme:

a) personalisht ose përfaqësuesit ligjor kur janë të pranishëm në çastin e shpalljes së aktit;

b) me postë të porositur në adresën e vendit të punës të marrësit; 

c) në adresën postare elektronike të depozituar zyrtarisht nga subjekti i aktit administrativ;

2. Aktet administrative individuale të Këshillit në lidhje me statusin e prokurorëve ose nëpunësve civilë të sistemit të prokurorisë bëhen publike në faqen zyrtare të internetit të Këshillit të shoqëruara me arsyetimin përkatës, pasi të redaktohen për sigurimin e anonimatit të subjekteve, përveç rasteve të parashikuara ndryshe në ligjin “Për statusin e gjyqtarëve dhe prokurorëve në Republikën e Shqipërisë”. 
3. Njoftimi i akteve administrative kolektive në lidhje me statusin e të gjithë prokurorëve ose nëpunësve civilë bëhet nëpërmjet botimit në faqen zyrtare të Këshillit. Këto akte hyjnë në fuqi në datën e botimit në faqen zyrtare të Këshillit.

4. Aktet normative nënligjore botohen në faqen zyrtare të internetit të Këshillit dhe në Fletoren Zyrtare. Ato hyjnë në fuqi në datën e botimit në Fletoren Zyrtare. Nëse akti normativ nënligjor ndryshon një akt tjetër, akti i ndryshuar botohet në formë të konsoliduar në faqen zyrtare të Keshillit.

5. Ky nen zbatohet edhe për aktet e nxjerra nga komisionet e Këshillit.

Neni 191
Procedura e rishikimit
1. Në rastet kur një akt administrativ individual është nxjerrë nga Komisioni, subjektet e interesuara kanë të drejtë të kërkojnë anulimin, ndryshimin ose plotësimin nga mbledhja plenare e Këshillit.

2. Kërkesa për rishikim bëhet me shkrim. Ajo dorëzohet jo më vonë se 10 ditë nga dita e njoftimit të palës së interesuar në përputhje me kërkesat e këtj neni.  

3. Kërkesa mund të bazohet në arsyet e mëposhtme:

a) vendimi është bazuar në gabime materiale dhe të faktit;

b) ka ndodhur një gabim i rëndë procedural.

4. Kërkuesi nuk mund të paraqesë pretendime ose fakte të reja gjatë shqyrtimit të çështjes nga mbledhja plenare e Këshillit me përjashtim të rasteve kur subjekti i interesuar provon se nuk ishte dhe nuk mund të ishte në dijeni të këtyre fakteve më parë.
5. Mbledhja plenare e Këshillit shqyrton dhe vendos mbi të gjitha kërkesat brenda 30 ditëve nga dita e paraqitjes.

6. Kërkesa nuk pranohet nëse ajo nuk është paraqitur brenda afatit dhe në formën e kërkuar sipas këtij ligji. Kërkuesit njoftohen për mospranimin dhe shkaqet e mospranimit të kërkesës së tyre për rishikim.

7. Këshilli i zhvillon mbledhjet me dyer të mbyllura. Përjashtimisht Këshilli mund të zhvillojë dëgjesa me subjektet e procedimit kur kjo është e nevojshme si rezultat i fakteve të reja sipas paragrafit 4 të këtij neni.

8. Në bazë të konkluzionit të shqyrtimit të kërkesës për rishikim Këshilli duhet të përcaktojë nëse kërkesa për rishikim duhet të pranohet ose të rrëzohet. Në rast pranimi Këshilli miraton një vendim administrativ të ndryshuar. Ndryshimet mund të bëhen vetëm për aq sa kërkohen nga subjekti i interesuar.

9. Këshilli mund të anullojë një akt administrativ individual edhe me nismën e tij kur vërtetohen kushtet e parashikuara në paragrafin 3 të këtij neni. 

Neni 192
Ankimi i vendimeve të Këshillit

1. Përveçse kur parashikohet ndryshe në këtë ligj, ndaj aktit administrativ individual të Këshillit mund të bëhet ankim në Gjykatën Administrative të Apelit. Aktet administrative individuale që vendosin masa disiplinore mbi prokurorët ankimohen në Gjykatën Kushtetuese.

2. Aktet administrative me efekt të përgjithshëm detyrues i nënshtrohen kontrollit të Gjykatës Kushtetuese në lidhje me pajtueshmërinë e tyre me Kushtetutën dhe marrëveshjet ndërkombëtare dhe kontrollit të Gjykatës së Lartë Administrative në lidhje me pajtueshmërinë e tyre me ligjin.

PJESA IV

INSPEKTORI I LARTË I DREJTËSISË

KREU I

DISPOZITA TE PERGJITHSHME

Neni 193
Objekti i Kreut

Ky kre përcakton parimet, procedurat dhe rregullimet e nevojshme për ushtrimin e funksioneve të Inspektorit të Lartë të Drejtësisë, organizimin dhe funksionimin e Zyrës së Inspektorit të Lartë të Drejtësisë, statusin e Inspektorit të Lartë të Drejtësisë dhe statusin e inspektorëve të Inspektoratit të Lartë të Drejtësisë.
Neni 194
Objekti i Veprimtarisë së Inspektorit të Lartë të Drejtësisë

1. Inspektori i Lartë i Drejtësisë është autoriteti shtetëror përgjegjës për verifikimin e ankesave, hetimin e shkeljeve disiplinore dhe për fillimin e procedurës disiplinore ndaj gjyqtarëve dhe prokurorëve të të gjitha niveleve, anëtarëve të Këshillit të Lartë Gjyqësor, anëtarëve të Këshillit të Lartë të Prokurorisë dhe të Prokurorit të Përgjithshëm, si dhe për inspektimin institucional të gjykatave dhe të zyrave të prokurorisë;

2. Për verifikimin e ankesave ose hetimin e shkeljeve disiplinore ndaj subjekteve të parashikuara në pikën 1 të këtij neni, Inspektori vihet në lëvizje bazuar në:

a) ankimin me shkrim çdo të personi fizik, juridik ose organi publik të interesuar;

b) ankimin me shkrim të Ministrit të Drejtësisë;

c) ankimin me shkrim të Prokurorit të Përgjithshëm;

ç)       ankimin me shkrim të secilit anëtar të Këshillit të Lartë Gjyqësor ose të Këshillit të Lartë të Prokurorisë;

d)     ankimin me shkrim nga kryetari i gjykatës ku punon gjyqtari që dyshohet se ka kryer shkelje disiplinore;

dh)    ankimin me shkrim nga drejtuesi i zyres së prokurorisë ku punon prokurori që dyshohet se ka kryer shkelje disiplinore.
3. Inspektori i Lartë i heton shkeljet e dyshuara edhe kryesisht, bazuar në të dhëna publike ose të siguruara në kuadrin e inspektimeve institucionale e tematike sipas kushteve dhe procedurave të parashikuara në ligjin për statusin e gjyqtarëve dhe prokurorëve.

4. Inspektori i Lartë i Drejtësisë kryen inspektime institucionale e tematike mbi çdo aspekt të punës së gjykatave, administratës gjyqësore, zyrave të prokurorive dhe administratës së prokurorisë bazuar në kërkesën e motivuar me shkrim të Këshillit të Lartë Gjyqësor, të Këshillit të Lartë të Prokurorisë, të Ministrit të Drejtësisë, të Prokurorit të Përgjithshëm dhe në planin vjetor të inspektimeve.

Neni 195
Zbatimi i ligjeve të tjera 

Në ushtrimin e funksioneve të tij, Inspektori i Lartë i Drejtësisë udhëhiqet nga parimet dhe ndjek procedurat e parashikuara në ligjin për statusin e gjyqtarëve dhe prokurorëve.
Neni 196
Pavarësia

1. Inspektori i Lartë i Drejtësisë i ushtron funksionet e tij në mënyrë të pavarur.

2. Ndërhyrja e drejtpërdrejtë ose e tërthortë në funksionet e Inspektorit për kryerjen e verifikimeve të ankesave, hetimeve dhe inspektimeve, ose në lidhje me ndonjë subjekt të caktuar shkakton përgjegjësi sipas ligjit. 

Neni 197
Buxheti dhe struktura e Inspektoratit të Lartë të Drejtësisë

1. Inspektori i Lartë i Drejtësisë është person juridik publik, i cili ka buxhetin e vet të pavarur, i cili është pjesë e buxhetit të shtetit të miratuar nga Kuvendi.
2. Inspektori i Lartë i Drejtësisë përgatit projekt – buxhetin e Inspektoratit dhe ia paraqit atë Këshillit të Ministrave. Në rastet kur projekt – buxheti i Inpektoratit që paraqitet nga Këshilli i Ministrave në Kuvend është i ndryshëm nga projekt – buxheti i propozuar nga Inspektori i Lartë, projekt buxheti i propozuar nga Inspektori i vihet në dispozicion Kuvendit. Inspektori i Lartë ka të drejtë të marrë pjesë në procedurat paramentare për të mbrojtur projekt – buxhetin e propozuar prej tij.

3. Në buxhetin e Inspektoratit mund të përfshihen edhe të ardhura të tjera, përfshirë edhe fonde nga donatorët, me kushtin që të mos ketë konflik interesi midis dhuruesit dhe veprimtarisë së Inspektoratit.

4. Organizimi, struktura dhe numri i punonjësve të Inspektoratit, përcaktohen nga Kuvendi, me propozim të Inspektorit të Lartë të Drejtësisë.

KREU II

STATUSI I INSPEKTORI I LARTË I DREJTËSISË
Neni 198
Inspektori i Lartë i Drejtësisë
1. Inspektori i Lartë i Drejtësisë është drejtuesi i Inspektoratit të Lartë të Drejtësisë. Ai ka pagën dhe përfitimet e gjyqtarit të Gjykatës së Lartë.
2. Inspektori i Lartë i Drejtësisë ushtron funksionet sipas dispozitave të legjislacionit në fuqi.

Neni 199
Kushtet e emërimit

1. Inspektor i Lartë i Drejtësisë mund të zgjidhet shtetasi shqiptar, që në momentin e kandidimit përmbush këto kushte:

a) ka diplomë të ciklit të dytë të studimeve në drejtësi;

b) ka jo më pak se 15 vjet përvojë pune në profesion si jurist;

c) nuk është dënuar më parë për kryerjen e një vepre penale;

ç)       nuk është pushuar nga puna më parë për shkaqe disiplinore dhe nuk ka masë disiplinore në fuqi në momentin e kandidimit;

d) nuk ka mbajtur funksione politike në administratën publike, ose pozicione drejtuese në parti politike gjatë 10 vjetëve të fundit përpara kandidimit;

dh) nuk ka qenë anëtar, bashkëpunëtor ose i favorizuar nga shërbimet e inteligjencës përpara vitit 1990;

e) nuk është bashkëpunëtor, informator ose agjent i shërbimeve sekrete.
2. Këshilli për Emërimet në Drejtësi i rendit kandidatët për postin e Inspektorit të Lartë të Drejtësisë që përmbushin kushtet ligjore të parashikuara në pikën 1 të këtij neni, në bazë të kritereve objektive të parashikuara në nenin  240 të këtij ligji. 

Neni 200
Papajtueshmëritë

1. Funksioni i Inspektorit të Lartë të Drejtësisë është i papajtueshëm me:

a) çdo funksion tjetër publik;

b) çdo veprimtari tjetër profesionale, që ushtrohet kundrejt pagesës, me përjashtim të veprimtarisë mësimdhënëse, akademike dhe shkencore;

c) anëtarësimin në një parti politike ose pjesëmarrjen në aktivitete publike të organizuara nga një parti politike;

d) pozicion drejtues ose anëtarësi në organet drejtuese të organizatave fitimprurëse dhe jofitimprurëse, sindikata ose organizata profesionale dhe çdo organizatë tjetër, me përjashtim të organizatave shtetërore, si dhe në rastet kur një pozicion i tillë diktohet për shkak të funksionit;

e) veprimtari private, në kuadrin e subjekteve tregtare, që krijon të ardhura në formën e personit fizik tregtar, ortakëri personash fizikë tregtarë të çdo forme, si dhe profesione të lira të avokatisë, noterisë, ekspertit të liçencuar, si dhe të konsulentit, agjentit a përfaqësuesit të organizatave të përcaktuara në shkronjën “d” të këtij neni;

f) çdo veprimtari tjetër, që sipas ligjit për statusin e gjyqtarëve dhe të prokurorëve, është e papajtueshme me detyrën e magjistratit.

Neni 201
Përzgjedhja dhe zgjedhja e Inspektorit të Lartë të Drejtësisë

1. Inspektori i Lartë i Drejtësisë zgjidhet nga Kuvendi nga radhët e kandidatëve të përzgjedhur dhe të renditur nga Këshilli për Emërimet në Drejtësi.

2. Këshilli për Emërimet në Drejtësi përzgjedh kandidatët për pozicionin e Inspektorit të Lartë të Drejtësisë sipas rregullave të mëposhtme:

a) Këshilli për Emërimet shpall publikisht vendin vakant, duke treguar në shpallje afatin e kandidimit, dokumentet që duhen paraqitur, kushtet e zgjedhshmërisë dhe kriteret e përzgjedhjes;

b) Çdo kandidat, që i përgjigjet shpalljes publike, paraqet të paktën dokumentet e mëposhtme:

i. jetëshkrimin e përditësuar; 

ii. një deklaratë personale motivimi, ku shpjegon arsyen e kandidimit dhe objektivat që synon të ndjekë nëse emërohet;

iii. një deklaratë përkundrejt përgjegjësisë ligjore që nuk ka qenë anëtar, bashkëpunëtor ose i favorizuar nga Sigurimi i Shtetit përpara vitit 1990;

iv. një deklaratë përkundrejt përgjegjësisë ligjore se nuk është bashkëpunëtor, informator ose agjent i ndonjë shërbimi sekret;

v. një deklaratë të përditësuar të pasurisë dhe interesave.
c) Këshilli për Emërimet në Drejtësi, pa vonesë, dhe në çdo rast jo më vonë se 3 muaj përpara mbarimit të mandatit të Inspektorit në detyrë shpall thirrjen për paraqitjen e kandidaturave;
d) Kuvendi mund t’i drejtojë Kryetarit të Këshillit të Emërimeve në Drejtësi një kujtesë lidhur me detyrimet e Këshillit sipas këtij neni, dhe çdo informacion tjetër që e gjykon të nevojshëm, për datën e fillimit të procesit për përzgjedhjen e kandidatëve dhe kalendarin e veprimeve;
e) Këshilli për Emërimet, pa vonesë, dhe në çdo rast jo më vonë se 1 muaj nga përfundimi i afatit të kandidimit, shqyrton nëse kandidaturat e paraqitura plotësojnë kushtet e emërimit sipas nenit 199 paragrafi 1;
f) Ne rast te mbarimit të parakohshëm të mandatit, procedura fillon menjëherë dhe mbyllet brenda 2 muajve nga data e fillimit;
g) Këshilli për emërimet ne Drejtësi lejon kandidimin e kandidatëve që plotësojnë kushtet formale, si dhe i rendit kandidatët në listë sipas kritereve të parashikuara në nenin 240, pika 2; 
h) Lista e renditjes së kandidatëve të vlefshëm dhe arsyet e përjashtimit të kandidaturave, në qoftë se ndodh, publikohen në faqen zyrtare të Gjykatës së Lartë dhe i përcillen Kuvendit brenda tre ditëve.
i) Nëse Kuvendi nuk arrin shumicën e kerkuar për asnjë prej kandidatëve brenda tridhjetë ditëve nga paraqitja e propozimeve, kandidati i renditur i pari në listë konsiderohet i emëruar. 

Neni 202
Betimi dhe fillimi i detyrës

1. Inspektori i Lartë i Drejtësisë, përpara se të fillojë detyrën betohet sipas formulës: “Betohem solemnisht se gjatë kryerjes së detyrës do t’i qëndroj kurdoherë besnik Kushtetutës së Republikës së Shqipërisë, ligjeve në fuqi dhe do të respektoj rregullat e etikës profesionale”.
2. Inspektori i Lartë i Drejtësisë betohet përpara Kuvendit të Shqipërisë në një ceremoni publike. 

Neni 203
Mandati i Inspektorit të Lartë të Drejtësisë

1. Inspektori i Lartë i Drejtësisë qëndron në detyrë për 9 vjet, pa të drejtë riemërimi.

2. Pas përfundimit të mandatit, Inspektori i Lartë i Drejtësisë, në qoftë se në kohën e zgjedhjes punonte me kohë të plotë në sektorin publik, ka të drejtën të rikthehet në vendin e mëparshëm të punës ose në pamundësi, në një detyrë të barazvlefshme me të.

3. Në qoftë se në kohën e zgjedhjes Inspektori i Lartë ishte gjyqtar ose prokuror ai kthehet në pozicionin e gjyqtarit osë të prokurorit të apelit.

Neni 204
Kompetencat e Inspektorit të Lartë të Drejtësisë

1. Në zbatim të funksioneve të tij, Inspektori i Lartë i Drejtësisë ushtron kompetencat e mëposhtme:

a) përfaqëson Inspektoratin në marrëdhëniet me të tretët;

b) siguron bashkëpunimin e Inspektoratit me organet e tjera publike dhe subjektet private në ushtrim të funksioneve të tij;

c) nxjerr urdhëra të përgjithshëm me natyrë administrative ose procedurale për mbarëvajtjen dhe metodën e punës, për koordinimin e punës midis inspektorëve, ose midis tyre dhe organeve të tjera publike, për garantimin e kuptimit dhe zbatimit uniform të ligjit në lidhje me verifikimin e ankesave, hetimin e shkeljeve dhe inspektimin, për garantimin e zbatimit të rregullave etike e profesionale nga inspektorët dhe personeli administrativ, dhe për çdo çështje tjetër me natyrë të përgjithshme pasi merr mendimin e mbledhjes se inspektorëve;
ç)         nxjerr udhëzime jo detyruese në lidhje me çështje konkrete të trajtuara nga inspektorët; 

d) jo më pak se një herë në vit raporton në Kuvend për punën e Inspektoratit në vitin pararendës;

dh)      miraton planin vjetor të inspektimeve institucionale e tematike;

e) përcakton kriteret për kualifikimet dhe kërkesat e tjera për pozicionin e inspektorëve dhe të personelit administrativ në përputhje me këtë ligj, ligjin për statusin e gjyqtarit dhe prokurorit dhe ligjin për nëpunësin civil.

f) mbikëqyr dhe udhëheq metodologjikisht punën e inspektorëve;

g) heton shkeljet disiplinore të inspektorëve;

h) thërret dhe drejton Mbledhjen e Përgjithshme të Inspektorëve;

i) thërret dhe drejton mbledhjet e Komitetit të Emërimeve dhe të Vlerësimit të Inspektorëve;

j) mbikëqyr dhe drejton administratën e Inspektoratit;

k) bën shpërndarjen e punës tek inspektorët dhe vendos zëvendësimin e tyre në bazë të kritereve objektive dhe transparente duke mbajtur parasysh ngarkesën, përvojën, kualifikimet dhe pengesat e mundshme ligjore të inspektorëve;

l) miraton projekt vendimet e inspektorëve; 

al) kryen çdo detyrë tjetër të ngarkuar me ligj.

2. Inspektorët, personeli administrativ i Inspektoratit dhe çdo subjekt tjetër i interesuar mund të kërkojnë shfuqizimin e urdhërave të përgjithshëm të Inspektorit të Lartë pranë Gjykatës Administrative të Apelit.
3. Urdhërat e përgjithshëm të Inspektorit të Lartë të Drejtësisë, të parashikuara në paragrafin 1, shkronja “c” të këtij neni bëhen publikë në faqen zyrtare të Inspektoratit.
4. Udhëzimet jo detyruese të Inspektorit të Lartë të Drejtësisë, të parashikuara në paragrafin 1, shkronja “ç” të këtij neni, bëhen gjithnjë në formë shkresore. Në qoftë se inspektori të cilit i drejtohet udhëzimi nuk bie dakort me të, ai informon me shkrim Inspektorin e Lartë duke dhënë shpjegimet përkatëse. Udhëzimet e Inspektorit të Lartë, objeksionet e inspektorit dhe argumentat e mëtejshëm të Inspektorit të Lartë bëhen pjesë e dosjes përkatëse.
5. Në ushtrim të funksioneve të tij, Inspektori i Lartë mund t’i delegojë me shkrim kompetenca të caktuara inspektorëve të veçantë ose drejtorëve të njësive administrative të Inspektoratit sipas parashikimeve të Kodit të Procedurës Administrative për delegimin.

Neni 205
Zëvendës Inspektori i Lartë i Drejtësisë

1. Zëvendës Inspektori i Lartë i Drejtësisë ushtron të gjitha kompetencat e Inspektorit të Lartë në mungesë të këtij të fundit, ose kur vendi i tij është përkohësisht i lirë, me përjashtim të kompetencës së parashikuar në nenin 204, pika 1, gërma “c” e këtij ligji.
2. Zëvendës Inspektori i Lartë i Drejtësisë emërohet nga Inspektori i Lartë i Drejtësisë brenda 30 ditëve nga zgjedhja e këtij të fundit, pasi ka marrë mendimin e mbledhjes së përgjithshme të inspektorëve, midis inspektorëve me të paktën 3 vjet vjet përvojë pune si inspektor dhe që janë vlerësuar të paktën “shumë mirë” në vlerësimin e fundit të performancës profesionale dhe etike si inspektor.
3. Zëvendës Inspektori i Lartë i Drejtësisë qëndron në detyrë për një periudhë dy vjeçare me të drejtë riemërimi.

4. Në rast se Zëvendës Inspektori i Lartë i Drejtësisë ka pengesë ligjore në ushtrimin e detyrave të tij, ndëshkohet me një masë disiplinore ose largohet nga puna si inspektor, ai zëvendësohet menjëherë sipas kritereve, procedurave dhe afateve të parashikuara në këtë nen.
5. Mbledhja e Përgjithshme e Inspektorëve, me propozim të Inspektorit të Lartë të Drejtësisë miraton me vendim rregulla më të hollësishme mbi procedurën e zgjedhjes së Zëvendës Inspektorit dhe menyrën e ushtrimit të kompetencave prej tij.
Neni 206
Mbarimi i mandatit

1. Mandati i Inspektorit të Lartë mbaron sipas parashikimeve të nenit 147/dh të Kushtetutës;

2. Në ato raste kur mandati i Inspektorit të Lartë të Drejtësisë mbaron për shkak të paaftësisë së tij mendore ose fizike për të përmbushur detyrat funksionale, verifikimi i paaftësisë së tij mendore ose fizike bëhet sipas procedurës së përcaktuar nga ligji për statusin e gjyqtarëve dhe të prokurorëve.

3. Inspektori i Lartë i Drejtësisë, jo më vonë se 3 muaj përpara mbarimit të mandatit për shkak pensioni ose përfundimi të afatit 9 vjeçar, njofton me shkrim Kuvendin dhe Këshillin e Emërimeve në Drejtësi për vendin vakant.

4. Në rastet e tjera të mbarimit të mandatit, njoftimi për vendin vakant përcillet menjëherë pranë Kuvendit dhe Këshillit të Emërimeve në Drejtësi nga Zëvendës Inspektori i Lartë i Drejtësisë.

5. Mbarimi i mandatit të Inspektorit të Lartë të Drejtësisë deklarohet me vendim të Mbledhjes së Përbashkët të Këshillit të Lartë Gjyqësor dhe të Këshillit të Lartë të Prokurorisë.
Neni 207
Shkeljet disiplinore të Inspektorit të Lartë të Drejtësisë

Inspektori i Lartë i Drejtësisë shkarkohet nga detyra me vendim të Gjykatës Kushtetuese nëse vërtetohet se ka kryer një ose disa prej shkeljeve të mëposhtme profesionale dhe etike:

a) neglizhencë  të rëndë në ushtrimin e detyrave;

b) mosrespektim haptazi i ligjit dhe i fakteve në ushtrimin e detyrave, si pasojë e neglizhencës së rëndë dhe të pajustifikuar;

c) neglizhencë e rëndë në drejtimin e Inspektoratit dhe në mbikëqyrjen e veprimtarisë së inspektorëve;
ç)         kryerja e një veprimtarie, që konsiderohet me ligj e papajtueshme me funksionin zyrtar;

d) përhapja në kundërshtim me ligjin dhe me neglizhencë të rëndë e informacionit konfidencial të përftuar gjatë ushtrimit të funksionit zyrtar;

dh)    kryerja e sjelljeve që diskreditojnë rëndë dinjitetin e institucionit të tilla si përfitimi i padrejtë, në mënyrë të drejtpërdrejtë ose të tërthortë, i dhuratave, favoreve, premtimeve ose trajtimeve preferenciale të çdo lloji, të cilat i jepen, qoftë edhe përmes veprimeve të ligjshme, për shkak të funksionit ose si rrjedhojë e ushtrimit të funksionit, shkelje të tjera të ligjit, qoftë edhe të kryera nga pakujdesia, në veçanti ato që lidhen me detyrimin për deklarimin e pasurisë dhe të konfliktit të interesave;

e) është dënuar  me vendim gjyqësor të formës së prerë për kryerjen e  një krimi.

Neni 208
Hetimi i shkeljeve disiplinore

1. Kuvendi heton shkeljet e dyshuara disiplinore të Inspektorit të Lartë të Drejtësisë në bazë të rregullave dhe procedurave të parashikuara në ligjin “Për Organizimin dhe Funksionimin e Komisioneve Hetimore Parlamentare” dhe në Rregulloren e Kuvendit.
2. Afati i parashkrimit per fillimin e hetimit të shkeljes disiplinore të Inspektorit të Lartë të Drejtësisë është 5 vjet nga momenti i përfundimit të shkeljes. Pas fillimit të hetimit, afati nuk parashkruhet. Afati i parashkrimit ndërpritet nëse Inspektori i Lartë kryen një shkelje tjetër të të njëjtit lloj brenda këtij afati. Në këtë rast, afati i parashkrimit llogaritet duke filluar nga momenti i përfundimit të shkeljes së re. Nëse shkeljet disiplinore përbëjnë njëkohësisht edhe vepër penale, zbatohet afati i parashkrimit të veprave penale sipas parashikimeve të Kodit Penal me kushtin qe afati i parashktimit i parashikuar në Kodin Penal është më i gjatë se 5 vjet.

3. Procedimi disiplinor pezullohet nëse për të njëjtat fakte, të kryera nga i njëjti përson, ka filluar një procedim gjyqësor penal, civil ose administrativ, gjer në përfundimin e shqyrtimit të çështjes. Vendimi për pezullimin nuk mund të ankimohet. Gjatë periudhës së pezullimit nuk mund të kryhet asnjë veprim i procedurës disiplinore. Pas zhdukjes së shkakut të pezullimit, procedimi disiplinor fillon nga veprimi procedural që po kryhej në kohën e pezullimit. Në hetimin e shkeljeve disiplinore të Inspektorit të Lartë, Kuvendi merr parasysh faktet e vërtetuara me vendimin e gjykatës. Vendimi përfundimtar i gjykatës në favor të Inspektorit të Lartë nuk përbën pengesë për vazhdimin e procedimit disiplinor nga Kuvendi.

4. Në përfundim të hetimit parlamentar, Komisioni Hetimor Parlamentar merr vendim për pushimin e procedimit disiplinor kur provat janë të pamjaftueshme për të provuar shkeljen disiplinore, kur çështja ka qënë objekt i një procedimi të mëparshëm disiplinor të mbyllur me vendim përfundimtar, kur çështja është parashkruar, dhe kur Inspektori i Lartë nuk është më në detyrë ose i kërkon Gjykatës Kushtetuese shkarkimin e Inspektorit të Lartë të Drejtësisë. Gjykata Kushtetuese vendos sipas ligjit për Gjykatën Kushtetuese.

5. Inspektori i Lartë i Drejtësisë pezullohet nga detyra me vendim te Gjykatës Kushtetuese ne rastet e parashikuara në nenin 147, paragrafi 4, gërma “e”e Kushtetutës.

Kreu III

INSPEKTORËT E INSPEKTORATIT TË LARTË TË DREJTËSISË

Neni 209
Kushtet për emërimin e inspektorit

1. Jo më pak se gjysma e inspektorëve të Inspektoratit të Lartë të Drejtësisë janë magjistratë të cilët komandohen në këtë detyrë nga Këshilli i Lartë Gjyqësor ose Këshilli i Lartë i Prokurorisë.

2. Inspektorët e tjerë emërohen nga Inspektori i Lartë i Drejtësisë, pas këshillimit me Komitetin e Emërimit dhe të Vlerësimit të Inspektorëve, në bazë të një procedure përzgjedhëse të hapur, konkuruese dhe të planifikuar, në analogji, për aq sa është e mundur, me rregullat e ligjit “Për Nëpunësin Civil”.

3. Komiteti i Emërimit dhe Vlerësimit të Inspektorëve përbëhet nga 3 inspektorë të Inspektoratit të Lartë të Drejtësisë të përzgjedhur me short sipas kushteve dhe procedurave të parashikuara në nenin 212 të këtij ligji. Anëtarët e komitetit qëndrojnë në detyrë për 1 vit.
4. Komiteti i Emërimit dhe Vlerësimit të Inspektorëve verifikon përmbushjen e kushteve ligjore dhe vlerëson kriteret profesionale e morale të kandidatëve për inspektorë.  Komiteti, pasi përjashton nga konkurimi kandidatët që nuk plotësojnë kushtet ligjore, rendit kandidatët e tjerë sipas meritës duke zbatuar, për aq sa është e mundur dhe me ndryshimet e nevojshme, kërkesat e nenit 239 të këtij ligji.
5. Kandidatët për inspektorë të cilët vijnë nga radhët e magjistratëve duhet të plotësojnë kushtet e mëposhtme:

a) në kohën e kandidimit, plotësojnë kushtet për t’u emëruar në Gjykatën e Lartë ose në Prokurorinë e Përgjithshme;

b) në kohën e kandidimit, nuk janë kryetarë të një gjykate ose drejtues të një zyre të prokurorisë dhe as anëtarë të organeve drejtuese të grupeve të interesit të tilla si shoqata ose sindikata magjistratësh etj;

c) janë vlerësuar të paktën “shumë mirë” në dy vlerësimet e fundit të performancës etike dhe profesionale;

ç)        nuk kanë masë disiplinore në fuqi;

d) nuk janë dënuar më parë me vendim gjyqësor të formës së prerë për kryerjen e një vepre penale;

dh)    në kohën e kandidimit, nuk kanë asnjë anëtar të familjes, sipas kuptimit të ligjit Për Deklarimin dhe Kontrollin e Pasurive, të Detyrimeve Financiare të të Zgjedhurve dhe të disa Nëpunësve Publikë”, dhe të afërm të shkallës së parë që punon si inspektor në Inspektoratin e Lartë të Drejtësisë.

6. Kandidatët për inspektorët të cilët nuk janë magjistratë duhet të plotësojnë kushtet e mëposhtme:

a) të jenë shtetas shqiptarë me diplomë të nivelit të dytë në drejtësi dhe me rezultate të larta në studimet universitare;

b) të kenë integritet të lartë moral dhe përgatitje të lartë profesionale;

c) në kohën e kandidimit të kenë përvojë pune si jurist,  të paktën 15 vjet; 

ç)      në kohën e kandidimit të mos kenë ushtruar në mënyrë aktive profesionin e avokatit të paktën 2 vitet e fundit; 

d) të mos kenë qënë dënuar më parë me vendim gjyqësor të formës së prerë për kryerjen e një krimi;

dh)    të mos kenë mbajtur funksione politike në administratën publike, ose pozicione drejtuese në parti politike gjatë 10 vjetëve të fundit përpara kandidimit;

e) të mos kenë qenë anëtarë, bashkëpunëtorë ose të favorizuar nga Sigurimi i Shtetit përpara vitit 1990;

ë)         të mos jenë bashkëpunëtorë, informatorë ose agjentë të ndonjë shërbimi sekret;

f) të mos jenë anëtarë të organeve drejtuese të ndonjë grupi interesi, të tilla si shoqata ose sindikata etj, në kohën e kandidimit.

Neni 210
Statusi i inspektorëve

1. Inspektorët magjistratë të Zyrës së Inspektorit të Lartë të Drejtësisë përfitojnë pagën dhe përfitimet e gjyqtarit të Gjykatës së Apelit. 

2. Inspektorët jo magjistratë të Inspektoratit të Lartë të Drejtësisë gëzojnë statusin e nëpunësve civilë të kategorisë së lartë drejtuese.

Neni 211
Rekrutimi i Inspektorëve

1. Inspektorët magjistratë komandohen në këtë detyrë nga Këshilli i Lartë Gjyqësor ose Këshilli i Lartë i Prokurorisë për një periudhe 5 vjeçare me të drejtë riemërimi vetëm një herë. Të drejtën e riemërimit e gëzojnë vetëm ata inspektorë të cilët janë vlerësuar të paktën “shumë mirë” gjatë kohës së shërbimit si inspektorë. Magjistratët e komanduar pranë Inspektorit të Lartë të Drejtësisë mund të kthehen në çdo kohë në funksionet e tyre të mëparshme me kërkesën e tyre ose të Inspektorit të Lartë, sipas rregullave të parashikuara në ligjin për statusin e gjyqtarëve dhe prokurorëve, me përjashtim të rastit kur ndaj tyre merret masa disiplinore e shkarkimit nga detyra.

2. Inspektorët e tjerë emërohen nga Inspektori i Lartë i Drejtësisë në bazë të një procedure përzgjedhëse dhe konkuruese të hapur dhe të planifikuar. Jo më vonë se 3 muaj nga krijimi i Zyrës së Inspektorit të Lartë të Drejtësisë, Inspektori i Lartë miraton rregulla më të hollësishme për procedurën e përzgjedhjes, konkurimit dhe emërimit të inspektorëve jo magjistratë. Rregullat e miratuara nga Inspektori i Lartë i Drejtësisë zbatohen për aq sa është e mundur me rregullat e ligjit “Për Nëpunësin Civil”.

Neni 212
Vlerësimi i etikës dhe veprimtarisë profesionale të inspektorëve

1. Veprimtaria profesionale dhe etika e inspektorit të Zyrës së Inspektorit të Lartë të Drejtësisë vlerësohet nga Komisioni i Emërimit dhe Vlerësimit. Tre anëtarët e komisionit dhe 2 anëtarë zëvendësues zgjidhen me short, brenda muajit dhjetor të çdo viti kalendarik, nga radhët e inspektorëve që janë vlerësuar të paktën “shumë mirë” në 2 vlerësimet e fundit etiko profesionale si inspektorë ose magjistratë dhe që nuk kanë rradhën për t’u vlerësuar atë vit.

2. Procedura dhe rregullat e vlerësimit miratohen me vendim të Inspektorit të Lartë duke zbatuar për aq sa është e mundur dispozitat e ligjit për statusin ne lidhje me vlerësimin etiko profesional të magjistratëve. Jo më vonë se 3 muaj nga data e krijimit të Zyrës së Inspektorit, Inspektori miraton sistemin e vlerësimit të performancës për inspektorët. 

Neni 213
Shkeljet disiplinore të Inspektorëve të Inspektoratit të Lartë të Drejtësisë

1. Rregullat e Ligjit “Për Statusin e Gjyqtarëve dhe Prokurorëve në Republikën e Shqipërisë”, në lidhje me përgjegjësitë disiplinore të magjistratëve zbatohen për aq sa është e mundur edhe për inspektorët.
2. Inspektori i Lartë heton shkeljet e dyshuara disiplinore të inspektorëve në bazë të rregullave dhe procedurave të parashikuara në ligjin “Për Statusin e Gjyqtarëve dhe Prokurorëve në Republikën e Shqipërisë”.

3. Vendimet disiplinore merren nga një komision i posaçëm disiplinor me 3 anëtarë. Tre anëtarët e Komisionit Disiplinor dhe 2 anëtarë zëvendësues zgjidhen me short, brenda muajit dhjetor të çdo viti kalendarik, nga rradhët e inspektorëve që janë vlerësuar të paktën “shumë mirë” në 2 vlerësimet e fundit etiko profesionale si inspektorë ose magjistratë. Anëtarët e Komisionit Disiplinor qëndrojnë në detyrë për 1 vit.

4. Vendimet për vendosjen e masave disiplinore për inspektorët që shërbejnë si anëtarë të Komisionit Disiplinor merren nga Komisioni Disiplinor pa praninë e anëtarit të akuzuar.

Neni 214
Detyrat e Inspektorëve

1. Inspektorët i ushtrojnë detyrat e tyre në emër të Inspektorit të Lartë të Drejtësisë.
2. Në ushtrim të detyrave të tyre, inspektorët kryejnë verifikime dhe hetime administrative rreth shkeljeve të pretenduara disiplinore të subjekteve të parashikuara në nenin 194, paragrafi 1 të këtij ligji, mbledhin të dhëna dhe vlerësojnë çdo informacion ose akt që çmojnë se është ose mund të jetë i rëndësishëm për zbatimin e detyrës, në përputhje me Kodin e Procedurave Administrative dhe ligjin për statusin e gjyqtarëve dhe prokurorëve.

3. Inspektorët kanë të drejtë të hyjnë në ambientet ku ushtrojnë veprimtarinë subjektet e procedimit disiplinor, të inspektojnë, të kopjojnë, shumëfishojnë dhe marrin çdo informacion ose dokument të nevojshëm për kryerjen e detyrës.
4. Inspektorët mund të kërkojnë nga çdo person fizik a juridik ose institucion publik informacion, dokumente,  dëshmi me gojë ose me shkrim mbi çdo çështje që lidhet me objektin e verifikimit, hetimit ose inspektimit që është duke u kryer.

5. Çdo person fizik ose juridik, ose institucion publik është i detyruar që:

a) të bashkëpunojë me inspektorët në procedurën e verifikimit, hetimit, të inspektimit;

b) të japë akses në përputhje me pikën 2 të këtij neni; 

c) të respektojë kërkesat e pikës 3 të këtij neni.    

6. Në përfundim të procedurës së verifikimit, hetimit të shkeljes ose inspektimit, inspektori harton projekt vendimin përkatës dhe ia dorëzon atë menjëherë Inspektorit të Lartë të Drejtësisë.
7. Inspektori i Lartë shqyrton projekt vendimet e inspektorëve për të verifikuar respektimin e kërkesave lidhur me formën, plotësinë e përmbajtjes, përkimin e vendimit me praktikën e punës së Inspektoratit, të Këshillit të Lartë Gjyqësor, të Këshillit të Lartë të Prokurorisë dhe të gjykatave dhe vendos:

a) miratimin e projekt vendimit dhe dërgimin e tij pranë organit disiplinor;

b) kthimin e projekt vendimit me propozimin për të bërë korigjimet dhe plotësimet e nevojshme sipas kërkesave të këtij paragrafi;

c) ndryshimin e projekt vendimit në rast se inspektori nuk bie dakort me propozimin e Inspektorit të Lartë. Në këtë rast, projekt vendimi i inspektorit i bashkëngjitet vendimit përfundimtar të Inspektorit të Lartë.
8. Në programimin dhe zhvillimin e inspektimeve, Inspektori vepron me nismë të tij.

KREU IV

ZYRA E INSPEKTORIT TË LARTË TË DREJTËSISË
Neni 215
Administrata e Inspektorit të Lartë të Drejtësisë
1. Pranë Zyrës së Inspektorit të Lartë të Drejtësisë organizohet dhe funksionon një administratë e cila ndihmon në realizimin e misionit dhe të funksioneve të zyrës.
2. Administrata e Zyrës së Inspektorit të Lartë të Drejtësisë drejtohet nga Sekretari i Përgjithshëm i cili raporton para Inspektorit të Lartë.
3. Personeli administrativ i  Zyrës së Inspektorit të Lartë të Drejtësisë ka statusin e nëpunësit civil në përputhje me dispozitat e ligjit “Për nëpunësin civil.
4. Zyra e Inspektorit të Lartë të Drejtësisë punëson punonjës administrativë në përputhje me dispozitat e Kodit të Punës. 
Neni 216
Sistemi elektronik i teknologjisë së informacionit 
1. Në përputhje me politikat e përgjithshme shtetërore në fushën e teknologjisë dhe sigurisë së informacionit, Inspektori i Lartë i Drejtësisë është përgjegjës për:

a) zhvillimin ose pjesëmarrjen Sistemin elektronik të teknologjisë së informacionit për përdorim në Zyrën e Inspektorit të Lartë të Drejtësisë, për menaxhimin, koordinimin, monitorimin dhe mbikëqyrjen e përdorimit të teknologjisë së informacionit si dhe përpërcaktimin e sistemit të zbatueshëm të menaxhimit elektronik të çështjeve;

b) përcaktimin e rregullave për krijimin, funksionimin, ndërveprimin dhe sigurinë e sistemit elektronik të menaxhimit të çështjeve dhe për mbrojtjen e të dhënave personale të përdorura dhe të ruajtura nga sistemi;

c) mirëmbajtjen e sistemit elektronik të teknologjisë së informacionit të çështjeve në përputhje me rregullat e parashikuara në shkronjën “b”, të këtij neni;

ç) përmirësimin periodik të sistemit, për të siguruar zbatimin e kërkesave funksionale të inspektimit dhe të organeve të tjera brenda sistemit të drejtësisë si dhe për të reflektuar ndryshimet në ligjet procedurale;

d) sigurimin që sistemi elektronik i teknologjisë së informacionit të të dhënave gjeneron informacione statistikore të cilat janë të nevojshme për punën e Inspektorit dhe të organeve të tjera;

dh) sigurimin e saktësisë dhe sigurisë së të dhënave dhe mbrojtjen e të dhënave personale;

e) përcaktimin e rregullave për përdorimin e detyrueshëm të sistemit elektronik të menaxhimit të çështjeve, njësimin e futjes së të dhënave dhe për saktësinë e të dhënave.

2. Në ushtrimin e funksioneve të tij, Inspektori i Lartë i Drejtësisë dhe inspektorët e tjerë kanë qasje të plotë në sistemin e menaxhimit të çështjeve të gjykatave, të zyrave të prokurorisë dhe të këshillave dhe në sistemet e regjistrimit audio dhe video.

PJESA V

KËSHILLI I EMËRIMEVE NË DREJTËSI

KREU I

DISPOZITA TË PËRGJITHSHME

Neni 217
Objekti i kreut

Ky kre përcakton parimet, rregullat dhe procedurat për organizimin dhe funksionimin e Këshillit të Emërimeve në Drejtësi, paraqitjen e kandidaturave për anëtarë të Gjykatës Kushtetuese dhe për Inspektor të Lartë të Drejtësisë, shqyrtimin e kandidaturave dhe renditjen e tyre dhe dërgimin e kandidaturave për rekrutimin përfundimtar në organin e emërtesës.

Neni 218
Funksioni dhe përgjegjësitë e Këshillit të Emërimeve në Drejtësi

1. Këshilli i Emërimeve në Drejtësi është organ i pavarur që verifikon përmbushjen e kushteve ligjore dhe vlerëson kriteret profesionale e morale të kandidatëve për anëtarë të Gjykatës Kushtetuese dhe kandidatëve për Inspektor të Lartë të Drejtësisë.

2. Këshilli i Emërimeve në Drejtësi i përmbush funksionet e tij duke respektuar standardet e procesit të rregullt ligjor dhe me qëllimin për të siguruar cilësi sa më të lartë profesionale dhe morale në përbërjen e organeve të përmendura në pikën 1 të këtij neni.

Neni 219
Selia dhe mbështetja administrative

1. Këshilli i Emërimeve në Drejtësi mblidhet sa herë është e nevojshme.

2. Selia e Këshillit është Gjykata e Lartë e Republikës së Shqipërisë.
3. Gjykata e Lartë siguron mbështetjen e nevojshme organizative, administrative dhe financiare për realizimin e funksionit dhe të detyrave të Këshillit të Emërimeve në Drejtësi të parashikuara në Kushtetutë dhe në këtë ligj.
KREU II

PËRBËRJA E KËSHILLIT TË EMËRIMEVE NË DREJTËSI

Neni 220
Përbërja, mandati i anëtarëve dhe zëvendësimi

1. Këshilli i Emërimeve përbëhet nga  9 anëtarë si më poshtë:

e) Dy gjyqtarë të Gjykatës Kushtetuese;

f) Një gjyqtar i Gjykatës së Lartë;

g) Një prokuror nga Prokuroria e Përgjithshme;

ç)         Dy gjyqtarë nga gjykatat e apelit;

h) Dy prokurorë nga zyrat e prokurorisë pranë gjykatave të apelit;

dh)      Një gjyqtar nga gjykatat administrative.

2. Anëtarët e Këshillit të Emërimeve në Drejtësi qëndrojnë në detyrë për 1 vit nga data 1 janar e çdo viti kalendarik.
3. Në rast pamundësie ose të konfliktit të interesit, anëtarët zëvendësohen nga anëtarët zëvendësues.
Neni 221
Kushtet dhe kriteret për t’u përfshirë në shortin për zgjedhjen e anëtarëve të Këshillit dhe procedurat e përzgjedhjes

1. Mund të përfshihen në shortin për zgjedhjen e anëtarëve të Këshillit të Emërimeve në Drejtësi vetëm ata magjistratë dhe gjyqtarë të Gjykatës Kushtetuese të cilët në momentin e organizimit të shortit plotësojnë kushtet e mëposhtëme:

a) në kohën e hedhjes së shortit magjistrati e ka ushtruar funksionin për të paktën 10 vjet dhe anëtari i Gjykatës Kushtetuese për të paktën 1 vit;

b) nuk ka një masë disiplinore në fuqi ;
c) nuk ka filluar një procedim disiplinor para kandidimit;
ç)         magjistrati ka përfunduar ciklin e plotë katër ose pesë vjeçar të studimeve në drejtësi;

d) magjistrati ka përfunduar Shkollën e Magjistraturës;

dh)   magjistrati është vlerësuar të paktën “shumë mirë” në 2 vlerësimet e fundit etik dhe profesional; 

e) magjistrati ose gjyqtari i Gjykatës Kushtetuese nuk është nën hetim ose nuk është dënuar më parë me vendim gjyqësor të formës së prerë për kryerjen e një vepre penale;

ë)      magjistrati ose gjyqtari i Gjykatës Kushtetuese nuk është dënuar më parë me sanksion administrativ për shkelje të rregullave ligjore në lidhje me deklarimin e pasurisë dhe konfliktin e interesave.

2. Kandidatët që nuk plotësojnë një nga këto kushte përjashtohen nga shorti.

3. Jo më vonë se data 15 nëntor e çdo viti kalendarik, Gjykata Kushtetuese, Këshilli i Lartë Gjyqësor dhe Këshilli i Lartë i Prokurorisë bëjnë verifikojnë nëse kandidatët për anëtarë të Këshillit të Emërimeve në Drejtësi plotësojnë kushtet e parashikuara në paragrafin 1 të këtij neni dhe i paraqesin Presidentit të Republikës dhe Kuvendit listën e kandidatëve që plotësojnë kushtet.

4. Lista me kandidatët që i plotësojnë kushtet dhe lista me kandidatët që nuk plotësojnë kushtet bëhen publike në faqet zyrtare të institucioneve përkatëse.

5. Kandidatët e përjashtuar njoftohen me shkrim, individualisht dhe në mënyrë të arsyetuar për shkaqet e përjashtimit. Ata mund të ankohen brenda 5 ditësh nga data e njoftimit në Gjykatën Administrative të Apelit.
6. Gjykata Administrative e Apelit vendos brenda 7 ditëve nga data e depozitimit të ankimit. Vendimi i saj është përfundimtar dhe i formës së prerë.

7. Presidenti i Republikës, në prani të Avokatit të Popullit, përzgjedh anëtarët e Këshillit me short midis datës 1 dhe 5 dhjetor të çdo viti kalendarik. Përveç anëtarëve të parashikuar në pikën 1 të nenit 220, Presidenti i Republikës zgjedh edhe një anëtar zëvendësues nga secili institucion në të njëjtin short.
8. Nëse Presidenti i Republikës nuk arrin të përzgjedhë anëtarët e Këshillit deri në datën 5 dhjetor, Kryetari i Kuvendit në prani të Avokatit të Popullit i përzgjedh ata brenda datës 10 dhjetor  të atij viti kalendarik.
9. Presidenti i Republikës, miraton rregulla të mëtejshme për zhvillimin e procedurës së shortit të cilat, në çdo rast, duhet t’iu përmbahen parimeve të transparencës, gjurmueshmërisë dhe monitorimit të procesit.
10. Rezultatet e shortit dhe përmbledhja e procesverbalit të procesit të shortit bëhen menjëherë publike në faqen zyrtare të internetit të Presidentit të Republikës.
11. Avokati i Popullit bën menjëherë publik në faqen zyrtare të institucionit raportin e monitorimit të procesit të shortit.

Neni 222
Konflikti i interesit

Anëtari i Këshillit të Emërimeve në Drejtësi i cili është në dijeni të një konflikti interesi ose të një pengese ligjore për veten ose për një anëtar tjetër të Këshillit lidhur me një çështje, është i detyruar të deklarojë natyrën e interesit ose të pengesës, të mos marrë pjesë në diskutimin e çështjes përkatëse dhe të mos marrë pjesë në votimin çështjes përkatëse.
Neni 223
Papajtueshmëria

Anëtari i Këshillit të Emërimeve në Drejtësi nuk mund të marrë pjesë në verifikimin e kushteve ligjore,  vlerësimin e kritereve profesionale dhe në renditjen e kandidatëve për anëtarë të Gjykatës Kushtetuese ose të kandidatëve për Inspektor të Lartë të Drejtësisë, në qoftë se midis tij dhe kandidatit ekzistojnë marrëdhëniet e mëposhtme:

a) marrëdhënie martesore ose bashkëjetese;

b) marrëdhënie gjinie të afërt, përfshi persona të paralindur, të paslindur, vëllezër, motra, ungjër, emta, nipër, mbesa, fëmijë të vëllezërve dhe të motrave; ose

c) marrëdhënie krushqie të afërt, përfshi vjehërr, vjehrrë, dhëndër, nuse, kunatë, thjeshtër dhe njerk.

Neni 224
Heqja dorë

1. Anëtari i Këshillit të Emërimeve në Drejtësi është i detyruar të heqë dorë nga pjesëmarrja në procesin për verifikimin e kushteve ligjore, vlerësimin e kritereve profesionale dhe në renditjen e kandidatëve për anëtarë të Gjykatës Kushtetuese ose të kandidatëve për Inspektor të Lartë të Drejtësisë, në rastet e mëposhtme:

a) kur ai, bashkëshorti/bashkëjetuesi i tij ose fëmijët e tij janë debitorë ose kreditorë në raport me kandidatin, ose kanë përfaqësuar interesat e tij në të shkuarën;

b) kur ekzistojnë mosmarrëveshje ndërmjet tij, bashkëshortit/bashkëjetuesit të tij ose ndonjë të afërmi të tij me kandidatin.
2. Vendimi për pranimin e dorëheqjes së anëtarit merret nga Kryetari i Këshillit. Kur dorëheqjen e jep Kryetari, vendimi për pranimin e saj merret nga Zëvendës Kryetari.

Neni 225
Përjashtimi dhe zëvendësimi i anëtarit

1. Kandidatët mund të kërkojnë përjashtimin e anëtarit të Këshillit nga pjesëmarrja në verifikimin  e kushteve ligjore, vlerësimin e kritereve profesionale dhe renditjen jo më vonë se 3 ditë nga data e mbledhjes së Këshillit kur ekziston një nga shkaqet e parashikuara në nenet 133 dhe 134 të këtij ligji dhe anëtari nuk heq dorë vetë nga shqyrtimi i çështjes.
2. Vendimi për përjashtimin e anëtarit merret nga Kryetari i Këshillit. Kur kërkohet përjashtimi i Kryetarit të Këshillit, vendimi merret nga Zëvendës kryetari.

3. Anëtari i përjashtuar ose i dorëhequr zëvendësohet nga anëtari zëvendësues nga i njëjti institucion. 
KREU III

ORGANIZIMI DHE FUNKSIONIMI I KËSHILLIT TË EMËRIMEVE NË DREJTËSI

Neni 226
Kryetari
1. Anëtari i Gjykatës së Lartë është kryetar i Këshillit të Emërimeve në Drejtësi.

2. Kryetari i Këshillit ushtron këto funksione:

a) përgatit, thërret dhe drejton mbledhjet e Këshillit;

b) përfaqëson Këshillin në marrëdhëniet me të tretët;

c) siguron mbështetjen administrative, organizative dhe financiare të Gjykatës së Lartë për funksionimin e Këshillit;

ç)     harton dhe bën publik në faqen zyrtare të Gjykatës së Lartë raportin vjetor mbi veprimtarinë e Këshillit të Emërimeve në Drejtësi;

d) siguron që mbledhja e Këshillit të regjistrohet në sistemin audio dhe që një përmbledhje e procesverbalit të mbledhjes së Këshillit mbahet dhe bëhet publik në faqen e internetit të Gjykatës së Lartë. Përmbledhja e procesverbalit ju vihet në dispozicion anëtarëve të Këshillit përpara se të bëhet publike. Në rast se ndonjëri prej anëtarëve ka dyshime për saktësinë e përmbledhjes së procesverbalit, Kryetari i Këshillit urdhëron ballafaqimin e përmbledhjes me regjistrimin audio dhe ndryshimin e saj në qoftë se dyshimi i anëtarit rezulton i justifikuar.

dh)  siguron dokumentimin e mbledhjes se këshillit dhe mbajtjen e dokumentacionit në përputhje me legjislacionin për arkivat;

e) nënshkruan aktet e verifikimit, vlerësimit dhe të renditjes dhe ia përcjell ato organit të emërtesës;

ë)  ushtron çdo detyrë tjetër të caktuar me ligj.

Neni 227
Zëvendës Kryetari

1. Anëtari më i vjetër në moshë nga Gjykata Kushtetuese është Zëvendës Kryetari i Këshillit.

2. Zëvendës Kryetari ushtron të gjitha funksionet e Kryetarit në mungesë ose pamundësi të këtij të fundit.

Neni 228
Relatori

1. Për verifikimin paraprak të plotësimit të kushteve ligjore dhe vlerësimin e të kritereve profesionale e morale nga kandidatët, si dhe për renditjen e tyre, Këshilli i Emërimeve në Drejtësi cakton me short një Relator për pozicionet vakante në çdo institucion.
2. Shorti për caktimin e Relatorit organizohet përmes sistemit të administrimit të çështjeve të Gjykatës së Lartë.

3. Përjashtimisht, në qoftë se sistemi elektronik nuk funksionon, shorti mund të kryhet manualisht. Këshilli miraton rregulla më të detajuara për të bërë të mundur që procedura e shortit për caktimin e Relatorit t’iu përmbahet parimeve të transparencës, gjurmueshmërisë dhe monitorimit të procesit.

4. Rezultati i shortit për Relatorin bëhet publik në faqen zyrtare të Gjykatës së Lartë.
5. Për zhvillimin e procedurës së verifikimit, vlerësimit dhe renditjes, Relatori kryen detyrat e mëposhtme:

a) shqyrtimin dhe verifikimin e dokumentacionit të depozituar nga kandidatët;

b) kërkon kontrollin e pasurisë së kandidatëve dhe verifikimin e rekordeve penale dhe disiplinore të tyre;

c) përgatitjen e projekt aktit të verifikimit, vlerësimit dhe të renditjes së kandidatëve;

ç)         koordinimin me Kryetarin për përgatitjen e mbledhjes së Këshillit;

d) përgatitjen e komunikatës për mediat;
dh)      ushtron çdo detyrë tjetër të caktuar me ligj.

6. Në ushtrimin e përgjegjësive të tij Relatori ndihmohet nga personeli administrativ i Gjykatës së Lartë.

Neni 229
Mënyra e ushtrimit të veprimtarisë dhe vendimmarrjes

1. Këshilli e ushtron veprimtarinë e tij në mënyrë kolegjiale sipas rregullave dhe procedurave të parashikuara në këtë kre të cilat, plotësohen, për aq sa është e mundur dhe me ndryshimet e nevojshme, nga rregullat e parashikuara në legjislacionin për organizimin dhe funksionimin e organeve kolegjiale. Pjesëmarrja në mbledhjet e Këshillit është e detyrueshme. Anëtarët që mungojnë zëvendësohen nga anëtarët zëvendësues.
2. Këshilli për Emërimet në Drejtësi, për të siguruar zhvillimin e një procedure transparente, publike dhe bazuar në merita, me vendim, miraton rregulla më të detajuara për përzgjedhjen dhe pikëzimin e kandidatëve, duke përfshirë edhe rregullat për procedurën e verifikimit të pasurisë, integritetit dhe të të shkuarës profesionale dhe personale të tyre.
3. Këshilli vendos me shumicën e votave në prani të të paktën pesë anëtarëve.

4. Këshilli për Emërimet në Drejtësi, në procesin e verifikimit të plotësimit të kushteve ligjore dhe të vlerësimit të kritereve profesionale e morale kërkon informacione nga institucione të tjera.

5. Në përfundim të procesit të verifikimeve sipas paragrafit 4 të këtij neni, Këshilli interviston kandidatët që plotësojnë kushtet ligjore, bën renditjen e tyre sipas kritereve të parashikuara në nenin 240 të këtij ligji dhe harton një raport ku arsyeton këtë renditje. 

Neni 230
Personeli administrativ

1. Këshilli i Emërimeve në Drejtësi miraton një rregullore të brendshme për administrimin e brendshëm të tij.

2. Kryetari i Këshillit, në bashkëpunim më Kryetarin e Gjykatës së Lartë, cakton, nga rradhët e personelit administrativ të Gjykatës së Lartë, një numër të arsyeshëm punonjësish administrativë për të lehtësuar përmbushjen e detyrave të Këshillit.

3. Për nevojat e punës së tij Këshilli i Emërimeve në Drejtësi krijon dhe përdor një sistem të administrimit të çështjeve. Këshilli mbledh dhe përpunon të dhënat në përputhje me Ligjin “Për Mbrojtjen e të Dhënave Personale”.
Neni 231
Regjistri Zyrtar i Këshillit të Emërimeve në Drejtësi

Kryetari Këshillit të Emërimeve në Drejtësi sigurohet që Këshilli të ketë në çdo kohë një regjistër zyrtar në të cilin regjistrohen së paku informacionet e mëposhtme:

a) emrat e kandidatëve dhe institucionet ku ata propozohet të emërohen;

b) institucionet propozuese;

c) dokumentacioni i depozituar prej kandidatëve dhe/ose prej institucioneve propozuese;

ç)       dokumentacioni i ardhur nga institucionet shtetërore që bëjnë verifikimin e pasurisë dhe të rekordeve penale e disiplinore të kandidatëve si dhe letërkëmbimi zyrtar mes tyre dhe Këshillit;

d) aktet përfundimtare të Këshillit për verifikimin, vlerësimin dhe renditjen e kandidatëve; dh)       letërkëmbimi zyrtar mes Këshillit dhe Kuvendit ose Presidentit të Republikës.

Neni 232
Publikimi i akteve

1. Lista e kandidatëve që nuk i plotësojnë kushtet për zgjedhur shoqëruar me arsyetimin përkatës për përjashtimin tyre, lista e kandidatëve që vijojnë konkurimin dhe renditja e tyre publikohen në faqen zyrtare të Gjykatës së Lartë.

2. Të gjitha aktet e verifikimit, vlerësimit dhe të renditjes për secilin kandidat, të miratuara nga Këshilli i Emërimeve në Drejtësi bëhen publike në faqen zyrtare të internetit të Gjykatës së Lartë, të shoqëruara me shpjegimet dhe arsyetimet përkatëse si dhe me një përmbledhje të procesverbalit të nënshkruar nga të gjithë anëtarët që kanë marrë pjesë në mbledhje.
Neni 233
Transparenca

1. Mbledhjet e Këshillit të Emërimeve në Drejtësi janë të mbyllura. Avokati i Popullit merr pjesë në mbledhjet dhe veprimtarinë e Këshillit. 
2. Përfaqësues të autorizuar të Presidentit të Republikës, Kryetarit të Kuvendit dhe 2 anëtarë të Komisionit Parlamentar për çështjet ligjore, për administratën publike dhe të drejtat e njeriut, njëri prej të cilëve i përket opozitës,  ftohen të marrin pjesë në mbledhjet e Këshillit.
3. Këshilli komunikon me publikun pas çdo mbledhjeje përmes një komunikate për mediat e cila informon së paku për:

a) kohën e mbledhjes;

b) pjesëmarrjen;

c) kandidatët, jetëshkrimin e përditësuar të tyre, pozicionet për të cilat ata kandidojnë dhe institucionet propozuese;

ç)      një shpjegim të shkurtër të procedurave dhe të metodës së ndjekur për verifikimin kushteve ligjore dhe të kritereve të përdorura për renditjen e kandidatëve; 
d) aktin përfundimtar të verifikimit dhe renditjes së kandidatëve.

KREU IV

VERIFIKIMI I KUSHTEVE LIGJORE
Neni 234
Subjektet që vënë në lëvizje Këshillin e Emërimeve në Drejtësi
1. Presidenti i Republikës i dërgon Këshillit të Emërimeve në Drejtësi listën e plotë të kandidatëve që kanë shprehur interes për vendet vakante në Gjykatën Kushtetuese të cilat plotësohen nga Presidenti i Republikës, së bashku me dokumentacionin e paraqitur nga kandidatët menjëherë pas publikimit të listës së kandidatëve në faqen zyrtare të Presidentit.
2. Kryetari i Kuvendit i dërgon Këshillit të Emërimeve në Drejtësi listën e plotë të kandidatëve që kanë shprehur interes për vendet vakante në Gjykatën Kushtetuese të cilat plotësohen nga Kuvendi, së bashku me dokumentacionin e paraqitur nga kandidatët menjëherë pas publikimit të listës së kandidatëve në faqen zyrtare të Kuvendit.
3. Kryetari i Gjykatës së Lartë i dërgon Këshillit të Emërimeve në Drejtësi listën e plotë të kandidatëve që kanë shprehur interes për vendet vakante në Gjykatën Kushtetuese të cilat plotësohen nga Gjykata e Lartë, së bashku me dokumentacionin e paraqitur nga kandidatët menjëherë pas publikimit të listës së kandidatëve në faqen zyrtare të Gjykatës.
4. Kandidatët për Inspektor të Lartë të Drejtësisë i paraqesin Këshillit të Emërimeve në Drejtësi një shprehje interesi të nënshkruar dhe të shoqëruar me dokumentet e parashikuara në nenin 201, paragrafi 2, shkronja “b” të këtij ligji.

Neni 235
Deklarimi dhe kontrolli i pasurisë së kandidatëve

1. Menjëherë pas dërgimit të listave me emrat e kandidatëve ose të paraqitjes së shprehjes së interesit nga kandidatët, Këshilli i Emërimeve në Drejtësi i pajis kandidatët me formularët për deklarimin e pasurive dhe të interesave financiare.
2. Jo më vonë se 15 ditë nga marrja e formularëve për deklarimin e pasurive dhe të interesave financiare, kandidatët i dorëzojnë ato të plotësuara pranë Inspektoratit të Lartë për Deklarimin dhe Kontrollin e Pasurive dhe Konfliktit të Interesave, i cili kryen kontrollin e saktësisë dhe të vërtetësisë së deklarimit brenda 30 ditëve nga paraqitja e tij;

3. Inspektorati i Lartë për Deklarimin dhe Kontrollin e Pasurive dhe Konfliktit të Interesave i dërgon menjëherë Këshillit rezultatet e kontrollit.
4. Me përfundimin e procedurës së deklarimit dhe kontrollit të pasurisë Këshilli shpall në faqen zyrtare të Gjykatës së Lartë, si dhe i komunikon individualisht kandidatëve, rezultatin e verifikimit duke urdhëruar lejimin ose ndalimin e kandidimit. Urdhëri për ndalimin e kandidimit është gjithnjë i arsyetuar.
Neni 236
Deklarimi dhe kontrolli i integritetit të kandidatëve

1. Menjëherë pas dërgimit të listave me emrat e kandidatëve ose të paraqitjes së shprehjes së interesit nga kandidatët, Këshilli i Emërimeve në Drejtësi i pajis kandidatët me formularët për vetëdeklarimin sipas kërkesave të ligjit “Për garantimin e integritetit të personave që zgjidhen, emërohen ose ushtrojnë funksione publike”.
2. Jo më vonë se 5 ditë nga marrja e formularëve për vetëdeklarimin të parashikuar në pikën 1 të këtij neni, kandidatët i dorëzojnë ato të plotësuara pranë Këshillit të Emërimeve në Drejtësi.
3. Vetëdeklarimet e kandidatëve bëhen publike në faqen zyrtare të Gjykatës së Lartë.
4. Kryetari i Këshillit të Emërimeve në Drejtësi përcjell menjëherë formularët e vetëdeklarimit në Prokurorinë e Përgjithshme e cila kryen verifikimet brenda 30 ditëve nga paraqitja e formularëve.
5. Me përfundimin e procedurës së verifikimit Këshilli shpall në faqen zyrtare të Gjykatës së Lartë, si dhe i komunikon individualisht kandidatëve, rezultatin e verifikimit të të dhënave të deklaruara, duke urdhëruar lejimin ose ndalimin e kandidimit
Neni 237
Deklarimi dhe kontrolli i kushteve të tjera ligjore

1. Jo më vonë se 35 ditë nga mbërritja e listave të kandidatëve dhe dokumenteve që i shoqëron ato, Këshilli për Emërimet në Drejtësi kryen verifikimin e kushteve ligjore të parashikuara në ligjin për Gjykatën Kushtetuese dhe në nenin 234, paragrafi 1 të këtij ligji.

2. Për këtë qëllim Këshilli dergon kërkesa me shkrim në adresë të subjekteve publike dhe private sipas nevojës.

3. Me përfundimin e procedurës së verifikimit Këshilli shpall në faqen zyrtare të Gjykatës së Lartë, si dhe i komunikon individualisht kandidatëve, rezultatin e verifikimit të kushteve ligjore duke urdhëruar lejimin ose ndalimin e kandidimit.
Neni 238
Ankimet kundër vendimeve për ndalimin e kandidimit

1. Ankimet kundër vendimit të Këshillit të Emërimeve në Drejtësi për ndalimin e kandidimit bëhen në Gjykatën Administrative të Apelit jo më vonë se 5 ditë nga dita e njoftimit të vendimit të kontestuar.

2. Gjykata Administrative e Apelit vendos brenda 7 ditëve nga dita e dorëzimit të ankimit. Vendimi i saj është përfundimtar dhe i formës së prerë
KREU V

VLERËSIMI DHE RENDITJA E KANDIDATËVE

Neni 239
Fillimi dhe afati për zhvillimin e procedurës së vlerësimit dhe renditjes së kandidatëve

1. Jo më vonë se 5 ditë nga përfundimi i procedurës së verifikimit sipas parashikimeve të neneve 234 deri në 238 të këtij ligji, Kryetari i Këshillit të Emërimeve në Drejtësi thërret mbledhjen e Këshillit.
2. Këshilli i Emërimeve në Drejtësi bën vlerësimin e kritereve profesionale e morale të kandidatëve dhe bën renditjen e tyre jo më vonë se 10 ditë nga dita e mbledhjes.
3. Këshilli qëndron i mbledhur deri në përfundim të procesit të vlerësimit dhe të renditjes së kandidatëve.

Neni 240
Kriteret profesionale dhe morale për renditjen e kandidatëve

1. Këshilli bën renditjen e kandidatëve në bazë të meritave të tyre profesionale bazuar në:

a) rëndësinë e përvojës së punës për pozicionin për të cilin konkuron kandidati;

b) rezultatet e vlerësimit profesional dhe të etikës të kandidatëve në punët që kanë bërë në të shkuarën në qoftë se ka;

c) aftësitë organizative, drejtuese e menaxheriale në rastin e kandidatëve për Inspektor të Lartë të Drejtësisë;

ç)    vlerësimin e rëndësisë së punimeve akademike, studimeve shkencore, shkrimeve dhe ligjëratave profesionale, botimeve, si dhe pjesëmarrjen në aktivitete shkencore, pjesëmarrjen në procesin e hartimit ose të konsultimit të legjislacionit dhe çdo angazhim tjetër profesional të kandidatit përgjatë 5 viteve të fundit në fushën e së drejtës;

d) rezultatet gjatë studimeve në ciklin e arsimit të lartë;

dh)      trajnimet dhe kurset e çertifikuara;

e) njohurinë e gjuhëve të huaja.
2. Këshilli bën renditjen e kandidatëve në bazë të meritave të tyre morale bazuar në:

a) reputacionin që gëzon kandidati në shoqëri dhe midis kolegëve;

b) cilësitë morale të tilla si ndershmëria, përpikmëria në ushtrimin e detyrave, drejtësia në marrjen e vendimeve, përgjegjshmëria, besueshmëria, paanësia, dinjiteti dhe prirja për të marrë përsipër përgjegjësi; 

c) angazhimi i provuar në ndjekje të kauzave të shoqërisë civile.

3. Këshilli bën renditjen e kandidatëve në bazë të meritave të tyre organizative, drejtuese dhe menaxheriale bazuar në:

a) cilësinë e platformës dhe të vizionit që paraqesin;

b) aftësitë e provuara për të marrë vendime dhe përgjegjësi bazuar në përvojat e mëparshme profesionale dhe shoqërore;

c) aftësitë e komunikimit;

ç)         aftësitë e të punuarit në grup dhe në ambiente multi disiplinore ose multi kulturore;

d) aftësitë e përfaqësimit publik;
dh)      njohja e gjuhëve të huaja.

4. Këshilli interviston kandidatët dhe angazhon ekspertë për verifikimin e aftësive të tyre sidomos për të verifikuar nivelin e zotërimit të gjuhëve të huaja.

5. Në zbatim të dispozitave të këtij Kreu, Këshilli miraton rregulla për detajimin e mëtejshëm të kritereve dhe për të përcaktuar peshën specifike të tyre në renditjen e kandidatëve.

KREU VI
PËRGJEGJËSIA DISIPLINORE E ANËTARËVE TË KËSHILLIT TË EMËRIMEVE NË DREJTËSI

Neni 241
Rastet e përgjegjësisë disiplinore të anëtarëve të Këshillit

1. Anëtarët e Këshillit të Emërimeve në Drejtësi mbajnë përgjegjësi disiplinore për shkeljet disiplinore gjatë ushtrimit të detyrës si anëtarë të Këshillit;

2. Procedimi disiplinor mund të fillojë në çdo kohë sipas rregullave dhe procedurave të parashikuara në ligjin për statusin e gjyqtarëve dhe prokurorëve dhe në ligjin për Gjykatën Kushtetuese.
Neni 242
Shkeljet disiplinore gjatë ushtrimit të funksionit

Në veçanti, veprimet ose mosveprimet e mëposhtme të anëtarëve të Këshillit të Emërimeve në Drejtësi përbëjnë shkelje disiplinore:

a) mungesa, pa arsye të përligjura, në mbledhjet e Këshillit;

b) shkelja e rëndë e rregullave të solemnitetit gjatë mbledhjeve të Këshillit;

c) bërja publike e mendimeve që ka dhënë ose janë dhënë nga anëtarët e tjerë gjatë procesit të diskutimit të çështjes;

ç)         mosmarrja pjesë në diskutimin e çështjes;

d) bërja e deklaratave publike dhe në media në lidhje me procedurat e verifikimit, vlerësimit dhe të renditjes, nëse ky veprim ka sjellë ose mund të sjellë cënimin e paanshmërisë së anëtarit ose të të drejtave të subjektit të verifikimit, vlerësimit dhe renditjes;

dh)   shkelja haptazi e ligjit, me dashje ose pakujdesi të rëndë, duke mos iu referuar ligjit të zbatueshëm ose fakteve të rëndësishme për verifikimin e kushteve ligjore, kritereve profesionale e morale dhe renditjen.

PJESA VI

SHKOLLA E MAGJISTRATURËS

KREU I

QËLLIMI DHE DETYRAT E SHKOLLËS SË MAGJISTRATURËS

Neni 243
Statusi, autonomia dhe selia 

1. Shkolla e Magjistraturës është institucion publik buxhetor dhe gëzon cilësinë e personit juridik. 

2. Shkolla e Magjistraturës gëzon autonomi administrative, akademike dhe financiare për realizimin e qëllimeve dhe të detyrave të caktura në këtë ligj.

3. Qendra e Shkollës së Magjistraturës është në Tiranë.

Neni 244
Funksionet
1. Shkolla e Magjistraturës siguron formimin profesional të magjistratëve.

2. Formimi profesional përfshin programin e formimit fillestar të kandidatëve për magjistratë dhe të formimit vazhdues të gjyqtarëve dhe prokurorëve në detyrë.

3. Shkolla e Magjistraturës pranon në programin e formimit fillestar dhe të formimit vazhdues të kandidatëve për magjistratë,  në kuptim të paragrafit 2 të këtij neni dhe në përputhje me Ligjin “Për Avokaturën e Shtetit” kandidatë për pozicionet në Avokaturën e Shtetit.   

4. Shkolla e Magjistraturës pranon, në vitin e parë të trajnimit fillestar dhe në programin e trajnimit të vazhduar në kuptimin e paragrafit 2 të këtij neni dhe në përputhje me Ligjin për Organizimin e Pushtetit Gjyqësor në Republikën e Shqipërisë, kandidatët për ndihmës ligjorë . 

5. Rregulla më të detajuara që lidhen me parashikimet e paragrafëve 3 dhe 4 të këtij neni, në veçanti lidhur me numrin e të trajnuarve në vit, kurset e trajnimit për këta të trajnuar dhe fondet përkatëse që do të bëhen të disponueshme nga institucionet ose donatorët e interesuar, rregullohen me marrëveshje ndërmjet Shkollës së Magjistraturës dhe institucionit të interesuar.

6. Shkolla e Magjistraturës, në bashkëpunim me Këshillin e Lartë Gjyqësor, Këshillin e Lartë të Prokurorisë, Ministrinë e Drejtësisë, gjykatat dhe institucionet e tjera realizon trajnimin profesional fillestar dhe të vazhduar të kancelarëve, në përputhje me parashikimet e bëra në ligjin për “Për Organizimin e Pushtetit Gjyqësor në Republikën e Shqipërisë” dhe ligjin “Për Organizimin dhe funksionimin e Prokurorisë në Republikën e Shqipërisë”.

7. Shkolla e Magjistraturës, bazuar në detyrimin e përcaktuar me ligj, ose me kërkesë të institucioneve të interesuara, në varësi të kapaciteteve që ka, fondeve përkatëse të bëra të disponueshme nga institucionet e interesuara ose donatorët, mund të bashkëpunojë për aktivitetet e formimit profesional për nënpunësit civilë të gjyqësorit, nënpunësit civilë të prokurorisë, ose të profesioneve të tjera ligjore që lidhen me sistemin e drejtësisë. Shkolla e Magjistraturës, sipas rastit, mund të lidhë marrëveshje bashkëpunimi me institucionet përgjegjëse për trajnimin e tyre.

Neni 245
Buxheti

Buxheti i Shkollës së Magjistraturës i shërben kryerjes së veprimtarisë dhe funksionimit të saj. Këtu përfshihen:

a) pagat dhe përfitimet e personelit mësimdhënës të brendshëm dhe të jashtëm dhe të personelit administrativ, si dhe shpërblimet për ekspertët e trajnimit vazhdues, specialistët dhe përgjegjësit e stazheve;

b) bursat e shkollimit të kandidatëve për magjistratë;

c) shpenzime operative;

ç) shpenzime kapitale;

d) të ardhurat e veta nga regjistrimet, botimet etj;

e) veprimtari të tjera të miratura nga Këshilli Drejtues në kuadrin e qëllimit të Shkollës.

KREU II

DREJTIMI DHE ORGANIZIMI I SHKOLLËS SË MAGJISTRATURËS

Neni 246
Organet drejtuese

1. Organet drejtuese të Shkollës së Magjistraturës janë:

a) Këshilli Drejtues;

b) Drejtori i Shkollës;

c) Këshilli Pedagogjik;

ç) Komisioni  Disiplinor.

Neni 247
Përbërja dhe mandati i anëtarëve të Këshillit Drejtues

1. Këshilli Drejtues i Shkollës së Magjistraturës ka këtë përbërje:

a) Kryetari i Gjykatës së Lartë, i cili kryen njëkohësisht funksionin e Kryetarit të Këshillit Drejtues;

b) Prokurori i Përgjithshëm, i cili kryen njëkohësisht funksionin e Zëvendëskryetarit të Këshillit Drejtues;

c) Kryetari i Këshillit të Lartë Gjyqësor;

ç) Kryetari i Këshillit të Lartë të Prokurorisë;

d) Një gjyqtar dhe një prokuror me përvojë, që caktohen, sipas rastit, përkatësisht nga mbledhja e përgjithshme e të gjithë gjyqtarëve dhe prokurorëve. Anëtarët e  zgjedhur nga radhët e gjyqtarëve dhe prokurorëve nuk mund të jenë njëkohësisht anëtarë të Këshillit të Lartë Gjyqësor ose anëtarë të Këshillit të Lartë të Prokurorisë;

dh) dy përfaqësues të caktuar nga Ministri i Drejtësisë;

e) Avokati i Përgjithshëm i Shtetit;

ë) Kryetari i Dhomës Kombëtare të Avokatisë;

f) Një përfaqësues i Ministrisë së Arsimit dhe Sportit, me përvojë të spikatur në fushën juridike; 

g) Drejtori i Shkollës së Magjistraturës;

gj)Përgjegjësit e trajnimit fillestar dhe vazhdues, si dhe dy pedagogë të brendshëm të Shkollës së Magjistraturës;

h) Dy studentë nga vite akademike të ndryshme të zgjedhur me votim të fshehtë nga Asambleja e kandidatëve për magjistratë që ndjekin formimin fillestar.

2. Anëtarët e Këshillit Drejtues, sipas shkronjave "d",  "dh" dhe  "f" qëndrojnë në këtë detyrë për një afat katërvjeçar, përveç rasteve kur nuk ushtrojnë më funksionin ose detyrën, që motivon caktimin e tyre si anëtarë të Këshillit.

Neni 248
Detyrat, mbledhjet dhe vendimmarrja e Këshillit Drejtues

1. Këshilli Drejtues ka këto detyra:

a) bashkëpunon me Këshillin e Lartë Gjyqësor dhe Këshillin e Lartë të Prokurorisë për zbatimin e procedurave për rekrutimin e kandidatëve që do të ndjekin studimet në Shkollën e Magjistraturës, bazuar  në ligjin “Për statusin e gjyqtarëve dhe të prokurorëve në Republikën e Shqipërisë”.

b) ndjek zbatimin e kritereve të përcaktuara në ligjin “Për statusin e gjyqtarëve dhe të prokurorëve në Republikën e Shqipërisë”, për pranimin e kandidatëve që do të ndjekin programin e formimit fillestar dhe shpall listën përfundimtare të tyre;
c) bën emërimin dhe largimin nga detyra të stafit mësimdhënës, me propozimin e shumicës së anëtarëve të Këshillit Drejtues, ose të Drejtorit të Shkollës; 

ç) përcakton, brenda buxhetit, strukturën organizative dhe kriteret e emërimit të personelit administrativ;

d) miraton dhe ndjek zbatimin e Rregullores të Shkollës dhe të programit vjetor të veprimtarive të saj;

dh) miraton, me propozimin e Drejtorit, programet e formimit dhe programet e çdo lënde ose kursi të Trajnimit Fillestar, pedagogët përgjegjës dhe ngarkesën e tyre;

e)propozon projektbuxhetin dhe shqyrton raportet e Drejtorit për realizimin e buxhetit dhe shpenzimet e të ardhurave;

ë) Paraqet një raport vjetor përpara Këshillit të Lartë Gjyqësor  dhe Këshillit të Lartë të Prokurorisë për rezultatet e arritura dhe drejtimet e punës për të ardhmen.

f) miraton programin tematik dhe kalendarin e aktiviteteve të Trajnimit Vazhdues si edhe listën e trajnuesve/ekspertëve të këtij programi, duke siguruar lehtësitë për Shkollën e Magjistraturës në përditësimin e tij me tema te reja dhe, sipas rastit, ndryshime në kalendar;

g) miraton marrëveshjet që lidh  Shkolla e Magjistraturës për realizimin e trajnimeve të grupeve të tjera;
gj) cakton nga pedagogët e brendshëm, si anëtarë të Komisionit Disiplinor të Shkollës, në cilësinë e Prokurorit dhe të Zëvendës së Prokurorit për Disiplinën për një afat tre vjeçar dhe të parinovueshëm.
2. Këshilli Drejtues mblidhet së paku një herë në tre muaj. Koha, vendi dhe çështjet e rendit të ditës së mbledhjes caktohen nga Kryetari. Të drejtën për të kërkuar mbledhjen e Këshillit Drejtues dhe përfshirjen e çështjeve në rendin e ditës e kanë edhe jo më pak se tre anëtarë të Këshillit ose Drejtori i Shkollës. Këshilli mblidhet jo më vonë se 15 ditë nga paraqitja e kërkesës me shkrim. 

3. Mbledhjet janë të vlefshme kur në to marrin pjesë jo më pak se gjysma e anëtarëve. Vendimet merren me shumicë votash dhe, kur votat janë të barabarta, përcaktuese është vota e kryetarit.Vendimet merren me votim të hapur, mbështetur në ligjin “Për veprimtarinë e organeve kolegjiale të organeve të administratës shtetërore dhe të enteve publike”.

4. Përveç rasteve kur parashikohet ndryshe në këtë ligj, rregullat dhe procedurat e parashikuara në ligjin “Për veprimtarinë e organeve kolegjiale të organeve të administratës shtetërore dhe të enteve publike, zbatohen për organizimin e mbledhjeve dhe vendimmarrjen e Këshillit Drejtues të Shkollës së Magjistraturës.

Neni 249
Kushtet për emërimin e Drejtorit të Shkollës

1. Drejtor i Shkollës së Magjistraturës emërohet shtetasi shqiptar që përmbush së bashku këto kushte ligjore: 

a) të ketë mbaruar arsimin e lartë juridik, Diplomë e Nivelit të Dytë; 

b) të ketë punuar si gjyqtar ose prokuror për jo më pak se 10 vjet ose si jurist për jo më pak se 15 vjet; 

c) të ketë jo më pak se 10 vjet mësimdhënie në Shkollën e Magjistraturës nga marrja e gradës shkencore “Doktor” ose jo më pak se 5 vjet mësimdhënie në Shkollën e Magjistraturës nga marrja e titullit shkencor “Profesor”, ose jo më pak se 15 vjet mësimdhënie si pedagog i brendshëm ose pedagog i jashtëm në Shkollën e Magjistraturës; 

ç) të mos jetë i dënuar penalisht me vendim të formës së prerë; 

d) të mos ketë mbajtur funksione politike në administratën publike ose pozicione drejtuese në parti politike gjatë 10 vjetëve të fundit përpara kandidimit.
Neni 250
Emërimi, statusi dhe qëndrimi në detyrë i Drejtorit të Shkollës

1. Drejtori i Shkollës së Magjistraturës emërohet nga Këshilli Drejtues i Shkollës, me konkurrim të hapur dhe të bazuar në meritë, mbi bazën e dokumentacionit, për një mandat 4-vjeçar me të drejtë riemërimi, vetëm një herë. 

2. Në rastet kur Drejtori i Shkollës së Magjistraturës përzgjidhet nga radhët e gjyqtarëve ose prokurorëve që plotësojnë kushtin e nenit 249 të këtij ligji, emërimi bëhet vetëm pasi të jetë dhënë pëlqimi, përkatësisht, nga Këshilli i Lartë Gjyqësor ose Këshilli i Lartë i Prokurorisë, sipas kërkesës së Këshillit Drejtues të Shkollës së Magjistraturës. 

3. Gjatë kohës së qëndrimit në funksion, Drejtori i Shkollës së Magjistraturës gëzon pagën dhe përfitimet e gjyqtarit të Gjykatës së Lartë. Funksioni i Drejtorit të Shkollës së Magjistraturës është i papajtueshëm me çdo funksion tjetër publik, anëtarësimin në partitë politike apo pjesëmarrjen në veprimtaritë e tyre, ose kryerjen e çdo veprimtarie tjetër fitimprurëse, me përjashtim të mësimdhënies dhe veprimtarive me natyrë shkencore.

4. Periudha e ushtrimit të funksionit të Drejtorit të Shkollës së Magjistraturës njihet si periudhë vjetërsie në punë, si gjyqtar ose prokuror, për efekt të kërkesave të karrierës profesionale, të parashikuara në ligjin për statusin e gjyqtarëve dhe prokurorëve dhe në ligjin për Gjykatën Kushtetuese. 

5. Gjyqtarët ose prokurorët, që shërbejnë në funksionin e Drejtorit të Shkollës së Magjistraturës, me kërkesë të tyre, rikthehen në vendet e punës që u ruhen nga Këshillii Lartë Gjyqësor ose Këshilli i Lartë i Prokurorisë.

Neni 251
Detyrat e Drejtorit të Shkollës

1. Drejtori i Shkollës së Magjistraturës ka këto detyra: 

a) përfaqëson Shkollën e Magjistraturës në marrëdhënie me të tretët; 

b) harton dhe propozon në bashkëpunim me Këshillin Pedagogjik, projektin e Rregullores të Shkollës, projekt-programin vjetor të veprimtarive të saj, si dhe ndryshimin e tyre; 

c) zbaton detyrat që burojnë nga ligjet dhe nga vendimet e Këshillit Drejtues dhe bashkëpunon me institucionet, të cilave iu raporton sipas këtij ligji; 

ç) kërkon fonde nga shteti, donacione nga burime të tjera të ligjshme dhe administron në mënyrë të pavarur të ardhurat, sipas drejtimeve kryesore të përcaktuara nga Këshilli Drejtues, sipas kushteve të përcaktuara në nenin 249 të këtij ligji; 

d) merr masa për publikimin e literaturës dhe të teksteve; 

dh) drejton trupin pedagogjik, bashkërendon punën me ta, drejton punën për përgatitjen e planit mësimor e të programeve mësimore të çdo lënde, duke ia propozuar Këshillit Drejtues për miratim, si dhe kontrollon zbatimin e tyre dhe cilësinë e mësimdhënies;

e) i propozon Këshillit Drejtues kandidatët për pedagogë të jashtëm dhe trajnuesit e programit të formimit vazhdues, sipas kritereve të caktuar në këtë ligj;

ë) bashkëpunon me gjykatat, prokuroritë dhe institucionet e sistemit të drejtësisë, me qëllim vlerësimin e nevojave të trajnimit vazhdues, si dhe kujdeset për mbarëvajtjen e programit të trajnimit vazhdues të gjyqtarëve, prokurorëve, avokatëve të shtetit, nëpunësve civilë gjyqësor, si dhe profesioneve të tjera, sipas rastit.
2. Drejtori i Shkollës, në bashkëpunim me Këshillin Pedagogjik, i propozon Këshillit Drejtues, emërimin,  ose shkarkimin nga detyra të personelit mësimdhënës dhe të kancelarit. Lirimi nga detyra i personelit të brendshëm dhe të jashtëm mësimdhënës bëhet vetëm pasi të jetë paraqitur propozimi i arsyetuar  nga Komisioni Disiplinor dhe të merret mendimi edhe i Këshillit Pedagogjik të Shkollës. Vlerësimi i kandidatëve për magjistratë për stafin mësimdhënës e shoqëron këtë proces.

3. Drejtori emëron ose shkarkon nga detyra punonjësit e personelit administrativ të Shkollës, marrëdhëniet e punës së të cilëve rregullohen sipas dispozitave të Kodit të Punës;

4. Nën autoritetin e Drejtorit, kancelari i Shkollës realizon veprimtarinë financiaro-administrative të institucionit.

Neni 252
Kushtet për largimin nga detyra të Drejtorit të Shkollës

1. Drejtori i Shkollës së Magjistraturës lirohet nga detyra, nga Këshilli Drejtues kur:
a) mbush moshën e pensionit;

b) përfundon mandatin 4 vjeçar dhe nuk rizgjidhet; 

c) jep dorëheqjen;

ç)  vërtetohet fakti i pamundësisë për të ushtruar detyrën;

d) shkarkohet sipas parashikimeve të pikës 2 të këtij neni;

2. Drejtori i Shkollës së Magjistraturës shkarkohet nga Këshilli Drejtues nëse: 

a) vërtetohen kushtet e pazgjedhshmërisë dhe të papajtueshmërisë në ushtrimin e funksionit;

b) kryen shkelje të rënda profesionale ose etike që diskreditojnë pozitën dhe figurën e tij gjatë ushtrimit të detyrës; 

c) është dënuar me vendim të formës së prerë për kryerjen e një krimi. 

3. Drejtori i Shkollës së Magjistraturës pezullohet nga detyra me vendim të Këshillit Drejtues nëse:

a) ndaj tij caktohet masa e sigurimit personal “arrest në burg” ose “arrest në shtëpi” për kryerjen e një vepre penale;

b) merr cilësinë e të pandehurit për një krim të rëndë të kryer me dashje;

4. Drejtori i Shkollës së Magjistraturës mund të pezullohet nga detyra me vendim të Këshillit Drejtues nëse ndaj tij fillon procedimi disiplinor, sipas ligjit.

5. Kundër vendimit të shkarkimit mund të bëhet ankim në gjykatën administrative  të shkallës së parë. 

Neni 253
Përbërja dhe detyrat e Këshillit Pedagogjik 

1. Këshilli Pedagogjik kryesohet nga Drejtori i Shkollës dhe ka në përbërje:

a) personelin mësimdhënës të brendshëm dhe titullarët e lëndëve kryesore, me karakter formues e profesional, të përcaktuar nga Këshilli Drejtues;

b) një gjyqtar dhe një prokuror, që janë zgjedhur si anëtarë të Këshillit Drejtues.

2. Detyrat dhe rregullat për funksionimin e Këshillit Pedagogjik janë: 

a) merr pjesë në përgatitjen e planit mësimor të Formimit Fillestar dhe programit tematik të Formimit Vazhdues; 

b) jep mendim për hartimin e listës së trajnerëve të jashtëm dhe pedagogëve të brendshëm të shkollës, duke shqyrtuar çdo propozim që drejtori i përcjell Këshillit Drejtues; 

c) analizon, pas një procesi transparent e gjithëpërfshirës raportet e vlerësimit të punës së trajnerëve dhe pedagogëve nga kandidatët për magjistratë e stafi mësimdhënës dhe i përcjell Këshillit Drejtues mendimin për vijimësinë e ushtrimit të detyrës prej tyre; 

ç) merr pjesë, në përputhje me këtë ligj, në shqyrtimin e procesit disiplinor të iniciuar ndaj personelit mësimdhënës; 

d) shqyrton pas një procesi transparent e gjithëpërfshirës propozimin e Drejtorit për t’ia përcjellë Këshillit Drejtues, emrat e pedagogëve dhe trajnerëve të rinj që i shtohen stafit akademik të Shkollës së Magjistraturës; 

dh) shqyrton dhe miraton rekomandimet e asamblesë së kandidatëve për cikle speciale leksionesh në fusha specifike të së drejtës, etikës, sociologjisë dhe psikologjisë juridike, si dhe përpunon orientime për veprimtarinë praktike të kandidatëve gjatë stazhit paraprofesional dhe profesional; 

e) bën vlerësimin përfundimtar të kandidatëve të Programit të Formimit Fillestar të vitit të parë dhe vitit të dytë, mbi bazën e rezultateve të arritura gjatë periudhës dyvjeçare të vitit teorik dhe stazhit paraprofesional.
ë) ndjek në vazhdimësi zbatimin e vendimeve të Këshillit Drejtues në veprimtarinë akademike të shkollës.

Neni 254
Mbledhjet dhe vendimmarrja e Këshillit Pedagogjik

1. Këshilli Pedagogjik mblidhet me kërkesën e Drejtorit të Shkollës.

2. Kuorumi i nevojshëm për zhvillimin e Mbledhjeve të Këshillit Pedagogjik ështëgjysma e anëtarëve. Këshilli Pedagogjik i merr vendimet me votim të hapur dhe me shumicë votash. Kur votat janë të barabarta, përcaktuese është vota e kryetarit.
3.  Përveç rasteve kur parashikohet ndryshe në këtë ligj, rregullat dhe procedurat e parashikuara në ligjin “Për veprimtarinë e organeve kolegjiale të organeve të administratës shtetërore dhe të enteve publike, zbatohen për organizimin e mbledhjeve dhe vendimmarrjen e Këshillit Pedagogjik të Shkollës së Magjistraturës.

KREU III

DISIPLINA

Neni 255
Përgjegjësia disiplinore

Drejtori i Shkollës së Magjistraturës, pedagogët e brendshëm dhe kandidatët për magjistratë mbajnë përgjegjësi për shkeljet disiplinore në përputhje me këtë ligj dhe Rregulloren e Brendshme të Shkollës.

Neni 256
Hetimi disiplinor

1. Prokurori për Disiplinën i caktuar në përputhje me nenin 248, pika 1, shkronja “gj” kryen verifikimin e ankesave dhe hetimin e shkeljeve disiplinore të pretenduara të kandidatëve për magjistratë. Në rast parandalimi ose konflikti të interesave ai përfaqësohet nga Zëvendës Prokurori për Disiplinën i caktuar në përputhje me nenin 248, pika 1, shkronja “gj” i këtij ligji.

2. Kancelari i Shkollës së Magjistraturës kryen verifikimin e ankesave dhe hetimin e shkeljeve disiplinore të pretenduara  të nëpunësve civilë të Shkollës së Magjistraturës. Në rast parandalimi ose konflikti të interesave ai përfaqësohet nga një prej pedagogëve të brendshëm me përvojën më të gjatë, që nuk është anëtar i Këshillit Drejtues.

3. Drejtori i Shkollës së Magjistraturës kryen verifikimin e ankesave dhe hetimin e shkeljeve disiplinore  të pretenduara të pedagogëve të brendshëm. Në rast parandalimi ose konflikti të interesave ai përfaqësohet nga gjyqtari i Gjykatës së Lartë me përvojën më të gjatë profesionale si gjyqtar i Gjykatës së Lartë.
4. Gjyqtari i Gjykatës së Lartë me përvojën më të gjatë profesionale si gjyqtar i Gjykatës së Lartë, përveç Kryetarit,  kryen verifikimin e ankesave dhe hetimin e shkeljeve disiplinore  të pretenduara të Drejtorit të Shkollës së Magjistraturës. Në rast parandalimi ose konflikti të interesave ai përfaqësohet nga gjyqtari i Gjykatës së Lartë i dyti për nga përvoja më e gjatë profesionale si gjyqtar i Gjykatës së Lartë, përveç Kryetarit.

Neni 257
Komisioni Disiplinor

1. Komisioni Disiplinor që kryen procedimin disiplinor dhe cakton masën disiplinore është i pavarur dhe i nënshtrohet vetëm ligjit.

 2. Në rastin e procedimit disiplinor ndaj kandidatit për magjistrat, Komisioni Disiplinor përbëhet nga Drejtori i Shkollës së Magjistraturës si Kryetar, një gjyqtar dhe një prokuror të zgjedhur në përputhje me Nenin 247, pika 1, shkronja “d” i këtij ligji si anëtarë të Këshillit Drejtues, dhe dy kandidatë për magjistratë të zgjedhur  me votë të fshehtë nga Asambleja e Kandidatëve për Magjistratë.

3.  Në rastin e procedimit disiplinor ndaj nëpunësve civilë, Komisioni Disiplinor  përbëhet nga Drejtori i Shkollës së Magjistraturës si Kryetar,  një gjyqtar dhe një prokuror të zgjedhur në përputhje me Nenin 247, pika 1, shkronja “d” e këtij ligji si anëtarë të Këshillit Drejtues, dhe dy përfaqësues të nëpunësve civilë të përzgjedhur me short, me përjashtim të personit në fjalë.
4.  Në rastin e procedimit disiplinor ndaj pedagogëve të brendshëm dhe ndaj Drejtorit të Shkollës së Magjistraturës, Komisioni Disiplinor është Këshilli Drejtues, përveç Drejtorit, dhe për aq sa mund të zbatohet pedagogu i brendshëm në fjalë.

Neni 258
Hetimi dhe procedimi disiplinor

1. Organi kompetent për hetimin disiplinor dhe procedimin disiplinor zbaton  për aq sa është e mundur dhe me ndryshimet e nevojshme dispozitat e Kreut V për Përgjegjësinë Disiplinore i ligjit pës Statusin e Gjyqtarëve dhe Prokurorëve.

2. Vendimi i organit kompetent për hetimin, në lidhje me arkivimin e ankesës ose mbylljen e hetimit mund të ankimohet në Gjykatën Administrative.

3. Vendimete  Komisionit Disiplinor dhe të Këshillit Drejtues mund të ankimohen në Gjykatën Administrative të shkallës së parë.
4. Këshilli Drejtues miraton rregulla më të detajuara për zbatimin e dispozitave për hetimin dhe procedimin disiplinor të Ligjit për Statusin e Gjyqtarëve dhe Prokurorëve.

5. Vendimet në lidhje me përgjegjësinë disiplinore bëhen pjesë e dosjes personale të tyre.
Neni 259
Shkeljet disiplinore 

1. Drejtori i Shkollës dhe pedagogët e brendshëm kryejnë shkelje disiplinore nëse:

a) veprojnë me neglizhencë në kryerjen e detyrës profesionale siç përcaktohet në paragrafin 2 të këtij neni;
b) nuk marrin parasysh ligjin ose faktet, si rezultat i një neglizhence të rëndë të pajustifikueshme, veprimi të qëllimshëm ose paaftësie të dukshme;
c) çdo rast tjetër të pajustifikueshëm të sjelljeve ose veprimeve gjatë ushtrimit të detyrës ose detyrave të jashtme, që e diskrediton institucionin, ose dëmton rëndë besimin e publikut tek institucioni.

2. Një neglizhencë në kryerjen e detyrës profesionale duhet të konsiderohet si shkelje disiplinore vetëm, nëse gabimet në ofrimin e shërbimit janë qartësisht përtej asaj që mund të pritet normalisht nga një pedagog i zakonshëm. Për përcaktimin e kufirit ndërmjet çështjeve të performancës nga njëra anë dhe shkeljeve disiplinore nga ana tjetër, do të merren veçanërisht në konsideratë faktorët e mëposhtëm:

a) shkalla e neglizhencës;
b) shpeshtësia e ndodhjes së disavantazheve/të metave;
c) pozicioni brenda sistemit;
ç) probabiliteti dhe intensiteti i dëmit që vjen nga sjellja;
d) situatat që janë jashtë kontrollit të pedagogut dhe që mund të shpjegohen në mënyrë të arsyeshme nga keqfunksionimi i sistemit në tërësi.

3. Në këtë nen, referenca ndaj veprimit përfshin edhe referencën ndaj mosveprimit.

Neni 260
Masat disiplinore ndaj Drejtorit ose pedagogëve të brendshëm

1. Masat disiplinore që Komisioni Disiplinor mund t’i propozojë Këshillit Drejtues për Drejtorin, ose pedagogët e brendshëm janë:

a) vërejtje me paralajmërim;

b) vërejtje publike;

c) ulje në pagë deri në një maksimum prej 40%, për një periudhë që nuk e kalon një vit;

ç) pezullim nga detyra me pagesën e një page minimale, siç përcaktohet në aktet nënligjore, për një periudhë specifike nga tre muaj deri në një vit;

d) largimin nga detyra.

2. Rregullimet e parashikuara në Ligjin “Për Statusin e Gjyqtarëve dhe Prokurorëve në Republikën e Shqipërisë”, aplikohen për aq sa gjejnë zbatim. 
3. Ndaj vendimit të Këshillit Drejtues bëhet ankim në Gjykatën Administrative të Shkallës së Parë në Tiranë. 

Neni 261
Masat disiplinore ndaj kandidatëve për magjistratë

1. Shkeljet disiplinore, që mund të kryhen nga kandidatët për magjistratë, përcaktohen hollësisht në Rregulloren e Shkollës. Masat disiplinore, që jepen për këto shkelje, ndaj kandidatëve për magjistratë, janë:

a) vërejtje;

b) vërejtje me paralajmërim;

c) transferim nga vendi i stazhit;

ç) ulje të “bursës së shkollimit” deri në masën 30 përqind të shumës totale, për një periudhë nga 3 deri në 6 muaj;

d) përjashtim nga shkolla.

2. Masat disiplinore të parashikuara në shkronjat "a", "b" dhe "c" jepen nga Drejtori i Shkollës, kurse ato të parashikuara në shkronjat "ç",  dhe "d" jepen nga Komisioni Disiplinor, me propozimin e Drejtorit të Shkollës, ose të jo më pak se 3 prej anëtarëve të komisionit disiplinor.

3. Asnjë masë disiplinore nuk mund të jepet pa u dëgjuar më parë personi që procedohet.

4. Masat disiplinore, të dhëna nga Drejtori i Shkollës, mund të ankimohen në Komisionin Disiplinor, kurse ato të dhëna nga ky i fundit mund të ankimohen në Gjykatën e Administrative të Shkallës së Parë  të Tiranës brenda 10 ditëve nga data e komunikimit. Ankimi i bërë nuk e pezullon zbatimin e masës disiplinore për vitin e parë dhe të dytë.

5. Masa disiplinore nuk mund të jepet kur ka kaluar 1 vit nga kryerja e shkeljes.

6. Masat disiplinore, të dhëna sipas shkronjave "a" dhe "b" të pikës 1 të këtij neni, shlyhen pas një viti nga data e dhënies së tyre. Masat disiplinore të dhëna sipas shkronjave “c” dhe “ç” shlyhen pas dy vjetëve nga data e dhënies së tyre.

7. Rregullat e hollësishme për procedimin disiplinor të kandidatëve për magjistratë caktohen nga Rregullorja e  Shkollës , e cila publikohet në faqen zyrtare të Shkollës së Magjistraturës.

8. Procedimi disiplinor për kandidatët për magjistratë gjatë periudhës së praktikës profesionale të vitit të tretë bëhetë sipas rregullave të parashikuara në ligjin “Për statusin e gjyqtarëve dhe të prokurorëve”.
9. Procedurat dhe vendimet e marra për procedimin disiplinor të kandidatëve për magjistratë pasqyrohen në dosjen e tyre personale.

KREU IV

FUNKSIONIMI I SHKOLLËS SË MAGJISTRATURËS

Neni 262
Regjistrimi i konkurrentëve

1. Thirrja për aplikime, procesi i regjistrimit për konkurrim në Shkollën e Magjistraturës dhe vlerësimi paraprak për plotësimin e kritereve kryhen sipas rregullave të parashikuara në ligjin “Për statusin e gjyqtarëve dhe të prokurorëve në Republikën e Shqipërisë”.

2. Kandidati duhet të dorëzojë, së bashku me dokumentetacionin e kërkuar për regjistrim, një deklarim nëse zgjedh profilin e gjyqtarit ose të prokurorit. Në rast se aplikanti ka zgjedhur më shumë se një profil, atëherë dosja me dokumentacionin e aplikimit do të përcillet në Këshillin e Lartë Gjyqësor ose në Këshillin e Lartë të Prokurorisë.

3. Procedurat e konkursit zhvillohen sipas parashikimeve të këtij ligji.

4. Testimi ka për qëllim vlerësimin e  figurës së kandidatit për magjistrat dhe zhvillohet sipas parashikimeve të ligjit “Për statusin e gjyqtarëve dhe të prokurorëve në Republikën e Shqipërisë”,” dhe të nenit 276 të këtij ligji. Procesi i vlerësimit të integritetit zhvillohet në bazë të ligjit për statusin e gjyqtarëve dhe prokurorëve.
5. Viti akademik hapet të hënën e parë të muajit tetor dhe mbaron jo më vonë se fundi i Korrikut të vitit pasardhës.

Neni 263
Programi i formimit fillestar të kandidatëve për magjistratë

1. Formimi fillestar i kandidatëve për magjistratë përfshin një periudhë tre vjeçare që përbëhet nga:

a) një vit program teorik që synon të rrisë njohuritë në lëndë të ndryshme të së drejtës;

b) një vit program praktik paraprofesional që synon të rrisë aftësitë praktike të kandidatëve si gjyqtarë dhe prokurorë nën kujdesin e shkollës dhe nën drejtimin e një gjyqtari ose prokurori me kualifikim të lartë;
c) një vit praktikë profesionale që do të organizohet sipas mënyrës dhe afateve të parashikuara në ligjin “Për statusin e gjyqtarëve dhe të prokurorëve në Republikën e Shqipërisë”.
2. Programi i trajnimit i parashikuar sipas shkronjës “a” të paragrafit 1 të këtij neni është i përbashkët për të gjithë kandidatët dhe organizohet, ndiqet e drejtohet nga Shkolla e Magjistraturës. Viti i praktikës paraprofesionale zhvillohet sipas profileve që ka zgjedhur kandidati si gjyqtar ose prokuror.

Neni 264
Zgjedhja dhe emërimi i pedagogëve, përgjegjësve për programet e trajnimit dhe kancelarit 

1. Pedagogët e brendshëm dhe të jashtëm emërohen nga Këshilli Drejtues me propozim të Drejtorit ose të anëtarëve të Këshillit Drejtues, pas një procesi transparent e gjithpërfshirës të bazuar në meritë dhe në një proces konkurues.

2. Pedagogët e brendshëm zgjidhen nga radhët e juristëve më të shquar me eksperiencë mbi 15-vjeçare si juristë, gjyqtarë, prokurorë, avokatë dhe me eksperiencë mësimdhënëse si pedagogë të brendshëm në sistemin universitar ose  si pedagogë të jashtëm e të brendshëm në Shkollën e Magjistraturës, me eksperiencë mbi 10 vjet. 

3. Pedagogët e brendshëm gëzojnë të gjitha të drejtat dhe privilegjet e gjyqtarit të gjykatës së apelit.
4. Për lëndët kryesore mund të aktivizohen edhe pedagogë të jashtëm, të cilët plotësojnë kriteret e përcaktuara në pikën 2, të këtij neni, për pedagogët e brendshëm. Nëse kandidati për pedagog i jashtëm vjen nga radhët e gjyqtarëve ose prokurorëve në detyrë, të cilët kanë përfunduar Shkollën e Magjistraturës, duhet të plotësojë kriteret e të qenit 10 vjet gjyqtar ose prokuror dhe me eksperiencë mësimdhënie universitare në lëndët kryesore ose në Shkollën e Magjistraturës mbi 5 vjet. Në raste përjashtimore për lëndët specifike me karakter teknik mund aktivizohen specialistë të atyre fushave. 

4. Pedagogët, për lëndët që zhvillojnë vetë, duhet të ndjekin edhe kurset dhe seminaret për trajnimin e trajnerëve që zhvillohen periodikisht nga shkolla apo institucione të tjera kombëtare dhe ndërkombëtare. 

5. Përgjegjësit e trajnimit fillestar dhe vazhdues zgjidhen nga Këshilli Drejtues nga radhët e pedagogëve të brendshëm të shkollës.

6. Kancelari i Shkollës së Magjistraturës emërohet nga Këshilli Drejtues dhe gëzon të drejtat dhe privilegjet e kancelarit të gjykatës së apelit. 

Neni 265
Pedagogët gjyqtarë ose prokurorë

1. Këshilli Drejtues i Shkollës së Magjistraturës mund t’i kërkojë Këshillit të Lartë Gjyqësor dhe Këshillit të Lartë të Prokurorisë që gjyqtarë ose prokurorë në detyrë, të komandohen si pedagogë të brendshëm në Shkollën e Magjistraturës, bazuar në procedurën e përcaktuar në ligjin “Për statusin e gjyqtarëve dhe të prokurorëve në Republikën e Shqipërisë”.
2. Gjyqtari ose prokurori që shërbejnë në funksionin e pedagogut të brendshëm të Shkollës së Magjistraturës, me kërkesë të tij qëndron në detyrë si pedagog i brendshëm, për një periudhë deri në 5 vjet, përveç rasteve kur jep dorëheqjen, ose largohet nga detyra. 

3. Periudha e ushtrimit të funksioneve si pedagog i brendshëm njihet si periudhë vjetërsie në punë, si gjyqtar a prokuror, për efekt të kërkesave të karrierës profesionale, të parashikuara në dispozitat ligjore 

4. Me mbarimin e komandimit, gjyqtarët ose prokurorët, që punojnë si pedagogë të brendshëm në Shkollën e Magjistraturës, duhet të kenë të drejtë të kthehen në pozicionin e tyre të mëparshëm në përputhje me ligjin “Për Statusin e Gjyqtarëve dhe të Prokurorëve në Republikën e Shqipërisë”.
Neni 266
Konkurrimi dhe pranimi i kandidatëve për magjistratë 

1. Aplikantët i nënshtrohen konkursit, i cili zhvillohet nën monitorim. Testimi i dijeve gjatë konkursit të pranimit bëhet së paku me shkrim. 

2. Këshilli Drejtues i Shkollës së Magjistraturës, pasi merr mendimin e Këshillit të Lartë Gjyqësor, të Këshillit të Lartë të Prokurorisë dhe të Ministrit të Drejtësisë, miraton rregulla të hollësishme, të qarta, transparente dhe objektive për kriteret dhe procedurat që do të ndiqen në vlerësimin e njohurive dhe aftësive të konkurrentëve sipas profileve të kërkuara prej tyre dhe për mënyrën e korrigjimit të provimeve.

3. Konkursi organizohet me dy faza. Faza e parë  është me natyrë kualifikuese dhe me vlerësim elektronik.
4. Kandidatët që kualifikohen në fazën e parë kalojnë në një testim të shëndetit mendor dhe psikologjik që kryhet nga një komision i ngritur nga Këshilli Drejtues i Shkollës së Magjistraturës në bashkëpunim me Ministrinë e Shëndetësisë. Ky komision përbëhet nga dy mjekë psikiatër dhe dy psikologë. Në përbërje të këtij komisioni merr pjesë, pa të drejtë vote, një pedagog i brendshëm i Shkollës së Magjistraturës. Aspektet teknike të veprimtarisë së këtij komisioni përcaktohen në Rregulloren e Shkollës.
5. Pas kalimit të testimit sipas pikave 2 dhe 3 të këtij neni, kandidatët futen në fazën e dytë të konkurrimit, që zhvillohet së paku me shkrim para një komisioni të përbërë, sipas rastit, nga 5 deri në 7 anëtarë, të caktuar nga Këshilli Drejtues, nga të cilët 2 deri në 3 janë pedagogë të brendshëm dhe 3 deri në 4 janë pedagogë të jashtëm, me eksperiencë mësimdhënie në Shkollën e Magjistraturës mbi 5 vjet. Pedagogët e jashtëm nuk mund të jenë dy herë në mënyrë të njëpasnjëshme anëtarë të komisionit.
6. Në fund të konkurrimit, Shkolla e Magjistraturës përgatit listën e konkurrentëve të renditur sipas rezultatit të testimit, në përputhje me rregullat e përcaktuar në ligjin “Për statusin e gjyqtarëve dhe të prokurorëve”.
7. Konkurrentët kanë të drejtën e ankimit me shkrim pranë Këshillit Drejtues të Shkollës së Magjistraturës për rezultatet e testimit vetëm për shkelje të karakterit procedural.
8. Lista e konkurrentëve i dërgohet respektivisht Këshillit të Lartë Gjyqësor për konkurruesit që kanë zgjedhur profilin e gjyqtarit në fazën e aplikimeve dhe Këshillit të Lartë të Prokurorisë për konkurruesit, që kanë zgjedhur profilin e prokurorit.
9. Këshilli i Lartë Gjyqësor dhe Këshilli i Lartë i Prokurorisë kryejnë verifikimin e pasurisë dhe të figurës së konkurentëve, në përputhje me Ligjin për Statusin e Gjyqtarëve dhe të Prokurorëve në Republikën e Shqipërisë”, dhe i dërgojnë Shkollës së Magjistraturës listën përfundimtare të kandidatëve të pranuar.
10. Këshilli Drejtues i Shkollës së Magjistraturës publikon për secilin profil një listë konkurrentësh. Me nënshkrimin e marrëveshjes së regjistrimit, e cila parashikon të drejtat dhe përgjegjësitë për frekuentimin e programit të formimit fillestar, kandidati për magjistrat konsiderohet i regjistruar në Shkollën e Magjistraturës.
11. Kandidatët e pranuar janë të detyruar të frekuentojnë rregullisht programin dhe të respektojnë rregulloren e Shkollës.
Neni 267
Bursa e shkollimit të kandidatëve për magjistratë

Kandidatët, gjatë periudhës së ndjekjes së programit të formimit fillestar, marrin një bursë shkollimi. Skema e përllogaritjes së kësaj burse,  si dhe të drejtat dhe detyrimet që lidhen me marrjen e tij parashikohen në ligjin “Për statusin e gjyqtarëve dhe prokurorëve në Republikën e Shqipërisë”.

Neni 268
Vlerësimi i formimit fillestar për kandidatët për magjistratë

1. Vlerësimi i të gjithë komponentëve të vitit të parë dhe të vitit të dytë, mbi pikët e grumbulluara për çdo lëndë, ose element të programit të formimit fillestar dhe në tërësi, si dhe vlerësimi i provimit përfundimtar që organizohet pas vitit të dytë, bëhen nga komisionet përkatëse dhe Këshilli Pedagogjik, sipas një renditje të pikëzuar me 5 shkallë:

a) shkëlqyeshëm;

b) shumë mirë;

c) mirë;

ç) mjaftueshëm;

d) pamjaftueshëm.

2. Provimi përfundimtar bëhet me shkrim dhe organizohet me katër raste praktike nga fushat e mëposhtme: 

a) pjesa e parë - E drejta private (civile, familjare e punës, tregtare) dhe e drejta procedurale civile;

b) pjesa e dytë - E drejta penale dhe procedurale penale;

c) pjesa e tretë –   E drejta administrative materiale dhe e drejta procedurale administrative;

ç) pjesa e katërt - E drejta publike (kushtetuese, të drejtat e njeriut, ndërkombëtare, legjislacioni i BE-së, etj).

3. Provimi përfundimtar vlerësohet nga një komision i përbërë nga gjashtë anëtarë, nga të cilët katër anëtarë nga radhët e pedagogëve të brendshëm dhe të jashtëm të Shkollës së Magjistraturës dhe nga një anëtar nga Këshilli i Lartë Gjyqësor dhe Këshilli i Lartë i Prokurorisë.

4. Rregulla më të detajuara që lidhen me provimin përfundimtar përcaktohen në Rregulloren e  Shkollës.

5. Nuk lejohet ridhënia e provimeve të vitit të parë dhe të dytë, si dhe e provimit përfundimtar me qëllim përmirësimin e rezultateve.

6. Frekuentimi i çdo provimi në datën e caktuar nga Shkolla e Magjistraturës për kandidatët e vitit akademik, është i detyrueshëm, përveçse në rastet kur paraqiten arsye të përligjura dhe objektive. Dhënia e provimit në këto raste, për efekt të ruajtjes së sekretimit, kryhet me kandidatët e vitit pasardhës.

7. Vlerësimi "pamjaftueshëm" i marrë dy herë radhazi, të paktën në dy lëndë ose në provimin përfundimtar, pasjell, sipas rastit, humbjen e të drejtës për vijimin e studimeve në Shkollën e Magjistraturës. Rregulla më të detajuara të ri dhënies së provimit për  këtë rast përcaktohen me Rregulloren e Shkollës së Magjistraturës.

8. Rregullat, skema e renditjes dhe procedurat më të detajuara të vlerësimit të komponentëve të vitit të parë dhe të dytë të programit të formimit fillestar, si dhe të provimit përfundimtar përcaktohen në Rregulloren e Shkollës së Magjistraturës.

Neni 269
Vlerësimi i praktikës profesionale për kandidatët për magjistratë

1. Vlerësimi i veprimtarisë gjatë praktikës profesionale të vitit të tretë të programit të formimit fillestar kryhet sipas parashikimit të ligjit “Për statusin e gjyqtarëve dhe prokurorëve në Republikën e Shqipërisë”.

2. Vlerësimi përfundimtar i kandidatëve pas vitit të tretë të programit të trajnimit fillestar bëhet nga Këshilli Pedagogjik, në bazë të rezultateve të provimeve të vitit të parë, të stazhit paraprofesional dhe të provimit përfundimtar, sipas sistemit me 5 shkallë, mbi bazën e një renditjeje përfundimtare të tyre me pikë.

3. Këshilli Drejtues i Shkollës harton një propozim për vlerësimin e cilësisë së veprimtarisë dhe programin e udhëheqësve,  vlerësimin e performancës së stazhit profesional, si dhe një raport për rezultatet e vlerësimit të vitit të parë, të vitit të dytë dhe të provimit përfundimtar. 

4. Drejtori i Shkollës përcjell vendimin e Këshillit Pedagogjik, ku janë bashkuar sipas një renditje me pikë vlerësimet me 5 shkallë të dy viteve të para, të provimit përfundimtar dhe  të praktikës profesionale të vitit të tretë, Këshillit Drejtues të Shkollës, Këshillit të Lartë të Gjyqësorit për kandidatët për gjyqtarë, si dhe Këshillit të Lartë të Prokurorëve, për kandidatët për prokurorë.

Neni 270
Kategoritë e vlerësimit të kandidatëve për magjistratë
1.
Vlerësimi i kandidatëve për magjistratë  bëhet sipas kategorive që vijojnë:

a) “shkëlqyeshëm” në rast të një performance etike dhe profesionale jashtëzakonisht të mirë;

b) “shumë mirë” në rast të një performance etike dhe profesionale mbi mesataren;

c) “mirë” në rast të një performance etike dhe profesionale mesatare;

ç) “pranueshëm” në rast të një performance etike dhe profesionale nën mesataren;

d) “i paaftë” në rast të një performance etike dhe profesionale jashtëzakonisht të dobët.

2.
Vlerësimi i përgjithshëm “shkëlqyeshëm” jepet vetëm nëse detyra e magjistratëve është “e shkëlqyer” për të katër kriteret.

3.
Vlerësimi i përgjithshëm “shumë mirë” jepet vetëm nëse detyra e magjistratëve është të paktën “shumë e mirë” për tre kritere dhe “e mirë” për kriterin e ngelur. Në çdo rast kriteri “aftësi gjyqësore” ose “prokuroriale” dhe “etike” dhe përkushtim të vlerave gjyqësore e prokuroriale’ duhet vlerësuar të paktën ‘shumë mirë’.

4.
Ne rast se aftësitë e gjyqtarëve vlerësohen “mirë” në dy kritere dhe “pranueshëm” në kriteret e ngelur, magjistrati vlerësohet përgjithësisht “mirë”. I njëjti rregull zbatohet edhe për barazimin e vlerësimit të kritereve midis kategorive ‘pranueshëm’ dhe “i paaftë” përveç rastit ku paragrafi 3 e parashikon ndryshe. Në çdo rast kriteri “aftësi gjyqësore” ose “prokuroriale” dhe “etike” dhe përkushtim të vlerave gjyqësore e prokuroriale’ duhet vlerësuar të paktën “shumë mirë”.

5.
Vlerësimi i përgjithshëm “i paaftë” jepet në rastet që vijojnë:

a) nëse detyra e magjistratëve vlerësohet si “e paaftë” në tre kriteret e fundit; ose
b) nëse detyra e magjistratëve vlerësohet si “e paaftë” në kriterin “aftësi gjyqësore” ose “prokuroriale” dhe etike dhe përkushtim të vlerave gjyqësore e prokuroriale’ dhe jo më tepër se ‘mirë’ në dy kriteret e tjerë.

Neni 271
Emërimi i magjistratëve

Emërimi i magjistratëve të diplomuar në Shkollën e Magjistraturës pas përfundimit me sukses të programit të formimit fillestar bëhet në përputhje me parashikimet e bëra në ligjin “Për statusin e gjyqtarëve dhe prokurorëve në Republikën e Shqipërisë”.

Neni 272
Formimi vazhdues 

1. Gjyqtarët dhe prokurorët i nënshtrohen formimit vazhdues sipas rregullave të parashikuara në ligjin “Për statusin e gjyqtarëve dhe prokurorëve në Republikën e Shqipërisë”.

2. Shkolla e Magjistraturës në bashkëpunim me Këshillin  e Lartë Gjyqësor dhe Këshillin e Lartë të Prokurorisë harton dhe organizon programin e formimit të vazhdueshëm. 

3. Këshilli i Lartë Gjyqësor dhe Këshilli i Lartë i Prokurorisë, miratojnë pjesëmarrjen e gjyqtarëve dhe prokurorëve në trajnimin vazhdues sipas programit të përcaktuar të formimit vazhdues dhe ia dërgojnë Shkollës së Magjistraturës në fillim të vitit akademik.

4. Shkolla e Magjistraturës, për raste të veçanta dhe përjashtimore, për të mos penguar procesin e trajnimit, nisur nga nevojat e gjyqtarëve dhe prokurorëve për trajnim, të ndryshimeve të legjislacionit dhe problemeve të praktikës, me kërkesë të tyre, ose me iniciativën e vet, mund të përditësojë programin tematik dhe listat e pjesëmarrësve në trajnimin vazhdues. Shkolla e Magjistraturës,  në këtë rast, vë në dijeni Këshillin e Lartë Gjyqësore dhe Këshillin e Lartë të Prokurorisë për miratimin e listave, përjashtimisht nga rregulli i pikës 2 të këtij neni.

4. Gjyqtarët dhe prokurorët, që marrin pjesë në formimin vazhdues, pajisen me certifikatë, të lëshuar nga Drejtori i Shkollës. 

Neni 273
Konkurrimi, formimi fillestar dhe vazhdues i avokatëve të shtetit

1. Aplikantët për avokatë shteti i nënshtrohen të njëjtit konkurrim si kandidatët për gjyqtarë dhe prokurorë.

2. Programi i trajnimit fillestar të avokatëve të shtetit është dy vjeçar, nga të cilët viti i parë dhe viti i dytë është i njëjtë me programin e formimit fillestar të kandidatëve për gjyqtarë dhe prokurorë. 

3. Praktika para profesionale organizohet në bazë të rregullave të parashikuara në një rregullore të posaçme të miratuar nga Këshilli Drejtues i Shkollës së Magjistraturës.  

4. Kandidatët për avokatë shteti i nënshtrohen provimit përfundimtar të studimeve në Shkollën e Magjistraturës.

5. Avokatët e shtetit në detyrë ndjekin aktivitetet e programit të formimit vazhdues sipas temave, afateve dhe listës së miratuar nga Avokati i Shtetit në marrëveshjen e përbashkët me Shkollën e Magjistraturës.

Neni 274
Konkurrimi, formimi fillestar dhe vazhdues 

i këshilltarëve ligjorë të gjykatave dhe prokurorive

Konkurruesit për kandidatë për këshilltarë ligjorë të gjykatave dhe prokurorive, që parashikojnë kushtet e parashikuara në ligj, i nënshtrohen të njëjtit konkurrim si konkurruesit për gjyqtarë dhe prokurorë.

Neni 275
Administrata e Shkollës së Magjistraturës
 
1.         Pranë Shkollës së Magjistraturës vepron administrata e cila ndihmon ne ralizimin e misionit dhe funksioneve të shkollës.

2.         Administrata e Shkollës së Magjistraturës drejtohet nga Kancelari i cili përgjigjet para drejtorit të shkollës.

3.         Personeli administrativ i Shkollës së Magjistraturës ka statusin e nënpunësit civil në bazë të dispozitave të ligjit “Për Nëpunësit Civil”.

4.         Shkolla e Magjistraturës punëson punonjës administrativë sipas rregullave të Kodit të Punës.

 
PJESAVII

DISPOZITA TË FUNDIT DHE KALIMTARE

KREU I

KËSHILLI I LARTË GJYQËSOR

Neni 276
Zgjedhja e anëtarëve të Këshillit të Lartë Gjyqësor

1. Brenda afatit 1 mujor nga hyrja në fuqi e këtij ligji, gjyqtarët e interesuar për pozicionin e anëtarit të Këshillit të Lartë Gjyqësor, paraqesin pranë Komisionit të Pavarur të Kualifikimit një kërkesë ku shprehin interesin për të kandiduar dhe dokumentacionin që kërkohet për rivlerësimin, sipas ligjit “Për rivlerësimin kalimtar të gjyqtarëve dhe prokurorëve në  Republikën e Shqipërisë”. Në rast se Komisioni i Pavarur i Kualifikimit nuk është krijuar ende, kërkesa depozitohet pranë Sekretarit të Përgjithshëm dhe Operacionit Ndërkombëtar të Monitorimit.
2. Brenda të njëjtit afat të parashikuar në pikën 1 të këtij neni, gjyqtarët e interesuar për pozicionin e anëtarit të Këshillit të Lartë Gjyqësor i paraqesin Kryetarit të Gjykatës së Lartë dokumentacionin përkatës sipas nenit 10 të këtij ligji. Kryetari i Gjykatës së Lartë vë në dispozicion të gjyqtarëve të interesuar për pozicionin e anëtarit të Këshillit formularët tip të parashikuara nga paragrafët b, c dhe e të nenit 10 të këtij ligji.

3. Brenda 7 ditëve nga paraqitja e dokumentacionit sipas nenit 10 të këtij ligji, Kryetari i Gjykatës së Lartë verifikon përmbushjen e kritereve ligjore sipas procedurave të parashikuara në nenin 11 të këtij ligji. Në rast se kandidati nuk i plotëson kriteret, Kryetari i Gjykatës së Lartë njofton kandidatin dhe Komisionin e Pavarur të Kualifikimit.

4. Brenda 3 muajve nga data e dorëzimit të shprehjes së interesit dhe dokumentacionit sipas pikës 1 të këtij neni, Komisioni i Pavarur i Kualifikimit bën rivlerësimin e gjyqtarëve që kandidojnë. Gjyqtari i cili, me vendim të Komisionit të Pavarur të Kualifikimit nuk e kalon procedurën e rivlerësimit përjashtohet nga procesi i kandidimit, edhe kur ndaj vendimit të Komisionit është ushtruar ankim. Zgjedhja e kandidatëve vazhdon pa pjesëmarrjen e këtij kandidati. 

5. Jo më vonë se 3 ditë pas përfundimit të procedurës së rivlerësimit, Komisioni i Pavarur i Rivlerësimit i përcjell Kryetarit të Gjykatës së Lartë listën me emrat e kandidatëve gjyqtarë që e kaluan me sukses procedurën e rivlerësimit. 

6. Brenda 3 ditëve nga data e mbërritjes së listës nga Komisioni i Pavarur i Rivlerësimit, Kryetari i Gjykatës së Lartë thërret mbledhjen e përgjithshme të gjyqtarëve. Procedura e zgjedhjes së anëtarëve gjyqtarë të Këshillit përfundon brenda 20 ditëve nga data e thirrjes. 

7. Anëtari i zgjedhur nga rradhët e gjyqtarëve të Gjykatës së Lartë, një nga anëtarët që vjen nga gjykatat e apelit i zgjedhur me short, si dhe një nga anëtarët që vjen nga gjykatat e shkallës së parë i zgjedhur me short, shërbejnë vetëm për një mandat 3 vjeçar. 

8. Brenda 30 ditëve nga hyrja në fuqi e këtij ligji, strukturat përgjegjëse për përzgjedhjen e kandidatëve për anëtarë jo magjistratë të Këshillit të Lartë Gjyqësor fillojnë veprimet dhe procedurat e parashikuara nga ky ligj për përzgjedhjen e kandidatëve. Procedurat për përzgjedhjen e kandidatëve përfundojnë brenda 4 muajve. 

9. Nëse Kryetari i Gjykatës së Lartë nuk e thërret mbledhjen e përgjithshme të gjyqtarëve për zgjedhjen e anëtarëve gjyqtarë të Këshillit të Lartë Gjyqësor brenda 3 ditëve pas përfundimit të procedurës së rivlerësimit të kandidatëve, mbledhjen e thërret 1/10 e numrit të përgjithshëm të gjyqtarëve. Në këtë rast mbledhjen e drejton gjyqtari më i vjetër në moshë i Gjykatës së Lartë.

10. Mosthirrja e mbledhjes së përgjithshme të gjyqtarëve për zgjedhjen e anëtarëve gjyqtarë të Këshillit të Lartë Gjyqësor ose tejkalimi i afatit për thirrjen e saj, si dhe mosfillimi i procedurave për përzgjedhjen e kandidatëve për anëtarët jo gjyqtarë të Këshillit të Lartë Gjyqësor përbëjne shkelje disiplinore për subjektet e parashikuara në pikat 8 dhe 9 të këtij neni.

Neni 277
Krijimi i Këshillit të Lartë Gjyqësor

1. Anëtarët e Këshillit të Lartë të Drejtësisë qëndrojnë në detyrë deri në krijimin e Këshillit të Lartë Gjyqësor. Mandati i anëtarëve përfundon në ditën kur zgjidhet anëtari i fundit i Këshillit të Lartë Gjyqësor, por në çdo rast jo më vonë se 8 muaj pas hyrjes në fuqi të ndryshimeve Kushtetuese.

2. Këshilli i Lartë Gjyqësor krijohet në ditën kur anëtari i fundit i tij zgjidhet nga autoritetet kompetente. Anëtari jo magjistrat më i vjetër në moshë, i zgjedhur nga Kuvendi, pregatit dhe thërret mbledhjen e parë të Këshillit të Lartë Gjyqësor jo më vonë se 3 ditë pas datës së zgjedhjes së të gjithë anëtarëve. 

3. Kryetari dhe Zëvendës Kryetari i Këshillit të Lartë Gjyqësor zgjidhet në mbledhjen e parë. Pas zgjedhjes së tyre, Kryetari kryeson mbledhjen. Në mbledhjen e parë Këshilli i Lartë Gjyqësor miraton një vendim deklarues, i cili përmban datën e krijimit të Këshillit. 

4. Në ditën e krijimit të Këshillit të Lartë Gjyqësor të gjitha dosjet dhe dokumentacioni në administrim të Këshillit të Lartë të Drejtësisë i kalon Këshillit të Lartë Gjyqësor nën përgjegjësinë e Sekretarit të Përgjithshëm të Këshillit të Lartë të Drejtësisë dhe të Kryeinspektorit.

5. Jo më vonë se 1 muaj nga krijimi i Këshillit të Lartë Gjyqësor, sistemet aktuale të teknologjisë së informacionit, përfshirë edhe kontratat në fuqi për mirëmbajtjen dhe zhvillimin e këtyre sistemeve, si dhe çdo dokument tjetër teknik ose juridik, kalojnë në dorëzim dhe përgjegjësi të Këshillit nga drejtoria përgjegjëse e Ministrisë së Drejtësisë. Këshilli i Lartë Gjyqësor bëhet palë në kontratat ekzistuese ex lege.
Neni 278
Ngritja e strukturave administrative dhe organizative të Këshillit të Lartë Gjyqësor

1. Nëpunësit civilë dhe punonjësit e Këshillit të Lartë Drejtësisë do të qëndrojnë në detyrë për një periudhë kalimtare deri 6 muaj pas krijimit të Këshillit të Lartë Gjyqësor. 
2. Brenda afatit 6 mujor nga krijimi i Këshillit të Lartë Gjyqësor, Këshilli vlerëson plotësimin e kritereve formale të punonjësve në detyrë për pozicionin që kryejnë sipas këtij ligji. Nëse punonjësi në detyrë nuk plotëson kriteret formale të pozicionit përkatës, Këshilli i Lartë Gjyqësor vlerëson mundësitë ekzistuese për sistemimin në një pozicion tjetër brenda administratës së Këshillit të përshtatshëm dhe në përputhje me kriteret ligjore dhe profesionale, nëse nuk ka arsye për përfundimin e marrëdhënieve të punës. 
3. Punonjësit e Zyrës së Administrimit dhe Buxhetit Gjyqësor qëndrojnë në detyrë për një periudhë kalimtare deri 6 muaj pas krijimit të Këshillit të Lartë Gjyqësor. Rregullimet e parashikuara në pikën 2 të këtij neni zbatohen edhe për këtë kategori punonjësish.
4. Punonjësi në detyrë ka të drejtë të dëgjohet, të paraqesë deklarata dhe prova të tjera, të përfaqësohet dhe të drejtën e ankimit.
5. Deri sa sistemi elektronik i menaxhimit të çështjeve të jetë plotësisht funksional, Këshilli i Lartë Gjyqësor mundëson menaxhimin e çështjeve gjyqësore me mjete të tjera.
6. Këshilli i Lartë Gjyqësor miraton rregulla më të detajuara për kritere të tjera që lidhen me specifikat e pozicionit të nëpunësve civil si dhe për procedurat me qëllim zbatimin e unifikuar të standardeve në përputhje me legjislacionin në fuqi.
KREU II

KËSHILLI I LARTË I PROKURORISË

Neni 279
Zgjedhja e anëtarëve të Këshillit të Lartë të Prokurorisë

1. Brenda afatit 1 mujor nga hyrja në fuqi e këtij ligji, prokurorët e interesuar për pozicionin e anëtarit të Këshillit të Lartë Prokurorisë, paraqesin pranë Komisionit të Pavarur të Kualifikimit një kërkesë ku shprehin interesin për të kandiduar dhe dokumentacionin që kërkohet për rivlerësimin, sipas ligjit “Për rivlerësimin kalimtar të gjyqtarëve dhe prokurorëve në Republikën e Shqipërisë”. Në rast se Komisioni i Pavarur i Kualifikimit nuk është krijuar ende, kërkesa depozitohet pranë Sekretarit të Përgjithshëm dhe Operacionit Ndërkombëtar të Monitorimit.
2. Brenda të njëjtit afat të parashikuar në pikën 1 të këtij neni, prokurorët e interesuar për pozicionin e anëtarit të Këshillit të Lartë të Prokurorisë i paraqesin Prokurorit të Përgjithshëm dokumentacionin përkatës sipas nenit 108 të këtij ligji. Prokurori i Përgjithshëm vë në dispozicion të prokurorëve të interesuar për pozicionin e anëtarit të Këshillit formularët tip të parashikuara nga shkronjat “b”, “c” dhe “e” të nenit 108 të këtij ligji.

3. Brenda 7 ditëve nga paraqitja e dokumentacionit sipas nenit 108 të këtij ligji, Prokurori i Përgjithshëm verifikon përmbushjen e kritereve ligjore sipas procedurave të parashikuara në nenin 109 të këtij ligji. Në rast se kandidati nuk i plotëson kriteret, Prokurori i Përgjithshëm njofton kandidatin dhe Komisionin e Pavarur të Kualifikimit.

4. Brenda 3 muajve nga data e dorëzimit të shprehjes së interesit dhe dokumentacionit sipas pikës 1 të këtij neni, Komisioni i Pavarur i Kualifikimit bën rivlerësimin e prokurorëve që kandidojnë. Prokurori i cili, me vendim të Komisionit të Pavarur të Kualifikimit nuk e kalon procedurën e rivlerësimit përjashtohet nga procesi i kandidimit, edhe kur ndaj vendimit të Komisionit është ushtruar ankim. Zgjedhja e kandidatëve vazhdon pa pjesëmarrjen e këtij kandidati. 

5. Jo më vonë se 3 ditë pas përfundimit të procedurës së rivlerësimit, Komisioni i Pavarur i Rivlerësimit i përcjell Prokurorit të Përgjithshëm listën me emrat e kandidatëve prokurorë që e kaluan me sukses procedurën e rivlerësimit. 

6. Brenda 3 ditëve nga data e mbërritjes së listës nga Komisioni i Pavarur i Rivlerësimit, Prokurori i Përgjithshëm thërret mbledhjen e përgjithshme të prokurorëve. Procedura e zgjedhjes së anëtarëve gjyqtarë të Këshillit përfundon brenda 20 ditëve nga data e thirrjes. 

7. Anëtari i zgjedhur nga rradhët e prokurorëve të Prokurorisë së Përgjithshme, një nga anëtarët që vjen nga prokuroritë e apelit i zgjedhur me short, si dhe një nga anëtarët që vjen nga prokuroritë e shkallës së parë i zgjedhur me short, shërbejnë vetëm për një mandat 3 vjeçar. 

8. Brenda 30 ditëve nga hyrja në fuqi e këtij ligji, strukturat përgjegjëse për përzgjedhjen e kandidatëve për anëtarë jo magjistratë të Këshillit të Lartë të Prokurorisë fillojnë veprimet dhe procedurat e parashikuara nga ky ligj për përzgjedhjen e kandidatëve. Procedurat për përzgjedhjen e kandidatëve përfundojnë brenda 4 muajve. 

9. Nëse Prokurori i Përgjithshëm nuk e thërret mbledhjen e përgjithshme të prokurorëve për zgjedhjen e anëtarëve prokurorë të Këshillit të Lartë të Prokurorisë brenda 3 ditëve pas përfundimit të procedurës së rivlerësimit të kandidatëve, mbledhjen e thërret mennjëherë 1/10 e anëtarëve.

10. Mosthirrja e mbledhjes së përgjithshme të prokurorëve për zgjedhjen e anëtarëve prokurorë të Këshillit të Lartë të Prokurorisë ose tejkalimi i afatit për thirrjen e saj, si dhe mosfillimi i procedurave për përzgjedhjen e kandidatëve për anëtarët jo prokuror të Këshillit të Lartë të Prokurorisë përbëjne shkelje disiplinore për subjektet e parashikuara në pikat 8 dhe 9 të këtij neni.
Neni 280
Krijimi i Këshillit të Lartë të Prokurorisë

1. Këshilli i Lartë i Prokurorisë krijohet në ditën kur anëtari i fundit i tij zgjidhet nga autoritetet kompetente. Anëtari jo magjistrat më i vjetër në moshë, i zgjedhur nga Kuvendi, përgatit dhe thërret mbledhjen e parë të Këshillit të Lartë të Prokurorisë jo më vonë se 3 ditë pas datës së zgjedhjes së të gjithë anëtarëve. 

2. Kryetari dhe Zëvendës Kryetari i Këshillit të Lartë të Prokurorisë zgjidhet në mbledhjen e parë. Pas zgjedhjes së tyre, Kryetari kryeson mbledhjen. Në mbledhjen e parë Këshilli i Lartë i Prokurorisë miraton një vendim deklarues, i cili përmban datën e krijimit të Këshillit. 

Neni 281
Ngritja e strukturave administrative dhe organizative

të Këshillit të Lartë të Prokurorisë

5. Marrëdhëniet e punës të nëpunësve civilë dhe punonjësve të tjerë të Prokurorisë së Përgjithshme dhe prokurorive të tjera rregullohen sipas parashikimeve kalimtare të ligjit “Për organizimin dhe funksionimin e Prokurorisë në RSH”. 
6. Këshilli i Lartë i Prokurorisë miraton rregulla më të detajuara për kritere të tjera që lidhen me specifikat e pozicionit të nëpunësve civil si dhe për procedurat me qëllim zbatimin e unifikuar të standardeve në përputhje me legjislacionin në fuqi.
7. Deri sa sistemi elektronik i menaxhimit të çështjeve të jetë plotësisht funksional, Këshilli i Lartë i Prokurorisë mundëson menaxhimin e çështjeve gjyqësore me mjete të tjera.

KREU  III

INSPEKTORI I LARTË I DREJTËSISË

Neni 282
Zgjedhja e Inspektorit të Lartë të Drejtësisë

1. Gjyqtari ose prokurori ose subjektet e tjera të cilët i nënshtrohen procedurës së rivlerësimit dhe që janë të interesuar për pozicionin e Inspektorit të Lartë të Drejtësisë, brenda një muaji nga krijimi i Komisionit të Pavarur të Kualifikimit i paraqesin Komisionit një shkresë ku shprehin interesin për pozicionin e Inspektorit të Lartë të Drejtësisë, si dhe dokumentetacionit për rivlerësimin sipas ligjit për rivlerësimin. Në rast se Komisioni i Pavarur i Kualifikimit nuk është krijuar ende, kërkesa depozitohet tek Sekretari i Përgjithshëm të Kuvendit. Rivlerësimi i tyre bëhet me përparësi menjëherë me krijimin e Komisionit të Pavarur të Kualifikimit. 

2. Çdo jurist tjetër i interesuar për pozicionin e Inspektorit të Lartë të Drejtësisë, brenda 2 muajve nga hyrja në fuqi e këtij ligji, i dorëzon aplikimin për pozicionin e Inspektorit të Lartë të Drejtësisë Këshillit të Emërimeve në Drejtësi, i cili kryen vlerësimin e kandidatëve, mbështetur edhe nga Komisioni i Pavarur i Kualifikimit për aq sa është e mundur për zbatimin e parashikimeve dhe procedurave të Ligjit “Për vlerësimin kalimtar të gjyqtarëve dhe prokurorëve në Republikën e Shqipërisë”. 

3. Në rast se kandidatët e parashikuar në paragrafin 1 të këtij neni nuk lejohen të kandidojnë me vendim të shkallës së parë të Komisionit të Pavarur të Kualifikimit, ata konsiderohen të papërshtatshëm për t’u zgjedhur, edhe kur ndaj vendimit është paraqitur ankim. Vlerësimi dhe renditja e kandidatëve nga Këshilli i Emërimeve në Drejtësi bëhet pa pjesëmarrjen e këtij kandidati. Në rast se Komisioni i Pavarur i Rivlerësimit është krijuar, edhe kandidatët procesi i rivlerësimit të të cilëve nuk ka përfunduar me datë 1 shkurt 2017, përjashtohen nga procesi i zgjedhjes.
4. Pasi të gjithë kandidatët e përshtatshëm kanë kaluar procesin e rivlerësimit me vendim të Komisionit të pavarur të kualifikimit, Komisioni i pavarur i kualifikimit njofton Këshillin e Emërimeve në Drejtësi dhe i përcjell dosjen me qëllim kryerjen e vlerësimit dhe renditjes së kandidatëve.

5. Këshilli i Emërimeve në Drejtësi nis pa vonesë, por jo më vonë se data 1 shkurt 2017 procedurën për vlerësimin për përmbushjen e kritereve dhe renditjen e të gjitha kandidatëve për Inspektorin e Lartë të Drejtësisë dhe e përfundon këtë procedurë brenda 10 ditësh. Këshilli i Emërimeve në Drejtësi i përcjell Kuvendit pa vonesa raportin.

Neni 283
Krijimi i Zyrës së Inspektorit të Lartë të Drejtësisë

1. Brenda 1 muaji nga krijimi i Komisionit të Pavarur të Kualifikimit, magjistratët e interesuar për pozicionin e inspektorit në Zyrën e Inspektorit të Lartë të Drejtësisë, i dorëzojnë Komisionit të Pavarur të Kualifikimit një kërkesë me atë të së cilës shprehin interesin për kandidim si dhe dokumentacionin për rivlerësimin sipas ligjit për rivlerësimin. Rivlerësimi i tyre bëhet me përparësi. 

2. Çdo jurist tjetër i interesuar për pozicionin e inspektorit në Zyrën e Inspektorit të Lartë të Drejtësisë, brenda 1 muaji nga krijimi i Zyrës së Inspektorit të Lartë dorëzon aplikimin pranë Inspektorit të Lartë të Drejtësisë. 

3. Inspektori i Lartë i Drejtësisë, verifikon plotësimin e kushteve dhe kritereve ligjore sipas parashikimeve të këtij ligji si dhe bën verifikimin e figurës dhe të pasurisë së  kandidatëve jo magjistrat.  
4. Inspektori i Lartë i Drejtësisë paraqet kërkesë për informacion për verifikimin e figurës sipas përcaktimeve të nenit 38 të ligjit “Për rivlerësimin kalimtar të gjyqtarëve dhe prokurorëve në Republikën e Shqipërisë” dhe çdo shkaku tjetër përjashtues, pranë Inspektoratit të Lartë të Deklarimit dhe Kontrollit të Pasurive dhe Konfliktit të Interesave, prokurorisë, organeve publike financiare, Byrosë Kombëtare të Hetimit, shërbimeve shtetërore informative, si dhe çdo organi disiplinor që ka mbikëqyrur disiplinën në marrëdhëniet e mëparshme të punës të kandidatit. Nëse vlerësohet e nevojshme, Inspektori i Lartë i Drejtësisë mund të kërkojë informacione shtesë nga institucione të tjera. 

5. Inspektori i Lartë i Drejtësisë për kandidatin jomagjistrat, bën vlerësimin e aftësive profesionale dhe morale sipas kritereve të parashikuara për pozicionin e inspektorit. 

6. Inspektori i Lartë i Drejtësisë miraton një raport të arsyetuar me shkrim bazuar në rezultatet e deklaratave të pasurisë, në vlerësimit të figurës si dhe në përmbushjen e kushteve dhe kritereve ligjore të parashkuara në këtë ligj për kandidatin.
7. Pas emërimit të tij, Inspektori i Lartë i Drejtësisë në bashkëpunim me Departamentin e Administratës Publike, përcakton një strukturë të zyrës me numrin minimal të anëtarëve të stafit dhe fillon marrjen në punë të nëpunësve civilë dhe punonjësve të tjerë të nevojshëm për fazën fillestare, si dhe kërkon, nëse është e nevojshme, komandimin e magjistratëve me qëllim sigurimin e të paktën 16 inspektorëve për fazën fillestare të 6 muajve pas krijimit të Zyrës. Struktura përfundimtare përcaktohet brenda 6 muajve pas krijimit të Zyrës në përputhje me dispozitat e këtij ligji. 
8. Zyra e Inspektorit të Lartë të Drejtësisë do të konsiderohet e krijuar ditën e parë të muajit që vjen pas emërimit të Inspektorit të Lartë të Drejtësisë nga Kuvendi. Nëse kjo ditë është më pak se një javë pas emërimit, dita e parë e muajit pasardhës do të konsiderohet dita e krijimit të Zyrës së Inspektorit të Lartë të Drejtësisë. 

9. Në ditën e krijimit të Zyrës së Inspektorit të Lartë të Drejtësisë, pushon së zhvilluari veprimtaria e inspektimit pranë Këshillit të Lartë të Drejtësisë, Ministrisë së Drejtësisë dhe Prokurorisë së Përgjithshme si dhe përfundon mandati i Kryeinspektorit.

10. Në ditën e krijimit të Zyrës së Inspektorit të Lartë të Drejtësisë, Kryeinspektori dhe inspektorët e Këshillit të Lartë të Drejtësisë të cilët janë magjistratë si dhe prokurorët që ushtrojnë veprimtarinë e tyre për përgjegjësinë disiplinore të prokurorëve pranë Zyrës së Prokurorisë së Përgjithshme do të konsiderohen si inspektorë të Zyrës së Inpektorit të Lartë të Drejtësisë për një periudhë 6 mujore nga data e krijimit të Zyrës së Inspektorit të Lartë. Në përfundim të kësaj periudhe ata do të vazhdojnë të qëndrojnë në detyrë nëse plotësojnë kërkesat dhe kriteret për inspektor sipas parashikimeve të këtij ligji. Në këtë rast, mandati i tyre si inspektorë fillon me emërimin si inspektor në Këshillin e Lartë të Drejtësisë ose Prokurorinë e Përgjithshme. Ne rast se ata nuk i përmbushin kërkesat dhe kriteret, ata kanë të drejtën e rikthimit në pozicionin e mëparshëm 6 muaj pas krijimit të Zyrës së Inspektorit të Lartë të Drejtësisë ose të marrin pjesë në procedurat e transferimit dhe lëvizjes paralele sipas rregullave të parashikuara në ligjin për statusin e gjyqtarëve dhe prokurorëve. 

11. Në ditën e krijimit të Zyrës së Inspektorit të Lartë të Drejtësisë të gjitha dosjet disiplinore në proces hetimi nga Ministria e Drejtësisë, Këshilli i Lartë të Drejtësisë dhe Prokuroria e Përgjithshme kalojnë nga Kryeinspektori, Drejtoritë përgjegjëse pranë Ministrisë së Drejtësisë dhe Prokurorisë së Përgjithshme në përgjegjësinë e Inspektorit të Lartë të Drejtësisë. Çdo ankesë në kuptim të këtij ligji, për statusin e gjyqtarëve dhe prokurorëve i drejtohet Inspektorit të Lartë të Drejtësisë. 

KREU IV

KËSHILLI PËR EMËRIMET NË DREJTËSI
Neni 284
Krijimi i Këshillit të Përkohshëm për Emërimet në Sistemin e Drejtësisë

1. Prokurori i Përgjithshëm harton një listë me emrat e të gjithë prokurorëve të Prokurorisë së Përgjithshme dhe të prokurorive në nivel apeli të cilët plotësojnë kushtet e parashikuara në këtë ligj për të qenë anëtarë të Këshillit të Emërimeve në Drejtësi dhe ia dërgon atë menjëherë Presidentit të Republikës.

2. Sekretari i Përgjithshëm i Këshillit të Lartë të Drejtësisë harton një listë me emrat e të gjithë gjyqtarëve të gjykatave të apelit dhe të gjyqtarëve të gjykatës administrative të shkallës së parë të cilët plotësojnë kushtet e parashikuara në këtë ligj për të qenë anëtarë të Këshillit të Emërimeve në Drejtësi dhe ia dërgon atë menjëherë Presidentit të Republikës.

3. Kryetari i Gjykatës së Lartë harton një listë me emrat e të gjithë gjyqtarëve të Gjykatës së Lartë të cilët plotësojnë kushtet e parashikuara në këtë ligj për të qenë anëtarë të Këshillit të Emërimeve në Drejtësi dhe ia dërgon atë menjëherë Presidentit të Republikës.

4. Kryetari i Gjykatës Kushtetuese harton një listë me emrat e të gjithë gjyqtarëve të Gjykatës Kushtetuese të cilët plotësojnë kushtet e parashikuara në këtë ligj për të qenë anëtarë të Këshillit të Emërimeve në Drejtësi dhe ia dërgon atë menjëherë Presidentit të Republikës.

5. Në rast se një ose disa nga institucionet e përmendura në paragrafët 1 – 4 të këtij neni nuk e paraqesin listën, Presidenti i Republikës e harton listën vetë në bashkëpunim me Zyrën e Administrimit të Buxhetit Gjyqësor. Mosparaqitja e listës përbën shkelje disiplinore për subjektet e përmendura në paragrafët 1 - 4 të këtij neni.

6. Presidenti i Republikës organizon shortin për zgjedhjen e anëtarëve të këshillit të përkohshëm të emërimeve në drejtësi pa vonesë. Procedurat e shortit dokumentohen nga Presidenti i Republikës. Procedurat e shortit zhvillohen në prani të Avokatit të Popullit i cili harton dhe bën publik një raport monitorimi mbi procedurën e shortit.

7. Anëtarët e Këshillit Këshillit të Emërimeve në Drejtësi zgjidhen në përputhje me Nenin 179, pika 11 e Kushtetutës. 

8. Presidenti i Republikës boton një relacion për procesin e zgjedhjes në faqen zyrtare të Presidencës. Avokati i Popullit publikon raportin monitorues në faqen zyrtare të tij.

9. Anëtarët e Këshillit të përkohshëm për Emërimet në Drejtësi i nënshtrohen rivlerësimit me përparësi.

KREU V

SHKOLLA E MAGJISTRATURËS

Neni 285
1. Brenda 30 ditëve nga konstituimi i Këshillit të Lartë të Gjyqësorit dhe Këshillit të Lartë të Prokurorisë zgjidhen anëtarët e rinj të Këshillit Drejtues të cilët do të plotësojnë vendet që krijohen për efekt të këtij ligji. Me zgjedhjen e Kryetarit të Këshillit të Lartë Gjyqësor dhe Kryetarit të Këshillit të Lartë të Prokurorisë, këta janë edhe anëtarë të Këshillit Drejtues.

2. Drejtori, pedagogët e brendshëm të Shkollës së Magjistraturës qëndrojnë në detyrë përveç rasteve kur nuk kalojnë me sukses procesin e rivlerësimit ose largohen nga detyra bazuar në shkaqe të tjera të ligjshme.

4. Konkursi i pranimit për formimin fillestar në Shkollën e Magjistraturës për vitin akademik 2016 - 2017 do të zhvillohet jo më vonë se 4 javë nga hyrja në fuqi të këtij ligji.

5. Në përputhje me me Ligjin për rivlerësimin kalimtar të gjyqtarëve dhe prokurorëve në Republikën e Shqipërisë, Shkolla e Magjistraturës ngarkohet me organizimin e një konkursi jashtë rradhe për pranimin e 25 kandidatëve për magjistrat, respektivisht për vitin akademik 2016-2017 dhe 2017-2018. Ndarja e profilit si gjyqtar dhe prokuror për kandidatët fitues për vitin akademik 2016-2017, është 15 gjyqtarë dhe 10 prokurorë, në rast të mungesës se një marrëveshje ndërmjet Këshillit të Lartë të Drejtësisë dhe Prokurorit të Përgjithshëm ose ndërmjet institucioneve kompetente të tjera."

Neni 286
Verifikimi i kandidatëve për anëtarët jogjyqtarë të Këshillit të Lartë Gjyqësor 

1. Për emërimet e para për anëtarët jogjyqtarë të Këshillit të Lartë Gjyqësor, pas hyrjes në fuqi të këtij ligji, verifikimi i kandidatëve do të kryhet nga Sekretari i Përgjithshëm i Kuvendit dhe nga Operacioni Ndërkombëtar i Monitorimit.

2. Sekretari i Përgjithshëm në përfundim të procedurës së përcaktuar në pikën 5, të neneve 35, 53 dhe 97 të këtij ligji, i përcjell menjëherë Operacionit Ndërkombëtar të Monitorimit, një kopje të dokumentacionit të depozituar dhe administruar për çdo kandidat në Kuvendin e Shqipërisë.

3. Operacioni Ndërkombëtar i Monitorimit vlerëson kandidatët brenda 7 ditëve nga dita e rregjistrimit të listës së kandidatëve, dhe i përcjell Sekretarit të Përgjithshëm të Kuvendit listën e kandidatëve që:
a) plotësojnë kushtet e parashikuara në Kushtetutë dhe ky ligj, si dhe kriteret morale dhe profesionale; si dhe 

b) listën e kandidatëve që nuk i plotësojnë ato. 
4. Sekretari i Përgjithshëm në listat e kandidatëve që i përcjell komisionit të përhershëm përgjegjës për çështjet ligjore, sipas pikës 8 gërmat “a” dhe ‘b”, të neneve 35, 53 dhe 97 të këtij ligji, reflekton vlerësimin e përcjellë nga Operacioni Ndërkombëtar i Monitorimit, sipas pikës 3 të këtij neni. Një kopje e listave të Operacionit Ndërkombëtar të Monitorimit sipas pikës 3 të këtij neni, i vihen në dispozicion edhe komisionit të përhershëm përgjegjës për çështjet ligjore.
5. Procedurat dhe rregullat e parashikuara në nenet 35, 53 dhe 97 të këtij ligji, për dokumentacionin, vlerësimin, zgjedhjen dhe votimin e anëtarëve jogjyqtarë, zbatohen edhe për emërimin për herë të parë të anëtarëve jogjyqtarë të Këshillit të Lartë Gjyqësor.

Neni 287
Verifikimi i kandidatëve për anëtarët jogjyqtarë të Këshillit të Lartë të Prokurorisë 

1. Për emërimet e para për anëtarët joprokurorë të Këshillit të Lartë të Prokurorisë, pas hyrjes në fuqi të këtij ligji, verifikimi i kandidatëve do të kryhet nga Sekretari i Përgjithshëm i Kuvendit dhe nga Operacioni Ndërkombëtar i Monitorimit.
2. Sekretari i Përgjithshëm në përfundim të procedurës së përcaktuar në pikën 5, të neneve 133, 151, 155 të këtij ligji, i përcjell menjëherë Operacionit Ndërkombëtar të Monitorimit, një kopje të dokumentacionit të depozituar dhe administruar për çdo kandidat në Kuvendin e Shqipërisë.

3. Operacioni Ndërkombëtar i Monitorimit vlerëson kandidatët brenda 7 ditëve nga dita e rregjistrimit të listës së kandidatëve, dhe i përcjell Sekretarit të Përgjithshëm të Kuvendit listën e kandidatëve që:
c) plotësojnë kushtet e parashikuara në Kushtetutë dhe ky ligj, si dhe kriteret morale dhe profesionale, si dhe 

d) listën e kandidatëve që nuk i plotësojnë ato. 
4. Sekretari i Përgjithshëm në listat e kandidatëve që i përcjell komisionit të përhershëm përgjegjës për çështjet ligjore, sipas pikës 8 gërmat “a” dhe ‘b”, të neneve 133, 151, 155 të këtij ligji, reflekton vlerësimin e përcjellë nga Operacioni Ndërkombëtar i Monitorimit, sipas pikës 3 të këtij neni. Një kopje e listave të Operacionit Ndërkombëtar të Monitorimit sipas pikës 3 të këtij neni, i vihen në dispozicion edhe komisionit të përhershëm përgjegjës për çështjet ligjore.
5. Procedurat dhe rregullat e parashikuara në nenet 133, 151, 155 të këtij ligji, për dokumentacionin, vlerësimin, zgjedhjen dhe votimin e anëtarëve jogjyqtarë, zbatohen edhe për emërimin për herë të parë të anëtarëve joprokurorë të Këshillit të Lartë të Prokurorisë.

KREU  VI

DISPOZITAT E FUNDIT

Neni 288
Aktet nënligjore

1. Ngarkohet Këshilli i Ministrave që brenda  6  muajve  nga hyrja në fuqi e këtij ligji të të nxjerrë akte nënligjore që mundësojnë përmbushjen e detyrimeve të parashikuara nga paragrafët 3  dhe 4  të neni 278.  

2. Ngarkohet Këshilli i Ministrave që brenda  6 muajve nga hyrja në fuqi i këtij ligji të nxjerrë aktet nënligjore që mundësojnë përmbushjen e detyrimeve të parashikuara nga paragrafi 2 dhe 3  i nenit 281
3. Ngarkohet Këshilli i Ministrave që brenda 4 muajve nga hyrja në fuqi i këtij ligji të nxjerrë aktet nënligjore që mundësojnë përmbushjen e detyrimeve të parashikuara nga paragrafi 3 i nenit 283.

4. Ngarkohet Këshilli i Ministrave që brenda  5 muajve nga hyrja në fuqi i këtij ligji të nxjerrë aktet nënligjore që mundësojnë përmbushjen e detyrimeve të parashikuara nga paragrafi 4 i nenit 283.

Neni 289
Shfuqizime

1. Ligji nr 8811. Datë 17.05.2001, “Për organizimin dhe funksionimin e Këshillit të Lartë të Drejtësisë” i ndryshuar, shfuqizohet me hyrjen në fuqi të këtij ligji, me përjashtim të rregullave që lidhen me organizimin dhe funksionimin e Këshillit të Lartë të Drejtësisë që i referohet ushtrimit të kompetencave sipas nenit 160 të Ligjit “Për statusin e gjyqtarëve dhe prokurorëve në Republikën e Shqipërisë”. 
2. Ligji Nr. 8811 datë 17.05.2001 “Për organizimin dhe funksionimit e Këshillit të Lartë të Drejtësisë”, i ndryshuar, shfuqizohet në tërësi menjëherë pas krijimit të Këshillit të Lartë Gjyqësor dhe Këshillit të Lartë të Prokurorisë. 
3. Ligji nr. 77/2012, “Për organizimin dhe funksionimin e Konferencës Kombëtare të Gjyqësorit” shfuqizohet. 
4. Ligji nr.8363, datë 01.07.1998 “Për krijimin e Zyrës së Administrimit të buxhetit gjyqësor” shfuqizohet, me krijimin  e Këshillit të Lartë Gjyqësor.

5. Ligji nr. Ligji nr. 8136, datë 31.07.1996 “Për Shkollën e Magjistraturës në Republikën e Shqipërisë”, i  ndryshuar shfuqizohet.
Neni 290
                              Ky ligj hyn në fuqi 15 ditë pas botimit në Fletoren Zyrtare.

K R Y E T A R I
ILIR META
� Miratohen me tri të pestat e të gjithë anëtarëve të Kuvendit: a)ligjet për organizimin dhe funksionimin e institucioneve, të parashikuara nga Kushtetuta;





� Vendimi nr. 14/2006 i Gjykatës Kushtetuese të Republikës së Shqipërisë.


� Anëtarët e KLD nuk marrin pjesë aktive në përgatitjen e dosjeve dhe të projekt vendimeve.


� Shih Komentet e Komisionit të Venecias nr. 403 / 2006, datë 26.10.2007 , që referojnë në raportin e saj për emërimet në gjyqësor (CDL-AD(2007)028). 


� Në draftin e konsultuar nga Komisioni i Venecias ishte parashikuar Këshilli i Emërimeve në Drejtësi si organi që do të bentë renditjen e kandidatëve. Bazuar në kërkesën e opozitës, kjo kompetencë iu hoq Këshillit.  


�  Dokument pune i stafit të Komisionit. Raporti i vitit 2015 për Shqipërinë, Komsioni Europian Bruksel,10.11.2015 DPS (2015) 213 Përfundimtar. Ky raport gjendet në adresën zyrtare: � HYPERLINK "http://www.integrimi.gov.al/al/dokumente/raportet-e-ke-per-shqiperine/raporti-i-ke-2015" �http://www.integrimi.gov.al/al/dokumente/raportet-e-ke-per-shqiperine/raporti-i-ke-2015� 

